
L'ULTIME BLITZKRIEG DE HITLER 
1984 


PREFAŢĂ LA EDIŢIA ROMÂNEASCĂ 


Cea de a 40-a aniversare a bătăliei din Ardeni în 1984 a readus în 
actualitate această mare confruntare de pe frontul occidental în faza finală 
a celui de-al doilea război mondial. Şi înainte de această aniversare bătălia 
din Ardeni reţinuse atenţia istoricilor, astfel că bibliografia problemei, 
bogată şi înainte de 1984, s-a văzut sporită în chip însemnat. Abundenţa 
lucrărilor nu a însemnat însă şi un spor de cunoştinţe sau o aprofundare a 
judecăților. Multe din lucrările apărute vădesc din partea autorilor o 
supărătoare superficialitate sau părtinire. 

Împreună cu regretatul meu prieten Henri Bernard, personalitate 
strălucită a istoriografiei militare belgiene, am încercat în lucrarea de faţă 
să oferim cititorului — atît specialistului, cît şi celui „obişnuit” — o relatare 
sprijinită pe analiza atentă a surselor şi întocmită în spiritul riguroasei 
obiectivităţi a ultimei mari bătălii de pe frontul de Vest, înainte de 
prăbuşirea celui de-al III-lea Reich. 

Istoricii militari cad uneori în capcana întinsă de propriul lor interes 
pentru o anumită bătălie, izolînd-o de contextul strategic şi politic în care 
ea s-a desfăşurat şi, uneori, supradimensionîndu-i însemnătatea. Literatura 
consacrată bătăliei Ardenilor înregistrează şi ea asemenea lucrări, mai 
puţin în ceea ce priveşte exagerarea importanţei ei — este de netăgăduit că 
bătălia din Ardeni se numără printre „bătăliile decisive ale celui de-al 
doilea război mondial” — cît mai ales prin ignorarea cadrului politic şi 
militar în care ea s-a desfăşurat. Se manifestă tendinţa de a privi frontul de 
Vest desprins de ansamblul teatrelor de operaţii — şi în primul rînd de 
frontul de Est —, ceea ce îngustează simţitor perspectiva de înţelegere şi de 
interpretare a evenimentelor. 

Ultima ofensivă germană pe frontul occidental nu poate fi reconstituită 
şi interpretată corect dacă nu se ţine seama de ansamblul situaţiei militare 
a Germaniei hitleriste, determinată de eşecurile suferite de Wehrmacht pe 
toate fronturile de luptă, nu numai de cele de pe frontul de Vest. 

Foarte mulţi din autorii lucrărilor despre bătălia din Ardeni au narat 
evenimentele ca şi cum frontul de Vest ar fi fost „de sine stătător”: 
străpungerea de la Avranches, retragerea în derută a trupelor germane, 
optimismul Aliaților, confirmat în speranţa lor că războiul va lua sfîrşit 
înainte de Crăciun, eşecul Operaţiei aliate „Market-Garden”, reluarea 
înaintării aliate, convingerea Înaltului Comandament Aliat despre 


incapacitatea Wehrmacht-ului de a lansa o operaţie ofensivă, în sfîrşit, 
surpriza din zorii zilei de 16 decembrie 1944: ofensiva germană din Ardeni. 
Nimic sau aproape nimic în această succesiune de evenimente nu ia în 
consideraţie desfăşurările militare de pe frontul de Est, unde erau 
concentrate cele mai importante efective ale Wehrmacht-ului. 

După bătălia de la Kursk, care a marcat eşecul Operaţiei „Citadela ” şi 
trecerea definitivă a iniţiativei strategice de partea Armatei Roşii, 
Wehrmacht-ul s-a aflat într-o permanentă retragere sub loviturile date de 
forţele militare sovietice. Pierderile umane şi materiale suferite de 
Germania hitleristă în Est au fost considerabile, iar „replierile strategice” 
din teritoriile pînă atunci ocupate au agravat situaţia politico-strategică a 
celui de-al III-lea Reich. 

Eşecurile înregistrate de Wehrmacht nu au împiedicat însă industria de 
război germană, în pofida numeroaselor bombardamente executate asupra 
Ruhr-ului, pe timp de zi şi pe timp de noapte, de aviaţiile britanică şi 
americană, să-şi sporească necontenit producţia şi să ajungă, pe ansamblu, 
la apogeul ei în iulie 1944. Recordul cantitativ a fost dublat de o serie de 
„premiere” în domeniul tehnicii de luptă, precum avionul fără pilot V-1, 
racheta V-2, avioanele cu reacţie „ Messerschmitt” 262, „Arado” 234, 
tipuri perfecţionate de blindate, submarinul XXI etc. Toate aceste realizări 
ale industriei de armament i-au întărit lui Hitler convingerea că, în ciuda 
înfrîngerilor suferite de armatele sale, mai dispunea încă de atuuri capabile 
să modifice în beneficiul său cursul războiului. Strategia lui în anul 1944 se 
întemeia pe asigurarea securităţii marelui perimetru al „Fortăreţei 
Europa” (termen lansat de propaganda doctorului Goebbels pentru a 
desemna teritoriul Reich-ului şi teritoriile ocupate sau controlate de el), 
acoperirea lui aeriană, pentru ca fabricile şi uzinele de armament să 
lucreze cu maximum de randament în vederea reînzestrării Wehrmacht-ului 
cu tehnică modernă de luptă; odată refăcut potenţialul ofensiv al armatei 
germane, dacă interesele divergente ale celor trei mari din coaliția 
antihitleristă nu vor fi dus pînă atunci la dezagregarea ei, atunci noile arme 
aveau să lovească necruţător în adversar. 

Această strategie presupunea ca Reich-ul nazist să dispună de timp şi 
spaţiu: timp pentru a putea produce în cantităţi masive noua tehnică de 
luptă; spaţiu pentru a ţine cît mai departe pe adversar de centrele 
industriale vitale ale producţiei de armament. 


Articularea logică a acestei strategii nu era lipsită de temei. Dacă sub 
aspect politic — speranţa de a vedea repetindu-se situația din timpul 
Războiului de şapte ani (1756-1763), cînd moartea țarinei Elisabeta (1761) 
salvase Prusia prin ieşirea Rusiei din coaliția adversarilor lui Frederic al 
II-lea — calculul avea să se dovedească pe de-a întregul greşit, sub aspect 
militar noile arme au confirmat — în cea mai mare parte — aşteptările. Dacă 
ele nu au putut aduce schimbarea radicală a desfăşurării războiului, faptul 
s-a datorat cantităților insuficiente în care ele au fost produse şi lipsei de 
carburant (în cazul avioanelor şi tancurilor). Ambele carenţe se explică 
prin gravele înfrîngeri suferite de Wehrmacht în vara anului 1944, 
înfrîngeri care au ruinat premisele înseşi ale strategiei lui Hitler. 

Dispunem în această privinţă de propria lui mărturie: discuţia avută la 
18 septembrie 1944 cu şeful regimului fascist din Croaţia, Ante Pavelić. 
Solicitat stăruitor de acesta din urmă să-i livreze armament, Hitler „a 
limitate de trei crize pe care le-a cunoscut Germania în acest an“. Fiihrerul 
a enumerat şi explicitat cele trei crize, prezentate de el în ordinea 
următoare: prăbuşirea grupului de armate „Centru ” în Bielorusia, 
acţiunea României în august 1944, „criza din Franţa”, adică debarcarea 
aliată, urmată de străpungerea de la Avranches. 

Este uşor de observat că, pentru Hitler însuşi, două din cele trei crize 
cu care Reich-ul fusese confruntat în anul 1944 se plasaseră pe frontul de 
Est. Catastrofa suferită de Wehrmacht în Bielorusia, în urma ofensivei 
declanşate la 23 iunie 1944 de Armata Roşie, a făcut obiectul unor studii 
speciale şi şi-a aflat locul corespunzător în sintezele de istorie a celui de-al 
doilea război mondial. 

Pe măsură ce rezultatele cercetărilor întreprinse de istoricii români şi 
străini asupra contribuţiei României la victoria asupra Germaniei hitleriste 
au pătruns în circuitul ştiinţific, însemnătatea crizei cunoscute de 
Wehrmacht în august 1944 în spaţiul românesc a început să se bucure de 
atenţia cuvenită. Încerc satisfactia, aş spune chiar mîndria, de a fi fost 
primul istoric occidental care a consacrat un studiu special Actului de la 23 
August 1944, în cadrul unei mari sinteze consacrate celui de-al doilea 
război mondial, sinteză realizată prin colaborare internaţională. Încă din 
1969 subliniam că „eliberarea Bucureştiului de către armata română, 
sprijinită de rezistenţa civilă, capătă o importanţă capitală din punct de 


vedere militar: poarta Europei centrale este deschisă trupelor sovietice 
e 

Cercetările tot mai numeroase şi mai valoroase ale colegilor români au 
relevat, pe o amplă bază de informație, semnificația internațională a 
Actului revoluționar de la 23 August 1944, realizat, îndeosebi, din inițiativa 
şi sub conducerea Partidului Comunist Român. Acțiunea curajoasă a 
României a privat Germania hitleristă de posibilitatea de a organiza 
rezistența pe două aliniamente de capitală însemnătate strategică: 
aliniamentul Focşani-Nămoloasa-Brăila şi cel al Carpaţilor. Un calcul 
judicios a arătat că numai prin eliminarea acestor două posibile bariere 
România a scurtat războiul cu circa 200 de zile. 

Recent am reluat problema consecințelor strategice ale acțiunii 
României şi contribuţiei României la înfrîngerea Germaniei naziste în două 
studii publicate în revista belgiană de istorie militară „ Memo”. Am 
subliniat în cuprinsul lor exceptionala valoare strategică a acţiunilor 
curajoase ale armatei române. Scriam cu acest prilej: „Împreună cu 
profesorul Henri Bernard, putem conchide că, graţie insurecției române şi 
succesului ei, «uşa Europei centrale a fost deschisă trupelor sovietice», 
cărora România le-a furnizat pe neaşteptate aportul a 365 000 
combatanți”. Ca şi istoricul britanic Arthur Gould Lee, considerăm că 
„deschizînd brusc trecerea torentului rus spre frontiera de vest a României, 
schimbarea de front a României a constrîns Germania să-şi retragă forțele 
din Grecia, Albania şi sudul Iugoslaviei şi să se fixeze pe o nouă poziţie în 
nordul Iugoslaviei”. 

Specialiştii avizaţi ai frontului de Est, ca, de pildă, profesorul britanic 
John Erickson, conchid că, prin dezagregarea întregului dispozitiv al 
Wehrmacht-ului din Europa de sud-est ca urmare a acţiunii României, „23 
August 1944 s-a dovedit a fi una din zilele decisive ale întregului război”. 

Deopotrivă de dureroasă — sau poate chiar mai mult — a fost pierderea 
de către Germania nazistă a controlului asupra perimetrului petrolifer din 
România. Rolul vital al carburantului în războiul contemporan nu mai are 
nevoie să fie dovedit; el apare oricui, căci un război al motoarelor este de 
neconceput fără carburant. Cercetările au arătat că încă înainte de 
declanşarea celui de-al doilea război mondial, Hitler a fost obsedat de 
ideea de a obţine — prin orice mijloace — controlul asupra resurselor 
petroliere ale României. Aviația şi blindatele pe care Hitler miza atît de 
mult pentru a asigura succesul „războiului fulger” aveau nevoie de benzină 


şi speranțele de a rezolva problema prin fabricarea carburantului sintetic 
nu s-au îndeplinit. În repetate rînduri, Hitler a subliniat în anii războiului 
necesitatea de a dispune de petrolul românesc, ca una din premisele 
fundamentale ale continuării războiului. 

Acţiunea României din august 1944 a lipsit Wehrmacht-ul tocmai de 
acest indispensabil carburant. Oricît de mari ar fi fost rezultatele obţinute 
de industria de război a Reich-ului în producţia de avioane, tancuri, 
autotunuri etc., ele erau condamnate să rămînă ţintuite locului, în absenţa 
carburantului, aşa cum avea să se întîmple în timpul bătăliei din Ardeni. 
Albert Speer, fostul ministru al armamentului şi munițiilor, conchidea — 
referindu-se la momentul 23 August 1944 — că pierderea petrolului 
românesc „a dus la o întorsătură decisivă în istoria producţiei şi economiei 
de război, deci în istoria conflagrației înseși”. 

Marea deplasare de front într-un interval scurt provocată de acţiunea 
României, pierderea celor două aliniamente de mare însemnătate strategică 
— Poarta Focşanilor şi Carpaţii — au făcut acut perceptibilă iminenta 
catastrofei care amenința Germania hitleristă. Este semnificativ că, la 30 
august 1944, ministrul de externe al Reich-ului, Joachim von Ribbentrop, i- 
a cerut lui Hitler permisiunea de a face sondaje de pace. Cererea a fost 
respinsă de führer, care a replicat că atît timp cît situaţia militară a 
Germaniei era atît de defavorabilă, ea nu putea aştepta rezultate 
satisfăcătoare din aceste sondaje. Numai după restabilirea situaţiei 
militare, eventuale iniţiative diplomatice de felul celor sugerate de 
Ribbentrop ar fi putut să-şi afle rostul. 

Ofensiva din Ardeni a avut o dublă funcţie: militară şi politică. Ea 
trebuia, în concepţia lui Hitler, să redea Reich-ului iniţiativa strategică pe 
frontul de Vest (funcţia militară) şi să-i convingă pe Aliaţii occidentali că 
victoria pe care voiau să o obțină în cadrul coaliţiei antihitleriste era 
imposibilă, ceea ce — credea fiihrerul — avea să aibă drept consecinţă 
destrămarea acestei coaliţii. 

Am încercat, împreună cu Henri Bernard, să urmărim desfăşurarea 
pregătirilor, a ofensivei germane din Ardeni şi apoi falimentul ei. Ceea ce 
se cuvine subliniat este că de la început această ultimă „aruncare de zar” a 
lui Hitler s-a aflat sub semnul înfrîngerilor suferite de Wehrmacht pe 
frontul de Est şi, mai ales, sub impactul pierderii controlului asupra 
perimetrului petrolifer din România. Dispunem de numeroase mărturii care 
arată teribila penurie de carburant cu care era confruntat Wehrmacht-ul. 


Lipsa de carburant a făcut ca noile avioane ale Luftwaffe, unele superioare 
din punctul de vedere al caracteristicilor tehnico-tactice celor ale Aliaților, 
să rămînă ţintuite la sol, a determinat reducerea dramatică a orelor de 
antrenament ale piloților, a oprit blindatele germane în plină desfăşurare a 
ofensivei din Ardeni, a lipsit forţele terestre angajate în ofensivă de o 
acoperire aeriană adecvată, făcîndu-le, de îndată ce condiţiile 
meteorologice au permis-o, o pradă uşoară pentru aviația aliată. 

Numai printr-o privire de ansamblu asupra tuturor fronturilor din 
Europa pot fi înţelese corect cauzele prăbuşirii planurilor lui Hitler de a 
schimba cursul războiului în Vest prin ofensiva declanşată la 16 decembrie 
1944. 

Dacă în vara anului 1944 industria de război a Reichului se afla la 
apogeul producţiei sale, ceea ce l-a făcut pe Hitler să-şi întemeieze viziunea 
strategică pe convingerea că, prin ciştigarea timpului necesar pentru a 
dispune în cantităţi masive de noile arme, va putea relua iniţiativa 
strategică, lovitura primită în România, cele 200 de zile pe care Actul de la 
23 August 1944 le-a smuls din capitalul de timp al Germaniei naziste s-au 
repercutat asupra întregii desfăşurări a războiului. 

Încă în conversaţia sa cu Ante Pavelic la 18 septembrie 1944, Hitler a 
subliniat că „este absolut necesar ca frontul de Vest să fie menţinut“, 
întrucît „acum este vorba de apărarea centrelor (industriei) de armament” 
— regiunile Ruhr şi Saar, vitale pentru continuarea efortului de război; el s- 
a referit la 23 de noi divizii, 5 divizii de paraşutişti, numeroase brigăzi de 
artilerie de fortificaţii etc. de la care aştepta „o cotitură în Vest”. 

Aceste aşteptări aveau să se spulbere; Wehrmacht-ul primise în vara 
anului 1944 teribile lovituri — cele trei crize evocate de Hitler însuşi la 18 
septembrie — care nu-i mai permiteau să realizeze obiectivele fixate prin 
ofensiva din Ardeni. În eşecul acestei ultime tentative făcute de Hitler în 
Vest pentru a redobîndi inițiativa strategică, impactul loviturii primite de 
Wehrmacht prin brava acţiune a României din august 1944 s-a resimţit 
puternic. 

Cartea scrisă împreună cu Henri Bernard se prezintă acum publicului 
cititor din România. Încerc un sentiment de mare satisfacţie, ca unul ce 
cunoaşte foarte bine contribuţia României la victoria asupra Germaniei 
hitleriste, participarea poporului român la lupta împotriva fascismului, 
pentru libertatea naţiunilor şi omului. 


Văd în această traducere nu numai un act cultural şi ştiinţific, ci şi o 
nouă mărturie a colaborării dintre istoricii belgieni şi români, mai ales a 
celor preocupaţi de istoria militară, colaborare ce şi-a găsit expresia în 
recent creata Comisie belgo-română de istorie militară. 

Reafirm convingerea că această colaborare, întemeiată pe respectul 
pentru adevărul istoric şi pe stima reciprocă, constituie un excelent mijloc 
de cunoaştere şi apropiere a celor două popoare, ceea ce constituie o 
importantă contribuţie la crearea mult doritului climat de pace şi cooperare 
pe încercatul nostru continent şi în întreaga lume. 

ROGER GHEYSENS 


SEMNE CONVENŢIONALE 


XXXXX Grup de armată 
XXXX Armată 
XXX Corp de armată 
XX Divizie 


X Brigadă 
III Regiment 
II Batalion 
I Companie 
Tipul de unitate E<] Infanterie 
[E] Blindată 
=] Artilerie 
Pz Panzer (tancuri) 
V sau VG Volksgrenadier 
Para Aeropurtat(ă) 
Ca Canadian(ă) 
Br Britanic(ă) 
U.S. American(ă) 
Cifre arabe mari = armată 
Cifre romane = corp de armată 
Cifre arabe mici = divizie 

CR Current Reports from Overseas 
(Rapoarte curente de pe teatrele de 

KTW III 2 


KIW IVI 


KTW IV 2 


NXV 


USW 


război de peste mări), document periodic 
cu difuzare restrînsă publicat în timpul 
războiului de Ministerul de Război 
britanic. 


History of the Second World War (Istoria 
celui de-al doilea război mondial), seria 
britanică, 31 de volume apărute, His 
Majesty’s Stationery Office, Londra, 
1952... 


Kriegstagebuch des Oberkommandos der 
Wehrmacht (Jurnalul de operatii al 
Înaltului Comandament al Wehrmacht- 
ului), iulie 1943-decembrie 1944. 


Kriegstagebuch des Oberkommandos der 
Wehrmacht, 1945. 


Kriegstagebuch des Oberkommandos der 
Wehrmacht, 1945. 


Procès des grands criminels de guerre 
devant le Tribunal international de 
Nuremberg, 14 novembre 1945-1 octobre 
1946 (Procesul marilor criminali de 
război judecat în fața tribunalului 
internațional de la Nürnberg, 14 
noiembrie 1945-1 octombrie 1946), 42 
de volume, Nürnberg, 1947-1949. 


United States Army in World War II 
(Participarea armatei americane la cel de- 
al doilea război mondial). 86 de volume 
apărute, editat de Centrul de istorie 
militară din cadrul Departamentului 
trupelor de uscat al S.U.A., Washington 
D.C.1946... 


„Un război atrage după sine alt război, unul mic va genera un 
altul mai mare, dintr-unul singur se vor naşte două; dintr-un război 
pornit într-o doară, se va declanşa unul dur şi sîngeros. Războiul e 
o ciumă ce se răspîndeşte de la o ţară la alta şi se întinde de la state 
vecine pînă la cele mai îndepărtate”. 

ERASM 
(Instituţia prinţului creştin, 1516) 


PARTEA ÎNTÎI 
URMĂRILE BĂTĂLIEI DIN NORMANDIA 


CAPITOLUL I 
ELIBERAREA BELGIEI 


Înaintarea la sud de Sena 


După dezastrul de la Falaise, Argentan, mareşalul Walter Model, 
comandantul şef al forţelor germane din vest, intenţionase să menţină 
temporar aliniamentul 'Touques-Laigle, mai precis regiunea situată la sud de 
Paris şi Sena superioară. Pe acest front vor fi dislocate de la vest spre est 
armatele 7, 5 tancuri şi 1. La stînga acesteia din urmă se afla Armata 19, 
care se retrăsese din sud. Generalul SS Paul Hausser, care fusese grav rănit 
în ziua de 20 august, va fi în curînd înlocuit la comanda Armatei 7 de 
generalul SS Hans Eberbach. 

Armata 1 germană a început să se retragă din golful Gasconiei către 
sud-est. Hărţuită de forţele din Rezistență şi de aviația aliată, blocată pe 
Loara occidentală de Grupul 19 aviaţie tactică, ea reuşeşte să-şi salveze o 
parte din forţe, ce traversează acest fluviu prin punctele necucerite încă de 
americani; 20 000 de oameni se predau americanilor. Dispunerea forţelor 
ordonată de Model pe aliniamentul defensiv menţionat trebuia să permită 
organizarea unei linii de apărare ce pornea de pe Sena, includea capul de 
pod Paris — ce se impunea a fi menţinut cu orice preţ — şi continua cu 
Yonne, canalul Bourgogne, Dijon, Dôle, pînă la frontiera elveţiană. 

Corpul I britanic din compunerea Armatei 1 canadiene îşi începuse 
înaintarea spre Sena inferioară, în timp ce Corpul II canadian şi Armata 2 
britanică continuau executarea manevrei de la Falaise. 

Corpul I britanic, comandat de generalul John T. Crocker, avea de 
îndeplinit o misiune dificilă. Diviziile 711 şi 346 germane, dispuse în faţa 
corpului, nu fuseseră supuse încercărilor grele de la Falaise şi erau relativ 
odihnite. Divizia 272, care suportase şocul operaţiei „Totalize” — denumire 
codificată a acţiunii de străpungere declanşată de Corpul II canadian în 
direcţia Falaise la 8 august —, continua să aibă o bună capacitate de luptă. 
Diviziile 331, 334 şi 17 ale Luftwaffe se aflau în apropiere. Între Dines şi 


Sena inferioară, germanii au pregătit distrugerea podurilor pe numeroase 
cursuri de apă şi au instalat un întreg sistem de cîmpuri de mine şi 
distrugeri. 

Crocker a dispus de la vest la est diviziile 6 aeropurtată, 49, 51 şi 
infanteria Diviziei 7 blindate, păstrînd blindatele acesteia în rezervă. 

Divizia 6 aeropurtată se afla în dispozitiv încă din ziua Z (6 iunie 1944). 
Ea ar fi trebuit să fie înlocuită la cîteva zile de la desantare. Deşi trupele 
care urmau să o înlocuiască nu au sosit la timp, din cauza furtunii din iunie, 
această formaţie de elită a continuat să lupte fără încetare. Ţinînd seama că 
efectivele unei divizii aeropurtate erau, de regulă, reduse şi că unităţile 
Diviziei 6 aeropurtate suferiseră pierderi mari, ea a fost întărită temporar, în 
afara a trei regimente de artilerie, cu alte patru unităţi însumînd 7 000 de 
oameni: brigăzile 1 şi 4 comando‘, Brigada 1 belgiană „Lib&ration” 
(comandată de colonelul J. Piron) şi Brigada regală olandeză „Prinţesa 
Irene” (comandată de colonelul A.C. de Ruyter van Steveninck). Ultimele 
două brigăzi au debarcat în portul Arromanches în prima săptămînă a lunii 
august. 

Divizia 6 aeropurtată întărită a înaintat spre Sena pe trei direcţii 
principale. Brigada 1 belgiană, mai puţin escadronul blindat, a înaintat de-a 
lungul mării, a atacat spre Franceville în ziua de 17, a cucerit oraşul şi a 
intrat în Cabourg în ziua de 21; a eliberat apoi localitatea Houlgate, a 
angajat o luptă tenace la Aubervilliers, a cucerit localitatea Deauville, a 
eliberat Touques şi a cucerit oraşul Honfleur în ziua de 25. În acest timp, 
forţele principale ale Diviziei 6 aeropurtate au înaintat impetuos, 
concentrîndu-şi efortul principal pe direcţia Troarn, Pont-l’ Évêque, Pont- 
Audemer, avînd în eşalonul întîi regimentul de cercetare al diviziei şi 
escadronul blindat belgian. Localitatea Pont-Audemer a fost ocupată în ziua 
de 26. A doua zi, o parte din subunitățile diviziei au fost retrase de pe front? 
în Marea Britanie, pentru a beneficia de o scurtă perioadă de odihnă 
binemeritată, pentru a-şi completa efectivele şi a se pregăti în vederea 
îndeplinirii altor misiuni.’ 

La rîndul său, Divizia 49 a traversat cursurile de apă Dives şi Vie şi a 
ajuns pe data de 20 pe malurile rîului Touques, după ce a cucerit înălţimea 
situată la 9 kilometri sud-vest de Pont-l’ Évêque; Divizia 51 se afla în acel 
moment în apropiere de localitatea Lisieux; la dreapta, trupele de infanterie 
din cadrul formaţiunii denumite „Şobolanii deşertului“ cuceresc localitatea 
Livarot, iar tancurile acesteia efectuează o manevră de întoarcere şi ajung la 


Lisieux în ziua de 23. Podul de la Fervaques, de pe rîul Touques, este 
cucerit intact, iar Divizia 7 blindată trece rîul Risle pe data de 26. 

Între timp, după terminarea bătăliei de la Falaise, Corpul II canadian 
(alcătuit din Divizia 6 blindată, diviziile 2 şi 3 canadiene, Divizia blindată 
poloneză) se dispune în dreapta Corpului I britanic. De asemenea, Corpurile 
XII şi XXX (constituite din Divizia 11, Divizia blindată de gardă şi diviziile 
3, 15, 43, 50 şi 53) din compunerea Armatei 2 britanice 4 se intercalează 
între forţele canadiene şi Armata 1 americană. Pe data de 24, Corpul I 
canadian se află la Bernay, a doua zi trece rîul Risle şi se îndreaptă în forţă 
către Elbeuf. Corpul XII britanic, care pînă la ocuparea localităţii Bernay de 
către forţele canadiene nu dispunea de spaţiu suficient pentru desfăşurare, 
are ca misiune ocuparea oraşului Louviers. La Corpul XXX, aflat, de 
asemenea, în primele zile, într-un spaţiu restrîns, Divizia 11 blindată, 
singura mare unitate pe care se putea conta iniţial, ajunsese pe rîul 'Touques 
în apropiere de Gace, în seara zilei de 21. Aici întîlneşte o rezistenţă 
puternică şi cucereşte, impetuos, în ziua de 22, localitatea Laigle. Pe 23 şi 
24, generalul Brian G. Horrocks, comandantul Corpului XXX armată, care 
a mai angajat în luptă alte două divizii, a curăţat pădurea Breteuil şi se 
pregăteşte să forțeze Sena pe la Vernon. Pretutindeni deci, în faţa Grupului 
de armate 21, aliniamentul preconizat iniţial de Model era depăşit. 

Cu toate acestea, rezistenţa germană se întăreşte tot mai mult pe măsură 
ce Corpul XXX britanic se apropie de Sena. Începînd din ziua de 29 însă, 
Corpul XV armată american, care trecuse din compunerea Armatei 3 în 
aceea a Armatei 1, se află la Mantes, unde cucereşte un cap de pod pe malul 
fluviului. La cererea generalului Bernard L. Montgomery, comandantul 
trupelor de uscat aliate, generalul Omar N. Bradley, comandantul Grupului 
de armate 12, dirijează pe direcţia Louviers-Elbeuf unităţi ale corpurilor XV 
şi XIX armată, cu scopul de a lovi trupele germane care mai rezistă în faţa 
britanicilor. Efectul este uluitor. Din aproape în aproape, întregul dispozitiv 
german situat la sud de fluviu este nimicit. 

La Corpul XXX armată britanic, Divizia 43 forţează Sena pe bărci de 
asalt în ziua de 25, sub acoperirea unui puternic foc de baraj. Divizia 15 din 
Corpul XII armată, la Louviers, în ziua de 27, canadienii la Pont-de-l” Arche 
şi Elbeuf pe 26 şi 27, Divizia 51 şi Brigada 4 comando la Duclair, Divizia 
49, Brigada regală olandeză şi Brigada belgiană la Caudebec şi la Vieux- 
Port, în zilele de 30 şi 31, forţează de asemenea marele fluviu în sectoarele 


lor. După ce pontonierii au instalat podurile, au trecut fluviul şi blindatele. 
De-a lungul Senei nu mai exista nici o poziţie apărată de germani. 

Pierderile lor în cursul luptelor desfăşurate pe malul de sud au fost 
ridicate. Divizia 346 şi-a mai putut salva cîte ceva din efectivele rămase; 
diviziile 344 şi 711 sînt practic nimicite. Forţelor Reich-ului nu le mai 
rămîne decît să se replieze pe „aliniamentul Kitzinger“: Sommes, Soissons, 
Epernay, Châlons-sur-Mame, platoul Langres, Besancon, frontiera 
elveţiană. Ar trebui ca aliaţii să le lase o clipă de răgaz pentru a-l organiza 
pentru apărare. 

La Armata 1 americană, în timp ce Corpul XIX, înlocuind Corpul XV, 
dezvoltă capul de pod de la Nantes-Gassicourt, Corpul V”, precedat de 
Divizia blindată a generalului Leclerc, intră impetuos la 25 august în Parisul 
deja eliberat de forțele Rezistenței. 

La Armata 3, comandată de generalul George S. Patton, Corpul XX 
armată forţează Sena pe 21 august şi intră în Melun şi Fontainebleau; 
Corpul XII armată, cu Divizia 4 blindată în eşalonul întîi, comandată de 
renumitul tactician în materie de blindate J.S. Wood, eliberează Orlâans-ul 
pe data de 17 şi se îndreaptă vertiginos spre localitatea Troyes, la care 
ajunge în ziua de 26; Corpul XV armată, care reintrase în compunerea 
Armatei 3, se deplasează cu rapiditate la dreapta Corpului XII şi dezvoltă cu 
impetuozitate ofensiva spre Chaumont. Patton se dovedeşte a fi încă o dată 
un mare maestru în exploatarea situaţiei. Personaj legendar, avînd ca nimeni 
altul simţul şi patima luptei 6, comandantul Armatei 3 are sufletul unui 
cavaler medieval rătăcit în secolul nostru. Dar al unui cavaler care ştie să 
mînuiască mijloacele cele mai moderne. Talentul său de a modifica cu 
extremă rapiditate planurile în faţa unei situaţii neaşteptate şi de a-şi deruta 
neîncetat adversarul, dinamismul, exemplul şi încrederea sa forţează 
destinul. Înaintarea armatei lui Patton — fiecare corp de armată are în 
compunere trei sau patru divizii, cu o divizie blindată în frunte — are loc cu 
atîta rapiditate încît ea face inutilă o vastă operaţie aeropurtată preconizată a 
se efectua în unghiul format de Sena şi Loara, între Paris şi Orléans. Fiecare 
mare unitate de blindate este sprijinită de o formaţie de avioane de 
vînătoare-bombardament, care constituie de fapt „ochii” acesteia şi care 
hărţuiesc concentrările inamicului şi liniile lui de comunicaţie. 
„Perfecţiunea legăturii la sol în această acţiune a reprezentat unul din 
elementele cele mai remarcabile ale înaintării şi a permis obţinerea unor 


rezultate strălucite. Armatei aeriene îi revine de asemenea misiunea de a 
supraveghea întregul bazin al Loarei, de la flancul drept al Armatei 3. 

La 1 septembrie, numărul celor făcuţi prizonieri, începînd cu data de 6 
iunie, ajunsese la cifra de 300 000, în care intrau şi cei căzuţi în mîinile 
forţelor debarcate pe Coasta de Azur. Tot spaţiul cuprins între Sena şi 
Loara, care, conform planului iniţial, trebuia să fie eliberat în ziua Z+90, a 
fost eliberat în ziua Z+85. 

La 20 august, după dezastrul de la Falaise, Hitler ordonase pregătirea 
pentru apărare a liniei fortificate „Westwall“, care urma să garanteze 
integritatea „teritoriului naţional”, pe aliniamentul gurile fluviului Escaut, 
sud Anvers, canalul Albert, porţiunea din linia Siegfried situată la frontiera 
belgiană şi luxemburgheză, prelungită de segmentul francez al rîului 
Moselle şi munţii Vosgi; alte directive impun pregătirea pentru apărare a 
coastei, începînd din Danemarca pînă în Olanda. Peste 300 000 de membri 
ai organizaţiilor Todt, Hitler Jugend şi Reichsarbeitsdienst se vor pune pe 
treabă. Dar cum această întreprindere, concepută tîrziu, necesită cinci sau 
şase săptămîni, Model ordonă, prin instrucţiunea sa din 31 august, să fie 
apărat aliniamentul intermediar Dyle, Meuse, Moselle atît cît va fi necesar. 


Bătălia pentru porturi 


Inamicul a lăsat în urmă grupări puternice cu misiunea de a menţine cît 
mai mult timp porturile Royan, La Rochelle, Saint-Nazaire, Lorient, Brest, 
Le Havre, Dieppe, Le Treport, Boulogne, Calais, Dunkerque. Acestea 
dispuneau de importante forţe de apărare şi cîmpuri de mine. Din cauza 
populaţiei civile rămasă în oraşe, aviația aliată nu îndrăzneşte să declanşeze 
atacuri puternice asupra lor. La 5 septembrie, Armata 9 americană, recent 
reconstituită, de sub conducerea generalului William H. Simpson, iniţiază o 
serie de operaţii pentru eliberarea porturilor bretone. La 28 septembrie este 
cucerit oraşul Brest şi sînt luaţi peste 36 000 de prizonieri, dar localitatea 
este prea îndepărtată pentru ca acest fapt să dea rezultatul scontat. Celelalte 
porturi franceze vor fi de asemenea eliberate, cu excepţia portului Royan, 
unde garnizoana germană va rezista pînă în aprilie 1945, iar cele din La 
Rochelle, Lorient, Saint-Nazaire şi Dunkerque, doar blocate de forțele 
aliate, vor capitula abia la încetarea ostilităţilor. 


Ofensivă generalizată sau ofensivă pe o direcţie principală? 


La începutul celei de-a doua jumătăţi a lunii august, Montgomery 
intuise în mod clar situaţia forţelor germane din nordul Franţei şi din 
Belgia; ele nu depăşeau efectivele a 17 divizii, şi acestea foarte reduse, iar 
trupele care se retrăgeau din sud — ca urmare a debarcării aliaţilor pe Coasta 
de Azur — erau lipsite de capacitatea de ripostă ofensivă. Dacă i s-ar fi lăsat 
timp la dispoziţie, inamicul şi-ar fi putut întări forţele cu diviziile nou- 
constituite sau aduse de pe alte fronturi. Încă de pe atunci, Montgomery 
aprecia că trebuia să se execute o pătrundere rapidă şi puternică cu 
„maximum de forţe” prin Belgia şi Olanda spre zonele de şes din nordul 
Germaniei, favorabile acţiunii blindatelor. În linii mari, planul lui 
Montgomery era următorul: „1. După forțarea Senei, grupurile de armate 21 
şi 12 ar trebui să se constituie într-o masă omogenă de circa 40 de divizii, 
suficient de puternică pentru a putea preîntîmpina orice surpriză din partea 
inamicului. Această grupare s-ar îndrepta în direcţia nord-est; 2. Grupul de 
armate 21 de pe frontul occidental ar degaja coasta Mînecii, Pas-de-Calais, 
Flandra şi s-ar asigura spre Anvers şi partea de sud a Olandei; 3. Grupul de 
armate 12 ar constitui flancul de est şi s-ar deplasa cu dreapta sa spre 
Ardeni, spre Aix-la-Chapelle şi Köln; 4. Ansamblul acestei deplasări ar 
avea ca pivot Parisul. O puternică grupare de forțe americane ar fi dispusă 
în zona Orléans, Troyes, Châlons, Reims, Laon, cu flancul drept desfăşurat 
de-a lungul Loarei pînă la Nantes; 5. Forţele din cadrul operaţiei „Dragoon“ 
(debarcare în sud) ar fi îndreptate către Nancy şi Saar. N-ar trebui să 
încercăm să le ajungem din urmă cu forţele noastre din flancul drept, căci 
acest lucru ne-ar dezechilibra strategia; 6. Obiectivul fundamental al 
deplasării ar fi dislocarea în Belgia a unor puternice forţe de aviaţie, 
apărarea unor capete de pod dincolo de Rin înainte de sosirea iernii şi 
cucerirea rapidă a bazinului Ruhr”. 

De fapt, era vorba de a încredința efortul principal armatelor 1 
canadiană, 2 britanică şi 1 americană, care aveau în flancul drept Armata 3 
americană. Această concepţie, pe care Montgomery o propusese deja lui 
Bradley pe 17 august, a fost prezentată de către învingătorul de la El 
Alamein şase zile mai tîrziu generalului Dwight D. Eisenhower, 
comandantul suprem al forţelor terestre, aeriene şi navale de pe teatrul de 
operaţii din Europa Occidentală. Este vorba de aşa-numita „Single 
Concentrated Thrust Policy” — „Strategia ofensivei pe o direcţie principală”. 

Constatăm că expresia consacrată „ofensivă pe front îngust” este 
inexactă şi poate lăsa să se înțeleagă că ar fi vorba de un atac pe o direcţie 


principală, mai slab pe flancuri. Ceea ce Montgomery intenţionează însă să 
lanseze asupra Ruhr-ului este, dimpotrivă, o masă concentrată, a cărei 
libertate de acţiune este perfect garantată. 

Pe de altă parte, comanda unică a tuturor forțelor terestre revine în 
continuare generalului britanic, însă numai pînă la 1 septembrie. Potrivit lui 
Montgomery, numai această comandă unică a permis obţinerea pînă la acea 
dată a marii victorii, asigurînd astfel echilibrul permanent al forţelor aliate. 
O modificare a sistemului în acel moment, aprecia el, risca să provoace o 
dispersare a forţelor. Eisenhower, adăuga Montgomery, în calitatea sa de 
comandant suprem, nu trebuia să abdice de la acest principiu şi să preia 
comanda bătăliei terestre. Comandantul suprem trebuia să fie în măsură să 
aibă o privire de ansamblu asupra oricărei probleme mai complicate, fie că 
era vorba de aspecte legate de trupele de uscat, forţele aeriene, forţele 
maritime militare etc., fie de ordin civil, politic etc. 

În timp ce Montgomery îşi pregătea planul în aceste condiţii, Bradley şi 
Patton concepuseră un altul, o ofensivă americană a cărei lovitură principală 
să fie executată prin breşa Palatinatului pe direcţia Frankfurt. Şi în acest caz 
era vorba de o „ofensivă pe o direcţie principală”, al cărei centru de greutate 
nu coincidea însă cu cel preconizat de Montgomery. 

Eisenhower era confruntat cu două concepţii, care nu corespundeau 
punctului său de vedere. El aprecia că nu putea să-şi concentreze toate 
resursele materiale şi nici să-şi prelungească liniile de comunicaţie spre 
nord-est, într-o ofensivă pe o singură direcţie în adîncimea teritoriului 
inamic, în condiţiile în care porturile erau ori prea îndepărtate ori prea 
distruse sau controlate încă de inamic. El hotărăşte ca armatele aliate să 
declanşeze ofensiva spre Rin şi să se dispună apoi pe toată lungimea sa; ele 
îşi vor continua operaţiile pe malul drept numai după ce oraşul Anvers va fi 
fost eliberat şi, ca atare, utilizabil. Era vorba de aşa-numita „Broad Front 
Policy” — „Strategia ofensivei generalizate”. Eisenhower nu concepea însă 
această operaţie în sensul unei repartizări uniforme a mijloacelor pe întregul 
front. Consecvent concepţiei sale premergătoare zilei Z, el prevedea 
dezvoltarea efortului, succesiv, pe două direcţii principale: 1. O ofensivă a 
lui Montgomery spre nord, prin care să se elibereze porturile de la Marea 
Mînecii şi, în special, Anvers-ul; flancul drept al Grupului de armate 21 va 
fi asigurat de Armata 1 americană la nord de masivul Ardeni. În acest timp, 
se va acorda prioritate de aprovizionare forţelor din nord pe seama 
rezervelor Armatei 3 a lui Patton; 2. După cucerirea Anvers-ului, 


generalului Patton i se vor pune la dispoziţie mijloacele necesare pentru 
reluarea atacului pe direcţia Saar, realizînd, totodată, joncţiunea cu forţele 
sosite de pe Coasta de Azur. Eisenhower insistă totuşi ca ofensiva finală 
spre interiorul Germaniei să nu fie lansată înainte ca Rinul să fi fost atins cu 
grosul forţelor. 

În ultimii patruzeci de ani s-a scris foarte mult despre aceste două 
concepţii.” Partizanii „Strategiei ofensivei generalizate“ afirmă, în esenţă, 
următoarele: serviciile de informaţii ale Grupului de armate 21 dispuneau 
de posibilităţi reduse de cercetare la nivelul frontului şi al ariergărzii sale 
operative; serviciile Comandamentului Suprem al Forţelor Expediţionare 
Aliate (C.S.F.E.A.) dispuneau de mijloace mult mai importante, care le 
permiteau să execute recunoaşteri pînă în inima Germaniei; ele ştiau că 
resursele umane şi materiale ale acesteia erau încă puternice şi apreciau că o 
ofensivă înspre Ruhr, de cealaltă parte a Rinului, înainte ca Anvers-ul să fi 
fost nu numai degajat, ci şi apt să funcţioneze la randamentul său maxim, ar 
fi dus la o catastrofă. 

Susţinătorii strategiei ofensivei pe o direcţie principală afirmă că 
neputinta („non possumus“‘) lui Eisenhower era mai degrabă de ordin politic 
şi psihologic decît militar. Fiecare se simte dator să recunoască că 
Eisenhower a fost un generalissim de o obiectivitate perfectă: el nu făcea 
nici o deosebire între conaţionalii săi şi aliaţi. Dimpotrivă, chiar el i-a 
susţinut pe primii împotriva celor din urmă, spre marea nemulţumire a lui 
Bradley şi Patton. Dar, în cazul respectiv, el se temea să nu incite presa şi 
opinia publică, suverane în Statele Unite, cu atît mai mult cu cît în anul 
următor, în noiembrie, erau prevăzute alegeri prezidenţiale. Opinia publică 
americană n-a vrut niciodată să înţeleagă manevra lui Montgomery din 
Normandia. Ea s-a bucurat de înaintarea spectaculoasă a lui Patton, pe care 
a comparat-o în mod orgolios cu încetineala britanică. Or, cînd, la 23 
august, Montgomery îi prezenta lui Eisenhower propunerile sale, Grupul de 
armate 21 nu atinsese încă Sena, iar Armata 3 americană înainta vertiginos. 
Patton a intrat în legendă încă din timpul vieţii. Patton însemna Sherman 
9... Presa americană se dezlănţuie. Adoptarea strategiei ofensivei pe o 
direcţie principală în avantajul lui Montgomery ar fi echivalat cu 
restrîngerea rolului lui Patton şi cu limitarea înaintării trupelor sale, datorită 
reducerii cantităţii de carburant. 


Marea urmărire 


Eisenhower nu s-a alăturat propunerii lui Montgomery privind ofensiva 
pe o direcţie principală. La 1 septembrie, el a preluat comanda directă a 
tuturor forţelor armate, aşa cum fusese prevăzut în luna iulie. Autoritatea 
generalului britanic se va limita de acum înainte la Grupul de armate 21. La 
aceeaşi dată de 1 septembrie — şi nu este vorba de o coincidenţă — regele 
George al VI-lea l-a avansat pe Montgomery feldmareşal. 

Comandantul suprem alcătuise de puţină vreme Armata 1 aeropurtată, 
sub comanda generalului-locotenent Lewis H. Brereton.10 Această rezervă 
generală a comandantului suprem cuprindea un stat-major de armată, două 
state-majore de corp de armată, Corpul I aeropurtat britanic, sub comanda 
generalului M.B. Ridgway, forţele proprii de transport aerian, Gruparea 9 
americană de transport aerian, grupurile 38 şi 46 din R.A.F.!! (aviația 
militară britanică). Armata 1 aeropurtată putea avea în subordine, pentru o 
operaţie anume, totul sau o parte din diviziile aeropurtate şi alte unităţi 
aeropurtate aliate 12, precum şi divizii obişnuite transportate sau nu pe calea 
aerului. 

Statul-major al lui Brereton avea ca primă misiune pregătirea unei serii 
de operaţii aeropurtate, ce urmau să fie executate numai în caz de 
necesitate. Înaintarea rapidă a lui Patton a dus la anularea acelei prime 
manevre aeriene ce urma să se execute în interfluviul Sena-Loara. Mai erau 
prevăzute şi altele, în special în zona Hainaut. În ziua de 25 iulie, 
Rezistenței belgiene i-au fost transmise felicitări din partea lui Eisenhower 
pentru strălucitele rezultate obţinute în distrugerea reţelei feroviare şi 
rutiere. În cursul lunilor iulie şi august au fost efectuate paraşutări de 
materiale, care s-au dovedit insuficiente pentru echiparea tuturor membrilor 
Rezistentei. 

Londra şi-a concentrat atenția asupra Anvers-ului. Şeful de stat-major al 
Secţiei Operații Speciale 13 (Special Operations Executive) şi Direcţia 2 
belgiană au conceput, cu concursul specialiştilor din marele port, o vastă 
misiune de protejare „prin antidistrugere” a instalaţiilor portuare, precum şi 
acţiuni de sabotaj menite să hărţuiască forţele inamice. Comitetul de 
Coordonare din Anvers 1 a menţinut contactul cu Londra prin agenţi 
paraşutaţi. În lunile iulie şi august, grupurile Rezistenței au sabotat liniile de 
cale ferată şi drumurile care duceau spre Anvers, precum şi nodurile 
feroviare Herentals şi Boom. Cuiele cu patru vîrfuri presărate din belşug şi, 


într-o oarecare măsură, minele antitanc fac ca deplasarea convoaielor 
germane să fie tot mai anevoioasă. Pe la jumătatea lunii iulie, toate 
instalaţiile de racord de la legăturile telefonice ale artileriei antiaeriene sînt 
aruncate în aer, provocînd mari perturbații vreme de opt zile. În noaptea de 
6 spre 7 august, între orele 00,00-00,15, toate liniile telefonice şi de telegraf 
au fost tăiate, ca urmare a mesajului transmis de B.B.C. „Ne distrăm bine la 
şcoală“. La Anvers au mai fost sabotate instalaţiile industriale care serveau 
la fabricarea oxigenului lichid pentru rachetele V-1; materialul plutitor 
inamic, în speţă două vedete lansatoare de torpile; depozitele de benzină, 
din care multe au fost incendiate. Din 25 august începe faza propriu-zisă de 
distrugere şi antidistrugere. 

La 1 septembrie, cu două zile înainte ca primele unităţi terestre aliate să 
pătrundă în Belgia, postul de radio B.B.C. transmite mesajul „Narcisa 
galbenă a înflorit“. Generalul-locotenent Pire comunică Armatei secrete 
ordinul de a declanşa în toată ţara acţiunile de guerilă, care urmează celor 
de sabotaj. Celelalte grupări ale Rezistenței sînt, de asemenea, gata de 
acţiune. Pe 2 septembrie, Armata secretă primeşte ordinul de a-i aduna pe 
refugiaţi. În urma declanşării noii faze, membrii Rezistenței au trecut la 
realizarea planurilor finale. Toate obiectivele fixate de Londra pentru 
teritoriul belgian vor fi fost îndeplinite în mare măsură în momentul 
eliberării. 

De comun acord cu guvernul Pierlot, Eisenhower îi numeşte pe 
generalul-maior Ivan Gérard, fost comandant al Armatei secrete, şi pe 
Marcel Grégoire, unul din şefii Frontului Independenţei — ambii refugiaţi în 
Marea Britanie — în funcţiile de comandant şi, respectiv, comandant adjunct 
al forţelor belgiene din interior. Aceeaşi procedură fusese urmată şi în cazul 
generalului Koenig, numit comandant şef al forţelor franceze din interior. 
Aceste numiri în funcţie, anunţate de postul de radio B.B.C., au drept scop 
punerea formațiilor clandestine sub protecţia Convenţiei de la Haga din 
1907.15 

Primii soldaţi aliaţi în uniformă care vor intra în Belgia nu vor fi nici 
britanicii şi nici americanii din trupele de uscat, care au trecut frontiera pe 2 
septembrie, ci micile grupuri din trupele speciale S.A.S. (Serviciul Special 
Aerian). În ziua de 15 august, o grupă de recunoaştere alcătuită din opt 
militari belgieni care făceau parte din S.A.S., comandată de un ofiţer, este 
paraşutată în Ardenii francezi şi pătrunde în Belgia, pentru a pregăti sosirea 
grupării S.A.S. a maiorului E. Blondeel; începînd cu 29 august, aceştia sînt 


lansați în grupuri mici în spatele liniilor inamice, pe un teritoriu care se 
întindea între Gedinne (Luxemburg) şi Peer (Limburg).16 Un alt grup, de 
data aceasta britanic, a fost desemnat să efectueze legătura cu zona V a 
Armatei secrete, care opera în Ardeni, şi să coordoneze acţiunea forţelor din 
Rezistență cu cea a forţelor americane care urmau să traverseze fluviul 
Meuse. Aceste grupări S.A.S. vor furniza informaţii preţioase cu privire la 
deplasările şi poziţiile inamicului, vor ataca poziţiile de luptă ale acestuia şi 
amplasamentele bateriilor şi vor colabora strîns cu partizanii din Rezistență, 
în special la Gedinne şi Buissonville; ele vor scoate din luptă 3 000 de 
germani, vor distruge circa 100 de vehicule şi importante stocuri de 
muniţie. 

La Grupul de armate 21, cele două mari unităţi blindate ale Armatei 1 
canadiene (Corpul I britanic şi Corpul II canadian), comandată de generalul 
Henry Crerar, Divizia 4 blindată canadiană şi polonezi înaintează rapid 
către nord, însă diviziile de infanterie sînt întîrziate de bătălia pentru 
porturi. 

Ordinul lui Hitler ca porturile să fie menținute pînă la capăt nu era lipsit 
de temei. Acţionînd în acest mod, erau dispersate eforturile unităţilor aliate 
care ar fi putut fi mai tîrziu foarte necesare în Belgia. La 1 septembrie, 
localităţile Dieppe şi Le Tréport cad în mîinile diviziilor 2 şi 3 canadiene. În 
aceeaşi zi, Divizia 51 eliberează Saint-Valâry-en-Caux.!” Atacul portului Le 
Havre constituie o problemă mult mai complicată. Oraşul este puternic 
fortificat: tranşee antitanc continue, cîmpuri de mine, adăposturi din beton, 
obstacole de tot felul. 

Printr-o strălucită manevră executată de generalul J.T. Crocker cu 
Divizia 49, cu Divizia 51, reîntoarsă de la Saint-Valery-en-Caux, Brigada 
39 blindată şi Brigada 34 tancuri, precum şi cu numeroasele mijloace 
speciale de luptă puse la dispoziţie de generalul Percy Hobart, rezistenţa 
inamică este înfrîntă în mai puţin de două zile; în ziua de 12 septembrie, 
germanii vor înălța steagul alb; la orele 11,30 vor fi făcuţi prizonieri. 
Boulogne şi Calais vor depune armele cu 20 000 de oameni la 22 
septembrie şi, respectiv, 1 octombrie, sub loviturile Diviziei 3 canadiene. 
Cu mult mai devreme, pe 9 septembrie, Nieuport, Ostende şi Bruges 
căzuseră şi ele; pretutindeni formaţiile Rezistenței belgiene participă la 
acţiuni de eliberare, alături de trupele aliate. 

În ceea ce priveşte Armata 2 britanică de sub comanda generalului Sir 
Miles C. Dempsey (Corpurile XXX, XII şi VIII armată britanice), 


înaintarea sa a fost vertiginoasă. Corpul VIII este menţinut în continuare, în 
mod provizoriu, în Normandia, pentru ca efectivele sale să poală fi utilizate 
de corpurile XXX şi XII. Aproape întreaga artilerie grea, mijlocie şi 
antiaeriană a rămas la sud de Sena. 

La Corpul XXX armată, Divizia 11 blindată de sub comanda 
generalului P.B. Roberts părăseşte capul de pod de pe Sena şi se îndreaptă 
spre Vernon. '[îşneşte apoi în direcţia Beauvais. Divizia blindată de gardă, 
aflată sub comanda generalului A.H. Adair, înaintează la dreapta sa. Divizia 
50 urmează îndeaproape cele două mari unităţi blindate. 

La Corpul XII armată, comandat de generalul N.M. Ritchie, Divizia 7 
blindată, „Şobolanii deşertului”, se îndreptă spre trecerile de pe rîul Somme, 
Picquigny şi Longpre, fiind sprijinită de Divizia 53. La 30 august, 
elementele avansate ale lui „Pip“ Roberts se află la 60 km de rîul Somme. 
Înaintînd extrem de rapid, atât ziua cât şi noaptea, acestea ajung a doua zi la 
Amiens, unde trei din cele patru poduri peste rîul Somme sînt capturate 
intacte, cu sprijinul preţios al Rezistenței. Înaintarea este atît de neaşteptată, 
încît Eberbach, care preluase de curînd comanda Armatei 7 germane şi 
răspundea de poziţia „Somme“, este capturat cu întregul său stat-major. În 
acel moment, Eberbach s-a gîndit, probabil nu fără amărăciune, la 
strălucitele victorii ale Wehrmacht-ului obţinute pe Somme cu patru ani mai 
înainte... De menţinerea liniei Kitzinger nici nu mai putea fi vorba acum, 
cu atît mai mult cu cît într-un vehicul capturat de Regimentul 11 husari 
fusese găsit un document senzaţional: harta întregului dispozitiv german 
dintre Somme şi Meuse; din ea rezulta că nu se prevăzuse nimic pentru 
împiedicarea înaintării rapide a aliaţilor spre nord. 

La dreapta Diviziei 11 blindate, cei din Divizia de gardă au parcurs în 
şapte ore itinerarul Gisors, Corbie, loc în care trec fluviul în ziua de 31, la 
orele 09,00. „Şobolanii deşertului” traversează şi ei fluviul în ziua de 1 
septembrie, pe la Picquigny. 

La Grupul de armate 12, Armata 1 americană, comandată de generalul 
Courtney Hodges (constituită din corpurile XIX, VII şi V armată), a început 
deplasarea de la fluviul Sena, cu trei corpuri în paralel. Avînd în vedere că 
Eisenhower stabilise ca efortul principal să se desfăşoare în nord pînă la 
cucerirea Anvers-ului, Bradley alocă, începînd cu 1 septembire, 5 000 de 
tone de provizii zilnic Armatei 1 şi doar 2 000 de tone Armatei 3 a lui 
Patton. 


Încercuind şi capturînd aproape 30 000 de germani la sud de Mons, între 
corpurile XIX şi VII armată, Armata 1 înaintează rapid. Corpul XIX se 
găseşte pe 11 septembrie la Maastricht. Corpul VII eliberează în ziua de 9 
oraşul Liege şi ajunge la frontiera germană. Corpul V este ajutat de trupele 
speciale S.A.S. şi de membrii Rezistenței din Ardeni, care hărţuiesc fără 
încetare inamicul, împiedică distrugerile, fac numeroşi prizonieri 18 şi pînă 
la sosirea americanilor eliberează mai multe oraşe; Corpul V se află pe 10 
septembrie în Luxemburg. Ca urmare, frontul Dyle, Meuse, pe care Model 
spera să-l mai apere o bucată de vreme, este depăşit în bună măsură, pe 
toată lungimea sa. 

Armata 3 americană a lui Patton (compusă din corpurile XX, XII şi XV 
armată) trece la rîndul său Marna, pe 21 august. Pînă acum înaintarea sa a 
fost rapidă; nu avea probleme în materie de aprovizionare, iar aviația îi 
aducea un supliment de 500 tone de materiale pe zi. Mînios la culme, cînd a 
aflat, la 1 septembrie, că aprovizionarea armatei sale fusese redusă în 
folosul lui Hodges, Patton a ordonat corpurilor de armată din subordine să- 
şi continue deplasarea spre est, pînă la epuizarea rezervelor de combustibil, 
şi apoi „să coboare şi să continue marşul pe jos“. Entuziasmul, dar şi furia 
comandantului Armatei 3 s-au amplificat în momentul cînd a ajuns în locul 
în care se petrecuseră, cu 26 de ani mai înainte şi aproape în aceeaşi zi, 
glorioasele fapte de arme ale tînărului locotenent-colonel Patton. ..1° Atinge 
fluviul Meuse, unde cea mai mare parte a forţelor sale se opresc. Pe 4 
septembrie însă, Bradley hotărăşte ca aprovizionarea zilnică pentru Patton 
şi Hodges să fie de 3 500 tone; în acest timp, Armata 3 se îndreaptă spre 
Moselle, cu intenţia de a forţa linia Siegfried. Corpul V, din compunerea 
Armatei 1, are ca misiune acoperirea flancului de nord al lui Patton, fapt ce 
explică şi motivul ruperii forţelor sale de Armata 1. 

Pe 11 septembrie, la Sombernon s-a realizat joncţiunea între divizia 
blindată comandată de generalul Leclerc — care făcea acum parte din Corpul 
XV al Armatei 3 americane — şi unele elemente aparţinînd forţelor 
debarcate pe Coasta de Azur. Acestea din urmă ies din subordinea 
generalului Maitland Wilson, comandantul şef al sectorului mediteranean, şi 
trec sub comanda lui Eisenhower; ele vor constitui de acum înainte Grupul 
de armate 6, comandat de generalul Jacob L. Devers. 

Grupul de armate 6 va cuprinde Armata 7 americană, formată iniţial din 
Corpul VI armată, şi Armata 1 franceză, care are în compunere corpurile I 
şi II armată. În fruntea acestora se află doi glorioşi „rebeli“ care luptaseră în 


Africa de nord în noiembrie 1942: M.E. Bethouard şi J.J. Goislard de 
Monsabert. 


Cucerirea portului Anvers 


La 31 august, generalul Horrocks face dovada dinamismului său. El ştie 
că Rezistenţa belgiană din Anvers a pus totul în mişcare pentru menţinerea 
instalaţiilor din marele port. „O să vă cer imposibilul, le-a spus el 
colonelului Roberts şi generalului Adair, dar ştiu că pentru voi nimic nu este 
imposibil: Divizia 11 blindată pe itinerarul de bază Seclin, Alost, 
Wolvertem, autostradă, Anvers; Divizia de gardă pe direcţia Arras, Douai, 
Tournai, Hal, Bruxelles. Doresc să fiu la Bruxelles şi Anvers în mai puţin de 
4 zile“. De la Amiens la Anvers sînt 240 km. Cele două mari unităţi 
blindate vor înainta într-un ritm impetuos. Divizia 7 blindată din 
compunerea Corpului XI armată se va deplasa în acelaşi mod pe direcţia 
Picquigny, Lille, Gand, unde va ajunge în ziua de 5 septembrie. 
Pretutindeni, forţele Rezistenței din provinciile Hainaut, Flandra, Brabant şi 
Anvers practică antidistrugerile şi deseori luptele de guerilă, cu preţul unor 
pierderi mari, făcînd însă numeroşi prizonieri şi uşurînd astfel misiunile 
corpurilor XXX şi XII armată. Traversarea a numeroase cursuri de apă nu 
pune nici un fel de probleme. Pe timpul întregii acţiuni, începînd de la Sena 
şi pînă în provincia Brabant, Horrocks îşi va comanda corpul de armată nu 
de la punctul său de comandă, pe care nu-l va vedea timp de o săptămînă, ci 
chiar de pe tanc, avînd în echipaj un singur ofiţer din statul său major, un 
ofiţer de transmisiuni şi aghiotantul. Un tanc care va fi prezent pretutindeni. 
În zorii zilei de 3 septembrie, Divizia blindată de gardă se află la Douai. 
„Diseară vom fi la Bruxelles”, a spus Horrocks. Marea unitate blindată se 
îndreaptă vertiginos spre capitală pe două itinerare, avînd în dreapta 
Regimentul de gardă galez şi în stînga Regimentul de grenadieri de gardă. 
Acestea din urmă vor ajunge la Hal la sfîrşitul după-amiezii, iar elementele 
lor înaintate vor intra în Bruxelles înainte de lăsarea întunericului, după ce 
parcurseseră 120 de kilometri în 10 ore. A doua zi, brigada comandată de 
colonelul Piron, care a pătruns în Belgia pe la Rongy, îşi face intrarea într- 
un Bruxelles cuprins de un entuziasm fără margini, o dată cu grosul forţelor 
Diviziei blindate de gardă. Divizia 50 soseşte şi ea. În aceeaşi zi, Louvain 
este eliberat. În acest răstimp, Divizia 11 blindată a putut trece canalele 
Willebroek şi Rupel pe poduri intacte, datorită ajutorului acordat de 


Rezistență. În după-amiaza zilei de 4, batalionul 3 din Regimentul regal de 
tancuri, de sub comanda locotenent-colonelului D.A.H. Silvertop, pătrunde 
în Anvers.20 Brigada 159 din compunerea Diviziei 11 blindate începe 
curățirea oraşului, cu ajutorul Rezistenței; sînt capturați 6 000 de germani, 
printre care generalul von Stolberg-Stolberg, comandantul garnizoanei. 

Rapiditatea blindatelor britanice şi acţiunea Rezistenței din Anvers au 
permis astfel înfăptuirea acestui act de eroism, la care nici chiar cei mai 
optimişti nu îndrăzneau să spere: eliberarea Anvers-ului, cu toate instalaţiile 
sale portuare intacte. În ce situaţie dezastruoasă s-ar fi găsit armatele aliate 
dacă, la eliberarea sa, metropola ar fi fost la fel de distrusă ca şi porturile 
franceze? Chiar dacă această faptă ar fi constituit singurul succes al 
formațiunilor Rezistenței belgiene, acest mare act de bravură, de importanţă 
capitală, ar fi fost suficient să compenseze toate eforturile şi sacrificiile 
acceptate vreme de patru ani. „Acest fapt va scurta războiul cu mai multe 
luni”, avea să afirme, cîteva zile după eliberarea Anvers-ului, generalul- 
maior britanic G. Erskine, înaltul împuternicit al lui Eisenhower pe lîngă 
guvernul belgian, în timp ce va parcurge cei aproximativ 40 km de cheiuri 
aproape intacte ale portului. 


Oprirea 


Pe 11 septembrie, cele două mari unităţi blindate din Armata 1 
canadiană, Divizia 4 canadiană şi forţele poloneze ajung la canalul Leopold, 
însă oraşul Zeebrugge continuă să reziste. Aceste unităţi nu vor realiza 
joncţiunea cu diviziile de infanterie angajate în bătălia pentru porturi. De 
aceea, formațiunile din Rezistență şi, în special, cei din Armata secretă 
contribuie la asigurarea frontului care se stabileşte în nordul Flandrei şi pe 
care aliaţii, cu efective reduse, nu au reuşit să-l străpungă. Importante forţe 
germane deţin Zeelanda?! continentală şi insulară, al cărei teren oferă 
condiţii propice pentru organizarea apărării. 

Brigada 4 comando şi, apoi, Brigada blindată cehoslovacă, comandată 
de generalul-maior Liska, au asigurat măsurile de blocare a portului 
Dunkerque. 

Ajuns la Anvers, Corpul XXX armată comandat de Horrocks se afla la 
500 km de bazele sale din Normandia. Blindatele sale, bătînd toate 
recordurile lui Rommel şi ale lui Patton, înaintaseră în ultimele şapte zile 
390 de kilometri.22 


Într-un cuvânt, Horrocks a dezminţit în mod strălucit afirmaţiile 
americanilor, potrivit cărora viteza era în exclusivitate apanajul lor. De 
aceea, Montgomery consideră momentul potrivit pentru a-i prezenta din 
nou lui Eisenhower propunerile sale din 23 august, într-o formă modificată. 
Ceea ce şi face, prin notele sale din 4 şi 7 septembrie, în prima din aceste 
zile fiind eliberat Anvers-ul. În ziua de 10 septembrie, la Bruxelles, unde la 
acea dată se afla şi Eisenhower, Montgomery îşi va reformula cererea 
verbal, în felul următor: Armata 1 canadiană la stînga şi Armata 3 
americană la dreapta ar rămîne în apărare; cele 16 divizii ale lui Dempsey şi 
Hodges, asigurate cu aprovizionările şi vehiculele necesare, întărite cu patru 
divizii aeropurtate şi transportate pe calea aerului, ar urma să înainteze pe 
un front concentrat spre Ruhr. În pofida insistenţei lui Montgomery, 
Eisenhower nu încuviinţează. În schimb, aprobă o acţiune a Armatei 2 
britanice, întărită cu forţe aeropurtate, prin Olanda, în direcţia nord, pentru a 
instala, înainte de venirea timpului nefavorabil, un cap de pod dincolo de 
Rinul inferior, la Arnhem. În acest mod, va fi creată o excelentă bază de 
plecare, fără obstacole naturale importante, care va facilita, în momentul 
depăşirii Anvers-ului, demararea operaţiilor în direcţia cîmpiilor din nordul 
Germaniei. 

Începînd din 7 septembrie, Corpul XII armată îşi extinde zona de 
responsabilitate de la Gand la Anvers inclusiv, pentru a permite Corpului 
XXX armată să-şi concentreze efectivele spre est. 

Inamicul îşi întăreşte apărarea pe canalele din regiunea Campine; între 
Anvers şi Beringen sînt semnalate elementele a trei divizii şi grupări tactice 
blindate, în timp ce marile unităţi de infanterie britanice nu sînt încă 
disponibile. Horrocks va aprecia efortul forţelor belgiene din interior, care i 
s-au alăturat din proprie iniţiativă în vederea acoperirii efectivelor necesare 
pentru front. În ziua de 8 septembrie, Divizia blindată de gardă, împreună 
cu Brigada regală olandeză, traversează canalul Albert pe la Beringen, unde 
podul este distrus. Între timp, soseşte şi Divizia 50; în pofida unei rezistenţe 
înverşunate, veteranii de la El Alamein cuceresc un cap de pod la sud-vest 
de Geel. 

La Anvers reacţia germană continuă să fie puternică; Brigada 11 
blindată este înlocuită cu elemente ale Diviziei 53, întărite cu unităţi 
belgiene din Rezistență. Un batalion al Armatei secrete menţine canalul 
Wynegem în punctul Viersel şi stabileşte un cap de pod la sud de ecluza 
Wynegem. 


După ce instalează două poduri la Beringen, Divizia blindată de gardă 
se îndreaptă vertiginos spre Neerpelt şi Helchteren; la stînga ei, brigada 
comandată de colonelul Piron cucereşte Heppen şi Bourg-L.eopold; la 
dreapta, Divizia 11 blindată înaintează către Bree şi face un ocol către 
Hasselt. Pe 10 septembrie, după lupte dîrze, Regimentul de gardă irlandez 
izbuteşte să cucerească intact podul Neerpelt de pe canalul Campine. Pe 11 
septembrie se realizează contactul cu forţele belgiene din S.A.S. paraşutate 
în regiunea Peer, unde au hărțuit coloanele germane. Divizia 15, de sub 
comanda generalului C.M. Barber, cucereşte pe 13 septembrie un cap de 
pod la nord-est de Geel. 

Perioada de urmărire s-a încheiat. Pentru executarea operaţiei în direcţia 
Arnhem, generalul Dempsey regrupează unităţile foarte dispersate ale celor 
trei corpuri de armată din subordine, dislocate între Herentals şi Hasselt. Pe 
17 septembrie, Armata 1 canadiană ia în responsabilitatea sa frontul cuprins 
între mare şi Herentals. 

Încă din 4 septembrie, după cucerirea de către englezi a portului Anvers, 
generalul Bradley încetase să-i mai acorde prioritate în aprovizionare lui 
Hodges. De acum înainte, atît Hodges, cît şi Patton, vor primi fiecare cîte 3 
500 tone de materiale pe zi. Insuficient, totuşi, pentru a-i permite Armatei 1 
americane să străpungă linia Siegfried, cu atît mai mult cu cît cele opt 
divizii ale sale sînt desfăşurate pe un front de 240 km, între cele două axe 
divergente ale Armatei 2 britanice şi Armatei 3 americane. Rezistenţa 
inamică se manifestă pe întreg frontul. 

Pe 10 septembrie, forțele lui Patton, care au ocupat localitatea Toul, 
cuceresc două mici capete de pod pe rîul Moselle. Rezistenţa germană se 
întăreşte. Diviziile 3 şi 15 Panzergrenadier 23 sosite de puţin timp din Italia 
şi două brigăzi SS întăresc sectorul, fapt ce îngreuiază înaintarea americană. 
Pe 15 septembrie este cucerită localitatea Nancy, după care urmează 
oprirea. 

În acest moment, la armatele 3 şi 1 americane „strategia ofensivei 
generalizate” pare să aibă ca rezultat repartizarea uniformă, pe întregul 
front, a penuriei de carburant. 

La Grupul de armate 6, armatele generalilor Patch şi de Lattre se 
deplasează rapid spre nord-est, de la Lunéville spre Elveţia. Inamicul se 
„agaţă” de Vosgi şi apără în continuare regiunea Belfort. 


Administrarea teritoriilor eliberate şi cucerite 


Comandamentul aliat înfiinţează o vastă organizaţie denumită Civil 
Affairs (Afaceri Civile) sau Allied Military Government of Occupied 
Territories (A.M.G.O.T. — Administraţia Militară Aliată din Teritoriile 
Ocupate), pentru organizarea şi administrarea teritoriilor eliberate şi 
ocupate. A.M.G.O.T. avea drept scop: 1. Sprijinirea operaţiilor prin 
menţinerea ordinii şi securităţii, prin folosirea resurselor de mînă de lucru şi 
materiale din aceste ţări. 2. Ajutorarea şi aprovizionarea populaţiei. Toate 
problemele ce urmau a fi rezolvate — securitate, igienă, reutilarea industriei, 
reamenajarea porturilor, a căilor şi mijloacelor de comunicaţie, a 
transmisiunilor, agricultură, comerţ, finanţe, circulaţia persoanelor, bursa 
neagră, salvarea operelor de artă, denazificare în Germania — fuseseră 
studiate în şcoli speciale, iar ofiţerii pentru afaceri civile aleşi pe specialităţi 
au fost instruiti special în acest scop. Ei aveau rolul de a scuti 
comandamentul de grija administrării interne şi a mobilizării resurselor 
locale, de a-l sprijini şi de a-i acorda asistenţă de specialitate. Existau 
echipe pentru „afaceri civile teritoriale” şi „operative”, acestea din urmă 
formînd o secţie specială în cadrul statelor-majore, denumită la americani 
G.5. 

Problemele cărora A.M.G.O.I. urmau să le facă faţă se dovedeau a fi de 
o complexitate neobişnuită, mai întîi în ţările eliberate, deoarece trebuiau 
împăcate două principii, care în anumite momente riscau să se ciocnească: 
respectarea suveranităţii guvernelor restabilite şi necesităţile de ordin 
militar ale Comandamentului aliat. Or, fiecare ţară aliată prezenta un caz 
particular, dacă se exceptau Norvegia, Olanda şi Luxemburg. Acestea erau 
singurele ţări ale căror suverani şi guverne legitime se aflau la Londra. 
Cazul Belgiei era aproape asemănător, cu excepţia faptului că prezenţa 
guvernului în Anglia şi cea a regelui Leopold al III-lea în Belgia riscau să 
provoace anumite dificultăţi. O situaţie cu totul diferită era în Franţa, ca 
urmare a existenţei guvernului colaboraţionist al mareşalului Pétain, precum 
şi în Danemarca, unde regele Christian al X-lea, rămas în ţară, încuraja o 
rezistenţă deosebit de eficientă; guvernul a fost însă constrîns de germani 
să-şi înceteze orice funcţie. În ceea ce priveşte Italia, ea era un vechi stat 
inamic trecut în tabăra aliată. În Grecia domnea confuzia, datorită 
guvernului satelit şi animozităţilor dintre marile formaţii din Rezistență. 
A.M.G.O.T. urma, de asemenea, să acţioneze în Birmania, în Thailanda, 
Indochina şi Malaezia. 


Au fost elaborate „planificări” („plannings”) pentru fiecare ţară. O parte 
din tonajul maritim a fost rezervat aprovizionărilor care constituiau un 
prim-ajutor pentru ţările ocupate. Această parte nu putea fi evaluată cu 
precizie înaintea eliberării, căci ea era subordonată nevoilor prioritare ale 
forţelor combatante, care depindeau, la rîndul lor, de cursul operaţiilor. 

Prima experienţă a avut loc în Sicilia. În Italia peninsulară, 
suprapopulată, înfometată şi dispunînd de condiţii de igienă deplorabile, 
sarcinile organizaţiei Afaceri Civile au fost copleşitoare. Într-un an au fost 
aduse aici peste două milioane de tone de mărfuri — alimente, medicamente, 
săpun —, fapt care a deturnat o parte însemnată din cantităţile şi mijloacele 
de transport destinate frontului terestru, contribuind la încetinirea ritmului 
operaţiilor. În schimb, măsurile de igienă luate de organizaţia Afaceri Civile 
au oprit epidemiile ce amenințau să se răspîndească în rîndul populaţiei şi al 
luptătorilor. 

Înainte de 6 iunie 1944, guvernele aliate constituite aflate în exil la 
Londra au stabilit acorduri cu guvernele britanic şi american, în sensul ca 
atribuţiile fiecăruia să fie bine definite. Guvernul belgian a semnat, la 16 
mai 1944, un acord cu Marea Britanie prin care ceda autorităţii militare 
aliate toate prerogativele necesare asigurării bunului mers al operaţiilor — în 
special puteri de rechiziţie mai largi, inclusiv în domeniul mîinii de lucru 
civile — şi obținea, pe de altă parte, dreptul de a folosi specialişti belgieni, 
consilieri pentru afaceri civile, ca intermediari între autorităţile militare 
aliate şi autorităţile locale belgiene 2%; guvernul belgian solicita să aibă 
libertatea de a promulga, chiar în faza militară a eliberării, orice legislaţie 
pe care ar fi considerat-o oportună; represiunea ţinea în mod exclusiv de 
competenţa tribunalelor belgiene; în faţa curţii marţiale aliate ar fi trebuit să 
compară numai cei care ar fi comis, după eliberare, infracţiuni la adresa 
persoanelor, bunurilor sau securităţii trupelor aliate. 

Guvernele aliate aflate la Londra erau fără îndoială îndreptăţite „să pună 
punctul pe i“, înainte de eliberarea teritoriilor lor, pentru a se asigura că 
suveranitatea lor naţională nu avea să fie compromisă. În Franţa, 
A.M.G.O.T. nu a fost prea populară.2” Lipsa de tact a unora dintre membrii 
săi, precum şi susceptibilitatea naţională exagerată a generalului De Gaulle 
nu au fost de natură să faciliteze lucrurile. În schimb, relaţiile dintre 
organizaţia aliată şi autorităţile belgiene au fost excelente, graţie fericitei 
alegeri a consilierilor belgieni, tactului şi spiritului de largă cooperare ale 


generalului-maior Erskine, şeful misiunii Comandamentului Suprem al 
Forţelor Expediţionare Aliate din Belgia. 

A.M.G.O.T., organizaţie la nivel internaţional, a reprezentat o inovaţie. 
Cum n-a avut însă nici un fel de precedent, este firesc ca ea să fi fost 
imperfectă. Activitatea sa va fi însă cu atît mai meritorie. Cu titlul de 
exemplu, în ziua de 8 septembrie 1944, la 13 zile după eliberarea sa, Parisul 
era aprovizionat cu 10 000 tone de alimente. Nu era o cantitate enormă 
pentru nevoile unui oraş atît de populat. Era însă o cifră considerabilă, dacă 
se are în vedere faptul că armatele se aflau în plină desfăşurare a operaţiilor 
şi că problema asigurării cantităţii necesare de combustibil se va dovedi în 
curînd imposibil de rezolvat pentru menţinerea ritmului de înaintare a 
acestora. 

Pînă la 30 iunie 1945, organizaţia Afaceri Civile va livra 5 631 800 tone 
de alimente pentru nevoile Franţei, Belgiei, Luxemburgului, Olandei, 
Danemarcei şi Norvegiei. 


Belgia eliberată 


Belgienii i-au primit pe eliberatori cu un entuziasm ce l-a depăşit pe cel 
din noiembrie 1918. Suferințele şi represaliile fuseseră mult mai dure sub a 
doua ocupaţie decît sub prima. Dar entuziasmul a fost de mai scurtă durată 
în 1944 decît în 1918. Cu 26 de ani mai înainte, războiul se terminase cu 
adevărat, iar combatanții, prizonierii, refugiații se întorseseră de îndată la 
casele lor. În septembrie 1944, după o scurtă perioadă de iluzii, lumea a 
înţeles curînd că avea să mai petreacă încă o iarnă de război şi că sutele de 
mii de belgieni care se aflau în Germania nu aveau să se întoarcă prea 
repede. Cu toate că nimeni nu se mai îndoia de ororile ce se petreceau în 
lagărele de concentrare, lumea nu credea că vor exista totuşi atît de mulţi 
compatrioți care nu se vor mai întoarce niciodată. Nimeni nu se gîndea însă 
la faptul că germanii îi vor supune în curînd la scurte, dar grele încercări în 
Ardeni. Şi nici că iarna anilor 1944-1945 avea să fie cea mai aspră de pînă 
atunci, iar combustibilul se va asigura din ce în ce mai greu. 

Situaţia Belgiei era totuşi de invidiat faţă de cea a vecinilor săi aliaţi. Ea 
fusese eliberată într-o săptămînă, fără lupte sîngeroase, în vreme ce Franţa 
fusese teatrul unor lungi şi dure bătălii, iar Olanda avea să fie cîmp de luptă 
o perioadă de nouă luni, cu preţul unor groaznice privaţiuni pentru 
populaţia din centrul şi nordul neeliberat. 


După eliberare, Belgia va putea să-şi procure devize, căci, datorită 
situaţiei sale geografice, pe teritoriul său va staţiona un număr considerabil 
de trupe aliate. Încă din luna septembrie, trezoreria belgiană vira 
Comandamentului Suprem al Forţelor Expediţionare Aliate diferite sume în 
franci belgieni, destinate plăţii trupelor americane, britanice şi canadiene. 
Trezoreria a asigurat direct plata unor avansuri în valoare de 14 225 
milioane de franci, care au fost rambursate în devize forte. 

Întrucît eliberarea nu a coincis cu sfîrşitul războiului, nevoile populaţiei 
rămîneau subordonate necesităţilor imperioase ale ostilităţilor. De aceea, 
pentru un anumit timp, importurile destinate populaţiei s-au aflat în 
competenţa exclusivă a Comandamentului aliat, prin intermediul Afacerilor 
Civile. Volumul importurilor efectuate în aceste condiţii depindea în bună 
măsură de tonajul maritim de care dispunea Comandamentul Suprem al 
Forţelor Expediţionare Aliate şi, în consecinţă, de planurile militare. De 
unde şi denumirea de Military Civil Program (Programul Militaro-Civil) 
dată acestui sistem de importuri. În cadrul Programului Militaro-Civil au 
fost vehiculate mărfuri în valoare de circa 6 878 milioane de franci, din care 
62% erau de provenienţă americană, 33% britanică şi 5% canadiană. Pentru 
compensarea prestaţiilor pe care Belgia le consimţise în cadrul Acordurilor 
de împrumut-închiriere 26, inclusiv în varianta lor de reciprocitate, aliaţii vor 
reduce datoria acesteia din Programul Militaro-Civil la 4 264 milioane de 
franci belgieni. 

Dacă situaţia economică a Belgiei la sfîrşitul războiului era oarecum 
favorabilă, situaţia financiară a ţării, în momentul eliberării, risca să devină 
dezastruoasă. În cursul anilor 1936-1938, valoarea medie a biletelor de 
bancă emise de Banca Naţională şi aflate în circulaţie fusese de 22 miliarde; 
la începutul lunii septembrie 1944, aceasta era de nouă ori mai ridicată. 

Belgia se afla deci în plină inflaţie datorită disproporţiei dramatice 
dintre masa exagerată de mijloace de plată şi cantitatea derizorie a 
produselor şi serviciilor. Cele 67 miliarde de franci în monedă germană, în 
care intra şi soldul creditor al Belgiei la „clearing-ul“ central de la Berlin, 
nu însemnau aproape nimic. 

Guvernul belgian avea de ales între două posibilităţi: fie să lase lucrurile 
în voia lor, ceea ce ar fi fost o politică nesăbuită, de ruinare a economiei, de 
incertitudine pentru producători şi salariaţi; fie să acţioneze, plecînd de la 
situaţia existentă, pentru înlăturarea în cea mai mare parte a surplusului de 


mijloace de plată şi pentru stabilirea pe o bază solidă a unei monede care să 
permită renaşterea economică şi socială. 

Guvernul belgian de la Londra a optat pentru această din urmă şi 
avantajoasă alternativă, prin promulgarea decretelor cu putere de lege 
datorate ministrului de finanţe Camille Gutt, acel mare cetăţean ai cărui fii, 
doi la număr, căzuseră pe cîmpul de luptă. 

Fără îndoială, a fost nevoie să fie decretate şi aplicate şi unele măsuri 
nepopulare, care au fost deseori greşit înțelese. Următoarele cifre, extrase 
din declaraţia guvernamentală din 16 mai 1945, sînt revelatoare pentru 
meritele acestei politici, care, prin blocarea temporară sau definitivă a 
mijloacelor de plată şi prin trei impozite speciale 27, au contribuit la 
asanarea monetară. 

La începutul lunii septembrie 1944, puterea de cumpărare globală era de 
185,9 miliarde de franci. La sfîrşitul lunii octombrie 1944, puterea de 
cumpărare globală era de 177,2 miliarde 28, din care: 72 în circulaţie, 42 
blocate temporar şi 63,2 blocate definitiv.” Fără îndoială că prelungirea 
ostilităţilor dincolo de limitele prevăzute a mărit circulaţia fiduciară după 
reforma monetară. Aceasta nu înseamnă însă că stabilitatea monedei 
belgiene nu a fost zdruncinată. În Franţa, guvernul nu a îndrăznit să ia 
măsuri asemănătoare. Redresarea sa monetară a fost în consecinţă mult mai 
anevoioasă. 

F.S.V. Donnison a ajuns la concluzia că „Redresarea economică şi 
financiară a Belgiei a fost remarcabilă, în special în comparaţie cu vecinii 
săi (...). Pe timpul războiului, Congo fusese principala sursă de uraniu 
pentru Statele Unite, ceea ce dusese la acumularea unui important sold 
creditor în dolari.30 Pe de altă parte, Belgia nu se simţea rănită în amorul 
propriu şi nici nu era divizată ca Franţa; de aceea, ea a acceptat cu mare 
bucurie ajutorul din partea aliaţilor. Poate şi pentru faptul că Belgia, acest 
«cockpit of Europe»*!, dobîndise multă experienţă în materie de ocupaţie; 
existau puţine modalităţi pe care să nu le fi cunoscut, pentru a trage 
maximum de profit din situaţia creată. În mod paradoxal, faptul că germanii 
nu au fost distruşi în 1944 şi că bătălia a continuat în timpul iernii atît de 
aproape de frontiera belgiană a constituit, probabil, un factor important 
pentru redresarea economică a ţării. Forţele aliate aveau nevoie de multe 
lucruri, pe care le-au plătit bine, şi au folosit din plin mîna de lucru 
belgiană, care altfel ar fi şomat din lipsă de materie primă”. 


Avînd în vedere că regele Leopold al III-lea era, din 7 iunie 1944, 
prizonier în Germania, pentru Belgia se punea problema numirii unui 
regent. Regența era virtual stabilită prin decizia luată de guvern la Poitiers, 
în ziua de 28 mai 1940; potrivit acestei decizii, guvernul îşi asuma toate 
puterile, deoarece regele, găsindu-se în mîna invadatorului, se afla în 
imposibilitatea de a guverna, caz prevăzut de articolul 82 din constituţie. 
Dar, timp de peste patru ani, Camerele nu s-au putut întruni în mod regulat 
pentru a numi un regent. Ele au uzat de această înaltă prerogativă de îndată 
ce situaţia, adică eliberarea teritoriului, a permis-o. Numirea, pe 20 
septembrie 1944, a prinţului Charles ca regent al Belgiei nu a ridicat 
probleme deosebite. 

Guvernul Pierlot, reîntors de la Londra, a fost lărgit după ce prințul- 
regent a depus jurămîntul. În Cabinet au intrat mai multe personalităţi ce 
făcuseră parte din Rezistență, printre care şi trei comunişti. Între aceştia, 
Fernand Demany, dinamicul fondator al Frontului Independenţei, reprezenta 
în mod deosebit Rezistenţa. 

Problema demobilizării şi a dezarmării formațiunilor de rezistenţă avea 
să provoace, în noiembrie 1944, o criză destul de gravă. În ziua de 13 a 
acelei luni, guvernul a hotărît, după o lungă ezitare, la cererea lui 
Eisenhower, să procedeze la demobilizarea şi dezarmarea Rezistenței în 
termen de 5 zile. Şefii Frontului Independenţei erau în cea mai mare parte 
ostili acestui ordin.? A trebuit să fie pusă în joc toată diplomaţia 
generalului-maior Erskine pentru a-i convinge pe cei din conducere, care au 
hotărît în final să predea armele numai autorităţilor militare aliate. 

Ministrul Apărării Naţionale, Fernand Demets, a lansat un apel către 
tinerii din formațiunile de rezistenţă, prin care îi îndemna să intre în 
unităţile regulate belgiene ce se reînfiinţau. Acest apel a constituit obiectul 
unor vii acuzaţii din partea mişcărilor de extremă dreapta, care cereau 
intrarea „în bloc” a unităţilor de partizani înarmaţi sau a milițiilor patriotice 
în armată şi nu pe bază de angajamente individuale. În dezacord cu colegii 
lor de cabinet, miniştrii comunişti, printre care şi Fernand Demany, şi-au 
prezentat, la 16 noiembrie, demisia. 

În ziua de 13 februarie 1945, guvernul lui Achille van Acker i-a 
succedat guvernului condus de Hubert Pierlot. Schimbarea a fost operată în 
conformitate cu regulile constituţionale. În cursul lunilor următoare — în 
situaţii extrem de dificile şi deseori neplăcute — noul prim-ministru, 
personalitate puţin cunoscută pînă atunci, s-a dovedit a fi, sub aparenţa sa 


pitorească, un organizator de primă mînă — în special în „bătălia cărbunelui” 
— şi un adevărat om de stat. 


CAPITOLUL II 
PERIOADĂ DE CRIZĂ PENTRU ALIAȚII OCCIDENTALI 


Situaţia la 17 septembrie 1944 


Către jumătatea lunii septembrie, a început o perioadă de criză pentru 
forţele lui Eisenhower. Într-adevăr, toate porturile franceze, de la Toulouse 
la Dunkerque, erau fie prea îndepărtate, fie prea distruse ori aflate încă în 
stăpînirea inamicului; lungimea exagerată a liniilor de comunicaţie, 
materialul rulant distrus de bombardamente sau capturat de germani 
provocau acestor armate victorioase un început de asfixiere; unele mari 
unităţi, aşa cum am văzut, s-au oprit pe loc din cauza lipsei de carburant. Pe 
21 septembrie, Eisenhower scria generalului George C. Marshall, şeful 
statului-major al trupelor de uscat americane: „Cînd vom putea folosi din 
plin portul Anvers, pentru noi va fi o adevărată transfuzie de sînge!“. Fără 
îndoială, se ratase ocazia obţinerii unui succes mai substanţial, căci 
germanii întăreau linia Siegfried cu unităţi nou-constituite sau aduse de pe 
alte fronturi; la 1 octombrie, ei aveau în vest 56 de divizii germane faţă de 
cele 52 ale aliaţilor, ce-i drept întărite. Deşi supremaţia aliaţilor în artilerie, 
tancuri şi aviaţie era netă, în materie de proiectile şi carburant situaţia nu era 
deloc mulțumitoare, avînd în vedere şi faptul că portul Anvers continua să 
fie blocat, iar timpul nefavorabil, instalat prematur, anihila avantajele 
superiorității aeriene 3 şi în blindate. 

În aceste condiţii nu mai era posibilă obţinerea victoriei în 1944. 
Eisenhower avea de patru ori mai puţine divizii decît avusese mareşalul 
Foch în 1918, pentru a acoperi, în schimb, un front mai larg.5% 


Bătălia pentru cursurile de apă 


Potrivit concepţiei comandantului suprem, prin vasta operaţie cu numele 
de cod „Market-Garden“ se urmărea capturarea prin surprindere şi „printr-o 
unică şi puternică lovitură de sabie“ a unei fişii de teren de o parte şi de alta 
a comunicaţiei Eindhoven, Grave, Nijmegen, Arnhem, Zuiderzee. Astfel va 
fi fost trecut puternicul baraj constituit din multiplele cursuri de apă, din 
care cele mai importante erau Meuse, Waal şi Rinul inferior. Trupele 
inamice dislocate în Olanda vor fi fost izolate, iar aliaţii îşi vor fi asigurat 
deschiderea către cîmpiile germane din nord. 

Am văzut că Eisenhower nu a admis ca Armata 1 americană să participe 
la operaţia de cea mai mare amploare pe care o dorea Montgomery. Astfel, 
manevra „Market-Garden” se va efectua numai cu cele trei corpuri ale 
Armatei 2 britanice şi cu Corpul I aeropurtat din Armata 1 aeropurtată, toate 
aflate sub comanda generalului Sir Miles Dempsey. Corpul I aeropurtat 
dispunea de trei divizii aeropurtate — diviziile 82 şi 101 americane, Divizia 
1 britanică — şi de o divizie britanică neangajată pe continent, care a fost 
transportată pe calea aerului (Divizia 52 „Lowland”). Armata 2 va fi 
sprijinită de Forţa 2 aeriană tactică, precum şi de forţe importante din 
aviația strategică. 

Pentru operaţia „Market”, generalul-locotenent F.A.M. Browning, 
părintele forţelor aeropurtate britanice şi comandant al Corpului I aerian, 
după ce a primit misiunea sa generală de la comandantul Armatei 2, şi-a 
propus să desfăşoare un adevărat covor de trupe aeropurtate între 
Eindhoven şi Zuiderzee. 

Operația „Garden” a început în aceeaşi zi ca şi operaţia „Market”. După 
ce trupele aeropurtate au deschis culoarul, Corpul XXX armată, care a 
primit misiunea de a executa lovitura principală, au înaintat pe direcţia 
Eindhoven, Arnhem, Zuiderzee, pentru a întări, cît mai urgent posibil, 
trupele generalului Browning. Horrocks a fixat ordinea de marş: Divizia 
blindată de gardă şi diviziile 43 şi 50. 

Concepţia operaţiei „Market-Garden” a fost originală şi grandioasă; 
neîncadrîndu-se în tipare fixe, ea nu avea precedent şi nu s-a putut deci 
sprijini pe nici un fel de învăţăminte din trecut. Deşi operaţia era magistral 
concepută, ea comporta şi anumite elemente de risc: 1. Pentru desantarea 
personalului şi a materialului aeropurtat erau necesare 3 zile, din cauza 
faptului că numărul avioanelor era insuficient; în plus, echinocțiul din 
septembrie este una din cele mai derutante perioade ale anului pentru 
pronosticarea timpului probabil. 2. De la limita dinainte a Corpului XXX 


armată şi pînă la Arnhem erau 90 de kilometri. Şoseaua era largă şi în stare 
excelentă, însă traversa o regiune puţin favorabilă vehiculelor cu roţi, iar 
terenul de la nord de Uden era nisipos: pe această şosea aveau să treacă 
circa 20 000 de vehicule; în ceea ce priveşte Corpul VIII, acesta trebuia să 
înainteze în regiunea Peel, folosindu-se de comunicațiile sud-nord, aflate 
într-o stare deosebit de proastă. 3. Pînă la 17 septembrie, Armata 2 nu 
avusese nici o clipă de răgaz de la acţiunile din Normandia; diviziile de 
infanterie nu erau în întregime regrupate, iar diviziile 3 şi 53 nu aveau să fie 
gata decât pe data de 19, ca urmare a lipsei mijloacelor de transport. În ceea 
ce priveşte Armata 1 canadiană, care trebuia să exercite o puternică 
presiune asupra inamicului, pentru a mai uşura misiunea Armatei 2, ea nu 
avea decît trei mari unităţi gata de luptă, dispuse pe un front larg (Divizia 4 
blindată canadiană, Divizia blindată poloneză şi Divizia 2 canadiană, 
aceasta din urmă sosind tocmai pe 17); celelalte mari unităţi au fost 
întîrziate de rezistenţa germană în porturile franceze; practic, acţiunea 
generalului Crerar nu putea fi eficientă decît începînd cu data de 23. De 
asemenea, Armata 1 americană nu avea să fie de nici un ajutor Armatei 2 
britanice: cum cele 8 divizii ale lui Hodges erau dispuse în linie pe un front 
de 240 km, era greu de conceput ca ele să execute o breşă în linia Siegfried. 

Pe de altă parte, Bradley şi Patton, ostili operaţiei „Market-Garden”, vor 
da dovadă, în acele zile decisive, de o lipsă de cooperare inimaginabilă între 
aliaţi. Ei au hotărît să angajeze Armata 3 americană dincolo de rîul Moselle, 
în aşa fel încît Comandamentul Suprem al Forţelor Expediţionare Aliate să 
nu poată reduce aprovizionarea şi nici să o oprească, lipsindu-l astfel pe 
Montgomery de cele 1 000 de tone suplimentare de materiale pe zi ce-i 
fuseseră promise. Ca urmare, prin fluctuațiile create în repartiţia 
aprovizionărilor, în pofida promisiunilor de bună-credinţă făcute de 
generalul Walter Bedell Smith, şeful de stat-major al lui Eisenhower, 
mijloacele logistice puse la dispoziţia generalului Dempsey vor permite 
pătrunderea în adîncime doar a corpului de armată comandat de Horrocks. 

Operația „Market-Garden” a început la 17 septembrie. În acea zi, ca şi 
în următoarele, de pe 22 de aerodromuri din Anglia vor decola avioane şi 
planoare care vor paraşuta, respectiv vor lăsa la sol, 20 190 şi, respectiv, 14 
686 de oameni; totodată, vor fi transportate pe calea aerului 5 230 tone de 
materiale diverse şi 1 927 de vehicule. 

Operaţiile diviziilor 82 şi 101 aeropurtate, comandate de doi „seniori” ai 
trupelor aeropurtate, generalii-maiori J.M. Gavin şi Maxwell D. Taylor, se 


vor desfăşura pe parcursul unor lupte grele, încununate de succes. Operația 
desfăşurată de Divizia 1 aeropurtată britanică, comandată de generalul- 
maior R.E. Urquhart, dislocată în zona cea mai de nord şi deci cu cele mai 
mici şanse de a fi sprijinită, va fi şi cea mai sîngeroasă. 

La Corpul XXX armată, Divizia blindată de gardă a atacat plecînd de la 
capul de pod Neerpelt. Cum terenul era favorabil de o parte şi de alta a 
şoselei, ruperea a fost executată pe un front îngust şi pe şosea de 
Regimentul de gardă irlandez (blindat) şi un batalion de infanterie sprijinit 
de tancuri. Acest atac în lamă de cuţit a rupt divizia germană Walter şi, în 
după-amiaza zilei de 18, s-a produs joncţiunea dintre Divizia blindată de 
gardă şi Divizia 101 aeropurtată. Oamenii lui Maxwell Taylor au cucerit 
tronsonul de şosea cuprins între Son şi sud Grave, dar au fost nevoiţi să 
suporte şi contraatacurile puternice cu tancuri ale inamicului. Ei nu putuseră 
împiedica distrugerea podului de pe rîul Son. În noaptea de 18 spre 19, 
genişti din Corpul regal de geniu britanic au construit la Son un pod tip 
„Bailey“. 

La 19 septembrie, Divizia blindată de gardă a ajuns din urmă Divizia 82 
aeropurtată. Aceasta a luat în stăpînire podul de la Grave intact şi a cucerit 
tronsonul de şosea Grave, Nijmegen, întinzîndu-se pînă către înălțimile 
Groesbeek şi Mook. Efectivele Diviziei blindate de gardă au sosit în faţa 
podurilor de la Nijmegen, pe care le-au găsit intacte. Ziua de 20 a fost 
consacrată curăţării de inamic a acestui mare oraş. În acest timp, inamicul a 
executat un atac cu tancuri, sprijinit masiv de artilerie de 88 mm, în scopul 
de a tăia axul Corpului XXX armată în punctul Son. Atacul a fost respins, 
dar a provocat întîrzieri coloanei. 

Trecerea rîului Waal a fost executată sub focul inamicului, cu preţul 
unor grele pierderi, de paraşutişti din Regimentul 504 american, care au 
traversat fluviul în aval de cele două poduri, pe mici ambarcaţiuni aduse de 
Divizia blindată de gardă. Odată debarcaţi pe malul drept, americanii au 
urcat din nou pe fluviu şi s-au îndreptat spre culeea 3 de nord a podului 
rutier. În acest timp, Regimentul de grenadieri de gardă a trecut în viteză 
podul rutier, fără a ţine seama că acesta ar fi putut exploda, iar focul 
tancurilor britanice a redus la tăcere tunurile antitanc inamice care încercau 
să măture tablierul. Malul de nord a fost atins şi americanii ajunşi din urmă; 
subunitatea de geniu care însoțea Regimentul de grenadieri de gardă a rupt 
firele de detonare. Această frumoasă operaţie, coordonată de front şi de 
spate, a dus la capturarea a două poduri intacte. Cu toate acestea, 


dificultatea de a manevra cu tancuri în zona de poldere 3% Betuwe, 
întretăiată de mici canale, sosirea întăririlor germane, care şi-au organizat 
solide puncte de sprijin pe căile obligate de trecere, rezistenţa energică a 
inamicului în faţa atacurilor infanteriei angajate de Horrocks pentru a-şi 
deschide culoar de trecere, condiţiile meteorologice foarte grele ce 
continuau să se menţină de pe data de 19 şi care împiedicau orice acţiune 
eficientă din partea aviaţiei nu au permis Corpului XXX armată să ajungă la 
Arnhem şi să facă joncţiunea cu Divizia 1 aeropurtată. Aceasta din urmă a 
desfăşurat lupte înverşunate la Arnhem şi apoi într-un mic cap de pod 
constituit în apropiere de Oosterbeek, împotriva unor forţe germane net 
superioare, printre care şi diviziile 9 şi 10 SS blindate, aflate cu totul 
întîmplător în zonă. Pe data de 25 s-a ordonat supravieţuitorilor să se 
retragă, iar transportarea pe calea aerului a Diviziei 52 a fost decomandată. 

Din cei 10 000 de oameni ai Diviziei 1 aeropurtate şi ai Regimentului de 
planoare, numai 2 088 vor ajunge la Nijmegen. În plus, cîteva sute de răniţi 
şi izolaţi ascunşi şi ajutaţi de olandezi sau evadați din spitale vor ajunge din 
urmă forţele aliate ulterior, după ce acestea traversaseră fluviile. 

Se cuvine să facem o distincţie între bătălia de la Arnhem şi vasta 
operaţie de traversare a cursurilor de apă, prima fiind doar un episod al celei 
din urmă. Bătălia de la Arnhem s-a soldat, fără îndoială, cu un adevărat 
eşec, atrăgînd după sine distrugerea unei mari unităţi de elită. În schimb, 
bătălia cursurilor de apă a constituit un succes, avînd în vedere importanţa 
pe care o prezenta pentru campaniile aliaţilor menţinerea lor în zona rîului 
Grave-sud Arnhem, regiune ce le va servi ca bază de plecare în timpul 
marelui atac din februarie 1945, spre Cleves şi Wesel. 

În ce priveşte bătălia cursurilor de apă în ansamblu, s-ar fi putut obţine 
un succes decisiv, dacă Eisenhower ar fi furnizat mijloacele logistice 
solicitate de Montgomery pentru Armata 2 şi pentru Armata 1 americană, 
pentru ca aceasta din urmă s-o poată sprijini. 


Degajarea bazinului inferior al fluviului Escaut 


Bătălia pentru degajarea portului Anvers a început pe 6 octombrie. 
Această acţiune a avut ca obiectiv cucerirea Zeelandei şi a teritoriului 
olandez de la sud de Meuse, în scopul eliminării ieşindului îngust dinspre 
Amhem. 


Armata 1 canadiană?” care avea misiunea de a executa această operaţie, 


avea în compunere: la stînga, Corpul II canadian, cu diviziile 2 şi 3 
canadiene, Divizia 52 britanică „Lowland”, care abia sosise pe continent, 
Divizia 4 blindată canadiană, ulterior şi Brigada 4 comando; la dreapta, 
Corpul I britanic, cu Divizia 49 britanică, Divizia 104 americană şi Divizia 
blindată poloneză. La dispoziţia Corpului II canadian vor fi puse un mare 
număr de mijloace amfibii ale Diviziei 79 blindate. 

La jumătatea lunii octombrie, mareşalul Gerd von Rundstedt dispunea 
în vest de 65 de divizii, cea mai mare parte dintre acestea cu efective 
reduse, dar întărite cu armament greu. Ulterior şi-au făcut apariţia şi 
autotunurile „Jagdpanzer”. Între mare şi Roermond aliaţii au identificat 
circa 20 de mari unităţi. Flandra zeelandeză, la nord de canalul Leopold, era 
apărată de o divizie de elită cu un efectiv de 14 000 de oameni, Divizia 64, 
care avea misiunea de a păstra cu orice preţ această fişie vitală; Divizia 70, 
cu efective mai reduse, apăra insula Walcheren; o grupare tactică puternică 
se găsea în insula Bevelandul de sud, iar între Woensdrecht şi Turnhout se 
aflau alte trei divizii. 

Terenul în care urma să se desfăşoare operaţia era nisipos, deosebit de 
plat şi fără acoperiri, în afara digurilor folosite de inamic pentru a-şi 
adăposti armamentul automat. Lipsa denivelărilor, imposibilitatea de a săpa 
— apa stagnînd peste tot — făceau ca atacurile să fie imediat curmate de focul 
inamic. La nord de canalul Leopold, zonele inundate erau numeroase şi 
bătute de focul încrucişat al armelor aflate în adăposturi de beton. 
Walcheren era înconjurată de un cordon de dune de nisip. Rarele breşe 
naturale din aceste dune erau barate de diguri puternice; insula era puternic 
fortificată: obstacole continue sub apă, sîrmă ghimpată pe dune şi pe diguri, 
poziţii de infanterie prevăzute cu o mare densitate de armament de tot felul, 
lucrări din beton. Oraşul-port Flessingue era apărat de două şanţuri antitanc. 
În insulă se aflau 30 de baterii de coastă a cîte şase piese de 105 şi 220 mm, 
precum şi artilerie antiaeriană puternică. Estuarul Escaut şi căile de acces 
erau minate. 

Divizia 3 canadiană avea misiunea de a cuceri Flandra zeelandeză. În 
zorii zilei de 6 octombrie, două batalioane din Brigada 7 încep să 
traverseze, pe bărci de asalt, canalul Leopold, la nord de Maldegem; în 
seara aceleiaşi zile, cu preţul unor pierderi grele, au fost cucerite două 
capete de pod, pe o adîncime de numai 200 de metri, pe care era imposibil 
să le reuneşti. După o zi de întîrziere, datorată distrugerilor din portul 


Terneuzen, Brigada 9 întărită şi ambarcată pe transportoare amfibii a atacat 
în direcţia Breskems, pentru a cădea în spatele apărătorilor Flandrei 
continentale. Primele obiective au fost realizate, însă datorită 
contraatacurilor şi focului artileriei brigada înainta anevoie. La rîndul său, 
Brigada 7 a desfăşurat lupte grele pe canalul Leopold între 7 şi 10 
octombrie, dar nu a reuşit să-şi extindă cele două capete de pod care, între 
timp, se uniseră. 

Atacul brigăzilor 7 şi 9 a fost blocat. O fericită schimbare de plan în 
acţiunea Brigăzii 8, destinată iniţial să întărească Divizia 7, pe care 
comandantul Diviziei 3 canadiene o lansează prin flancul stîng al Brigăzii 
9, permite acesteia din urmă să se dispună ferm, pe data de 12, pe 
aliniamentul Biervliet, Hoofdplaat. În seara zilei de 14, Brigada 8 a realizat 
joncţiunea cu un batalion din Divizia 4 blindată canadiană, care traversase 
canalul pe la Watervliet: un alt batalion de infanterie din această mare 
unitate blindată a forţat trecerea îngustă dintre Braakman şi extremitatea 
canalului Leopold. O brigadă din Divizia 52 britanică a traversat, la rîndul 
său, capul de pod şi s-a îndreptat spre Sluis. Pe 3 noiembrie, toate forţele 
germane din Flandra zeelandeză au depus armele; au fost făcuţi prizonieri 
13 000 de oameni, în frunte cu generalul Eberling, comandantul Diviziei 
64. 

La 7 octombrie, Divizia 2 canadiană ajunsese la Woensdrecht; la 
dreapta sa, de la vest spre est, celelalte divizii din compunerea Armatei 1 
canadiene se îndreptau vertiginos către Meuse; Bergen-op-Zoom, 
Roosendaal şi Breda vor cădea în ultimele zile ale lui octombrie. În acest 
timp, Corpul XII armată britanic, din compunerea Armatei 2, a înaintat de 
la est la vest, începînd de la intrînd, şi a curăţat zona oraşelor Tilburg şi 
Bois-le-Duc. 

În ziua de 24 octombrie, la orele 04,30, Divizia 2 canadiană, care venea 
dinspre est, a trecut pe insula Bevelandul de sud fără pregătire de artilerie şi 
de aviaţie. Surpriza a fost completă. La Divizia 52 britanică, Brigada 156, 
venind dinspre canalul Terneuzen, a debarcat în sud-estul insulei pe 26 
octombrie, iar Brigada 157 pe 28. Ultimele garnizoane germane din 
Bevelandul de sud s-au predat la 30 octombrie, dar canadienii au fost opriţi 
la digul care separa această insulă de Walcheren. Atacul executat de un 
batalion asupra digului a rămas fără succes, iar pierderile au fost grele. 

Simonds, care asigura comanda Armatei 1 canadiene, şi-a dat seama că 
pentru cucerirea insulei Walcheren era necesară o pregătire deosebit de 


serioasă. El obținuse acordul ca cele 243 de avioane „L.ancaster” aparţinînd 
forţelor aeriene militare britanice să bombardeze la 30 octombrie nu numai 
adăposturile din beton de la periferia insulei, ci şi marele dig, lat de 100 m 
la bază şi de 30 m la vîrf, rupt în dreptul localităţilor Westkapelle şi Veere. 
În zilele următoare spărturile s-au lărgit. Ca urmare, trei sferturi din 
suprafaţa insulei a fost acoperită de apă, iar germanii nu s-au mai putut 
servi de şosele pentru a transporta rezervele şi alimentele. Ei au fost izolaţi 
pe dune şi în cîteva localităţi mai ridicate. Simonds a apreciat că această 
inundație atît de dezastruoasă pentru inamic era favorabilă atacatorilor, care 
dispuneau de numeroase mijloace amfibii: aceştia au trecut breşele, iar 
insuliţele inamice izolate au fost anihilate succesiv. 

La 1 noiembrie, Brigada 4 comando comandată de B.W. Leicester a 
debarcat pe insulă în două puncte 38, în apropierea portului Flessingue şi a 
satului Westkapelle. Brigada 155 din Divizia 52 a urmat Brigada 4 comando 
spre Flessingue. Ansamblul forţelor terestre pentru bătălia de la Walcheren 
s-a aflat sub comanda generalului-maior E. Hakewell-Smith, comandantul 
Diviziei 52 britanice. 

Sprijinul aerian nu a putut fi acordat din cauza timpului nefavorabil, 
însă ajutorul oferit de marină a fost preţios. Traversînd în transportoare 
amfibii spărturile din dig, trupele de comando şi din Brigada 155 au cucerit 
în prima zi localităţile Flessingue şi Westkapelle. Canadienii trecuseră şi ei 
digul care separa insulele Bevelandul de sud şi Walcheren, făcînd 
joncţiunea cu Brigada 155 şi cucerind lucrările de fortificaţii situate la sud 
de Veere. Trupele de comando au desfăşurat lupte grele între Domburg şi 
Veere. La 6 noiembrie oraşul Middelburg a fost cucerit de unităţi sosite cu 
transportoare amfibii. Generalul Daser, comandantul Diviziei 70 germane, a 
fost făcut prizonier. În ziua de 8, toată insula era eliberată; 8 000 de germani 
depuseseră armele. Între timp, insulele Bevelandul de nord şi Tholen au fost 
ocupate şi ele de aliaţi. În intervalul 1 octombrie-8 noiembrie, în zona 
Armatei 1 canadiene fuseseră capturați 41 043 de militari inamici. 

Cucerirea insulei Walcheren a reprezentat o strălucită operaţie de arme 
întrunite, care face onoare unităţilor de marină, de aviaţie şi din trupele de 
uscat participante. 

Luptele pentru degajarea cursului inferior al fluviului Escaut au fost 
printre cele mai sîngeroase din campania de vest.39 

La 27 noiembrie, prima navă aliată intra în Anvers. Cu toate acestea, 
bătălia pentru Anvers nu era încheiată. Pentru germani, ca şi pentru aliaţi, 


miza decisivă o reprezenta marea metropolă. Această lungă bătălie va dura 
peste şapte luni şi va cuprinde patru faze. Prima fază, cea belgiană, de 
protejare a instalaţiilor portuare, a fost adusă la îndeplinire de formațiunile 
de rezistenţă belgiene; a doua fază a fost eliberarea, denumită şi faza 
britanică sau recompensa marşului fantastic executat de blindatele lui 
Horrocks, de la Sena la Anvers. Faza a treia, degajarea sau faza canadiană, 
a constituit-o crîncena bătălie purtată de trupele de sub comanda generalului 
Simonds în Zeelanda continentală şi în insule. Cea de a patra fază, cea a 
colonelului Armstrong, a fost denumită victoria împotriva V-urilor sau faza 
americană. 

Acţiunile unităţilor poloneze participante la lupta împotriva V-urilor, ale 
norvegienilor şi olandezilor care au luptat la Walcheren constituie mărturii 
elocvente ale aportului aliat la victoria de la Anvers. 


Lupta împotriva V-urilor 


Oraşul Anvers odată cucerit şi degajat, inamicului nu-i mai rămînea 
decît o singură speranţă: nimicirea portului cu „bombe” zburătoare. 

Cînd colonelul Clare H. Armstrong a preluat comanda grupului 
„Anvers”, cu misiunea de a lupta împotriva rachetelor V-1, i s-a ordonat ca 
aceste rachete să fie distruse în proporţie de 50%, pentru ca portul să poată 
fi menţinut în stare de funcţionare. 

Pentru nimicirea atacurilor concentrate ale rachetelor, lansate de pe 
rampe ingenios construite, s-a hotărît ca apărarea să fie organizată în 
adîncime; rezultatul acestei măsuri l-a constituit localizarea direcțiilor de 
lansare, ceea ce avea să permită o mare economie de forţe şi o desfăşurare 
excepţională a artileriei în centuri de baterii care barau coloanele de atac. 

Primele rachete V-1 au venit din direcţia Trier.%0 Dispozitivul de apărare 
a fost ales în aşa fel încît să poată respinge această ameninţare. Gruparea de 
artilerie americană şi britanică a fost întărită la 10 noiembrie cu două 
brigăzi americane, iar apărarea a fost organizată pe trei aliniamente care 
acopereau direcţia sud-est. Atacul creştea în intensitate: în ziua de 2 
decembrie asupra Anvers-ului s-au abătut peste 50 de rachete V-1 venind 
din această direcţie. 

Ofensiva germană din Ardeni, declanşată la 16 decembrie, a avut drept 
consecinţă lansarea unui nou val de V-1 asupra oraşului. În timp ce atacul 
dinspre sud-est continua, bombele şi-au făcut brusc apariţia şi dinspre nord- 


est; marele soldat şi strateg care era colonelul Armstrong îşi stabilise însă 
planurile şi recunoscuse din vreme poziţiile pentru orice eventualitate. 
Unităţile sale au schimbat poziţia de tragere şi au fost în măsură să deschidă 
focul, controlat prin radar, cîteva ore mai tîrziu. La 11 decembrie, 28 de 
baterii instalate în adîncime au executat trageri în această periculoasă 
direcţie. Din cauza distanţei mai scurte dintre noile rampe de lansare şi 
Anvers, atacul dinspre nord-est era cu 50% mai precis decît cel din direcţia 
Trier. 

La 11 ianuarie 1945, cînd rezultatul bătăliei din Ardeni nu mai lăsa loc 
nici unei îndoieli, atacul dinspre nord-est s-a întețit, iar cel din sud-est a 
scăzut în intensitate. Dispunerea unităţilor antiaeriene în adîncime, precum 
şi folosirea proiectilelor cu focoase de proximitate („proximity fuse”) au 
provocat ravagii în rîndul roboţilor.î! 

În ultimele zile ale lui ianuarie bombele zburătoare au fost lansate 
dinspre nord, de pe rampele instalate în apropiere de Rotterdam şi Haga. 
Portul Anvers era din nou în pericol. Pentru îndepărtarea acestei ameninţări, 
apărarea a fost imediat reorganizată. De îndată ce germanii au înţeles 
inutilitatea eforturilor lor în Ardeni, ei au început să lanseze tot mai multe 
rachete V-1, pînă la acel teribil atac din 16 februarie 1945, cînd 160 de 
rachete au fost lansate într-o singură zi asupra metropolei din trei direcţii 
diferite. 

Începînd din acel moment şi pînă la sfîrşitul acestei lungi bătălii (30 
martie 1945), dispozitivele care au apărat cele trei direcţii principale nu au 
mai suferit nici o modificare. În această perioadă, au fost doborîte aproape 
toate rachetele V-1. Din nefericire, nu se descoperise încă nici o armă 
împotriva rachetei V-2. 

Asupra Anvers-ului au fost lansate circa 5 760 de rachete V-1; o parte 
din ele s-au pierdut la lansare: 4 263 de rachete au fost distruse în aer sau 
doborîte. În regiunea Anvers au căzut 1 198 de rachete (628 V-1 şi 570 V- 
2), dintre care 211 în zona vitală, pe o rază de şase kilometri în jurul 
portului. Oraşul Liège a fost şi el serios lovit, iar asupra oraşului Bruxelles 
au căzut cîţiva „roboţi”; au fost ucişi 3 470 de civili belgieni şi 882 de 
soldaţi aliaţi. Către finele lunii martie 1945 lupta împotriva V-urilor a luat 
sfîrşit; la această bătălie au participat două brigăzi americane, o brigadă 
britanică, un regiment polonez (în total 22 000 de oameni), 72 de 
proiectoare şi 524 de tunuri, din care 336 grele, care au tras 582 000 


proiectile. În toată acastă perioadă, activitatea docherilor din Anvers şi a 
soldaţilor aliaţi s-a desfăşurat în mod neîntrerupt. 


Ultimele operaţii de toamnă 


În cursul lunilor octombrie şi noiembrie, după lupte foarte grele, Armata 
2 britanică a curăţat de inamic tot malul stîng al fluviului Meuse, la nord de 
oraşul Roermond. Inamicul a reuşit însă să păstreze „triunghiul Roermond“, 
mai precis extremitatea septentrională, alcătuită din rîurile Roer şi Meuse. 
Montgomery a pregătit ofensiva Grupului de armate 21, care viza nordul 
Germaniei. La dreapta Armatei 2 britanice a fost intercalată Armata 9 
americană a generalului Simpson, care apăra frontul de la Roer, între nord 
Linnich-sud Julich, din fîşia Grupului de armate 12; inundaţiile făceau 
imposibilă orice înaintare. Armata 1 americană a înaintat greu şi a cucerit la 
21 octombrie localitatea Aix-la-Chapelle; la sud de zona de acţiune a 
Armatei 1 americane, Echternach, ultimul bastion german din Marele Ducat 
(de Luxemburg — n. red.), fusese eliberat în ziua de 17 octombrie. 

Avînd în vedere perspectivele pe care le oferea degajarea Anvers-ului, 
la jumătatea lunii noiembrie Eisenhower a lansat o dublă ofensivă — de o 
parte şi de alta a masivului Ardeni, pe care-l asigură mai slab cu trupe —, 
astfel încît să străpungă linia Siegfried şi să ajungă la Rin. Condiţiile 
meteorologice nefavorabile au afectat în mod considerabil operaţiile 
aliaţilor. Inamicul a reacţionat energic. Cu toate acestea, la est de Aix s-a 
realizat o breşă considerabilă în linia Siegfried; Corpul VII armată american 
s-a deplasat în lungul rîului, de o parte şi de alta a localităţii Diiren, în timp 
ce Corpul V, după lupte crîncene pentru ambele părţi, desfăşurate în special 
în pădurea Hurtgen, a sosit în regiunea celor şapte lacuri. 

La sud de Ardeni, ofensiva armatei lui Patton în direcţia rîului Saar a 
înregistrat unele progrese, fiind unite mai multe capete de pod, realizate 
dincolo de Moselle, către Thionville. Oraşul Metz cade pe 22 noiembrie, 
dar, ca peste tot, rezistenţa inamicului este înverşunată. Pe 5 decembrie 
malurile rîului Saar sînt controlate de aliaţi pe o porţiune de 23 km, iar trei 
capete de pod instalate spre Sarrelouis permit contactul cu linia Siegfried. 

În zona Grupului de armate 6 americani şi francezi au desfăşurat 
împotriva unui inamic rezistent, într-un teren deosebit de dificil şi în 
condiţii meteo nefavorabile, operaţii distrugătoare. Oraşul Strasbourg a 
fost eliberat la 23 noiembrie. La extremitatea de sud a frontului, Armata 1 


franceză a forţat o breşă prin zona Belfort şi a ajuns la Rin, pe care-l 
controlează de la paralela Mulhouse pînă la frontiera elveţiană. Prin 
„agăţarea” lor de munţi, germanii au rămas cu o parte din Alsacia, „punga 
Colmar”, de unde sperau să lanseze ulterior acţiuni ofensive sau cel puţin să 
împiedice libertatea de acţiune a aliaţilor. Faptul că ei mențineau opt divizii 
în această pungă cu o suprafaţă de 1 800 de kilometri pătraţi demonstra clar 
importanţa pe care i-o atribuiau. 

Mareşalul Alan Brooke, şeful statului-major imperial, şi Montgomery 
au condamnat mai mult ca oricînd strategia „luptei de echipă” (Combat 
Team) a lui Eisenhower: generalii Simpson şi Hodges atacau în zona Roer, 
Patton în Saar, iar Patch şi de Lattre în Alsacia. Toţi practicau ofensiva fără 
vreun obiectiv principal şi fără a dispune de rezerve generale. Montgomery 
şi-a întețit intervenţiile pe lîngă Eisenhower în vederea constituirii unei 
grupări în nord. Acolo trebuia lovit cu maximum de forţe, repeta mareşalul, 
mai întîi pentru că bazinul Ruhr-ului era vital pentru Reich şi apoi deoarece 
cîmpiile din nordul Germaniei erau singurele regiuni favorabile evoluţiei 
blindatelor. Forţele germane nu puteau rezista superiorității aliate în tancuri, 
într-un război mobil, susţinea el. De îndată ce războiul redevenea mobil, 
sfîrşitul Wehrmacht-ului era iminent. Dacă îl constrîngem pe inamic să 
desfăşoare o bătălie de apărare strategică, nu facem decît să-i oferim 
alternativa care îi convine. Eisenhower nu a împărtăşit opinia lui 
Montgomery. El a admis ideea unui efort principal în nord, dar numai cînd 
Rinul va fi fost peste tot acoperit. Şeful de stat-major imperial şi 
comandantul Grupului de armate 21 aveau să arate ulterior că aplicarea cu 
insistenţă a strategiei ofensivei pe front larg a înlesnit executarea 
supărătoarei contralovituri din Ardeni. 


Frontul fantomă 


Deşi Anvers-ul fusese eliberat de aproape trei săptămîni, efectele 
„transfuziei de sînge” nu se făceau încă simţite. În realitate, armatele aliate 
duceau o mare lipsă de oameni, în special de infanterişti. Marea Britanie 
dăduse tot ce avusese. Statele Unite, care dispuneau de rezerve umane mai 
importante, erau angajate în lupte atît în Pacific, cît şi în Europa, trebuind să 
instruiască permanent noi unităţi. Transportul unor imense cantităţi de 
materiale pe lungile căi de comunicaţie maritime, prin porturi distruse sau 
improvizate şi apoi prin regiuni al căror material rulant fusese capturat de 


inamic frîna permanent libertatea de acţiune. În ţările eliberate, o mare parte 
din tineri se aflau în Germania; ofiţerii şi subofiţerii erau, în marea lor 
majoritate, prizonieri de război sau prizonieri politici; partizanii din 
Rezistență şi voluntarii nu puteau fi echipați din lipsă de material. 

Comandantul suprem se afla în faţa unei situaţii trecătoare, fireşte, însă 
extrem de dificilă; adăpostit în poziţii excelente, inamicul îi opunea efective 
terestre egale. Washington-ul nu-i putea promite lui Eisenhower întăriri prea 
mari mai devreme de luna martie 1945. Pînă la sosirea întăririlor, el 
dispunea de 65 mari unităţi, însă diviziile franceze duceau lipsă de 
armament şi muniţie; numeroase dizivii americane nu mai aveau nici măcar 
efectivele lor organice +; pierderile înregistrate de Grupul de armate 6 în 
munţii Vosgi au fost foarte grele. Eisenhower a recuperat tot ce se putea 
pentru a mări efectivele trupelor sale de infanterie; mii de oameni de la 
servicii au completat rîndurile celor din unităţile combatante; formaţiuni ale 
forţelor franceze din interior sau batalioane belgiene recent constituite, slab 
înarmate, au asigurat paza depozitelor şi a căilor de comunicaţie; cu un 
spirit de echipă demn de semnalat, generalul Carl Spaatz, comandantul 
forţelor aeriene americane din Europa, a pus la dispoziţia forţelor de uscat 
10 000 de oameni din personalul nenavigant al aviaţiei strategice 
americane. 

Şi totuşi comandantul suprem n-a vrut să hotărască rămînerea temporară 
în apărare. El nu a vrut să permită adversarului să manevreze pe liniile 
interioare în folosul celorlalte fronturi; inamicul trebuia presat, de vreme ce 
fusese privat de petrolul românesc. Comandantul suprem era de părere că, 
rămînînd într-o defensivă pasivă, de la mare pînă în Elveţia, se făcea jocul 
inamicului, care, asigurîndu-şi libertatea de acţiune în spatele unui front 
solid, ar fi putut să-şi constituie o importantă forţă de manevră în zona în 
care dorea să execute lovitura. Această idee de bază părea ireproşabilă; 
multitudinea obiectivelor de atac şi lipsa unui punct „forte” (Schwerpunkt) 
nu îndreptăţeau însă această idee. Indiferent de situaţie, între două grupări 
ofensive — la nord corpurile VII şi V ale Armatei 1 în zona Aix şi către 
cursul superior al rîului Roer, la sud Armata 3 pe Saar — Eisenhower, de 
acord cu Bradley, şi-a asumat riscul de a apăra frontul din Ardeni cu patru 
divizii dispuse pe cei 120 kilometri care separă Losheim de Marele Ducat 
meridional. Şi unul şi altul ar fi considerat că inamicul putea pătrunde în 
Ardeni pînă cel mult dincoace de malul drept al fluviului Meuse; în acest 
caz, fiind nevoiţi să desfăşoare operaţiile în Ardeni pe timp de iarnă, 


germanii şi-ar fi văzut legăturile cu atît mai compromise cu cît această 
pătrundere s-ar fi produs între două grupări de atac puternice: corpurile VII 
şi V la nord, Armata 3 la sud. 

Nu există nici o îndoială că Fisenhower şi Bradley au acceptat „riscul” 
de a „degarnisi” 4% Ardenii. O dovedesc faptele. Este adevărat că în 
interiorul semicercului de penetraţie admis au existat puţine depozite aliate. 
Dar cînd Bradley vorbeşte, după consumarea faptului, despre un aşa-zis 
„risc calculat”, fie-ne permis să surîdem... Surpriza provocată de amploarea 
atacului german şi haosul din primele zile ne fac să acceptăm cu greu 
această versiune. Dacă ar fi existat un „risc calculat”, Bradley n-ar fi lăsat în 
ziua de 16 decembrie patru mari unităţi blindate înghesuite departe în nord, 
la Armata 9 şi la Corpul VII, în spatele frontului de la Roer; acestea erau cu 
atît mai inoperante cu cît nu putea fi nicidecum vorba de a dezvolta 
ofensiva dincolo de rîu cîtă vreme nu erau cucerite obstacolele pe care le 
implica acesta. Dacă această masă de blindate s-ar fi aflat în apropierea 
flancului de nord al presupusei pungi, atunci s-ar fi putut admite şi teza 
„riscului calculat”, cu pregătirea unei riposte. 

Se cuvine, totodată, să admirăm marea probitate a lui Eisenhower, 
atunci cînd scrie: „Responsabilitatea menţinerii în Ardeni a numai patru 
divizii din Corpul VIII, cu riscul unei pătrunderi germane în profunzime, 
îmi aparţine în exclusivitate (...) Dacă, acordînd această şansă inamicului, 
vom atrage asupra noastră blamul viitorilor istorici, fie ca acesta să cadă 
numai asupra mea“. Astfel, comandantul suprem şi-a acoperit subordonații. 
Generozitatea sa sufletească a mers pînă într-acolo încît a trecut sub tăcere 
dispunerea defectuoasă a blindatelor puse la dispoziţia Armatei 9 şi 
Corpului VII, de care s-au făcut răspunzători Bradley şi, respectiv, Hodges. 

Astfel, la jumătatea lunii decembrie aliaţii nu mai dispuneau în Ardeni 
decît de un front fantomă, situat între Montjoie, la nord, şi Echternach, la 
sud. Pe o distanţă de 135 kilometri, cu un intrînd periculos la Schnee Eifel, 
acest front aparent era apărat doar de şase divizii americane, dintre care trei, 
proaspăt sosite în Europa (Divizia 9 blindată şi diviziile 106 şi 99), erau 
lipsite de experienţă, iar celelalte trei (4, 28 şi 2) staţionau în acest sector de 
„refacere” în vederea reconstituirii şi reorganizării lor după sîngeroasele şi 
epuizantele bătălii anterioare. 

În faţa acestora germanii nu mai dădeau nici un semn de activitate de 
două luni; în noaptea de 15 decembrie 1944 în Ardeni domneau calmul şi 


liniştea. Americanii, de la gradele cele mai mari pînă la soldaţii de rînd, 
erau convinşi că Germania era bătută şi că nu mai aveau de ce să se teamă. 

CAPITOLUL III 
IUREŞUL GERMAN 


Operația „Wacht am Rhein“ 


Trebuie remarcat, înainte de toate, că, începînd din luna octombrie, 
frontul din est a rămas aproape staționar. Hitler considera că după o 
pătrundere atît de adîncă sovieticii vor rămîne pe loc cel puţin pînă la 
sfîrşitul lunii februarie. În Italia, mareşalul Albert Kesselring, comandantul 
forţelor germane de pe frontul de sud, şi-a dispus trupele pe un aliniament 
scurt şi solid. Frontierele de vest erau apărate cu dirzenie. Producţia se 
menținea la un nivel satisfăcător. Era momentul de a manevra pe liniile 
interioare, după reconstituirea rezervelor, ceea ce s-a realizat în final cu 
noua Armată 6 blindată. Trebuia însă acţionat de-ndată. Într-adevăr, la 11 
noiembrie, într-un raport prezentat lui Hitler, Albert Speer, ministrul 
armamentului, arăta că Ruhr-ul era în pericol de a fi paralizat ca urmare a 
bombardamentelor executate de aliaţi asupra liniilor de comunicaţie, 
atrăgînd atenţia că, dacă nu se găsea o soluţie în cel mai scurt timp, 
continuarea războiului avea să fie curînd imposibilă. 

După disperarea fără margini manifestată în vară, în Germania moralul 
unora mai crescuse o dată cu oprirea înaintării aliaţilor; alţii se resemnaseră 
să urmeze regimul, nemaiîntrevăzînd o altă ieşire. În rest, represiunea 
feroce ce a urmat atentatului din 20 iulie împotriva Fiihrerului decapitase 
rezistenţa germană, împiedicînd orice reacţie. În armată, dacă vechii militari 
dădeau dovadă de oboseală, pretorienii rămăseseră fanatici, iar foarte tinerii 
soldaţi, cei ce nu cunoscuseră decît naţional-socialismul, erau „intoxicaţi” 


în asemenea măsură încît aveau să lupte cu înverşunare. Ministrul 
propagandei, Joseph Goebbels, agita mai mult ca oricînd ameninţarea că 
asupra germanilor apăsa capitularea necondiționată. O greşeală psihologică 
comisă de americani nu a făcut decît să întărească şi mai mult argumentele 
ministrului Propagandei Reichului: în septembrie fusese publicat la New 
York, în linii mari, planul Morgenthau, prin care se preconiza transformarea 
Germaniei, după război, într-o ţară de agricultori şi crescători de animale şi 
care prevedea, nici mai mult, nici mai puţin, decît distrugerea întregului său 
echipament industrial. Aceste declaraţii au fost făcute într-un moment cu 
totul nepotrivit, respectiv cînd mulţi dintre generalii germani erau de părere 
să se ţină piept sovieticilor, iar occidentalii să fie lăsaţi să pătrundă în ţară. 
Cum Henry Morgenthau, secretarul de stat american al trezoreriei, era 
israelit, se poate lesne ghici tema propagandei lui Goebbels. Hitler a zbierat 
la generalii săi „care s-au înşelat încă o dată”, iar ministrul său a repetat 
poporului german că „iudeo-plutocraţia anglo-saxonă” era la fel de 
periculoasă ca şi bolşevicii! 

La 16 septembrie, Hitler emisese ideea executării unei lovituri în Ardeni 
în zona unde fuseseră obţinute succesele decisive din 1940. Curînd, 
generalul Alfred Jodl, şeful statului-major al O.K.W., s-a apucat de treabă, 
pregătind mai multe variante în cel mai mare secret. Pentru marea lovitură 
au fost prevăzute aproximativ 30 de divizii, dintre care 12 blindate, iar 
restul brigăzi independente. Fapt incredibil, Rundstedt şi Model, principalii 
interesaţi, n-au ştiut nimic pînă pe 24 octombrie, în legătură cu intenţiile lui 
Hitler. Ei au fost lăsaţi să creadă că mişcările de trupe care modificau 
structura frontului occidental aveau drept scop contracararea marii ofensive 
pe care o pregătea inamicul spre Köln şi Bonn! 

Pregătirile au început încă din 16 septembrie, zi în care Fiihrerul şi-a 
făcut cunoscută intenţia de a executa o lovitură în Ardeni. Hitler, „a dispus 
ca la elaborarea proiectului să participe un om care avea să joace un rol 
esenţial în realizarea lui, generalul Rudolf Gercke, comandantul 
transporturilor Wehrmacht-ului [...]. La începutul lunii octombrie, 
pregătirile erau destul de avansate. În prima urgenţă se afla traversarea 
Rinului. Au fost întăriţi stîlpii lucrărilor de artă 45, pe podurile rutiere au fost 
montate căi ferate, au fost modificate bacurile pentru a permite 
transportarea locomotivelor sau a tancurilor grele de luptă „Tiger” II de 70 
de tone, au fost fabricate travee 4” speciale pentru poduri militare de tonaj 
greu, camuflate de-a lungul Rinului, pentru a servi în cazul în care ar fi fost 


bombardate lucrările permanente. Depozite construite la est de Rin aveau 
capacitatea să înmagazineze cantităţi uriaşe de alimente, echipament şi 
material de război, înainte de a fi transportate pe malul de vest. Dar 
activitatea cea mai importantă a lui Gercke a constat în reorganizarea căilor 
ferate, în instituirea unor orare de urgenţă şi a unui control asupra mersului 
trenurilor. Trenurile din convoaie au fost prevăzute cu plăci blindate şi 
armament antiaerian“. 

multe ori. În cele din urmă ea a fost fixată pe 16 decembrie. Potrivit 
previziunilor meteorologice, timp de două săptămîni, începînd cu acea zi, în 
Ardeni se anunţa brumă. 

Pe 15 decembrie frontul era apărat de patru grupuri de armate. La nord, 
Grupul de armate „H“, comandat de generalul Kurt Student, alcătuit din 
Armata 25 şi Armata 1 paraşutişti, era dispus între mare şi Roermond cu 
şapte divizii. În centru, Grupul de armate „B“, comandat de mareşalul 
Walter Model, avea în compunere Armata 15, Armata 6 blindată SS 4%, 
Armata 5 blindată şi Armata 7. În total 36 de divizii, dispuse între 
Roermond şi Hunsriick. La sud, pînă la graniţa cu Elveţia, grupurile de 
armate „G“ (comandat de generalul Hermann Balck) şi „Rinul superior” 
(subordonat direct O.K.W.-ului), cuprinzînd armatele 1 şi 19, precum şi 
corpuri independente, cu un total de 21 de divizii. Cu cele patru mari 
unităţi, care constituiau rezerva generală pentru frontul occidental, acesta 
era acoperit de 68 de divizii, fără a mai pune la socoteală şi cîteva brigăzi 
independente. În scurt timp, vor mai sosi ca întăriri încă şase divizii, unele 
în Ardeni, celelalte în Palatinat. 

Ofensiva decisivă va fi executată de Grupul de armate „B“. Încadrate de 
armatele 15 şi 7, cele două armate blindate ale mareşalului Model vor rupe 
frontul american în punctul său slab. 

Armata 6 blindată SS, comandată de generalul SS Sepp Dietrich, va 
executa la nord lovitura principală; ea va lovi pe direcţia Meuse, de o parte 
şi de alta a oraşului Liege, va izola forțele aliate din nord de cele din sud şi 
se va deplasa în direcţia Anvers, în vederea cuceririi portului; Grupul de 
armate 21 va fi izolat şi împins spre regiunile nisipoase. 

Armata 5 blindată, comandată de generalul Hasso von Manteuffel, 
înaintînd cot la cot cu Armata 6, la sud de aceasta, va ataca pe direcţia 
Meuse, pe care îl va traversa între Huy şi Givet, şi-şi va continua înaintarea, 


prin Bruxelles, către nord-vest, blocînd în acelaşi timp eventualele atacuri 
ale rezervelor inamice asupra spatelui Armatei 6 blindate. 

Armata 7 (comandant: generalul E. Brandenberger) va trece la ofensivă 
între Vianden şi Wasserbillig, va cuceri Luxemburgul, va asigura acoperirea 
întregii operaţii şi va atinge rîul Sémois şi fluviul Meuse la sud de Givet; ea 
va menţine contactul cu frontul de pe Moselle. 

Armata 15, comandată de generalul G. von Zangen, va fixa Armata 9 şi 
Corpul VII americane, luînd ofensiva de front pentru a asigura flancul de 
nord al Armatei 6 blindate. 

Totul urma să fie subordonat surprizei şi vitezei. Pentru realizarea 
surprinderii au fost luate cele mai draconice măsuri şi a fost stabilit cu 
minutie un plan de diversiune 5, instituindu-se pedeapsa cu moartea pentru 
oricine ar fi comis cea mai nevinovată indiscreţie, fie el chiar comandant de 
armată. Armata 6 blindată SS a fost concentrată între Hanovra şi fluviul 
Weser, pentru a lăsa impresia că ar putea contraataca în regiunea Roer. 
Rezultatul acestor măsuri se va dovedi concludent. Într-adevăr, dacă 
posibilitatea unei ofensive germane nu constituia o surpriză pentru aliaţi, în 
schimb momentul ales şi forţa de izbire îi vor surprinde cu desăvîrşire; 
previziunile cele mai alarmante ale birourilor 2 ale aliaţilor nu-i atribuiseră 
inamicului decît posibilitatea executării unei operaţii locale, de tăria a şase 
pînă la şapte divizii. Totuşi, măsurile extreme privind păstrarea secretului 
impuse de Hitler nu vor uşura misiunea comandanților marilor unităţi şi ai 
unităţilor subordonate, care vor fi informaţi prea tîrziu asupra misiunii lor şi 
vor fi siliţi să-şi refacă planurile. Pentru a acţiona în viteză, 
Comandamentul german a hotărît ca, după o puternică pregătire de artilerie, 
urmată de ruperea poziţiilor inamice de către marile unităţi de infanterie cu 
tancuri, blindatele să-şi îndrepte atacul spre Meuse pe drumul cel mai scurt. 
Totodată, era necesar să se creeze o stare de confuzie extremă în spatele 
inamicului; în acest scop O.K.W.-ul conta în mod deosebit pe acţiunea a 
două grupări speciale: 1. Gruparea comandată de Skorzeny, transportată în 
vehicule blindate de tip american, cu un efectiv de 2 000 de luptători, din 
care un grup era format din soldaţi ce vorbeau limba engleză şi erau 
îmbrăcaţi în uniforme americane; această grupare urma să treacă prin breşă, 
să provoace dezordine în spatele inamicului şi să preîntîmpine, datorită 
camuflajului, incendierea depozitelor aliate de carburanţi de către efectivele 
de pază ale acestora; 2. Gruparea de paraşutişti condusă de von der Heydte 


va fi lansată în prima noapte a operaţiei ofensive pentru a bloca căile de 
acces spre flancul de nord al pungii. 

Într-o regiune cu particularităţile Ardenilor, O.K.W.-ul considera 
cucerirea nodurilor rutiere drept capitală. Succesul acţiunii era subordonat 
cuceririi rapide a localităţilor Montjoie, Malmédy, Saint-Vith, Bastogne şi 
Echternach. Pivoţii extremi urmau să fie cuceriţi din prima zi de Armata 6 
blindată SS şi Armata 7; localitatea Saint-Vith trebuia cucerită cît mai 
repede de către diviziile 18 şi 62 Volksgrenadier (Corpul LXVI); Bastogne 
va constitui ţinta iniţială a Corpului XLVII blindat ®t; Divizia 2 tancuri, pe 
la nord, şi Divizia Panzer Lehr 2, pe la sud, vor încerca să cucerească 
prompt oraşul; în caz de eşec, ele nu vor insista, pentru a nu întîrzia atacul 
rapid către Meuse; cele două mari unităţi vor lăsa Diviziei 26 
Volksgrenadier întărită misiunea de a cuceri oraşul. 

Ca urmare a amenințării sovietice, Marele Cartier General al lui Hitler 
din Prusia orientală a fost repliat la Berlin. O parte a acestui cartier general 
se afla în apropiere de Ziegenberg, în ţinutul Hessen. Fiihrerul a convocat la 
Berlin pentru ziua de 2 decembrie principalii comandanţi ai operaţiei. El va 
ţine o conferinţă mai largă, cu participarea tuturor comandanților de mari 
unităţi, în zilele de 11 şi 12, la Ziegenberg. Cu acest prilej, el le-a declarat 
că pentru moment prefera să-i neglijeze în mod intenţionat pe sovietici, căci 
numai înfrîngerea decisivă a anglo-americanilor avea să permită cîştigarea 
războiului. Momentul este bine ales, a spus el. Marea Britanie este epuizată, 
armata americană a fost pregătită pentru un război ofensiv şi nu pentru unul 
defensiv, între sovietici şi occidentali nu domneşte înţelegerea, iar 
Luxemburgul este „degarmisit” de trupe. „Veţi recuceri Anvers-ul'“, le-a 
spus el generalilor săi stupefiaţi. 

Operația germană din Ardeni este în mod cu totul impropriu denumită 
„ofensiva von Rundstedt”. În realitate, el a dezaprobat această operaţie, 
apreciind că mijloacele erau prea slabe pentru atingerea unor obiective atît 
de îndepărtate. De aceeaşi părere era şi Model. Încă la 2 decembrie, el 
prezentase un alt plan corespunzător mijloacelor din dotare, prin care îşi 
propunea să ajungă la Meuse şi să cucerească oraşul Liège, marea bază 
indispensabilă americanilor pentru operaţiile pe care voiau să le desfăşoare 
în direcţia Germaniei. El propunea două atacuri convergente, unul care să 
pornească dinspre Luxemburg, iar celălalt din triunghiul Roermond. Hitler, 
însă, nici nu a vrut să audă. Ca urmare, Rundstedt s-a retras în cortul său şi 
nu s-a mai interesat decît de formă de stadiul pregătirilor şi de execuţie. 


Model s-a înclinat în faţa ordinelor Fiihrerului. Începînd din acel moment, 
O.K.W.-ul a tratat problemele direct cu comandantul Grupului de armate 
„B“, evitînd eşalonul Rundstedt. 

Să mai spunem, de asemenea, că Jodl, pe de o parte, Speer şi generalul 
de aviaţie Adolf Galland, pe de altă parte, îi prezentaseră lui Hitler măsuri 
radicale. Jodl propunea să se facă economii masive de oameni în Norvegia 
şi Italia, în aceasta din urmă cu preţul retragerii pe un aliniament mai 
apropiat şi mai puternic; să se stoarcă mai mult de la marină şi de la aviaţie; 
să se constituie pe loc din cele două milioane de oameni din Ersatzheer 55, 
cu toate unităţile de instruire, grupuri tactice care să poată deveni imediat 
operative; să fie mobilizate şi mai mult resursele ţării, care să fie 
transformată într-o fortăreață supusă legii marţiale. Aceste măsuri, afirma 
Jodl, erau de natură a asigura o superioritate zdrobitoare pe frontul de vest 
şi de a conduce la tranşarea războiului. Ca şi Hitler, el era de părere că 
lovitura trebuia dată în vest. Speer şi Galland au propus o altă soluţie: 
aducerea în sprijin a 2 500 de avioane de vînătoare, dintre care un număr 
apreciabil cu reacţie”, care să permită executarea unor lovituri puternice 
asupra bombardierelor aliate. Din dorinţa ca operaţia din Ardeni asupra 
Anvers-ului să fie decisivă, Hitler nu a acceptat cele două propuneri. Şi 
aceasta nu numai pentru că temperamentul său se opunea constant 
replierilor deliberate, ci şi, în cazul propunerii Speer-Galland, pentru că nu a 
înţeles niciodată rostul supremaţiei aeriene strategice. 


Forţele participante 


Pe front, germanii dispuneau de 68 de divizii, faţă de 61 cît aveau aliaţii 
(vezi tabelul din anexa 1). Dar, dintr-o strictă economie de forţe şi mijloace 
în zonele de nord şi de sud, care abundau în obstacole, ei vor putea lovi în 
centru cu 29 de divizii, dintre care 12 blindate, împotriva celor opt divizii, 
dintre care una blindată, din compunerea corpurilor V şi VIII americane. 

Eisenhower mai dispunea de două divizii, Divizia 82 şi Divizia 101 
aeropurtată (cu statul-major şi trupele Corpului XVIII aeropurtat), în 
rezerva generală a Comandamentului Suprem al Forţelor Expediţionare 
Aliate, în regiunea Reims; putea, de asemenea, conta pe Divizia 6 
aeropurtată britanică şi pe Divizia 17 aeropurtată americană, recent 
constituită, care se aflau în Marea Britanie. Peste cîteva zile, mai putea 
utiliza încă două divizii proaspăt constituite: diviziile 75 şi 11 blindate, care 


soseau din America; prima şi-a început debarcarea pe 13 decembrie, cea de 
a doua începînd cu ziua de 17; cu acestea totalul se ridica deci la 67 de 
divizii.59 

Generalul Courtney Hodges apără cu Armata 1 un front de 200 
kilometri, de la Aix-la-Chapelle pînă la sud de Marele Ducat, pe care sînt 
dispuse în linie trei corpuri: Corpul VII, comandat de generalul J. Lawton 
Collins, cu şase mari unităţi, urma să atace pe direcţia Roer; Corpul V, 
comandat de generalul Leonard T. Gerow, cu patru divizii, avea ca obiectiv 
regiunea celor şapte lacuri, respectiv barajele-cheie de pe rîul Roer; la sud, 
Corpul VIII, comandat de generalul Troy Middleton, era dispus pe o 
distanţă de 120 kilometri, cu mai puţin de patru divizii: diviziile 106, 28 şi 4 
şi o grupare de luptă din Divizia 9 blindată. Fiecare divizie apăra un front 
de circa 35 kilometri. Din punctele de sprijin nu se putea executa foc 
încrucişat. 

Diviziile 4 şi 28 erau unităţi de veterani în refacere în sectoare 
presupuse statice, după luptele grele purtate în zona Aix-la-Chapelle; unele 
din batalioanele lor nu mai dispuneau decît de 40% din efectivele lor 
organice. Divizia 9 blindată şi Divizia 106, sosite de puţină vreme din 
Statele Unite, nu primiseră încă botezul focului; ele au intrat în dispozitiv 
cu şase zile mai devreme. 

În faţa celor patru divizii ale Corpului V american vor țîşni nouă mari 
unităţi ale Armatei 6 blindate SS. Cele 11 mari unităţi ale Armatei 5 
blindate şi Armatei 7, proaspăt întărite cu cinci divizii din rezerva lui Model 
şi care mai puteau primi ca întăriri patru divizii din rezerva lui Rundstedt, 
se vor năpusti asupra celor trei divizii şi a grupării de luptă din Divizia 9 
blindată de sub comanda generalului Troy Middleton: Divizia 106 
americană, în cadrul căreia două grupări de luptă regimentare apărau 
masivul Schnee Eifel, va fi copleşită de efectivele Corpului LXVI; corpurile 
LVIII şi LXVII blindate vor spulbera Divizia 28 americană; Armata 7 se va 
ocupa de Divizia 4 americană. Fiecare mare unitate americană va trebui să 
facă faţă unor forţe de patru ori mai numeroase. Acelaşi raport de forţe l-a 
realizat generalul Ludendorff cînd şi-a propus să nimicească armatele 3 şi 5 
britanice, în timpul ofensivei din 21 martie 1918, ofensivă pe care o dorea, 
şi el, decisivă. 

Armata 6 blindată SS dispunea de patru divizii de tancuri. Armata 5 
blindată de trei, iar în rezervă mai existau trei divizii de tancuri şi două de 
Panzergrenadier. În ansamblu, ele totalizau circa 1 800 de tancuri de tipul 


„Mark IV“, „Panther Mark V“, „Tiger Mark VI“ şi cîteva „Tiger Regal 
Mark VI“, de fabricaţie mai nouă, acestea din urmă prevăzute cu 
redutabilele tunuri de calibrul 88 mm. Dotarea cu autovehicule şi 
aruncătoare de proiectile reactive — zece brigăzi — era impresionantă. 

Pe 16 decembrie, data iniţială a declanşării operaţiei ofensive, generalul 
Bradley, care nu se aştepta la evenimentele din acea zi, s-a deplasat la 
Cartierul General al lui Eisenhower de la Versailles pentru a discuta 
problema înlocuirilor. Cei doi şefi au fost informaţi în legătură cu 
declanşarea operaţiei germane de-abia în după-amiaza zilei. Deşi Bradley 
era convins, cel puţin aşa a fost pînă seara, că nu era vorba decît de un 
tertip, ei s-au pus imediat de acord asupra următoarelor măsuri ordonate de 
Eisenhower: 1. Divizia 10 blindată din cadrul Armatei 3 se va deplasa 
imediat către flancul de sud al ofensivei, iar Divizia 7 blindată din Armata 9 
se va deplasa către flancul de nord; 2. Comandanții armatelor neangajate se 
vor pregăti să trimită cît mai curînd diviziile disponibile acolo unde avea să 
hotărască comandantul suprem; atacurile din celelalte sectoare vor înceta; 3. 
Diviziile 101 şi 82 aeropurtate vor pleca din Reims spre Ardeni. Acestea 
din urmă, aflate în refacere după luptele grele din Olanda, nu primiseră încă 
înlocuirile în personal şi material de război. 


Primele zece zile, văzute de partea germană 


La 16 decembrie, începînd cu orele 05,30, Armata 6 blindată SS execută 
o puternică pregătire de artilerie în zona de responsabilitate a corpurilor V 
şi VIII americane; sînt lovite poziţiile înaintate, bateriile identificate, 
ariergărzile; artileria grea execută trageri asupra localităţilor Eupen, 
Malmedy, Saint-Vith şi chiar Verviers. Reacţia artileriei americane este 
dură. Pe frontul Armatei 5 blindate, generalul Hasso von Manteuffel 
interzice pregătirea de artilerie. El aprecia că o asemena acţiune ar dăuna 
realizării surprinderii, ar avea eficacitate redusă şi ar duce la o mare risipă 
de muniții, avînd în vedere dispersarea şi efectivele reduse ale punctelor de 
sprijin americane din zona sa. Manteuffel nu are practic încredere în 
promisiunile ce i-au fost făcute în legătură cu o aprovizionare masivă cu 
muniții. 

Atacul începe la orele 08,00, pe ceaţă. Punctele de observare înaintate 
constituie obiectivul imediat, pierderea acestora îngreunînd acţiunea 
artileriei inamice, care nu mai poate conta pe observaţia aeriană. 


La nord, atacul asupra localităţii Montjoie înregistrează slabe progrese 
datorită acţiunii curajoase a Diviziei 2 americane. În centru, este descoperit 
un punct slab la joncţiunea dintre corpurile V şi VIII; depresiunea accesibilă 
Losheim, dintre masivele Elsenborn şi Schnee Eifel, nu este apărată decît de 
o grupare redusă de blindate. Apărarea este străpunsă, iar Divizia 99 
americană este aruncată pe platoul Elsenborn, pe care încearcă să-l menţină. 
Corpul LXVI german, după ce a întors apărarea masivului Schnee Eifel, 
respectiv două regimente din Divizia 106 americană, atacă în direcţia Saint- 
Vith. Corpurile LVIII şi XLVII blindate progresează rapid. 

La sud, Armata 7 pătrunde în Echternach, cucereşte localitatea Berdorf 
şi realizează o străpungere pe o adîncime de cinci kilometri. Dar o grupare 
de luptă regimentară din Divizia 4 americană, bine sprijinită de artilerie, 
care loveşte coloanele în marş, va reduce ambițiile germane din această 
regiune la un simplu succes local. 

Cît despre cei 800 de parașutiști ai lui von Heydte, lansați pe o suprafaţă 
prea întinsă, ei vor crea o oarecare confuzie în rîndul ariergărzilor; cea mai 
mare parte dintre ei vor fi însă capturați înainte de a fi tras un singur foc. 
Nici gruparea lui Skorzeny nu-şi atinge obiectivul principal; cu toate 
acestea, ea provoacă o mare dezordine prin tăierea liniilor telefonice, 
distrugerea posturilor de radio sau interceptarea curierilor. 

La 17 decembrie, în timp ce toate atacurile asupra localităţii Montjoie 
sînt respinse 58, Corpul I blindat SS trece la acţiune în direcţia Malmédy, 
Stavelot şi Trois-Ponts. Rezistenţa inamică pe un al doilea aliniament, 
nedescoperit, şi mediocritatea diviziilor de infanterie care execută atacul 
necesită intervenţia marilor unităţi blindate pentru continuarea executării 
rupturii tactice.”9 La Armata 6 blindată SS, acţiunea este condusă cu 
nepricepere 6; trasmiterea informaţiilor este lentă şi confuză; unităţile se 
amestecă. La Armata 5 blindată, în special pe direcţia Houffalize şi 
Bastogne, înaintarea se desfăşoară în mod satisfăcător. 

În ziua de 18 decembrie, americanii contraatacă la cele două extremităţi 
ale frontului, respectiv Montjoie şi Echternach; înaintarea germană este 
oprită definitiv. 

O grupare tactică puternică aparţinînd Diviziei 1 tancuri din 
compunerea Corpului I blindat SS, avînd în dotare aproape toate tancurile 
acestei divizii, cucereşte localitatea Stavelot, încearcă fără sorţi de izbîndă o 
pătrundere spre Trois-Ponts, apoi înaintează pe valea rîului Amblève, ocupă 
localitatea La Gleize şi înaintează spre Stoumont. 


În jurul localităţii Saint-Vith, progresele sînt considerabile, însă oraşul 
rezistă $l; pentru a-i grăbi căderea, în sprijinul Corpului LXVI este trimisă 
Brigada „Fiihrer Begleit“. Această unitate, care se află la 40 de kilometri de 
front, a primit ordinul de a se pune în mişcare în ziua de 17. Ea nu va intra 
în dispozitiv decît trei zile mai tîrziu, deplasarea sa fiind încetinită de 
„starea proastă a drumurilor, de marile blocaje de circulaţie, precum şi de 
lipsa sa de experienţă“.62 

19 decembrie. Apărătorii americani ai masivului Schnee Eifel, încercuiți 
de pe data de 16, depun armele; sînt făcuţi prizonieri aproximativ 9 000 de 
oameni. 

Gruparea tactică a Diviziei 1 tancuri SS care s-a aventurat în valea 
abruptă a rîului Ambleve a fost oprită definitiv, tăindu-i-se orice cale de 
retragere de către grupări de forţe americane sosite din nord şi vest; ea va 
rezista pînă în ziua de 24, însă toate tancurile diviziei vor fi nimicite. Atacul 
spre Liège este oprit. 

La nord de Bastogne, înaintarea are loc rapid. Este ocupată localitatea 
Bourcy. La est şi sud-est de Bastogne rezistenţa îndîrjită a micilor grupări 
americane de la Hosingen, Consthum, Wiltz 6 permite constituirea 
dispozitivului defensiv al oraşului de către Divizia 101 aeropurtată 
americană şi Gruparea de luptă „B“ din Divizia 10 blindată. 

Pe 20 decembrie, la orele 16,00, este cucerită localitatea Noville, de la 
nord de Bastogne; la sud este interceptată şoseaua Bastogne-Arlon. Bruma 
continuă să acopere ţinutul. Acţiunea aviaţiei aliate este inexistentă. 

21 decembrie. Nici Malmédy, nici Saint-Vith, pe trei sferturi încercuit, 
nu au căzut. Corpul II blindat SS, care n-a participat pînă acum la lupte, va 
angaja unităţi blindate împotriva localităţii Saint-Vith. Acţiunile Corpului 
LVIII blindat s-au desfăşurat pînă în prezent în condiţii bune; după ce a 
cucerit La Roche, Divizia 116 tancuri ajunge la Hotton. Întrucît oraşul 
Bastogne rezistă tuturor atacurilor, diviziile 2 tancuri şi Panzer Lehr execută 
o manevră de învăluire pe la nord şi, respectiv, la sud. La încrucişarea de 
drumuri de la vest de Flamierge, Divizia 2 tancuri se lasă intimidată de o 
companie americană, ale cărei efective sînt amplificate de ceaţă, fapt pentru 
care pierde aproape o zi. 

În jurul localităţii Bastogne, Divizia 26 Volksgrenadier şi o grupare 
blindată îi ţin în loc pe americani. 

La 22 decembrie, Corpul I blindat SS, oprit la Stavelot, pe care 
americanii l-au recucerit, şi în faţa localităţii Trois-Ponts, anunţă că situaţia 


sa este precară, ca urmare a lipsei de muniții şi mai ales de carburanţi. 
Forţele principale ale acestui corp sînt blocate, fără putinţă de a manevra, pe 
şosele, dar, din fericire, aviația aliată nu poate interveni. Divizia 9 blindată 
SS din Corpul II blindat este şi ea oprită, căci elementele sale avansate 
întîlnesc o rezistenţă îndîrjită în apropiere de Poteau. Comandantul 
Corpului I blindat SS solicită intervenţia colegului său de la Corpul II, aflat 
în apropiere de Stavelot, care apreciază că nu-i poate oferi sprijin cîtă vreme 
situaţia din zona Saint-Vith nu va fi fost clarificată. 

Apărarea îndîrjită a localităţii Saint-Vith de către Divizia 7 blindată 
americană a luat sfîrşit, iar apărătorii au putut să se replieze. Consecințele 
acestei rezistenţe sînt incalculabile: faptul că diviziile de infanterie care 
trebuiau să cucerească acest oraş în plină forţă au fost incapabile să-şi 
îndeplinească misiunea a determinat Comandamentul german să dirijeze 
Brigada „Fiihrer Begleit” şi unităţi din compunerea Corpului II blindat SS 
spre Saint-Vith. Această localitate a reprezentat un obstacol deosebit de 
greu, un „spargeval”, pentru germani, datorită faptului că se afla la 
joncţiunea dintre două armate blindate. 

La Bastogne, comandantul forţelor asediate respinge ultimatumul de 
capitulare. 

Pe 23 decembrie, în nord, între Montjoie şi Trois-Ponts, orice speranţă 
de înaintare este abandonată. În centru, s-a reuşit o pătrundere pînă la trei 
kilometri sud-vest de localitatea Marche; este ocupată localitatea Saint- 
Hubert; este atinsă localitatea Bure; elemente înaintate traversează rîul 
Lesse. 

În Marele Ducat nu mai poate fi vorba de înaintare. Într-un cuvânt, dat 
fiind faptul că înaintarea este blocată pe ambele flancuri, pătrunderea în 
adîncime pe un spaţiu îngust prezintă pericol pentru atacator. Centrul de 
gravitate al Armatei 6 blindate SS este deplasat către sud, pentru ca Armata 
5 blindată să-şi poată concentra mai bine efortul. Corpul LXVI trece în 
subordinea Armatei 6 blindate SS, iar zona de contact între cele două 
armate este deplasată la sud de Saint-Vith. 

La 24 decembrie, Divizia 9 tancuri, aflată iniţial în rezervă, este pusă la 
dispoziţia Corpului XLVII blindat; ea a fost întîrziată, din lipsă de 
carburant, la Houffalize; încercarea sa de a înainta pînă în apropiere de 
localitatea Marche eşuează. Aici şi la Hotton americanii contraatacă. 

Model îi face lui Hitler următoarea propunere: concomitent cu stabilirea 
unui front solid pe Meuse în dreptul localităţii Dinant, care să nu fie depăşit, 


forţele blindate ale Reich-ului să execute un ocol spre nord; patru divizii de 
tancuri să atace între Meuse şi Ourthe pe direcţia Huy, iar alte patru divizii 
de tancuri să facă acelaşi lucru între Ourthe şi Salm pe direcţia Liège. În 
acelaşi timp să fie declanşat un atac pe cursul inferior al rîului Roer, 
dezvoltat apoi pe la sud de Maastricht. Între timp, s-ar diminua rezistenţa 
localităţii Bastogne, iar ambițiile ar deveni mai modeste. Această manevră 
convergentă ar face să dispară intrîndul de la Aix-la-Chapelle şi ar duce la 
cucerirea marii baze de la Liege. Este de fapt ceea ce Rundstedt şi Model 
apreciaseră ca posibil cu opt săptămîni mai înainte. Hitler acceptă noul plan 
cu unele restricţii şi cu speranţa că nu este vorba decît de o primă fază. Dar 
este prea tîrziu. Aliaţii sînt peste tot în gardă. Manteuffel primeşte Divizia 
15 Panzergrenadier. Cît despre celelalte unităţi promise, ele vor fi trimise pe 
rînd Armatei 7, care este slăbită, alcătuită din trupe în general mediocre şi 
se teme că nu va putea rezista unui eventual atac executat dinspre flancul 
stîng al pungii.64 

Au fost atinse localitatea Celles, situată la opt kilometri de Dinant, şi 
împrejurimile localităţii Ciney. 

Corpul II blindat SS, al cărui rol pe front a fost pînă acum insignifiant, 
începe să atace în direcţia nord, prin localităţile Manhay şi Grandmenil, pe 
care o cucereşte cu greu. 

Pe 25 decembrie, în faţa rezistenţei îndîrjite a americanilor, care 
izbutesc să recucerească localitatea Grandmenil, comandantul Corpului II 
blindat SS organizează o linie de apărare care trece pe la sud de Grandmânil 
şi de Manhay, prelungind astfel frontul stabilizat al Corpului I blindat SS. 
Ca urmare, aceste unităţi de tancuri, trupe de elită ale Armatei 6 blindate 
SS, sînt nevoite să stabilească puncte de sprijin pe un front devenit defensiv, 
în timp ce Armata 5 blindată, după o pătrundere adîncă, va eşua aproape de 
ţintă, la cîţiva kilometri de Dinant, pe Meuse. 

În centru, localitatea Bastogne fixează în prezent trei mari unităţi 
germane. Apărătorii săi sînt supuşi unui atac puternic. Dar, ca şi cei din 
Saint-Vith, ei vor contribui la dispersarea forţelor atacatoare. Divizia 15 
Panzergrenadier a venit în sprijinul Diviziei 26 Volksgrenadier; Divizia 5 de 
paraşutişti din compunerea Armatei 7, care ţine piept atacurilor dinspre sud, 
protejează totodată atacatorii localităţii Bastogne. 

Ziua de 25 decembrie constituie punctul culminant al ofensivei. 
Coloanele aliate sosesc rapid, în special la flancul de sud al pungii. 


Rezultatele acestor zece zile de ofensivă sînt decepţionante. De două 
zile cerul s-a degajat, iar aviaţiile aliate reiau cu impetuozitate atacul asupra 
coloanelor germane şi liniilor de comunicaţie. Pe de altă parte, speranţa de a 
pune stăpînire, graţie grupării lui Skorzeny, pe importante stocuri de 
benzină, nu s-a materializat; unităţile care se apropie de Dinant duc lipsă de 
carburant. Meuse, spusese mareşalul Model, trebuia să fi fost atinsă cel 
mai tîrziu în ziua Z plus 4. 


Bătălia văzută de partea aliată 


În timp ce apărarea Corpului VIII este străpunsă, iar cele 2 grupuri de 
luptă regimentare din Divizia 106 sînt nimicite în masivul Schnee Eifel, 
atacul inamic este totuşi polarizat de patru importante puncte de rezistenţă 
americane: 1. La nord bastionul de flanc alcătuit din localitatea Montjoie, 
platoul Elsenborn, localităţile Rocherath, Krinkelt, Botgenbach, magistral 
apărate de diviziile 2 şi 99; 2. La sud, celălalt bastion de flanc, reprezentat 
de localitatea Echternach, unde se distinge Divizia 4; 3. Oraşul Bastogne, 
devenit legendar prin apărarea îndîrjită a Diviziei 101 aeropurtate şi a 
Grupării de luptă „B“, din Divizia 10 blindată, ambele comandate de 
generalul de brigadă Anthony C. McAuliffe; 4. În sfîrşit — şi mai ales — 
apărarea localităţii Saint-Vith de către Divizia 7 blindată; Saint-Vith 
constituie punctul culminant al bătăliei din Ardeni; în acest loc oamenii din 
subordinea generalului-maior R.W. Hasbrouck şi a generalului de brigadă 
Bruce C. Clarke au tranşat în favoarea aliaţilor întreaga campanie de 
iarnă.56 

În ceea ce priveşte misiunea de distrugere a grupării blindate germane 
care s-a aventurat pînă în zona localităţii Stoumont, aceasta este îndeplinită 
datorită intervenţiei prompte a Diviziei 82, care a sosit, ca şi Divizia 101, de 
la Reims, şi a Diviziei 30, adusă în grabă de la Armata 9; toate acestea sînt 
subordonate Corpului XVIII aeropurtat comandat de generalul Matthews 
Ridgway, expert în acţiuni ale trupelor aeropurtate. 

În ziua de 19 decembrie, Eisenhower i-a convocat pe generalii Tedder, 
Bradley, Devers şi Patton la Cartierul General al Grupului de Armate 12 de 
la Verdun; el i-a cerut lui Devers să prelungească spre nord frontul Grupului 
de armate 6%, pentru a putea înlocui marile unităţi ale lui Patton; acestuia i- 
a ordonat să deplaseze în grabă, spre nord, divizii din Armata 3 şi să atace, 
împreună cu ea, flancul de sud al intrîndului pe care inamicul era pe cale să- 


| formeze; Armatei 1 i-a dat ordin să se pregătească în vederea executării 
unui contraatac asupra flancului de nord, iar Armatei 9 să-şi extindă frontul 
spre sud, pentru a face disponibile marile unităţi ale Armatei 1. 

Eisenhower a insistat ca executarea contraatacurilor pe flancuri să nu 
aibă loc treptat, pe măsura sosirii unităţilor, ci în masă. 

Acest ordin, schiţat în cîteva cuvinte de comandantul suprem, va pune 
în mişcare — deplasarea spre Ardeni şi executarea unor mişcări de translație 
pentru extinderea fronturilor — circa 800 000 de oameni. Realizarea 
deplasării şi asigurarea transporturilor şi a aprovizionării în condiţiile grele 
de iarnă vor constitui adevărate minuni. 

Pe 20 decembrie, comandantul suprem — la sugestia lui Alan Brooke — îi 
încredinţează lui Montgomery comanda temporară a tuturor unităţilor 
americane care se află dispuse la nord de axa Givet, Priim, respectiv Armata 
9 şi Armata 1 (cu excepţia Corpului VIII, care trece la Armata 3). 
Eisenhower consideră, pe bună dreptate, că forţele care desfăşoară acţiuni 
de luptă la nord de intrînd ar scăpa controlului lui Bradley, al cărui cartier 
general tactic rămîne în Luxemburg. 

Montgomery studiase încă de la 18 decembrie posibilele repercusiuni 
asupra dispozitivelor aliate ale unui puternic atac inamic în direcţia 
Bruxelles şi Anvers. El a ordonat sistarea oricăror concentrări în vederea 
bătăliei din Renania, intenţionînd să împingă spre sud diviziile din sectorul 
olandez al Meusei. 

La 19 decembrie, comandantul Grupului de armate 21 îi ordonă lui 
Dempsey să deplaseze Corpul XXX (Divizia blindată de gardă, diviziile 43, 
51 şi 53 şi Brigada 29 blindată din compunerea Diviziei 11 blindate) pe 
aliniamentul general Hasselt, Louvain, cu elemente de cercetare înaintate pe 
rîul Sambre şi fluviul Meuse. În acest fel, Horrocks va avea posibilitatea să 
contracareze tentativele de traversare a fluviului şi să acopere şoselele ce 
duc la Bruxelles din direcţia sud-est. 

Curînd Montgomery va trimite Divizia 51 în regiunea Liège şi Brigada 
29 blindată pe Meuse, în dreptul oraşului Dinant, pentru a preîntîmpina 
orice tentativă germană de traversare a Meusei între Givet şi Namur. În ziua 
de 25 decembrie, această unitate, înlocuită pe fluviu de Brigada 71 din 
Divizia 53, va trece pe malul drept. În ziua de 26, Divizia 6 aeropurtată, 
sosită din Marea Britanie, va traversa şi ea fluviul Meuse pe la Dinant. 

Acestea au fost măsurile luate de aliaţi pentru contracararea operaţiei 
germane din care Hitler voia să facă un nou Blitzkrieg. Între 19 şi 26 


decembrie, forţele aliate au executat unele mişcări de trupe pentru a 
consolida flancurile de nord şi sud ale pungii şi a-i reduce vîrful. 

Pe flancul de nord al pungii au fost aduse în grabă diviziile 7 blindată şi 
30 din cadrul Armatei 9 şi Divizia 82 aeropurtată, din rezerva generală. Vor 
sosi apoi diviziile 9 şi 1 (Corpul VII), care se vor îndrepta spre Montjoie şi, 
respectiv, Malmédy, diviziile 3 şi 5 blindate (Corpul VII), Divizia 84 
(Armata 9), Divizia 75 (aflată pe continent începînd cu 13 decembrie), 
Divizia 83 (Corpul VII). La 26 decembrie situaţia este următoarea: 

— Armata 9 s-a extins către sud şi apără un front de 65 kilometri, de la 
Geilenkirchen pînă în nord, cu diviziile 102 şi 29 şi cu diviziile 104, 8 şi 78 
din compunerea Alinatei 1. 

— La Armata 1, Corpul V (cu diviziile 9, 2, 99 şi 1) este dispus între 
Montjoie şi Malmédy, iar Corpul XVIII aeropurtat (cu diviziile 30 şi 82 
aeropurtate şi cu Divizia 7 blindată) între Malmedy şi Manhay. 

— Corpul VII a primit în ziua de 21 ordinul de a se deplasa în zona 
situată la nord-vest de localitatea Marche, unde ar fi mai în siguranţă 
indiferent de intenţiile inamicului. Generalul J. Lawton Collins (supranumit 
„Joc Fulgerul”) se va întrece pe sine: încredințînd zona sa Armatei 1, el se 
va deplasa cu diviziile 3 blindată, 84 şi 75 la dreapta Corpului XVIII 
aeropurtat. Or, în zilele de 23 şi 24, germanii îşi îndreaptă efortul principal 
al loviturii tocmai spre Marche. Aliaţii sînt departe de a controla situaţia, 
preconizînd la un moment dat chiar o repliere pe Meuse; „Joe Fulgerul”, 
însă, apreciind că cea mai bună modalitate de evitare a unei lovituri este 
atacul, va angaja Divizia 2 blindată în operaţia pe care o vom prezenta mai 
jos, rezolvînd momentul de criză. 

Astfel, la 26 decembrie, la flancul de nord 10 divizii aliate se află în 
dispozitiv, două în rezervă (Divizia 5 blindată americană şi Divizia 51 
britanică), iar Corpul XXX britanic poate interveni în orice moment; în faţa 
lor se află 6 divizii germane. Treptat, se restabileşte echilibrul. Pe 1 
ianuarie, la flancul de nord se vor afla 16 mari unităţi aliate, în prezenţa 
unui inamic care-şi va retrage forţele în folosul flancului de sud: 

— Corpul V: diviziile 9, 99, 1 şi 2. 

— Corpul XVIII aeropurtat: diviziile 30, 7 blindată, 82 aeropurtată şi 75. 

— Corpul VII: diviziile 2 şi 3 blindate, diviziile 83, 84. 

— Corpul XXX britanic: Divizia 53 britanică. 

— În rezervă: Divizia 5 blindată americană, Divizia blindată de gardă şi 
diviziile 51 şi 6 aeropurtate britanice. 


Divizia 2 blindată, care părăsise frontul de pe Roer în seara de 21 
decembrie, a parcurs în timpul nopţii 160 de kilometri şi a fost dirijată către 
Dinant. Collins a hotărît să sfărîme vîrful de lance constituit din Divizia 2 
tancuri germană. La 27 decembrie, Divizia 2 blindată şi Brigada 29 blindată 
britanică încercuiesc în regiunea Colles, Foy-Notre-Dame, printr-o operaţie 
perfect coordonată, o parte din Divizia 2 tancuri, care lasă 1 800 de 
prizonieri şi 134 de vehicule în mîinile aliaţilor. Fluxul nu va mai dura mult: 
la 6 kilometri de Dinant se va produce refluxul, care va continua lent, fără 
oprire. 

Pentru a permite Armatei 1 americane să-şi concentreze mijloacele pe 
un front mai îngust, Montgomery încredinţează Corpului XXX britanic 
frontul occidental între Bure şi Hotton, luînd în responsabilitatea sa, 
împreună cu Divizia 6 aeropurtată, vîrful pungii. În ziua de 16 decembrie, 
Armata 3 se afla în faza pregătitoare de regrupare a forţelor în vederea 
executării atacului asupra liniei Siegfried: Corpul XII, comandat de 
generalul M.S. Eddy, la dreapta, şi Corpul XX, comandat de generalul W.H. 
Walker, la stînga, apărau frontul de la est de Sarrebruck pînă la sud de 
Marele Ducat; Corpul III, comandat de generalul J. Millikin, se afla în 
rezervă în regiunea Metz. Începînd din ziua de 17, Divizia 10 blindată a 
început să se deplaseze către nord; Patton, neliniştit de multă vreme de 
slăbiciunea vecinului său, preconizase o măsură rapidă: astfel, el ordonase 
îmbarcarea Diviziei 80 în camioane şi deplasarea Diviziei 4 blindate spre 
Ardeni încă înainte să fi primit instrucţiunile lui Eisenhower. Rapiditatea 
mişcărilor Armatei 3 va fi surprinzătoare. În timp ce Corpul XX va avea în 
grijă frontul de pe Saar, iar Grupul de armate 6 va prelua 40 de kilometri 
din frontul Armatei 3, corpurile III şi XII se vor deplasa direct spre nord. 

Mişcarea ofensivă necesară angajării Armatei 3 a constituit o operaţie 
uriaşă şi complicată, care a impus redislocarea unui număr important de 
mari unităţi şi servicii: nu numai unităţile tactice se vor plasa în unghi drept, 
ci şi toată organizarea administrativă. Mişcări pe itinerare variabile vor fi 
efectuate de nouă divizii, dintre care trei blindate, precum şi de artileria şi 
celelalte arme ale marii unităţi: între 17 şi 23 decembrie prin cele şapte 
puncte de control ale traficului vor fi înregistrate 133 178 de vehicule; între 
18 şi 31 decembrie ele vor parcurge peste 2 000 000 de kilometri; de 
asemenea, vor fi transportate 41 933 tone de materiale de război, din care 
16 910 tone muniții. Această acţiune extraordinară s-a datorat: 1. Activităţii 
incredibile a lui Patton; într-o singură zi, 20 decembrie, el a vizitat trei 


comandanţi de corp de armată şi 10 comandanţi de divizie, apreciind că, în 
atare împrejurări, contactul direct reprezenta cea mai bună legătură; 2. 
Competenţei statului-major şi serviciilor Armatei 3; 3. Simţului de 
mobilitate inculcat de Patton subordonaţilor săi. 

La 23 decembrie Divizia 5 din Corpul XII armată curăţise deja malul 
drept al rîului Sûre, între Diekirch şi Echternach.6% Divizia 80 atacă la vest 
de Diekirch, Divizia 26 la est de Martelange, iar Divizia 4 blindată 
desfăşoară acţiuni ofensive de-a lungul şoselei Arlon, Bastogne. În ciuda 
unei rezistenţe înverşunate, Gruparea de luptă „R“ intră în oraşul Bastogne, 
în ziua de 26 decembrie, la orele 16,45. La aceeaşi dată, cele 10 divizii 
germane angajate în sud au de înfruntat efectivele a şapte-opt mari unităţi 
aliate. 

— Corpul VIII trece în compunerea Armatei 3, cu Divizia 101 
aeropurtată, Gruparea de luptă „B“ din Divizia 10 blindată şi cu ce a mai 
rămas din diviziile 9 blindată şi 28. 

— Corpul III cu diviziile 4 blindată, 26 şi 35. 

— Corpul XII cu diviziile 80, 5 şi 4 şi 2 grupări de luptă din Divizia 10 
blindată. 


CAPITOLUL IV 
SPRE ECHILIBRU 


Înaintare lentă a aliaţilor 


Începînd cu 27 decembrie, bătălia pentru culoarul îngust care ducea spre 
Bastogne va fi aspră; pe alocuri, lăţimea sa nu depăşea 300 de metri. 
Germanii vor trece în apărare pretutindeni pentru a-şi concentra eforturile 
pe direcţia Bastogne şi a împiedica un eventual atac al Armatei 3 asupra 
localităţii Houffalize, ceea ce ar fi compromis soarta tuturor forţelor aflate 
la vest de acest oraş. 

Armata 3 americană va primi şi ea întăriri; la 29 decembrie vor sosi 
Divizia 87 (din Armata 7) şi Divizia 11 blindată (debarcată în Europa cu 12 
zile mai înainte), apoi Divizia 17 aeropurtată (sosită din Marea Britanie) şi 


Divizia 6 blindată din Corpul XX armată, care va înlocui Divizia 10 
blindată, epuizată. 

Patton însă nu aşteaptă aceste întăriri pentru a-şi continua atacurile. 
Inamicul nu izbuteşte defel să preia iniţiativa, iar inferioritatea numerică a 
americanilor este compensată de superioritatea artileriei lor. În ultimele zile 
ale lunii decembrie Armata 3 va fi sprijinită de 1 000 de tunuri de 105 mm 
şi de calibru superior. În noaptea de 25 decembrie, artileria lui Patton 
folosise pentru prima dată proiectile cu focoase de proximitate, care se vor 
dovedi deosebit de eficiente în ce priveşte interzicerea nodurilor rutiere şi 
lovirea inamicului consolidat la teren. 

Pe 30 decembrie, Corpul VIII armată, întărit cu diviziile 11 blindată şi 
87, declanşează atacul pe direcţia aliniamentului Saint-Hubert, Bastogne. 
Nu reuşeşte să înainteze prea mult, dar cade în flancul unui atac german 
executat de la vest spre est asupra oraşului Bastogne de Divizia Panzer 
Lehr, căreia îi frînge elanul. 

Germanii continuă să reacționeze puternic: Divizia 1 tancuri SS, adusă 
din nord, şi Brigada „Fiihrer Grenadier“ atacă, la sud-est de Bastogne, 
diviziile 26 şi 35. Concentrările de artilerie ale Corpului III, sprijinite de 
Grupul 19 aviaţie tactică, reuşesc să distrugă 55 de tancuri inamice. 

La 1 ianuarie, Armata 3 dispune pe flancul de sud al pungii, de la vest la 
est, de următoarele mari unităţi: 

— Corpul VIII, diviziile 9 blindată, 87, 11 blindată şi 101 aeropurtată. 

— Corpul III, diviziile 4 şi 6 blindate şi diviziile 35 şi 26. 

— Corpul XII: Diviziile 80, 5 şi 4. 

Corpul XX, cu diviziile 90 şi 95, apără frontul de pe Saar; diviziile 17 
aeropurtată şi 10 blindată, precum şi Divizia 28, aflată în proces de 
reconstituire, alcătuiesc rezerva generală a Armatei 3. 

În prima zi a noului an Armata 3 atinge aliniamentul sud Saint-Hubert, 
Moircy, Longchamps. La stînga sa, Divizia 6 aeropurtată britanică 
înaintează lent în direcţia Bure şi Rochefort. 


Acţiunea aviaţiei 


Începînd cu 23 decembrie, vremea s-a ameliorat, contrar previziunilor 
meteorologice germane. Ca urmare, aviația strategică începe să paralizeze 
spatele inamicului, să lovească nodurile de comunicaţie dintr-un vast arc de 
cerc, de la Euskirchen spre Trier şi Kaiserlautern, pentru a-l forţa pe inamic 


să dea înapoi; sînt bombardate totodată, şi atelierele de reparaţii situate la 
est de Rin. În acest timp, bombardierele mijlocii şi uşoare din compunerea 
forţelor aeriene tactice atacă podurile, cartierele generale şi depozitele 
dislocate în zona de operaţii, iar avioanele de vînătoare-bombardament fac 
ravagii în rîndurile adversarului, care încearcă să se deplaseze pe linia 
frontului şi chiar dincolo de ea. În ziua de 26 decembrie, aviația tactică a 
executat 1 900 ieşiri-avion, faţă de 300 ale Luftwaffe. 

Pe 1 ianuarie 1945 aceasta ripostează în forţă şi execută o operaţie 
concepută admirabil. Trei formaţii, totalizînd 1 035 avioane „Focke-Wulf“ 
190 şi „Messerschmitt” Bf 109, pleacă una din nord, alta din nord-est şi 
cealaltă din est, zboară la firul ierbii’, se năpustesc asupra principalelor 
aerodromuri din Belgia şi Olanda şi lovesc sutele de avioane aliate aliniate 
pe terenurile acoperite de polei. Momentul este bine ales: revelionul 
învingătorilor, care nu mai cred că Luftwaffe mai este în stare să acţioneze 
cu o asemenea forţă. Aproape 800 de avioane aliate sînt distruse sau 
avariate, iar aviația tactică este paralizată vreme de mai bine de o 
săptămînă.70 Cele 300 de avioane germane doborîte de avioanele britanice 
„Tempest” şi „Spitfire” care au putut decola şi de apărarea antiaeriană nu 
constituie un preţ prea mare pentru un asemenea succes. Serviciile de 
informaţii aliate, preocupate să nu amplifice îngrijorarea populaţiei eliberate 
în momentul ofensivei din Ardeni, au avut grijă să minimalizeze acest ultim 
succes al Luftwaffe. 


Operația de diversiune germană 


Vrînd să profite de slăbirea grupului de armate comandat de generalul 
Jacob L. Devers, care îşi prelungise prea mult dispozitivul spre nord 
şubrezindu-i astfel forţa, germanii vor executa în Alsacia-Lorena o operaţie 
de diversiune care va debuta la 1 ianuarie, în momentul în care în Ardeni 
iniţiativa trecuse de partea aliaţilor. Armata 1 germană, întărită cu 15 
divizii, va lovi cele şapte divizii (care vor ajunge curînd nouă), ale Armatei 
7 americane. Acest atac va dura aproape o lună de zile şi va fi însoţit de un 
altul, executat dinspre punga Colmar, cu intenţia de a invada cîmpia 
alsaciană şi de a izola oraşul Strasbourg. În regiunea Colmar înaintarea este 
nesemnificativă; în Alsacia septentrională, generalul Alexander M. Patch va 
abandona intrîndul său ascuţit şi va executa o repliere, care a atins în unele 
locuri 40 de kilometri, pe aliniamentul rîului Moder. 


Această manevră nu a reuşit decît să provoace în Franţa cîteva zile de 
nelinişte în legătură cu soarta oraşului Strasbourg; ea nu a avut nici o 
influenţă asupra bătăliei din Ardeni. 


CAPITOLUL V 
„FRIŢILOR“ 71, CĂRAŢI-VĂ ACASĂ! 


Restrîngerea pungii din Ardeni 


Aliaţii au dobîndit din nou superioritatea numerică. Germanii, aflaţi 
acum în apărare, beneficiază de teren şi de lungile nopţi de iarnă, care le 
favorizează mişcările. Ei îşi asigură foarte bine replierea, cu atît mai mult 
cu cît instalează un mare număr de cîmpuri de mine. 

Intenţia Comandamentului aliat era de a ataca simultan la nord şi la sud, 
pentru a realiza joncţiunea între armatele 1 şi 3 în zona Houffalize; după 
aceea, ambele urmau să se îndrepte spre est, continuînd să păstreze 
iniţiativa. 

3 ianuarie. La orele 8,30, Corpul VII trece la acţiune fără vreo pregătire 
prealabilă, sprijinit însă de 33 divizioane de artilerie, dintre care şase de 
artilerie grea şi opt de artilerie mijlocie. Avînd în vedere particularităţile 
regiunii, Collins a constituit două grupări: diviziile 2 blindată şi 84, pe de o 
parte, şi diviziile 3 blindată şi 83, pe de alta. 'Tancurile sau infanteria vor 
desfăşura acţiunile de luptă în funcţie de teren şi de împrejurări. Timpul 
noros împiedică sprijinul aerian, vizibilitatea este redusă la mai puţin de 
200 metri, temperatura este în jur de 0°, zăpada acoperă drumurile, inamicul 
este bine îngropat la teren, protejat de mijloace antitanc şi cîmpuri de mine. 
Pînă seara, corpul a înaintat 4 kilometri. La stînga Corpului VI, Corpul 
XVIII aeropurtat execută atacuri locale. 

4 ianuarie. La flancul de nord, pe un viscol puternic, care-i orbeşte pe 
atacatori, Corpul XXX britanic atacă, la rîndul său, cu Divizia 53, sprijinită 
de două grupări de artilerie britanice şi de artileriile divizionare ale 
corpului, şi cu Divizia 6 aeropurtată; aceasta din urmă obligă forţele 
inamice din vîrful pungii să se retragă şi duce lupte aprige în faţa localităţii 


Bure. Corpul VII îşi continuă înaintarea; timp de trei zile, înaintarea sa va fi 
lentă. 

7 ianuarie. Divizia 3 blindată interceptează comunicaţia La Roche, 
Vielsalm, lipsindu-l pe inamic de principala sa cale de acces din nord. În 
aceeaşi zi, Corpul XVIII aeropurtat trece şi el în ofensivă, ajungînd în 
împrejurimile localităţii Vielsalm. 

La flancul de sud, înaintarea Armatei 3 înregistrează unele progrese la 
nord de Bastogne. Corpul I blindat SS a venit să întărească apărarea din 
jurul acestui oraş. 

9 ianuarie. În nord înaintarea s-a generalizat. Armata 1 apără o porţiune 
de 24 kilometri din şoseaua La Roche-Vielsalm; malul de vest al rîului 
Salm este curăţat pînă la Vielsalm de trupele paraşutate de sub comanda 
generalului James Gavin. La flancul de sud, germanii apără cu înverşunare 
căile de acces spre şoseaua Amberloup-Houffalize, care are o importanţă 
deosebită pentru retragerea unităţilor lor dislocate mai la vest. 

La armata 3, Patton a primit ca întărire Divizia 90, sosită de pe Saar.” 

10 ianuarie. Marele Cartier General al mareșalului Montgomery anunță 
că germanii se retrag din intrînd pe un front de 13 pînă la 16 kilometri. La 
Corpul XXX, Divizia 6 aeropurtată a reocupat localitatea Grupont. Pentru a 
mentine continuitatea efortului, în seara zilei de 8, Horrocks a înlocuit 
Divizia 53 cu Divizia 51. Germanii se retrag din Saint-Hubert. 

În aceeaşi zi, avînd în vedere pericolul unui atac german pe rîul Saar în 
sectorul Corpului XX armată, Divizia 4 blindată părăseşte frontul de la 
Bastogne şi se îndreaptă spre sud. 

11 ianuarie. Divizia 51 britanică ocupă localitatea La Roche, malul de 
vest, iar Divizia 84 americană pătrunde în partea de est a oraşului. Divizia 
51 ajunge la Hives. Divizia 6 aeropurtată a depăşit localitatea Barrière de 
Champlon. Rezistenţa inamică se consolidează în faţa britanicilor, în 
încercarea de a se menţine comunicaţia La Roche-Bastogne. 

13 ianuarie. Regimentul de gardă scoţian din Divizia 51 ajunge la 
Ortho; acolo face joncţiunea cu Divizia 6 aeropurtată, care a ocupat 
localitatea Cens cu o parte din trupe, celelalte întîlnind Divizia 87 
americană la nord-est de Saint-Hubert; fundul pungii este tăiat în două 
locuri şi unele forţe inamice sînt izolate. 

Corpul XVIII aeropurtat atacă oraşul Saint-Vith, manevrînd prin stînga 
acestuia. Divizia 106, întărită într-o oarecare măsură, reintră în dispozitiv. 


14 ianuarie. Corpul VIII, din compunerea Armatei 3, a fost dispus la 
imediat nord de aliniamentul Amberloup, Houffalize; unităţi aparţinînd 
Corpului III duc acţiuni de luptă în localitatea Noville. La flancul de nord, 
Corpul VII depăşeşte localitatea Mont-le-Ban. Armatele 3 şi 1 se află la 12 
kilometri una de cealaltă. Montgomery apreciază că prezenţa Corpului 
XXX nu mai este necesară; într-adevăr, prin înlăturarea intrîndului, unităţile 
britanice se vor afla mai retrase faţă de Corpul VII şi Armata 3; începînd 
din 16 ianuarie, Horrocks va deplasa marile sale unităţi spre Olanda în 
vederea operaţiilor ofensive ulterioare, pe care Grupul de armate 21 le va 
începe în curînd. 

16 ianuarie. Divizia 2 blindată din Armata 1 face joncţiunea, la 
Houffalize, cu Divizia 11 blindată din Armata 3, care s-a deplasat de la 
Amberloup pînă aici pe şoseaua complet degajată. Acest succes tactic al 
aliaţilor a fost realizat la o lună de la declanşarea ofensivei germane. Corpul 
V trece şi el la atac. 

17 ianuarie. La miezul nopţii, Armata 1 americană trece din nou în 
subordinea lui Bradley. Armata 9 americană rămîne sub controlul lui 
Montgomery. Germanii continuă să se replieze, protejaţi de cîmpuri de 
mine, ceea ce provoacă, în unele locuri, pierderea contactului între marile 
unităţi aliate. Înaltul Comandament al Wehrmacht-ului doreşte acum să-şi 
retragă forţele cît mai grabnic cu putinţă în spatele liniei Siegfried; într- 
adevăr, după trei luni de oprire, începînd din 12 ianuarie, sovieticii au 
preluat iniţiativa, mai devreme decît prevăzuseră germanii.” Problema 
pentru Hitler nu mai este cea de la începutul lunii decembrie; el ordonă 
trecerea la apărare pe întreg frontul occidental şi retrage din zonă Armata 6 
blindată SS în vederea reconstituirii, în grabă, a acesteia şi trimiterii ei pe 
frontul din est.74 

Armata 3 atacă cu corpurile III şi XI între Wiltz şi Wallendorf; 
localitatea Diekirch este eliberată. 


Sfîrşitul bătăliei 


În a doua jumătate a lunii ianuarie, ofensiva generală a aliaţilor va 
continua fără să lase nici o clipă de răgaz adversarului; la nord va fi depăşit 
defileul Losheim şi Divizia 7 blindată va intra în ziua de 23 în oraşul Saint- 
Vith, pe care îl evacuase cu o lună mai înainte; frontul îngustîndu-se, 


Corpul XVIII aeropurtat va face joncţiunea cu Corpul VIII din Armata 3, 
iar Corpul VII va trece în rezervă. 

La 24 ianuarie, Bradley fixează noua linie a frontului între armatele 1 şi 
3 pe aliniamentul Saint-Vith, Losheim, rîul Ahr; la 30 ianuarie, germanii au 
fost respinşi pe tot frontul, dincolo de linia de pe care porniseră ofensiva la 
16 decembrie; mai mult decît atât, în Marele Ducat, Corpul XII a instalat 
capete de pod pe rîul Our, în pofida putermicelor lucrări de apărare ale liniei 
Siegfried. Corpul V, din compunerea Armatei 1, ajuns la trei kilometri de 
Schleiden, a creat o breşă în linia Siegfried. 

Bătălia din Ardeni era încheiată; avea să urmeze, fără nici cea mai mică 
întrerupere, ofensiva împotriva Germaniei. 


CAPITOLUL VI 
ANGAJĂRILE CRUCIALE 


Bătălia de la La Gleize-Stoumont 


Divizia 1 blindată SS „Leibstandarte Adolf Hitler”, din compunerea 
Corpului I blindat SS, a primit misiunea de a înainta spre Meuse, de-a 
lungul axei Bullange, Ligneuville, Stavelot, 'Trois-Ponts, Werbomont. La 
nord, Divizia 12 tancuri SS „Hitler Jugend”, din compunerea aceluiaşi corp, 
va înainta pe axa Bullange, Malmedy, Spa. Aceasta va fi blocată definitiv în 
regiunea Butgenbach datorită intervenţiei Diviziei 1 americane, sosită de la 
Corpul VII. La Divizia 1 tancuri SS, înaintarea iniţială se desfăşoară sub 
auspicii mai bune; o puternică grupare tactică a acestei mari unităţi, aflată 
sub comanda unui specialist încercat, colonelul SS Peiper, a primit misiunea 
de a deschide drum diviziei. Gruparea cuprinde aproape toate tancurile 
„Mark IV”, „Mark V Panther” şi „Mark VI Tiger” ale diviziei, în total 120; 
în afara acestui regiment blindat, colonelul Peiper mai are în subordine un 
batalion de infanterie moto, un batalion de cercetare, o unitate de 105 
autovehicule, o companie de geniu şi două companii speciale cu militari 
vorbitori ai limbii engleze, îmbrăcaţi în uniforme americane. 


Peiper soseşte în după-amiaza zilei de 17 decembrie în faţa localităţii 
Stavelot, după ce lasă să fie masacrați o serie de prizonieri, cărora nu a vrut 
să le asigure paza.” La început, reacţiile americanilor sînt nesigure, iar 
transmisiunile lor proaste; podul de la Stavelot cade intact în mîinile 
germanilor în dimineaţa zilei de 18.76 În timp ce cea mai mare parte a 
forţelor lui Peiper încep să traverseze anevoie străzile înguste ale oraşului, 
încetinite de unele rezistenţe locale şi un atac de aviaţie, elementele sale 
înaintate atacă în direcţia podurilor de la Trois-Ponts, pentru a deschide 
grosului forţelor itinerarul Trois-Ponts, Werbomont, mult mai bun decît 
valea rîului Amblève. În momentul apropierii coloanei germane, podurile 
sînt însă aruncate în aer de genişti americani, aşa încît aceasta este silită să 
facă cale întoarsă. 

Ca urmare, gruparea lui Peiper este nevoită să înainteze prin valea 
îngustă a rîului Amblève, rîul cu cea mai puternică încastrare din Belgia. În 
amonte de Stavelot, aluviunile rîului, care se află la altitudinea de 285 
metri, sînt dominate de pante abrupte, care depăşesc 520 metri. Valea, largă 
de 400 metri la Stavelot, se îngustează pînă la 150 metri la Coo; ea se 
lărgeşte apoi între La Gleize şi Stoumont, pentru a se îngusta din nou în 
aval de această localitate şi a căpăta, de la Fonds de Quarreux şi pînă la 
Nonceveux, aspectul unei văi abrupte. 

„Pe mine nu mă preocupă niciodată flancurile”, spunea Peiper, 
amintindu-şi de alte atacuri, executate împotriva unor adversari fără 
experienţă de luptă. Reţeta era bună, fireşte, cînd aviația, stăpînă absolută a 
cerului, garanta întreaga libertate de acţiune, prin observare şi foc. Acum 
însă, Peiper s-a angajat într-un culoar îngust, fără ca această libertate de 
acţiune să-i fi fost cîtuşi de puţin asigurată de forţe sau de „ochi“ care să 
supravegheze crestele, noroioase, e drept, dar nu lipsite de căi de acces spre 
vale. 

În ziua de 18, la orele 14,30, gruparea lui Peiper era eşalonată cu capul 
coloanei la Cheneux, în timp ce o parte a forţelor principale continuau să 
traverseze cu dificultate localitatea Stavelot, traversare ce se va prelungi şi 
în timpul nopţii. Peiper încearcă pentru a doua oară să părăsească această 
vale incomodă şi să ajungă la Werbomont; este însă atacat de escadrile din 
Gruparea 19 aviaţie tactică, care îl imobilizează timp de o oră. Acest răgaz 
permite unui mic grup de soldaţi americani din trupele de geniu, care nu 
fuseseră încă alertaţi, să se deplaseze la podul Neufmoulin de pe rîul Lienne 
şi să-l arunce în aer. Sosesc în grabă şi primele elemente din Divizia 82 


aeropurtată. Singurul pod peste rîul Lenne în măsură să suporte tancurile 
grele fiind distrus, Peiper, după ce execută o zadarnică recunoaştere spre 
sud, ordonă să se facă cale întoarsă la La Gleize în timpul nopţii şi reia 
cobortrea pe valea rîului Amblève; el nu mai are altă alternativă decît să se 
îndrepte spre Liege, prin Aywaille, grăbindu-şi astfel destinul. 

Datorită superiorității tancurilor sale „Tiger Regal”, el reuşeşte să 
nimicească un batalion din Regimentul 119 american în localitatea 
Stoumont, pe care o va depăşi, înaintînd încă trei kilometri; acolo va fi 
punctul terminus al înaintării sale. 

Glorioasa Divizie 30, care realizase străpungerea de la Avranches şi 
Montain (regimentele 117, 119 şi 120), soseşte grabnic în zonă; vor 
interveni, de asemenea, regimentele 504 şi 505 din compunerea Diviziei 82 
aeropurtate, care sosesc de la Reims, precum şi Gruparea de luptă „B“ din 
Divizia 3 blindată, cu cele trei grupări ale sale — „Lovelady”, „Mac George” 
şi „Jordan”. Aceste unităţi, care sosesc din regiuni atît de îndepărtate una de 
cealaltă, vor intra imediat în subordinea Corpului XVIII aeropurtat, pe care 
îl comandă generalul Matthews Ridgway. 

În această acţiune de întîlnire, în ciuda surprizei iniţiale şi a aspectului 
neprevăzut al luptei, promptitudinea ripostei, coordonarea acestor unităţi 
provenind din divizii diferite, precum şi simţul terenului vor fi remarcabile. 
Unităţile americane vor fi imediat dirijate de Ridgway în aşa fel încît să 
închidă toate ieşirile posibile. De front: Regimentul 119 blochează accesul 
spre Aywaille. În spate: Regimentul 117 recucereşte localitatea Stavelot, 
după lupte grele, casă cu casă, în cursul nopţii de 18 spre 19 şi al zilei de 
19; podul de la Stavelot va fi distrus în noaptea de 20-21 ianuarie şi Peiper 
va fi astfel izolat de forţele blindate care sosesc din est. Regimentul 120 
asigură libertatea de acţiune a celorlalte unităţi şi apără localitatea 
Malmédy. La flancul de sud, Regimentul 505 de paraşutişti se instalează la 
Trois-Ponts, iar Regimentul 504 la Chevron. La flancul de nord, Gruparea 
de luptă „B“ din Divizia 3 blindată a încredinţat fiecărui grup operativ cîte 
un itinerar care coboară dinspre regiunea Spa spre Ambleve. Grupul 
operativ „Lovelady“ atinge Amblève în amonte de La Gleize şi taie în două 
gruparea lui Peiper; „Mac George” şi „Jordan” ajung în împrejurimile 
localităţilor La Gleize şi, respectiv, Stoumont. 

Armata 6 blindată SS nu mai acordă importanţă apărării punctului vital 
Stavelot şi îl lasă pe Peiper în voia sorții, deşi dispunea în apropiere de 
mijloace suficiente pentru nimicirea regimentului 117 american şi instalarea 


unui puternic cap de pod în jurul oraşului. Peiper, care nu mai speră să se 
poată salva singur, dar speră, în schimb, să primească ajutor, încearcă să 
reziste în La Gleize şi Stoumont pînă ce va fi salvat de forţe germane sosite 
din est. La Gleize şi Stoumont alcătuiesc o poziţie puternică; cele două 
localităţi nu se află în fundul văii, ci pe platouri care permit organizarea cu 
uşurinţă a apărării. Totodată, ele sînt situate între văile Coo şi Quarreux, 
respectiv pe un tronson al rîului Amblève care prezintă o topografie mult 
mai dezvoltată. 

De aici, germanii pot lesne bate cu foc căile de acces ştrangulate, care 
nu-i permit inamicului să riposteze cu armament similar. 

Cum oamenii lui Peiper aparţin uneia dintre cele mai bune divizii ale 
Reich-ului, ei vor opune o rezistenţă sălbatică. În localitatea Stoumont, 
bătălia este feroce, în special pentru cucerirea sanatoriului, unde, în zilele 
de 20 şi 21, americani şi germani se bat pentru fiecare încăpere, cu 
grenadele, pistoalele-mitralieră şi cuțitul, în timp ce cei 200 de copii, 
bolnavi şi bătrîni s-au refugiat în pivnițele clădirii. 

Încolţit din toate părţile, Peiper îşi concentrează forţele în localitatea La 
Gleize, profitînd şi de faptul că „Lovelady” se află la Ster şi Parfondruy. La 
23 ianuarie, el loveşte cu foc toate căile de acces spre sat, unde americanii 
vor suferi pierderi grele pe povîrnişurile descoperite; apoi caută o 
posibilitate de scăpare spre nord, dar este respins în vale; o tentativă de 
aprovizionare pe calea aerului nu pare să fi avut succes. 

În noaptea de 23 spre 24, americanii aud o serie de explozii; la orele 5 
dimineaţa, cînd vor pătrunde în localitatea La Gleize, ei nu vor mai 
întîmpina nici un fel de rezistenţă: tancuri, vehicule pe şenile şi blindate, 
autotunuri zac distruse pe tot cuprinsul satului, în care au mai rămas doar 
300 de germani răniţi şi 123 de prizonieri americani. Abandonîndu-şi toată 
tehnica de luptă, şi aşa mult redusă de la începutul operaţiei, Peiper a fugit 
în timpul nopţii, prin pădure, în direcţia sud-est, împreună cu cei cîţiva 
supraviețuitori. Gruparea sa a fost anihilată, valea Amblève eliberată, 
localităţile Malmédy, Stavelot şi Trois-Ponts au intrat în stăpînirea trupelor 
aliate, iar şoseaua spre Liège i-a fost definitiv interzisă lui Sepp Dietrich. 


Bătălia de la Saint-Vith 


Obstacolul Schnee Eifel poate fi ocolit pe la nord prin depresiunea 
Losheim şi pe la sud, prin valea rîului Alf. Saint-Vith (2 000 de locuitori) 


ocupă un platou dominat de o cută de teren cu orientarea generală nord-est- 
sud-vest, care se întinde pe o distanţă de 30 de kilometri între Losheim şi 
Salmchateau. Regiunea, acoperită de o pădure foarte deasă, este 
compartimentată de afluenții riturilor Our, Amblève şi Salm. Oraşul este un 
important nod de comunicaţii, spre care converg şase şosele. 

Pînă la 22 decembrie, serviciile meteo anunţă ceaţă, zăpadă, ploaie şi 
ninsoare intermitentă; începînd din 23 ianuarie, timp frumos, soare vizibil. 

La americani, Divizia 106 din Corpul VIII armată (Batalionul 14 
cercetare 77), grupurile de luptă regimentare 422, 423 şi 424 ocupă un front 
de apărare linear de 27 kilometri, organizat pe mici puncte de sprijin, aflate 
uneori la distanţă de doi kilometri unul de altul. La nord: Divizia 99 din 
Corpul V; la sud, Divizia 28. 

Potrivit intenţiilor germane, Corpul LXVI armată va învălui masivul 
Schnee Eifel cu diviziile 18 şi 62 Volksgrenadier. Saint-Vith trebuia să fie 
cucerit cît mai grabnic. Corpul I tancuri va trebui să atace pe axa 
Manderfeld, Born, Recht în direcţia Stavelot, în cadrul manevrei Armatei 6 
blindate SS. 

În prima fază a bătăliei (16 şi 17 decembrie) se produce o breşă în zona 
Diviziei 106 americane; sînt luate contramăsuri. 

La nord, Batalionul 14 cercetare cedează în ziua de 16 în faţa Diviziei 3 
paraşutişti şi a două regimente din Divizia 18 Volksgrenadier. Resturile sale 
se vor regrupa în ziua de 17, pe aliniamentul Born, Wallerode. Pe data de 
17, Divizia 18 Volksgrenadier înaintează pe urmele grupurilor de luptă 
regimentare 422 şi 423 şi desăvîrşeşte încercuirea acestor două unităţi în 
urma joncţiunii pe care o realizează, la Schoenberg, cu gruparea din sud. 

În centru, Regimentul 293 (din Divizia 18 Volksgrenadier) învăluie 
Grupul de luptă regimentar 423 şi ajunge la Schoenberg în ziua de 17, la 
orele 08,30. Cele două unităţi încercuite vor rezista pînă în după-amiaza 
zilei de 19.78 

La sud, Divizia 62 Volksgrenadier înaintează mai greu în faţa Grupului 
de luptă regimentar 424. În dimineaţa zilei de 17 este ocupat Winterspelt, 
dar şoseaua spre Saint-Vith este barată de sosirea Grupării de luptă „B“ din 
compunerea Diviziei 9 blindate. 

Contramăsuri americane: 1. Gruparea de luptă „B” din cadrul Diviziei 9 
blindate trece, în ziua de 16, la orele 10,25, de la Corpul V la Corpul VIII 
armată, care o dă în subordinea comandantului Diviziei 106. Acesta 
dirijează Gruparea de luptă „B“ spre flancul de sud, unde intră în dispozitiv 


la nord de Grupul de luptă regimentar 424, pe malul de est al rîului Our, 
între Weppeler şi Hemmeres, în noaptea de 17 spre 18. 2. Divizia 7 blindată 
din Armata 9 (staționată la Heerlen, în provincia olandeză Limburg) trece, 
între orele 16,00 şi 17,30, în subordinea Corpului VIII armată şi este dirijată 
spre Vielsalm pe două itinerare. Elementele înaintate ale Grupului de luptă 
„B“ ajung la Vielsalm în ziua de 17, la orele 11,00, de unde îşi continuă 
marşul spre Saint-Vith, unde ajung către orele 17,00, întîrziate de blocajele 
de circulaţie. Gruparea de luptă „R“ se instalează în jurul localităţii Recht. 
Gruparea de luptă „A“ se află la orele 19,00 în drum spre Beho, ca rezervă a 
diviziei. Întîrziată în drum spre Stavelot de elemente înaintate ale Diviziei 1 
tancuri SS, artileria divizionară va ajunge la destinaţie de-abia în seara zilei 
de 18. Trenurile sosesc la Vielsalm pe data de 18, la orele 06,00. 3. Pentru a 
acoperi intrarea în dispozitiv a acestor întăriri, comandamentul Diviziei 106 
a constituit o grupare heteroclită subordonată Batalionului 81 geniu 7%, care 
ocupă în grabă în ziua de 17, la orele 16,00, o poziţie situată la trei kilometri 
de Saint-Vith, sprijinită de un batalion de artilerie. În momentul realizării 
contactului de către inamic, către orele 17,30, apar primele elemente ale 
Grupării de luptă „B” din Divizia 7 blindată, care se desfăşoară pe măsura 
sosirii lor la nord şi est de Saint-Vith. 

Divizia 7 blindată va răspunde de intrîndurile de la nord şi est de Saint- 
Vith, iar Divizia 106 de sectorul de sud. Gruparea de luptă „B“ trebuie să 
atace în ziua de 18 pe direcţia Schoenberg, pentru a încerca să degajeze 
grupurile de luptă regimentare încercuite. 

Faza a doua a reprezentat-o bătălia de oprire a inamicului. 

La 18 decembrie, la nord: la orele 02,00, Divizia 1 tancuri SS atacă 
localitatea Recht, pe care o cucereşte la orele 03,00, şi apoi Poteau, care 
cade şi ea la orele 12,00. Gruparea de luptă „R“ se repliază spre Vielsalm şi 
organizează o ambuscadă la Petit-Thier. Comandantul Diviziei 7 blindate 
angajează în luptă, la orele 13,00, rezerva, Gruparea de luptă „A“, care, 
printr-un contraatac puternic şi după lupte înverşunate, recucereşte 
localitatea Poteau în noaptea de 18 spre 19. 

La est: la orele 08,00 Gruparea de luptă „B“ din Divizia 7 blindată este 
atacată pe toată lungimea sectorului său de elemente ale Diviziei 18 
Volksgrenadier sprijinite de tancuri. Localitatea Hunnange este pierdută, 
apoi cucerită din nou, la orele 11,00, cu ajutorul întăririlor trimise de 
Gruparea de luptă „B“ din Divizia 9 blindată. În cursul după-amiezii sînt 
respinse alte atacuri (au fost angajate două companii de tancuri din rezervă). 


Singurul divizion de artilerie disponibil acţionează fără să se menajeze şi 
eficient pe tot parcursul zilei. 

La sud-est: supusă atacurilor constante ale Diviziei 62 Volksgrenadier, 
Gruparea de luptă „B” din Divizia 9 blindată se repliază în timpul serii pe 
înălțimile de la vest de Our. Grupul de luptă regimentar 424 prelungeşte 
această poziţie pînă la Burg Reuland (inclusiv). 

La sud: Grupul de luptă regimentar 112, izolat de restul Diviziei 28 prin 
înaintarea Diviziei 116 tancuri spre Houffalize, se repliază spre Huldange 
fără a fi atacat în forţă. Cele cîteva elemente ale Grupării de luptă „R“ din 
Divizia 7 blindată rămase în dispozitiv la est de Gouvy sînt suficiente 
pentru a ţine la distanţă detaşamentele de flanc ale Diviziei 116 tancuri. 

În faţa presiunii inamicului şi a diviziilor sale de tancuri care amenințau 
flancul, comandantul Diviziei 106 renunţă la tentativa de a degaja cele două 
grupuri de luptă regimentare încercuite. Unităţile şi subunitățile de servicii 
ale Diviziei 7 blindate s-au repliat la La Roche. 

19 decembrie. Inamicul încearcă pretutindeni să găsească punctul slab 
al dispozitivului. El atacă în direcţia Poteau, Hunnange şi la est de Saint- 
Vith. Este respins peste tot. Breşele produse în zonă sînt înlăturate datorită 
intervenţiei unor unităţi pînă atunci izolate. Grupul de luptă regimentar 112 
se integrează în apărarea flancului de sud. Între Gouvy şi Salm-Château nu 
există decît forţe reduse care au organizat ambuscade pe şosea. 

Artileria Diviziei 7 blindate, desfăşurată din noaptea precedentă, joacă 
acum un rol important în cadrul bătăliei. 

Prin predarea grupurilor de luptă regimentare 422 şi 423, devin 
disponibile unităţi din Divizia 18 Volksgrenadier. Capul coloanei Diviziei 9 
tancuri SS atinge localitatea Recht. 

20 decembrie. Toate unităţile din intrînd trec în subordinea Diviziei 7 
blindate (Divizia 7 blindată, Divizia 106, Gruparea de luptă „B“ din Divizia 
9 blindată, Grupul de luptă regimentar 112 din Divizia 28). Divizia 7 
blindată trece în subordinea Corpului XVIII aeropurtat, cu care a stabilit 
contactul la nord de Vielsalm. În ciuda atacurilor violente, poziţiile sînt 
menținute pe tot frontul intrîndului. Pentru a face faţă amenințării din sud, 
este constituită Gruparea operativă „Jones“ din elemente preluate de la 
grupările de luptă; ea organizează ambuscade pe şosea în punctele Bovigny, 
Gouvy, Cherain, Deiffelt. La orele 16,00 se intră în contact cu inamicul la 
Chevain şi Gouvy. Frontul măsoară 40 de kilometri. 


Brigada „Führer Begleit”, subordonată Corpului LXVI, este angajată la 
nord de Saint-Vith. Divizia 560 Volksgrenadier, care urmează Divizia 116 
tancuri, se află la înălţimea localităţii Gouvy. 

21 decembrie. La flancurile de nord şi de sud se înregistrează schimbări 
nesemnificative. La est, Gruparea de luptă „B“ rezistă atacurilor pînă către 
orele 16,00, dar în timpul serii inamicul pătrunde în localitatea Saint-Vith. 
Gruparea de luptă „B” se repliază în timpul nopţii pe înălțimile situate la 
vest de oraş, ceea ce obligă Gruparea de luptă „B“ din Divizia 9 blindată să 
se retragă şi ea. Din ordin, Gruparea operativă „Jones“ îşi restrînge frontul 
pe aliniamentul Bovigny, Beho, Deiffelt. Unităţile şi subunitățile de servicii 
se retrag la Harze. 

22 decembrie. Situaţia se înrăutăţeşte pe toată lungimea intrîndului. 
Brigada „Fiihrer Begleit“ cucereşte la orele 11,30 Sart-lez-Saint-Vith, 
izolînd astfel grupările de luptă „A“ şi „B“ de Divizia 7 blindată. Fixîndu-şi 
flancul stîng la Poteau, Gruparea de luptă „A“ se instalează pe un 
aliniament mai scurt pe direcţia nord-sud. Gruparea de luptă „B“ se repliază 
pe aliniamentul Hinderhausen, Crombach, izbutind să restabilească legătura 
cu Gruparea de luptă „B” din Divizia 9 blindată, al cărei front trece prin 
Gruflange, Audrange. Grupul de luptă regimentar 424 îşi prelungeşte 
poziţiile pînă la Beho. Gruparea operativă „Jones” şi-a restrîns frontul pe 
aliniamentul Bovigny, Vielsalm, instalînd ambuscade la nord de Gouvy şi 
Cherain. 

Divizia 9 tancuri SS este semnalată la nord de Poteau; se constată 
preparative de atac. 

Complet uzate după cinci zile de luptă, lipsite practic de subzistenţe, 
trupele din intrînd sînt izolate la est de rîul Salm şi amenintate cu izolarea. 

La orele 15,00 mareşalul Montgomery ordonă replierea. Cartierul 
general al Diviziei 7 blindate stabileşte de îndată un plan de luptă detaliat. 

Faza a treia: replierea (23 decembrie). Unităţile subordonate primesc 
ordinul de repliere în ziua de 23 decembrie, la orele 00,15. Sînt prevăzute 
trei itinerare: 1. Crombach, Beho, Bovigny, Salmchâteau, Joubieval, 
Lierneux; 2. Hinderhausen, Commanster, Neuville, Vielsalm; 3. Poteau, 
Vielsalm. Pentru fiecare itinerar au fost destinate forţe de acoperire. 
Replierea progresivă a forţelor principale are loc între orele 06,00-15,30 
fără incidente majore, mai puţin în ce priveşte Gruparea de luptă „B“ din 
Divizia 9 blindată, unde desprinderea de inamic este mai dificilă. Replierea 


forţelor de acoperire începe la orele 14,30. Seara, toate unităţile au trecut 
aliniamentul Corpului XVIII aeropurtat. 

Condiţiile meteo au fost favorabile; pămîntul îngheţat a permis 
deplasarea pe orice fel de teren şi, pentru prima dată după ziua de 16 
decembrie, a putut fi acordat un important sprijin aerian, care a blocat 
mişcările inamicului. 

Acest fapt a permis angajarea Diviziei 7 blindate, încă de a doua zi, în 
luptele de la Manhay, în ciuda pierderilor de 3 000 de oameni, 88 de tancuri 
şi 25 de vehicule blindate. 

Din bătălia de la Saint-Vith se desprind următoarele învăţăminte: 1. Din 
punct de vedere tactic ea oferă singurul exemplu, pe frontul occidental, de 
folosire a unei divizii blindate într-o operaţie defensivă prelungită; 2. 
Luptele s-au caracterizat printr-o extremă supleţe (unităţile treceau deseori 
de la o grupare de luptă la alta fără să creeze confuzii); printr-o apărare 
mobilă, datorită menţinerii de rezerve rapide; printr-un moral minunat; 
printr-o coordonare şi o cooperare strînse între unităţi; printr-o repliere 
impecabilă, de-a lungul unui culoar îngust, şi prin valoarea cadrelor de 
comandă. 


Bătălia de la Bastogne 


17 decembrie. La orele 13,20, Gruparea de luptă „B“ din Divizia 10 
blindată, care se află în zona Saar, se deplasează către frontiera franco- 
luxemburgheză, aşteptînd să i se comunice punctul de destinaţie. La 20,30, 
Divizia 101 aeropurtată %, aflată în apropiere de Reims, primeşte şi ea 
ordinul de deplasare şi va pleca în timpul nopţii, îmbarcată în camioane, 
spre Ardeni. 

18 decembrie. La orele 16,00, colonelul Roberts, comandantul Grupării 
de luptă „B“, care a primit dimineaţa ordinul de a se deplasa la Bastogne, se 
prezintă, în acest oraş, la cartierul general al Corpului VIII armată, 
comandat de generalul Troy Middleton. Acesta şi-a păstrat sîngele rece, în 
pofida nimicirii diviziilor sale. El îi încredinţează lui Roberts misiunea de a 
bloca îndată cele trei căi de acces extrem de periculoase, respectiv şoselele 
dinspre Houffalize, Saint-Vith şi Wiltz. Roberts formează trei grupuri 
puternice, fiecare constituit dintr-o companie de infanterie şi una de tancuri, 
un pluton de autotunuri 81, o şi un pluton de geniu. Grupul Desobry (maior 
William R. Desobry, comandantul grupului — n. red.) se deplasează la 


Noville; grupul Cherry (locotenent-colonel Henry T. Cherry, comandantul 
grupului — n. red.) la Longvilly, iar grupul O’ Hara (locotenent-colonel 
James O'Hara, comandantul grupului — n. red.) la Wardin. Roberts menţine 
restul Grupării de luptă „B” în rezervă. 

La orele 18,00, un batalion antitanc care se află la nord de Aix-la- 
Chapelle primeşte ordinul de a se deplasa la Bastogne. Începe deplasarea la 
orele 22,40 şi va ajunge la destinaţie, după multe peripeții, a doua zi, la 
orele 20,30. 

La 22.30, Regimentul 501 paraşutişti din avangarda Diviziei 101 
aeropurtate se află la Bastogne. În aceeaşi seară, primele elemente ale 
Diviziei 2 tancuri germană au ajuns la est de Longvilly, schimbînd apoi 
direcţia spre nord-vest, fără a cădea în ambuscada organizată de Grupul 
Cherry la Longvilly. 

19 decembrie. Coloana Diviziei 2 tancuri germană a luat-o înspre nord- 
vest, cu puţin înainte de Longvilly, unde se află instalat Grupul Cherry. 
După ce a depăşit localitatea Bourcy, se ciocneşte de Grupul Desobry; îşi 
prelungeşte deplasarea spre nord, pentru a ataca Noville concentric, în mai 
multe puncte. Coloana Diviziei Panzer Lehr, sosită la Niederwampach, 
încearcă să pătrundă în Bastogne cît mai repede cu putinţă şi, deplasîndu-se 
pe drumuri desfundate, ajunge din nou în şosea, în dreptul localităţii 
Mageret, adică în spatele Grupului Cherry; coloana se îndreaptă spre Neffe, 
în direcţia Bastogne, cu foarte mare prudenţă, căci comandantul este 
înştiinţat că un detaşament blindat se află pe urmele sale. La ieşirea din 
Neffe, coloana întîlneşte Batalionul 1 din Regimentul 501 paraşutişti, care 
se află în marş spre Longvilly. Adversarii se desfăşoară simultan spre nord 
şi spre sud pentru a-şi învălui flancurile, dar nu reuşesc. 

Prezenţa detaşamentului blindat american de la Longvilly îi nelinişteşte 
pe germani; într-adevăr, o ariergardă a lui Cherry rezistă în localitate, în 
timp ce restul grupului încearcă în zadar să-şi croiască drum spre Mageret; 
aproape toate vehiculele acestui detaşament vor fi distruse, însă, în timpul 
nopţii, o parte a sa va izbuti să ajungă în liniile americane. 

Mai spre sud, o grupare a Diviziei Panzer Lehr se ciocneşte de Grupul 
O’ Hara la Wardin şi cucereşte satul; seara, Grupul O”Hara se repliază la 
nord de Marvie. 

Nevoit să abandoneze intenţia de a ajunge la Longvilly, Regimentul 501 
paraşutişti se retrage între orele 17,00-18,00 pe înălțimile de la Bizory. 


Soseşte un batalion din Regimentul 327 aeropurtat pentru a întări flancul 
drept. 

În concluzie, grupurile Cherry şi O’Hara, cu efective reduse, l-au 
impresionat pe adversar, lăsîndu-l să creadă că forţele americane erau mai 
numeroase; au urmat apoi amestecuri confuze de unităţi şi angajări de 
coloane pe drumuri desfundate, cum era cel care ducea la Mageret, pe care 
era imposibil să faci cale întoarsă. 

La Noville, Grupul Desobry rezistă în tot cursul dimineţii atacurilor 
concentrice ale tancurilor. Soseşte ca întărire Batalionul 1 din Regimentul 
506. O tentativă a americanilor de a cuceri înălțimile de la nord de Noville 
eşuează. 

20 decembrie. Diviziile 2 tancuri, Panzer Lehr şi 26 Volksgrenadier 
încep asedierea localităţii Bastogne. La începutul dimineţii, un atac german 
executat cu tancuri asupra localităţii Noville eşuează; alt atac, însoţit de 
infanterie, se soldează cu o reuşită. 

Situaţia devenind critică, batalionul 1 din Regimentul 506 şi Grupul 
Desobry au primit aprobarea să se retragă. Replierea începe la orele 13,30; 
favorizată de ceaţă, aceasta se va efectua peste liniile germane, care sînt 
slab organizate. Trupele, extenuate, sînt concentrate la nord de Bastogne. 
Desobry a pierdut 11 din cele 15 tancuri ale sale. Regimentul 502 a 
participat la aceste acţiuni pentru a sprijini replierea de la Noville şi pentru 
a redresa situaţia la Foy. 

Între orele 07,30-09.30 are loc un atac de infanterie cu elemente ale 
Diviziei 26 Volksgrenadier asupra localităţii Bizory, care eşuează. Către 
orele 12,00 localitatea Marvie este şi ea supusă unui atac cu tancuri şi 
infanterie; după lupte duse pe ulițele satului, către orele 13,00 germanii sînt 
respinşi. La orele 19,00, o concentrare de artilerie opreşte un atac german, 
executat cu tancuri, pe şoseaua Longvilly, Bastogne. Între orele 19,30-23,00 
un atac pornit dinspre Neffe către Mont se soldează cu un eşec sîngeros. 

Între orele 18,00 şi 22,30 au loc lupte la flancurile interioare ale 
regimentelor 501 şi 506. Germanii sînt opriţi, dar contactul între unităţi se 
pierde. 

În acest timp, o parte din Divizia 26 Volksgrenadier a executat o 
mişcare largă de învăluire pe la sud, spre Sibret. La sfîrşitul zilei ea se 
ciocneşte de detaşamentele americane din Regimentul 327 aeropurtat şi de 
subunitatea de geniu a Diviziei 101. 


Nici una din cele trei divizii germane din Corpul XLVII blindat nu a 
reuşit să pătrundă în Bastogne. 

21 decembrie. Toate şoselele care duc la Bastogne sînt interceptate. 
Încercuirea este completă; 45 000 de oameni din Corpul XLVII blindat se 
află împrejurul localităţii apărate de 18 000 americani (Divizia 101 
aeropurtată, Gruparea de luptă „B” din Divizia 10 blindată, un batalion 
antitanc, două divizioane de artilerie suplimentare de 155 mm ĉ?, resturi ale 
Grupării de luptă „R“ din Divizia 9 blindată, cîteva sute de oameni salvaţi 
din Divizia 28). Divizia Panzer Lehr va depăşi localitatea Bastogne pe la 
sud, iar Divizia 2 tancuri pe la nord; aceasta din urmă pierde o zi prețioasă, 
deplasează cu zgomot prin ceaţă către intersecţia de drumuri de la vest de 
Flamierge, derutîndu-l pe comandantul avangărzii Diviziei 2 tancuri. 
Divizia 26 Volksgrenadier, care a primit în sprijin un regiment şi cîteva 
elemente specializate din Divizia Panzer Lehr, îşi asumă responsabilitatea 
asedierii oraşului Bastogne. 

Generalul Middleton a încredinţat comanda tuturor forţelor încercuite 
generalului Anthony C. McAuliffe, comandant ad interim al Diviziei 101 
aeropurtate. Acesta a dispus cele patru regimente ale diviziei pe conturul 
exterior al zonei, păstrînd ca rezervă mobilă în Bastogne Gruparea de luptă 
„B“ din Divizia 10 blindată 8; o grupare compusă din elemente dispersate 
din diviziile 9 şi 28 care au fost luate din nou sub comandă (grupul „Snafu”) 
constituie, cu cei 600 de oameni ai săi şi cele cîteva tancuri, o sursă de 
întăriri pentru unităţile aflate în prima linie. 

22 decembrie. Către prînz, parlamentari germani vin să ceară predarea 
oraşului Bastogne, sub ameninţarea distrugerii acestuia, dar li se răspunde 
din partea generalului McAuliffe că cererea este inacceptabilă. 

23 decembrie. La orele 17,25, după o violentă pregătire de artilerie de 
10 minute asupra localităţii Marvie, executată cu tunurile de pe tancuri 84, 
are loc un atac de infanterie sprijinită de tancuri asupra oraşului. Un pluton 
american, aflat în poziţie înaintată şi lipsit de sprijinul tunurilor antitanc, 
este încercuit şi distrus. 

Germanii înaintează spre Marvie şi pun stăpînire pe casele situate la 
marginea de sud a localităţii. Se angajează lupte de stradă, care durează pînă 
în zori. Tancurile nu pot să înainteze pe străzile înguste, blocate de resturile 
vehiculelor americane; două tancuri americane sosesc în sprijin. Mai la 
vest, se produce de asemenea o pătrundere germană, însă atacatorii nu-şi 


dau seama de ea şi, scurt timp după miezul nopţii, întăririle venite în sprijin 
restabilesc situaţia. Cu toate acestea, inamicul continuă să se menţină la 
marginea de sud a localităţii Marvie. La vest de Bastogne, americanii 
abandonează, la căderea serii, intrîndul de la Flamierge sub presiunea 
inamicului şi se repliază pe înălțimile de la est de Mande-Saint-Etienne. În 
după-amiaza zilei, 241 de avioane aliate paraşutează în încercuire 150 tone 
de materiale, din care se pierd doar 5%. 

24 decembrie. Aprovizionarea pe calea aerului continuă, fiind lansate 
încă 100 tone de materiale. 

Întrucît ofensiva Diviziei 4 blindate din Armata 3 în direcţia Bastogne 
se face simțită, comandamentul german hotărăşte să grăbească cucerirea 
oraşului. Diviziile 26 Volksgrenadier şi 15 Panzergrenadier — care tocmai 
sosise — vor executa un nou atac; Divizia 5 aeropurtată va asigura libertatea 
de desfăşurare a operaţiei, blocînd atacul dinspre sud. Acţiunea decisivă va 
avea loc în noaptea de 25 decembrie. 

25 decembrie. Comandamentul german ordonă să se atace la vest de 
Bastogne, apreciind că în zona respectivă terenul este mai favorabil acţiunii 
tancurilor şi că americanii se aşteaptă mai puţin la un atac din această parte; 
operaţia va avea loc în timpul nopţii, de teama superiorității aeriene aliate. 
Tot din cauza apropierii Armatei 3, atacul va începe înainte ca întreaga 
Divizie 15 Panzergrenadier să fie gata de luptă. 

Americanii şi-au luat măsuri de a nu fi atacați prin surprindere. 
Aprovizionarea pe calea aerului le-a sporit încrederea în izbîndă. Artileria, a 
cărei muniţie era pe sfîrşite, este reaprovizionată, iar experimentatul 
artilerist care era McAuliffe este convins că, atîta vreme cît tunurile vor 
avea proiectile, Bastogne va rezista. Fiecare regiment din dispozitiv dispune 
de cîte un divizion de tunuri de 105 mm. McAuliffe stabileşte ca din rezerva 
generală de foc să facă parte divizionul de tunuri lungi de 105 mm din 
compunerea Grupării de luptă „B“ şi 20 de obuziere de 155 mm, provenite 
de la două divizioane de artilerie ale Corpului VIII armată, pe care le-a 
putut recupera. 

La orele 02,45 începe o pregătire de artilerie în sectorul regimentelor 
502 şi 327; la 03,30 începe atacul asupra localităţii Champs. Companiile B 
şi C din batalionul 1 al Regimentului 502 sînt dispuse în adîncime. 

Divizia 15 Panzergrenadier angajează două batalioane, care pătrund în 
localitatea Champs, unde încep violente lupte de stradă; se produce, de 


asemenea, o breşă în zona de contact dintre batalioanele 1 şi 2 din 
Regimentul 502. Comandantul batalionului 2 îşi deviază flancul stîng. 

Comandantul batalionului dirijează compania B spre ambuscada 
organizată la sud de Champs, însă nu vrea să angajeze această subunitate 
înainte de ivirea zorilor, căci este imposibil ca cei doi adversari să se 
distingă reciproc; pe de altă parte, el este aproape sigur că lovitura va fi 
executată din altă direcţie şi, drept urmare, nu vrea să-şi angajeze prematur 
toţi oamenii. Trimite totuşi un pluton la linia de contact dintre batalioanele 
1 şi 2. 

În localitatea Champs, compania A, ajutată de două autotunuri, rezistă. 
La orele 07,10, după o scurtă pregătire de artilerie în acest sector, o grupare 
de infanterie şi tancuri din Divizia 15 Panzergrenadier atacă batalionul 3 din 
Regimentul 327; 18 tancuri de tip „Mark IV“, pe care se află desant de 
infanterie, forţează — pe un front îngust — poziţiile de la nord-est de Mande- 
Saint-Etienne; ele reuşesc să străpungă cordonul prin focul tunurilor şi 
mitralierelor tancurilor, precum şi al armamentului infanteriei. 

Deşi Regimentul 327 este fixat de atacuri inamice pe întregul său sector, 
cordonul se închide în urma forţelor blindate care l-au străpuns. 

În faţa acestei ameninţări din flanc şi spate, comandantul batalionului 1 
din Regimentul 502 şi-a asigurat companiile B şi C spre a nu fi surprinse, 
golul dintre aceste două subunități fiind umplut de un detaşament constituit 
în grabă din tot ceea ce se găsea la îndemînă, inclusiv din bucătarii şi 
dactilografii din statul-major al Regimentului 502, care se află la castelul 
Rolle (detaşamentul „Stone“). 

După ce au străpuns liniile Regimentului 327, blindatele germane se 
separă în două grupe: 7 tancuri atacă în direcţia generală Rolle, iar 11 în 
direcţia Hemroulle. 

Tancurile din prima grupă, avînd pe ele cîte 15-20 infanterişti, distrug 
cele două piese antitanc care se află la vest de compania C şi se îndreaptă 
către aceasta, supunînd-o focului tancurilor şi armamentului de infanterie; 
tirul acestora este însă imprecis din cauza ceţii, iar compania se repliază pe 
o poziţie recunoscută din timp, protejată de arbori, la marginea pădurii. În 
spatele acestui aliniament sînt dispuse două piese antitanc ascunse vederii 
inamicului. 

Puştile, aruncătoarele de grenade antitanc (bazooka) şi tunurile antitanc 
deschid focul de la foarte mică distanţă asupra blindatelor; infanteriștii, 
loviți, cad de pe tancuri; 4 dintre cele 7 tancuri germane sînt distruse. 


Comandantul acestora le dirijează pe celelalte spre nord, pentru a cădea în 
spatele localităţii Champs; unul dintre ele se va rătăci spre Hemroulle şi va 
fi capturat intact; al şaselea va fi scos din luptă de detaşamentul „Stone”; 
din tancurile destinate să ajungă în zona Champs nu a mai rămas decît unul, 
care va constitui o pradă uşoară pentru compania A. 

Cealaltă grupare, de 11 tancuri, nu a fost nici ea mai norocoasă. Aceasta 
este supusă mai întîi focului pieselor antitanc venite în sprijinul companiilor 
din Regimentul 327 şi apărătorilor cordonului dotați cu bazooka, apoi se 
izbeşte de focul de baraj al divizionului de artilerie venit în sprijinul 
Regimentului 327; două din tancuri sînt oprite la o distanţă de 500 metri de 
una din baterii, iar echipajele lor se predau artileriştilor, care se grăbesc să-i 
înşface. Sub o asemenea avalanşă de foc vor fi distruse şi cele 11 tancuri. 

Pînă la orele 09,00 nici unul din cele 18 tancuri de tip „Mark IV“ care 
străpunseseră cordonul nu se putuse sustrage dezastrului; nici unul din 
membrii echipajelor lor sau dintre infanteriştii de însoţire nu va putea să 
evite moartea sau capturarea. La orele 15,00 localitatea Champs este 
eliberată, iar dispozitivul aliat restabilit. Grupul Cherry, din rezerva mobilă, 
trimis de generalul McAuliffe încă de la ora 08,00 la Hemroulle şi apoi la 
Rolle, n-a fost nevoit să intervină. 

Singura pătrundere în interiorul perimetrului apărat de trupele lui 
McAuliffe s-a soldat, aşadar, cu distrugerea totală a atacatorilor. Asemenea 
apărătorilor de la Tobruk în 1941 — şi spre deosebire de apărătorii de la 
Tobruk în 1942 — McAuliffe nu s-a lăsat influenţat de întinderea 
dispozitivului său şi a evitat să-şi dispună toţi oamenii în prima linie. El nu 
a dispus nici de cîmpuri de mine, nici de aviaţie, însă eşalonarea în 
adîncime a apărării, rezerva mobilă, cooperarea între infanterie şi artilerie i- 
au dat posibilitatea să fie permanent în gardă. 

26 decembrie. Germanii îşi reînnoiesc în zadar acţiunile în sectorul de la 
vest de Bastogne. 

Începînd cu ziua de 22, Divizia 44 blindată, deplasîndu-se pe trei 
itinerare paralele, îşi croieşte drum spre Bastogne, întîmpinînd pe parcurs o 
rezistenţă înverşunată. Pe 26 decembrie, la orele 15,00, Gruparea de luptă 
„R“, condusă de colonelul Wendell-Blanchard, a ajuns pe înălțimile de la 
sud-vest de Assenois. În acest moment, un puternic atac aerian în sprijinul 
apărătorilor obiectivului îl determină să încerce o străpungere, evitînd 
localitatea Sibret, care pare a fi puternic apărată. După o scurtă pregătire de 
artilerie executată asupra localităţii Assenois, tancurile şi infanteria se 


angajează în lupte de stradă, care vor dura pînă către orele 20,00, timp în 
care cîteva tancuri se deplasează spre Bastogne şi intră în liniile aliate la 
16,45. 

Cu primele vehicule ale Diviziei 4 blindate soseşte şi generalul Maxwell 
D. 'Taylor care, încă de la anunţarea plecării Diviziei 101 aeropurtate spre 
Ardeni, luase avionul pentru Europa. McAuliffe îi predă comanda marii sale 
unităţi, care va mai lupta încă multe zile pentru degajarea completă a 
oraşului Bastogne. 


PARTEA A TREIA 
ÎN CHIP DE BILANŢ 


CAPITOLUL VII 
EXPLOATAREA VICTORIEI ÎN NORMANDIA 


Ezitările Comandamentului aliat 


În perioada 10-21 mai 1940, armata germană din vest obținuse un 
succes răsunător. Începînd din 22 mai au apărut unele ezitări în conducerea 
operaţiilor, care au condus la semieşecul de la Dunkerque, plin de 
consecinţe pentru soarta Reich-ului. La sfîrşitul lunii august 1944, un 
fenomen asemănător se produce în cadrul Comandamentului aliat. În 
ambele cazuri, se pare că autorităţile superioare nu prevăzuseră prăbuşirea 
bruscă a inamicului şi nu erau pregătite să exploateze succesul, fiind 
depăşite de evenimente. 

La 25 august 1944, forţele germane din vest au încetat, practic, să mai 
existe. Începînd din 10 septembrie se produce o redresare. Au pierdut oare 
aliaţii ocazia de a încheia războiul în acel an? 

Să-i consultăm mai întîi pe generalii germani. Între aceştia, doar 
Tippelskirch aprobă strategia ofensivei generalizate adoptată de 
Eisenhower; uzarea în întregime a inamicului din Anvers era indispensabilă 
— apreciază el — înainte de executarea unei ofensive în adîncime, iar 
capacitatea de rezistenţă a germanilor nu era cîtuşi de puţin zdrobită. 
Blummentritt, Speidel, Westphal, Zimmermann sînt de cu totul altă părere. 
Generalul Blummentritt apreciază că aliaţii ar fi trebuit să execute un atac 
pe o direcţie principală de-a lungul axei Normandia, Paris, Aix-la-Chapelle, 
Ruhr, nordul Germaniei; cel care controlează nordul Germaniei are întreaga 
Germanie, afirmă el; frontul de sud s-ar fi prăbuşit atunci singur. Generalul 
Westphal consideră că locul pe unde s-ar fi executat atacul era lipsit de 
importanţă, cu condiţia să se desfăşoare pe un front îngust fiindcă rezistenţa 
germană era extrem de slăbită. Generalul Zimmermann scria: „Rundstedt 
era convins, la sfîrşitul lunii august, că aliaţii ne-ar putea rupe frontul 
oriunde ar voi. Acest fapt a fost dovedit de acţiunea unei singure divizii 
blindate americane, care a pătruns la nord de Moselle în direcţia Bitburg, 
fiind oprită cu mare greutate. Spre marea noastră surprindere, operaţiile 
aliate s-au oprit pretutindeni în faţa zidului Siegfried; fără îndoială, la baza 
acestei opriri s-au aflat dificultăţi de aprovizionare”. Să adăugăm totuşi că, 


dacă unii dintre aceşti generali germani credeau că Eisenhower ar fi putut 
termina războiul în 1944, cea mai mare parte dintre ei erau de părere că 
ofensiva pe o direcţie principală ar fi dus la străpungerea liniei Siegfried şi 
la ocuparea aliniamentului Rinului, dar că acest fluviu n-ar fi putut fi 
traversat înainte de primăvara lui 1945. 

Două sînt întrebările ce se pun atunci cînd se examinează punctele de 
vedere diferite ale lui Eisenhower şi Montgomery: 1. Era strategia ofensivei 
pe o direcţie principală, susţinută de cel din urmă, realizabilă? 2. În caz 
afirmativ, s-ar fi terminat oare războiul în 1944? 

Era ofensiva pe o direcţie principală realizabilă? Iată o problemă foarte 
interesantă de critică istorică, ce necesită clarificarea anumitor date înainte 
de a face o apreciere. 

Eisenhower dispunea, la sfîrşitul lunii august, de 35 de divizii.5 La 
începutul lunii septembrie, cînd a făcut cea de-a doua propunere, 
Montgomery a cerut ca 20 dintre ele să fie destinate executării ofensivei pe 
o direcţie principală: 15 divizii ar fi urmat să rămînă în apărare pe un front 
larg. 

Pentru o divizie aflată în ofensivă erau necesare circa 500 de tone de 
aprovizionări pe zi, în vreme ce pentru una aflată în defensivă erau 
suficiente 200 de tone. Aşadar, proiectul lui Montgomery necesita un tonaj 
zilnic minim de (500x20)+(200x15), respectiv 13 000 de tone. Să rotunjim 
această cifră la 15 000 de tone, pentru a lua în calcul şi unităţile 
neîndivizionate. Era posibilă furnizarea acestor 15 000 de tone? Cu alte 
cuvinte, ce tonaj de aprovizionare îşi puteau permite zilnic forţele aliate 
începînd cu 1, 10 sau 20 septembrie? Această întrebare trebuie descompusă 
după cum urmează: 

1. Care era capacitatea portului Arromanches? Începînd din ce dată au 
fost deschise traficului porturile eliberate şi parţial distruse Le Havre, Le 
Treport, Dieppe, Boulogne, Calais, Ostende? Care era capacitatea lor de 
manipulare a mărfurilor la datele menţionate? Numai descărcarea 
materialelor nu este însă suficientă. Ele trebuie transportate la unităţile 
luptătoare. De unde rezultă întrebările următoare: 2. De cîte unităţi de 
transport auto dispuneau aliaţii pentru a transporta materialul descărcat pe 
refăcute căile de transport în zilele indicate? Care era situaţia materialului 
rulant, atît de rar şi într-o stare atît de precară? 5. Unde ajunsese conducta 
pentru transportul carburanţilor la acea dată? 


La aceste întrebări ne dă răspunsul istoricul american Chester Wilmot: 
„La 10 septembrie, coloanele rutiere şi avioanele de transport puteau să le 
furnizeze lui Patton, Hodges şi Dempsey, pe fronturile de pe Moselle, 
Meuse şi de la frontiera olandeză, circa 10 000 tone de materiale pe zi, 
aduse din depozitele din Normandia sau de la bazele din Marea Britanie. 
Portul Dieppe era deschis şi, către mijlocul lunii, tranzita 3 000 tone pe zi, 
ceea ce era mai mult decît suficient pentru Armata 1 canadiană. Cu ajutorul 
slab al avioanelor de transport, în ultimele zece zile ale lunii septembrie 
capacitatea de aprovizionare a ajuns la 14 000 tone. Din acest total, 2 000 
tone ar fi fost suficiente pentru a aproviziona Armata 3, în cazul în care ar fi 
trecut în apărare. Ar mai fi rămas deci 12 000 tone pentru cele 20 de divizii 
britanice şi americane cu care Montgomery îşi propunea să cucerească 
Ruhr-ul... Înlesnirile nu încetau să sporească în urma armatelor aflate în 
marş. În ziua de 12 septembrie, conducta ajunsese la Chartres, iar lucrările 
de instalare avansau în medie cu 40 kilometri pe zi. Trenurile care plecau 
din Normandia au ajuns în ziua de 7 septembrie pînă la Sommesous, la 160 
kilometri est de Paris; ele au ajuns la Liège pe 18 septembrie, iar la 
Eindhoven zece zile mai tîrziu. La sfîrşitul lunii septembrie, portul Dieppe 
primea 6 000 tone de materiale zilnic, iar portul Ostende începuse şi el să 
funcţioneze“. 

Astfel, din punct de vedere teoretic, propunerea lui Montgomery era 
realizabilă. Dar din punct de vedere practic? Să nu pierdem din vedere 
faptul că era vorba de armate coalizate. Eterna problemă a coaliţiei a fost cu 
siguranţă rezolvată mult mai eficient în 1943-1945 decît în trecut, dar 
războiul rămînea totuşi un război de coaliţie. Eisenhower nu a avut 
întotdeauna libertate de acţiune pe plan politic. Pe plan militar, 
Montgomery, Bradley, Patton erau personalităţi tranşante, deloc uşor de 
manevrat. Poate că, în decursul acestor 15 zile cruciale, comandantul 
suprem a meritat reproşurile ce i s-au făcut de a fi acţionat cu prea mult tact 
şi prea puţină autoritate. Concentrarea tuturor resurselor administrative în 
folosul lui Montgomery pentru atacul din nord n-ar fi fost posibilă, în 
realitate, decît prin bunăvoința comună a tuturor, fiecare făcînd abstracţie de 
persoana şi naționalitatea celor însărcinaţi cu efortul principal. Este 
suficient să citeşti War as I Knew it (Războiul aşa cum l-am trăit) a lui 
Patton sau cartea lui Bradley A Soldier % Story (Relatările unui soldat) 
pentru a înţelege cît de divergente erau ideile în această scurtă perioadă. 


Dacă s-ar fi putut realiza ofensiva pe o direcţie principală, s-ar fi 
terminat oare războiul în 1944? Se poate afirma că s-ar fi obţinut un succes 
mult mai substanţial în 1944, însă nu am îndrăzni să fim aşa de categorici ca 
aceia care garantează că războiul ar fi fost cu siguranţă terminat în acel an. 
Cine poate spune care ar fi fost reacţiile inamicului? Sau dificultăţile 
traversării acestor regiuni saturate de cursuri de apă? Regretăm totuşi că nu 
s-a făcut un efort mai mare pentru a se ajunge la îndeplinirea acestui scop. 
Montgomery avea în principiu dreptate. Dacă războiul s-ar fi terminat la 
sfîrşitul anului 1944, cîte vieţi omeneşti n-ar fi fost cruţate! 

Mai rămîne o ultimă întrebare, strîns legată de dezbaterea privind 
ofensiva pe o direcţie principală şi ofensiva generalizată. N-ar fi trebuit oare 
ca Eisenhower să-i lase lui Montgomery comanda forţelor terestre şi după 
data de 1 septembrie? Încă o dată trebuie să facem distincţie între teorie şi 
practică. 

Teoretic, acest lucru era de dorit, iar retragerea comenzii în faza 
decisivă de urmărire a avut urmări regretabile. Proaspătul feldmareşal ar fi 
ştiut să păstreze acel echilibru al ansamblului şi acea unitate remarcate pe 
timpul campaniei din Normandia, dar care nu s-au realizat în cursul primei 
jumătăţi a lunii septembrie. 

În fapt, soluţia nu mai era posibilă. S-a recunoscut întotdeauna că, într- 
un război de coaliţie, comanda unui teatru de operaţii revine armatei care 
furnizează contingentele cele mai numeroase. Pe 26 martie 1918, cînd a fost 
acceptată comanda lui Foch, în vest se aflau 99 de divizii franceze şi 58 
britanice. Pe teatrul mediteranean, în 1944, comandanții şefi sînt Maitland 
Wilson şi Alexander, pentru că aici trupele britanice, din dominioane şi 
colonii, sînt mai numeroase decît cele americane. Pe teatrul de operaţii 
occidental, efectivele americane vor spori considerabil, în timp ce efectivele 
britanice nu vor depăşi un anumit plafon. Fireşte, s-ar putea argumenta că 
ansamblul teatrului de operaţii era oricum supravegheat de Eisenhower. Dar 
şovinismul unor comandanţi americani, precum Bradley şi Patton sau Mark 
Clark în Italia, ori Stilwell în Birmania, constituie un fapt ce trebuie luat în 
consideraţie. Aceşti militari excelenți se dăruiau cu tot ce aveau mai bun 
victoriei, dar nu erau pe deplin mulţumiţi decît dacă această victorie era 
americană.86 

Este meritul lui Eisenhower de a fi fost cu totul străin de asemenea 
sentimente. Indiferent de situaţie, nici generalii, nici presa, nici opinia 


publică din Statele Unite n-ar mai fi acceptat ca Montgomery să deţină 
comanda după 1 septembrie.87 

Pentru a înţelege sentimentele epocii, se cuvine fără îndoială să ne 
oprim puţin asupra personalităţii învingătorului de la El Alamein, 
personalitate scînteietoare fie că ne place sau nu, dar care nu poate lăsa pe 
nimeni indiferent. 

Fiul unui pastor şi al unei mame severe, cu o copilărie nefericită, rămas 
apoi văduv prematur, marcat definitiv de această grea încercare şi niciodată 
recăsătorit, Montgomery s-a închis încă de pe atunci în sine. Auster, 
religios, ascet, avînd ca modele pe Moise şi pe Cromwell, refuzîndu-şi orice 
plăceri — cu excepţia practicării sporturilor indispensabile exercitării 
activităţii de şef —, el n-a mai trăit decît pentru profesia sa, pe care a ajuns 
să o cunoască foarte bine, prin studiu, meditaţie şi, mai apoi, prin 
experienţă. Toţi cei care au ascultat în Africa sau, înainte de 6 iunie, în 
Marea Britanie expunerile sale preliminare cu privire la o bătălie sau o 
manevră ori conferințele sau concluziile legate de aceste aspecte au fost 
frapaţi de claritatea, precizia şi spiritul său de sinteză. Tot ce trebuia spus 
era spus atît pe plan tactic, cît şi din punct de vedere logistic, fără să 
coboare vreodată la nivelul „bucătăriei interne” a subunităţilor. În Africa, 
era adorat de trupe nu numai pentru calităţile sale de conducător şi pentru 
contactul frecvent cu oamenii din subordine, ci şi pentru faptul că îi 
condusese numai la victorii, iar soldaţii ştiau că el este acela care le cruţă 
sîngele. Montgomery participase la primul război mondial; ca locotenent, 
apoi căpitan de infanterie, trăise ororile de la Ypres şi Somme; nu şi-a 
ascuns niciodată dezaprobarea faţă de comandanții militari din perioada 
1914-1918, răspunzători de asemenea masacre. „Voi pretinde mult de la voi, 
se adresa el trupelor din subordine înainte de 6 iunie, dar vă garantez că, 
dacă sînt cu voi, nu va exista nici un Ypres şi nici un Passendale“. 
Montgomery s-a bucurat de afecțiunea unor subordonați direcţi precum 
Guingand, Leese, Dempsey, Horrocks, cărora, acordîndu-le deplina sa 
încredere, le-a lăsat întotdeauna o mare libertate de acţiune.88 

Dar, alături de aceste calităţi excepţionale, Montgomery, omul, avea şi 
nişte defecte care iritau. Dogmatic, neacceptînd replica, crezînd din ce în ce 
mai mult în predestinarea misiunii sale, satisfăcut de propria-i persoană, 
jienindu-i cu bună ştiinţă pe cei pe care nu-i agrea, făcînd uneori declaraţii 
publice lipsite de tact, Montgomery şi-a făcut numeroşi duşmani. Mai întîi 
în rîndul generalilor şi ofiţerilor superiori pe care i-a îndepărtat ca incapabili 


pe cînd era în Africa. Apoi printre cei care îl invidiau. La 22 octombrie 
1942, Montgomery era un necunoscut. Cincisprezece zile mai tîrziu a 
devenit celebru în întreaga lume. Faptul că şi-a însuşit această celebritate 
fără prea multă modestie a făcut ca numărul adversarilor săi să crească.89 
El, care se împăcase atît de bine, aşa cum afirmă Guingand, cu australienii, 
neozeelandezii, canadienii, pentru că ştiuse să se adapteze la 
temperamentele lor diferite, nu a avut acelaşi succes cu americanii şi în 
special cu comandanții lor, a căror caracteristică de „băieţi buni” nu se 
împăca cu rigiditatea sa. Dar în Normandia nu americanii erau aceia care îl 
ponegreau. La Cartierul General al Forţelor Expediţionare Aliate, mai mulţi 
generali britanici, cuceriti de farmecul şi amabilitatea lui Eisenhower, îl 
preferau pe acesta din urmă comandantului Grupului de armate 21. Nu este 
un secret pentru nimeni că cei mai mari adversari ai mareşalului erau 
compatrioţii săi Tedder, Coningham şi Morgan. Totuşi, după apriga discuţie 
de la sfîrşitul lunii august, tensiunea dintre Montgomery şi Bradley a 
crescut. 


Lipsa de cooperare între aliaţi 


Nu trebuie totuşi să exagerăm consecinţele acestei lipse de cooperare 
dintre aliaţi, care a fost, în rest, cu totul întîmplătoare. Liddell Hart readuce 
conflictul ofensivă pe o direcţie principală — ofensivă generalizată la 
adevăratele sale proporţii şi constată că discuţia a devenit polemică mai cu 
seamă după război. Avînd în vedere forţa redusă a adversarului la sfîrşitul 
lunii august 1944, poate că strategia ofensivei generalizate (care prevedea, 
reamintim, două eforturi majore, unul spre nord, celălalt spre rîul Saar) ar fi 
obţinut rezultate mai tranşante, dacă operaţiile ar fi fost duse cu mai multă 
energie şi continuitate în prima jumătate a lunii septembrie. Oprirea 
armatelor aliate, aflate la capătul puterilor, pe canalele din nordul Belgiei, 
pe aliniamentele Siegfried, Moselle şi Vosges trebuie explicată prin motive 
cu totul independente de cele două concepţii. 

1. A existat o tendinţă generală de a considera că războiul era practic 
încheiat după cucerirea Parisului şi a oraşelor Bruxelles şi Anvers. La 
sfîrşitul lunii august şi începutut lunii septembrie, inamicul s-a retras 
precipitat; cînd a fost ajuns din urmă, s-a predat fără întîrziere. Faptul că 
germanii nu mai opuneau rezistenţă a condus la concluzia iminenţei 
capitulării lor. Încetinirea eforturilor Armatei 2 britanice se explică prin 


acest motiv de ordin psihologic. Generalul-maior Roberts, comandantul 
Diviziei 11 blindate — strălucit strateg în materie de blindate, supranumit 
„Pip” Roberts de la Alam El Alfa% —, a reuşit performanţa de a cuceri, la 4 
septembrie, oraşul Anvers intact, dar nu a pus stăpînire şi pe podurile de pe 
canalul Albert de la nord de oraş. Toată lumea era convinsă că nu se va mai 
întîmpina nici o rezistenţă serioasă pe canal. Pe data de 6 septembrie, 
Roberts încearcă să cucerească podurile. Mijloacele sale sînt însă 
insuficiente, căci în acel moment inamicul îşi refăcuse forţele; acţiunea este 
ratată. La urma urmelor, dacă războiul s-a sfîrşit, de ce să-i mai faci pe 
oameni să moară degeaba? Între 4 şi 7 septembrie, Armata 2 britanică nu 
înaintează aproape deloc. „O zi de răgaz acordată inamicului ar putea 
compromite totul”, afirmase Montgomery în momentul traversării Senei. De 
menţionat, totuşi, că după cucerirea oraşului Anvers rezerva de carburanţi a 
Grupului de armate 21 a fost drastic redusă. 

2. Lipsa de continuitate în activitatea de aprovizionare a armatelor 
comandate de Hodges şi Patton. La sfîrşitul lunii august, Patton se afla mult 
mai aproape de Rin decît Grupul de armate 21 şi Hodges. El nu are prea 
multe forțe adverse în faţa lui, dar tocmai atunci Comandamentul 
diminuează aprovizionarea Armatei 3, în folosul Armatei 1. Este regretabil, 
desigur, că, în contextul dat, Comandamentul Suprem al Forţelor 
Expediţionare Aliate nu a profitat de ocazia ce i se oferea lui Patton. Dar, 
lucrul nefiind făcut, Hodges se bucură de acum înainte de prioritate şi 
înaintează cu toată viteza pe teritoriul Belgiei. De ce a trebuit, încă de pe 
atunci, 4 septembrie, să i se reducă rațiile în folosul lui Patton? Condiţiile 
erau acum altele. Germanii îşi organizaseră apărarea pe Moselle, iar lui 
Patton i se oferea „suficientă benzină ca să înceapă bătălia, dar nu îndeajuns 
ca s-o şi cîştige”. Cît despre Hodges, el nu mai avea forţa necesară ca să 
sprijine, cu flancul său stîng, atacul pe care îl va executa Montgomery; 
frontul Armatei 4 americane a slăbit pretutindeni, deoarece flancul său drept 
— Corpul V armată — trebuia să acopere trupele de sub comanda lui Patton. 

3. Numărul mare de avioane de transport deturnate de la misiunea lor de 
aprovizionare a trupelor de uscat în folosul unei vaste operaţii aeropurtate, 
care nu va avea loc. Aceasta trebuia să aibă loc în regiunea Tournai, pentru 
a grăbi înaintarea Grupului de armate 21. Dar Horrocks şi flancul stîng al 
lui Hodges înaintaseră atît de rapid, încît în ziua de 3 septembrie se aflau în 
regiunea prevăzută pentru aterizări. Operația aeropurtată a fost 
decomandată. Cu toate acestea, între 31 august şi 6 septembrie, avioanele 


C-47 aparţinînd Comandamentului aerian de transport nu şi-au putut 
îndeplini misiunea de aprovizionare a armatelor aflate în marş. Aceasta a 
însemnat, practic, o pierdere de 5 000 tone de materiale pe zi în momentele 
decisive. 

4. O deficiență în structura încărcăturilor. Aprovizionările zilnice 
constau din prea puţin carburant şi prea multă muniţie. Lucrul ar fi fost 
normal dacă ar fi existat o rezistenţă puternică. În situaţia dată ar fi fost însă 
nevoie de mai multă benzină decît de muniții. 

5. Evenimentele imprevizibile, acea „forţă de frecare” 91 de care 
vorbeşte Clausewitz. Neşansa a făcut ca cele 1 400 de camioane noi 
furnizate la sfîrşitul lunii august Grupului de armate 21 să aibă pistoane 
defecte, după cum defecte erau şi motoarele de schimb pentru acel tip de 
camion. În pofida strădaniilor şi ingeniozităţii de care au dat dovadă 
specialiştii corpului Royal Electrical Mechanical Engineers din cadrul 
Grupului de armate 21, acest grav neajuns i-a privat pe britanici, timp de 
mai multe zile, de o cantitate zilnică de materiale echivalentă cu 
aprovizionarea a două divizii. Un alt exemplu: la 2 septembrie, Eisenhower 
a suferit o contuzie gravă în timpul unui incident de aterizare, în apropiere 
de Granville, care l-a ţinut departe de front vreme de cîteva zile. În alte 
împrejurări, evenimentul n-ar fi avut consecinţe prea mari. El a survenit 
însă într-un moment în care se impuneau hotărîri rapide. 

6. Dispersarea unui mare număr de unităţi aliate pentru cucerirea 
porturilor. Cucerirea oraşelor-porturi Le Havre, Dieppe, Boulogne şi Calais 
era, fără îndoială, necesară, nu însă şi aceea a portului Brest. Oare din 
sentimentalism să se fi preocupat atît de mult americanii de acest oraş, care 
fusese punctul lor de debarcare în 1917-1918 şi, totodată, principala lor 
bază în primul război mondial? O simplă privire asupra hărţii demonstrează 
că în 1944 cucerirea acestui port îndepărtat nu era necesară. Pentru a cuceri 
şi a abate atenţia de la Lorient şi Saint-Nazaire vor fi imobilizate în Bretania 
pînă în a doua jumătate a lunii septembrie cinci divizii americane, din care 
excelenta Divizie 6 blindată şi aproape tot Comandamentul 19 aviaţie 
tactică, precum şi un mare număr de companii de transport care ar fi fost 
extrem de utile aprovizionării marşului spre nord sau est. Bradley a încercat 
să justifice această dispersare inadmisibilă a eforturilor prin aceea că forţele 
germane din oraşul Brest erau comandate nu de un general oarecare, ci de 
Ramcke, un renumit specialist în trupe aeropurtate. Ar însemna, totuşi, să i 
se acorde acestuia din urmă prea multă onoare, căci ce-ar fi fost în stare să 


facă fără blindate şi fără aviaţie? Ar fi fost îndeajuns dacă în Bretania ar fi 
rămas o singură divizie americană şi dacă spre această regiune ar fi fost 
dirijate unităţi franceze aparţinînd forţelor din interior, aflate sub comanda 
lui Koenig, numit în această funcţie cu acordul Comandamentului Suprem 
al Forţelor Expediţionare Aliate şi al lui De Gaulle. Aceste unităţi erau 
numeroase şi nu aşteptau decît să fie folosite. Ele ar fi fost întărite cu 
artilerie americană şi cu unităţi de geniu şi buldozere, care nu lipseau din 
trupele de comunicaţii. Ar fi fost mai mult decît suficient pentru a bloca 
rezistenţele germane din Brest, aşa cum s-a realizat la Lorient şi Saint- 
Nazaire. 

Astfel punem degetul pe cea mai gravă eroare comisă de 
Comandamentul Suprem al Forţelor Expediţionare Aliate. De ce au fost 
folosite forţe atît de numeroase pentru cucerirea oraşului Brest şi atît de 
puţine în cazul portului Anvers? Datorită lui Horrocks, minunatelor sale 
divizii blindate şi formațiunilor belgiene din interior, marele port cade 
intact, la 4 septembrie, în mîinile aliaţilor. Cînd ţi se oferă şansa de a obţine 
un asemenea succes, trebuie să faci totul pentru a culege imediat roadele. 
Anvers-ul, fără estuarul fluviului Escaut, nu valorează doi bani. Într-adevăr, 
că era aplicată strategia ofensivei generalizate ori aceea a ofensivei pe o 
direcţie principală, lucrul avea prea puţină importanţă. Indiferent care ar fi 
fost planul, ar fi trebuit ca maximum de forţe să fi fost dirijat, cu tot 
efectivul de unităţi de transport existent, spre nord, respectiv spre cele două 
Flandre, pentru a pune cît mai repede stăpînire pe Zeelanda continentală, 
Walcheren şi Bevelandul de sud. Or, la jumătatea lunii septembrie, pe 
frontul larg ce se întindea de la Zeebruge pînă la vest de Anvers se aflau 
numai cele două divizii blindate din Armata 1 canadiană şi o divizie de 
infanterie, toate epuizate. Inamicul, oricît de dezorientat era, s-a gîndit să-şi 
organizeze apărarea, în primă urgenţă, în regiunile uşor inundabile din zona 
estuarului fluviului Escaut, înţesîndu-le cu trupe cu o bună capacitate de 
luptă. Portul Anvers nu va putea fi utilizat decît la finele lunii noiembrie. O 
asemenea omisiune nu se explică decît prin starea de spirit a momentului, 
anume că războiul era terminat. În octombrie 1941, nu departe de Moscova, 
germanii se hrăniseră cu iluzii asemănătoare. 

Fireşte, aşa cum se întîmplă de obicei, este foarte uşor să critici după ce 
faptul s-a consumat. Rolul comandantului suprem era însă atît de complicat! 
În 1918, generalul Foch nu comandase decît forțele militare terestre şi 
aviația modestă a epocii. Eisenhower nu numai că era comandantul forţelor 


întrunite, pe cele trei categorii de forţe armate, ale unor armate de 
naţionalităţi diferite, care au fost debarcate şi erau, deci, dependente de 
traversarea oceanului, ci a fost în plus confruntat cu o seamă de probleme 
de ordin politic, strategic, logistic şi psihologic deseori contradictorii. În 
1918, problemele ţărilor eliberate nu erau de competenţa comandantului 
suprem şi, de altfel, regiunile care au trebuit să fie eliberate erau puţine. În 
1944, în cursul campaniei de eliberare, totul a fost de natură să complice 
lucrurile: De Gaulle şi Franţa eliberată, probleme legate de rezistenţă şi 
colaboraţionism, manevrele neaşteptate ale mişcărilor comuniste, bursa 
francez, belgian şi olandez, care influenţau uneori operaţiile militare, 
ameninţarea rachetelor V-2, după cea a rachetelor V-1 etc.9%3 

Începînd din 6 iunie şi pînă la sfîrşitul lunii august 1944, operaţiile 
aliate au fost conduse în mod strălucit şi desfăşurate într-un spirit de 
cooperare armonioasă. Contraofensiva din Ardeni, bătălia din Renania şi 
forțarea Rinului vor fi tot atîtea exemple de competenţă la nivelul 
Comandamentului suprem şi de cooperare excelentă între armate şi între 
naţiuni. Lunile septembrie-noiembrie 1944 constituie o excepţie: în această 
perioadă, campania pare a nu fi fost condusă, iar cooperarea a lăsat de dorit. 
Opt luni de operaţii magistrale din unsprezece — 6 iunie 1944-7 mai 1945 — 
constituie un bilanţ mai mult decît de invidiat... Şi totuşi, cîte ocazii nu par 
a fi fost pierdute în cursul primei jumătăţi a lunii septembrie! 


CAPITOLUL VIII 
OPERAŢIILE DIN ARDENI 


Manevra germană 


Profitînd de paritatea forţelor terestre pe frontul de vest şi de faptul că în 
alte părţi ocupau poziţii defensive bune, germanii au izbutit să concentreze 
efective considerabile împotriva călcîiului vulnerabil al forţelor aliate. 

Cele nouă mari unităţi ale Armatei 6 blindate SS vor angaja lupta cu 
patru divizii din Corpul V american. Cele 18 mari unităţi din Armata 5 


blindată şi din Armata 7 vor copleşi Corpul VIII american, care numără mai 
puţin de patru divizii. Cele nouă divizii de rezervă ar putea sprijini atacul 
acolo unde se întrezăreşte succesul. Principiul randamentului maxim, întărit 
de regula surprinderii, este la început respectat. 

Dar obiectivul fiind oraşul Anvers, iar intenţia aceea de a separa 
armatele aliate, se mai poate oare vorbi de aplicarea principiului 
proporţionalităţii scopurilor şi mijloacelor? Se spera oare că ceea ce 
realizase Rundstedt în Luxemburg, în 1940, în cursul unei primăveri 
însorite, cu o forţă iniţială de 44 de divizii, întărită ulterior, şi deţinînd 
supremaţia aeriană totală, împotriva unui adversar neexperimentat, mai 
putea fi reeditat acum, în iarnă, cu circa 30 de divizii, fără sprijin aerian, 
împotriva unor trupe victorioase? Pe de altă parte, cu efective atît de scăzute 
ca cele ale Armatei 7, cum să garantezi libertatea de acţiune a forţelor 
principale? 

Rundstedt intuise clar. Ceea ce putea spera comandamentul german era 
să ajungă la fluviul Meuse, între Givet şi Visé; să menţină oraşul Liège, 
bază indispensabilă a aliaţilor pentru declanşarea ofensivelor ulterioare, să 
întîrzie cu mai multe luni reluarea acestora şi să cîştige timpul necesar fie 
pentru a permite acţiunea masivă a armelor secrete, fie, poate, pentru 
răsturnarea alianțelor. Greşelile de execuţie nu vor permite însă atingerea 
nici măcar a celui mai modest dintre obiectivele preconizate de Rundstedt şi 
Model. Fără îndoială, Ardenii nu constituie o zonă impenetrabilă pentru 
armate şi, nici măcar în timpul iernii, terenurile sale îngheţate, cu excepţia 
pădurilor, nu reprezintă un obstacol pentru tancuri. Dar nodurile rutiere şi 
punctele obligatorii de trecere au aici o mare importanţă; dacă nu sînt 
cucerite rapid şi prin surprindere, consecinţele sînt dintre cele mai grave. 
Or, după mărturisirile comandanților germani, dacă unităţile blindate ar fi 
fost judicios triate, cea mai mare parte a diviziilor de infanterie, lipsite de 
antrenament, s-ar fi dovedit incapabile, în pofida unui moral satisfăcător, să 
desfăşoare acţiuni de luptă susţinute în condiţiile iernii din Ardeni. Starea 
proastă a drumurilor, înguste şi mărginite de versanţi abrupți, agravată de 
căderile mari de zăpadă, a provocat numeroase blocaje de circulaţie, care au 
periclitat aprovizionarea trupelor luptătoare. În prima zi, la Armata 6 SS, 
focul pregătirii de artilerie nu fusese îndreptat împotriva obiectivelor care 
trebuiau neutralizate, iar eşalonul doi din Corpul V american nu a fost atins; 
ca urmare, la începutul operaţiei, infanteria de asalt a trebuit să ducă lupte 
grele; avînd în vedere că aceste trupe de infanterie s-au dovedit incapabile 


să-şi îndeplinească misiunea, a fost necesar să se intervină cu o parte din 
diviziile blindate, care au fost deturnate de la misiunea lor. 

De aceea, viteza de înaintare a forţelor germane a fost relativ redusă, în 
pofida superiorității lor numerice iniţiale, realizîndu-se în medie 14 
kilometri pe zi, în cazul unităţilor care au înaintat cel mai rapid. Or, cum 
aviația aliată nu a putut să intervină în cursul primei săptămîni, cooperarea 
dintre aviaţie şi tancuri la forţele germane a fost şi ea imposibil de realizat. 
Această ofensivă a demonstrat, o dată în plus, că unităţile blindate singure, 
lipsite de sprijin aerian, angajate în luptă cu un inamic puternic, nu pot 
obţine victoria. De remarcat şi faptul că, dacă tancurile grele ale germanilor 
şi-au arătat din plin superioritatea, dimpotrivă, lipsa de tancuri mijlocii a 
parte, marea greşeală a lui Hitler a fost aceea că a vrut să menţină, a priori, 
efortul principal în nord, în Ardenii din zona Liege. La sfîrşitul lui martie 
1918, Ludendorff făcuse o greşeală asemănătoare. 

De ce această încăpăţînare? Hitler îl preferă de departe pe Sepp Dietrich 
lui von Manteuffel. Şi totuşi? Calfă de măcelar, apoi SS-ist înfocat încă din 
primul moment, Dietrich s-ă distins în mod deosebit la 30 iunie 1934, în 
„noaptea cuţitelor lungi”.% Este un bătăuş care s-a descurcat destul de bine 
la comanda unor eşaloane mai modeste. Hitler nu mai are încredere decît în 
comandanţi de acest soi şi îi ordonă să execute lovitura principală. Deşi 
Armata 6 blindată SS dispune de excelente unităţi de tancuri, comandantul 
şi statul său major nazist îşi vor dovedi, începînd din 17 decembrie, 
incapacitatea. În schimb, Hasso von Manteuffel demonstrase vreme de cinci 
ani valoarea sa cu totul deosebită. Fie şi numai numele său — nume cu 
rezonanţă aristocratică, prezent pe toate cîmpurile de luptă prusiene 
începînd cu Frederic al II-lea — îi evoca Fiihrerului o castă detestabilă. Cînd 
s-a făcut cunoscut succesul lui Manteuffel, concomitent cu eşecul lui 
Dietrich, celui dintîi i s-au pus la dispoziţie cu {îrfita şi aproape în silă 
unităţile din rezerva strategică. 

„Deşi Anvers-ul nu le era accesibil, germanii ar fi putut ajunge la fluviul 
Meuse, după ce şi-ar fi asigurat avantajul surprinderii şi ar fi realizat o 
străpungere. Faptul că nu au izbutit — după părerea lui von Rundstedt însuşi 
— se datorează în principal hotărîrii luate de Hitler de a încredința Armatei 6 
blindate SS, comandată de Dietrich, misiunea de a executa lovitura 
principală. Mareşalii propuseseră ca centrul de greutate al ofensivei să fie 
mutat mai la sud, acolo unde drumurile erau mai bune şi apărarea 


adversarului mai slabă. Hitler însă a refuzat, deoarece, în concepţia sa, 
numai diviziile SS, cu fanatismul lor caracteristic, puteau obţine succesul, 
iar pentru creşterea prestigiului nazist el voia ca gloria victoriei să le 
aparţină în întregime. Aceste divizii nu puteau fi folosite pe centru, întrucît, 
pentru realizarea efectului surprinderii, era necesar de a-i convinge pe aliaţi 
că armata lui Dietrich era păstrată în rezervă în vederea executării unei 
contralovituri în sectorul Roer. În acest scop, transferarea marii unităţi 
tactice în Eifel trebuia întîrziată pînă în ultimele trei nopţi dinaintea 
atacului, fapt care obliga ca această armată să fie angajată singură la flancul 
de nord. Astfel, încă de la început, planul a fost viciat de reticente de ordin 
politic şi de teama de a nu fi descoperit de cercetarea aliată. Această 
decizie, va afirma Rundstedt, a constituit o eroare fundamentală şi a 
dezechilibrat întreaga ofensivă, căci nici Dietrich, nici trupele sale nu aveau 
calităţile necesare pentru a îndeplini misiunile încredințate de Führer”. 

În sfîrşit, analogia dintre ultima zvîcnire a lui Hitler şi cea a lui 
Ludendorff, cu douăzeci şi şase de ani mai înainte, frapează şi sub alt 
aspect. La 21 martie 1918, cartierul general a executat o lovitură unică.% La 
fel a procedat O.K.W-ul la 16 decembrie 1944. Or, pentru a bloca ofensiva 
inamică, Eisenhower trebuia, în mod inevitabil, dată fiind lipsa de rezerve, 
să retragă forţe din alte zone. Altul ar fi fost, probabil, rezultatul dacă 
comandamentul german ar fi dispus de mijloacele necesare pentru a lansa o 
a doua ofensivă acolo unde dispozitivul aliaţilor devenise mai slab, de 
exemplu pe rîul Roer, despre care s-a vorbit mai înainte, sau, şi mai bine, în 
sectorul olandez al fluviului Meuse, direct spre sud, spre Anvers, în 
convergenţă cu Armata 6 blindată SS.% Se mulţumeşte să declanşeze atacul 
spre Alsacia, foarte departe de Ardeni şi în direcţie divergentă faţă de 
lovitură spre Meuse; şi în acest caz prea tîrziu, respectiv după 15 zile de la 
începerea ofensivei iniţiale, în momentul în care aliaţii preluaseră deja 
iniţiativa. 


Manevra aliată 


Aliaţii au fost surprinşi, deşi serviciile de informaţii belgiene, născute 
din război şi cu reţele pînă în Renania, îi preveniseră în legătură cu iminenţa 
ofensivei. Comandantul suprem, avînd de apărat cu 63 de divizii un front 
larg, ce se întindea de la mare pînă la graniţa cu Elveţia, trebuia totuşi să 
realizeze undeva economia de forţe şi mijloace şi a ales Ardenii. A critica 


astăzi această decizie ar însemna a ne face culpabili de o judecată a posteori 
flagrantă. Fie-ne, totuşi, permis să regretăm dispunerea iniţială a blindatelor 
Grupului de armate 12 în nordul zonei. 

După primele ezitări datorate lipsei de informaţii, consecinţă a 
întreruperii temporare a legăturilor de transmisiuni, contramăsurile aliate, în 
pofida absenței rezervelor, sînt rapide şi energice. Înțelegerea clară a 
importanţei bastioanelor care vor canaliza ofensiva, nodurile rutiere, a căror 
salvgardare va paraliza mişcările inamicului, modificarea limitelor grupului 
de armate, mişcările de translație, înlocuirile şi mişcările care vor duce la 
magistrala dispunere a armatelor pe flancurile pungii, cele două canaturi ale 
uşii care se vor apropia metodic, constituie un model de analiză rapidă, de 
sînge rece şi organizare. Ca şi în perioada contraatacurilor germane de la 
Mortain %, comandamentul ne-a surprins prin calm şi siguranţă, 
surprinderea fiind cu atît mai mare pentru cei care au trăit îndeaproape 
aceste clipe. Rapiditatea mişcărilor lui Patton este derutantă. Spiritul de 
iniţiativă şi vioiciunea unora ca J. Lawton Collins sau Matthews Ridgway 
ni-l reamintesc pe generalul Reynolds la Gettysburg.9 

În pofida criticilor aduse mai tîrziu de Bradley, Montgomery a constituit 
şi acţionat în mod ireproşabil canatul de nord al pungii. În această privinţă 
se impun cîteva comentarii. Hotărîrea lui Eisenhower de a-i încredința lui 
Montgomery întreaga responsabilitate a frontului pînă la axa Givet, Priim, 
respectiv autoritatea asupra armatelor 1 şi 9 americane, a fost extrem de 
prost primită de Bradley. O scurtă privire asupra hărţii demonstrează totuşi 
cît de logică era această idee. A recunoscut-o Bradley însuşi, care i-a 
telefonat lui Bedell Smith, spunîndu-i: „Dacă Monty ar fi american, aş fi 
întru totul de acord cu dumneavoastră”. Veşnicele dificultăţi ale coaliţiilor! 
Bradley era un mare comandant. A dovedit-o la Avranches. O va dovedi şi 
în Renania. Dar lucrarea sa — foarte interesantă în unele locuri, căci este 
opera unui excelent practician — conţine şi unele pasaje care nu sînt demne 
de el. De fapt, el nu a suportat rolul secundar ce i-a fost impus în Ardeni. 
Încă de pe atunci, ca urmare a faptului că Montgomery i-a şterpelit (sic!) 
două din armatele sale, Bradley se va răzbuna, denigrînd toate hotărîrile 
mareşalului. Nu este nici corect, nici serios, căci criticile sale — preluate de 
un mare număr de generali şi autori americani — nu rezistă unui examen 
obiectiv. 1. El îi reproşcază lui Montgomery că a întîrziat prea mult 
contraatacul în nord şi că a cedat teren. De pildă, faptul că a ordonat 
Diviziei 7 blindate să se replieze în spatele rîului Salm, pe 22 decembrie. 


Acest ordin a fost însă dat cînd Saint-Vith îşi îndeplinise rolul şi astfel a fost 
salvată o unitate valoroasă. Justeţea acestei hotărîri a fost ulterior 
confirmată de generalul-maior Hasbrouck, apărătorul oraşului. Negrăbindu- 
se să contraatace, Montgomery se conforma ordinelor judicioase ale lui 
Eisenhower de a nu-şi angaja forţele şi, mai cu seamă, blindatele pe 
bucățele, aşa cum făcuseră germanii în Normandia. În timp ce comandanții 
americani din zonă, după şocul primelor zile, nu mai voiau să cedeze o 
palmă de pămînt, comandantul Grupului de armate 21 urmărea să creeze un 
front închegat în nord, cu rezerve care să fi fost angajate atunci cînd 
inamicul nu mai dispune de asemenea forţe. Pentru mareşal, important era 
să se interzică germanilor aliniamentul Trois-Ponts, Marche, pe unde 
aceştia puteau executa un ocol în direcţia Liege. Îi era indiferent dacă 
trupele germane înaintau spre Meuse la Dinant, unde forţele britanice erau 
în gardă. De aceea, el a dispus cu grijă unităţile în canatul de nord al uşii, 
unităţi care, graţie lui, au constituit un dispozitiv echilibrat, asigurînd 
libertatea de acţiune.1% 2. Bradley îi mai reproşează învingătorului de la El 
Alamein slaba participare a Corpului XXX armată britanic la operaţiile 
active din Ardeni. Neîndoios, aceste lupte au fost purtate în special de 
trupele americane, nimeni nu se gîndeşte să conteste acest lucru. 
Montgomery a procedat însă înţelept angajînd doar în mică măsură Corpul 
XXX armată. Se poate observa în acest caz deosebirea totală de vederi între 
Bradley şi mareşal. Americanii nu se mai gîndeau (cu excepţia lui 
Eisenhower şi Bedell Smith) decît la „bătălia intrîndului“. Montgomery 
vedea însă mult mai departe în spaţiu şi timp. El a trimis Corpul XXX 
armată spre sud, pentru a fi folosit în situaţia în care intervenţia sa devenea 
indispensabilă. Ceea ce conta pentru el era bătălia următoare, cea din 
Renania, care trebuia să fie decisivă. În acest sens, era necesar ca 
contraofensiva germană să întîrzie cît mai puţin posibil ziua Z a acestei 
bătălii. De aceea, Montgomery a menajat cu deosebită grijă Corpul XXX 
armată care, la trei săptămîni după reîntoarcerea sa din Ardeni, va juca rolul 
principal în prima fază a campaniei din Germania. 

Dar, dintre toţi comandanții, meritul principal al victoriei din Ardeni îi 
revine lui Eisenhower, care răspundea de acest teatru de operaţii, chiar dacă 
strategia sa anterioară contribuise într-o oarecare măsură la succesul iniţial 
al ultimei zvîcniri a germanilor. Mai întîi, pentru că el a suportat şocul cu 
forţa sa morală cunoscută: „Nu vreau să văd decît chipuri surizătoare în 
jurul meu“, a afirmat el deschizînd şedinţa din acea sinistră zi de 19 


decembrie, din cadrul conferinţei de la Verdun. Apoi, pentru că tot el a fost 
acela care a ordonat contramăsurile de ansamblu şi reorganizarea 
comandamentului care au stat la baza redresării. 

Se întîmplă rar, în istoria militară, ca o lovitură atît de puternică să nu 
atragă dizgraţia, meritată sau nu, asupra unuia sau mai multor „tapi“ 
ispăşitori, pe care i-au desemnat şefii. Eisenhower s-a opus ca lucrurile să 
se petreacă astfel. Nici Courtney Hodges, nici Troy Middleton nu au fost 
schimbaţi din funcţie şi cu atît mai puţin transferați. Toţi au fost acoperiţi de 
comandantul suprem. Nimic nu reflectă mai bine autoritatea şi spiritul său 
echilibrat. 

La sfîrşitul anului 1944, Eisenhower nu mai este, într-adevăr, omul din 
iunie sau septembrie. Fără îndoială că în această perioadă el s-a dovedit a fi 
mai mult „preşedinte”. Acest comportament se explică prin trecutul său, atît 
de diferit faţă de cel al subordonaţilor direcţi pe care i-a avut din noiembrie 
1942. Alexander, Montgomery, Bradley, Patton erau practicieni ai meseriei 
armelor. Ei participaseră la primul război mondial; comandaseră succesiv, 
în luptă, eşaloanele divizie, corp de armată şi armată, iar primii trei şi grup 
de armate. Cariera lui Eisenhower a fost cu totul alta. În 1918, unitatea sa 
nu a părăsit Statele Unite. A urmat apoi studii superioare cu rezultate 
strălucite; a îndeplinit importante funcţii de stat-major în America şi în 
Filipine, a obţinut brevetul de pilot la vîrsta de 48 de ani şi apoi, fără să fi 
comandat vreodată un eşalon intermediar în luptă, se va trezi, deodată, la 
comanda teatrului de operaţii din Africa de Nord. Încă de pe atunci, s-a 
văzut că acest şef, pe cît de inteligent pe atît de modest, se simţise multă 
vreme în inferioritate faţă de subordonații săi cînd era vorba de probleme 
practice. După experienţa din Ardeni însă, Eisenhower, departe de a fi fost 
doborît, s-a simţit călit şi „rodat“. De acum înainte nu mai contau criticile. 
Nu mai contau nici proasta dispoziţie a lui Bradley şi nici jignirile 
necontrolate ale lui Patton. El a devenit, în mod miraculos, şeful. Nicicînd 
n-a avut ocazia „să-şi dovedească mai bine calităţile în toată măreţia lor” ca 
în aceste momente tragice. 

Şi totuşi, oricît de mare ar fi meritul conducerii, adevăratul învingător în 
această bătălie de un gen atît de deosebit în primele zile a fost infanteristul 
american; soldatul, subofiţerul, ofiţerul cu grad inferior, comandantul de 
batalion. Răspîndiţi pe un front prea larg, zdrobiţi de un foc nimicitor, 
izolaţi, depăşiţi, ei au rezistat. Lupta disperată a acestor grupuri mici a 
atenuat încetineala iniţială de reacţie a comandamentului, permiţînd 


elaborarea contramăsurilor. Germanii îşi făcuseră greşit calculul, plecînd de 
la un raţionament aparent logic. În concepţia lor, armata americană fusese 
pregătită exclusiv pentru războiul ofensiv. Chiar şi unităţile de veterani nu 
rezistaseră niciodată, după 6 iunie, în faţa unui atac puternic. Singurele 
divizii care cunoscuseră acest gen de luptă, cele de la Salerno şi Anzio- 
Nettuno, erau fie în Italia, fie cu armata comandată de generalul Patch în 
Alsacia-Lorena. Toate acestea erau exacte... şi totuşi deducţiile s-au dovedit 
false. Cu excepţia cîtorva slăbiciuni semnalate la Gruparea 14 cercetare sau 
la neexperimentata Divizie 106, abandonată în condiţii îngrozitoare, 
diviziile americane, indiferent dacă aveau sau nu experienţă de luptă, au 
dovedit în aceste operaţii descentralizate calităţile individuale pe care le 
demostraseră la Bataan 19! şi Corregidor. +°> Înroşind cu sîngele lor zăpada 
din Ardeni, infanteriştii americani au meritat inscripţia ce figurează pe 
monumentul de la Bastogne, maiestuos precum grandoarea sacrificiului lor, 
nepieritor ca amintirea oamenilor din acel „decembrie întunecat”: 
„Liberatoribus Americanis Populus Belgicus Memor“. 


Bilanţul din punct de vedere operativ 


Pentru germani, bătălia din Ardeni a început cu un strălucit succes, 
datorită realizării surprinderii tactice, şi s-a încheiat cu o grea înfrîngere. În 
intervalul 16 decembrie-31 ianuarie, ei au pierdut 130 000 de oameni, iar 
aliaţii — 75 000.103 

Cele mai bune unităţi germane au fost sacrificate degeaba; au fost 
distruse sau abandonate 600 de tancuri; în condiţiile în care atîtea divizii din 
rîndul celor constituite de puţină vreme îşi etalau mediocritatea, unele 
divizii de elită, precum diviziile 1, 2, 9 şi 12 tancuri SS, n-au mai fost 
înlocuite. 

Se poate chiar afirma că, dacă această ultimă zvicnire a Wehrmacht-ului 
n-ar fi atras după sine unele consecinţe dureroase pentru viteaza populaţie 
din Ardeni, care merita o soartă mai bună, ea ar fi fost providenţială. lată 
cîteva date şi fapte care ilustrează inutilitatea acestui efort suprem al 
germanilor. 

— 16 decembrie. Se declanşează ofensiva lui Model. 

— 19 decembrie. Corpul XXX armată britanic se deplasează din zona 
limburgheză a frontului de pe Meuse spre sud. 


— 26 decembrie. Înaintarea germană este definitiv oprită în Ardeni; sînt 
declanşate operaţiile ofensive aliate la flancul de sud şi în fundul pungii. 

— 1 ianuarie. Începe atacul german în Alsacia-Lorena, care se va 
prelungi pe tot parcursul lunii, fără să se obţină vreun succes notabil şi fără 
să se realizeze fixarea inamicului. 

— 3 ianuarie. Începe ofensiva aliată la flancul de nord al pungii. 

— 15 ianuarie. În timp ce forţele americane şi Corpul XXX armată 
britanic sînt angajate în Ardeni, iar armata comandată de generalul 
Dempsey este obligată să acţioneze în nord, Corpul XI armată britanic 
cucereşte triunghiul Roermond. La 26 ianuarie, generalul Ritchie 
consolidează apărarea pe toată lungimea cursului inferior al rîului Roer. 

— 16 ianuarie. Horrocks readuce Corpul XXX armată britanic pe frontul 
din Olanda. 

— 20 ianuarie. Armata 1 franceză, întărită la scurtă vreme cu Corpul 
XXI american, începe reducerea pungii de la Colmar prin două atacuri 
concentrice pornite de la flancul de nord şi de la cel de sud al pungii. După 
o bătălie foarte dură, punga este lichidată. La 6 februarie, celebra Divizie 3 
americană, înzestrată cu ambarcaţiuni şi scări de asalt, execută un atac pe 
timp de noapte asupra şanţurilor şi zidurilor de apărare tip „Vauban“ 104 de 
la Neuf-Brisach. La 9 februarie Divizia 2 marocană a cucerit localitatea 
Chalemp€. În acest moment, Rinul este în întregime apărat între Basel şi 
Gambsheim. Armata 1 franceză şi Corpul XXI american au făcut 22 000 de 
prizonieri. 

— 30 ianuarie. Aliaţii au depăşit, în Ardeni, linia de pe care au pornit 
germanii ofensiva la 16 decembrie; armatele 1 şi 3 americane pătrund, fără 
să-şi permită vreun răgaz, în masivul Eifel, cînd ninsoarea era în toi. 

— 8 februarie. La 23 de zile după plecarea sa din Ardeni, Horrocks 
începe cu Corpul XXX armată, de la sud-est de Nijmegen, operaţia 
„Veritable”, prima fază a operaţiilor aliate hotărîtoare de pe malul stîng al 
Rinului. 


CAPITOLUL LX 
FORŢELE GERMANE SPECIALE 


Protagoniştii 


În timpul bătăliei din Ardeni, forţele germane speciale nu au izbutit să 
se ridice la înălţimea aşteptărilor. Gruparea Skorzeny nu şi-a putut îndeplini 
misiunea principală ce-i fusese încredinţată; acelaşi lucru se va întîmpla şi 
cu trupele aeropurtate de sub comanda colonelului von der Heydte. 

Nu trebuie însă să confundăm gruparea condusă de von der Heydte cu 
cea a lui Skorzeny. Aceasta din urmă era constituită din aventurieri, pe 
măsura şefului lor. Prima era alcătuită din soldaţi în fruntea cărora se afla un 
adevărat ofiţer, baronul von der Heydte, eroul de la Carentan 105. care după 
război va funcţiona ca profesor de drept. Făcut prizonier la Montjoie la 22 
decembrie, von der Heydte va fi considerat de adversarii săi un 
„gentleman“. 

Otto Skorzeny, ofiţer SS, a devenit celebru prin acţiunea pe care a 
organizat-o la 12 septembrie 1943 pentru eliberarea lui Mussolini, reţinut 
prizonier într-un hotel situat pe o culme muntoasă din provincia Abruzzo 
106, precum şi prin atacul executat la 15 octombrie 1944 cu batalionul 
aeropurtat „Jagdverbănde SS 500” asupra clădirii „Burgberg” din 
Budapesta, sediul guvernului ungar, care s-a soldat cu „punerea în afară de 
orice pericol” a amiralului Horthy, regent al Ungariei, care iniţiase negocieri 
cu sovieticii. Cînd se va preda americanilor, la 15 mai 1945, după ce 
amiralul Dönitz, succesorul desemnat al Fiihrerului, a semnat capitularea, 
Skorzeny va fi deferit pentru crimele sale de război unui tribunal american 
cu sediul la Dachau, care îl va achita totuşi la 12 septembrie 1947. 


Gruparea Skorzeny 


În ziua de 22 octombrie, la Marele Cartier General al lui Hitler, 
„Vizuina lupului” de la Rastenburg, Skorzeny află direct de la Fiihrer că 
este înaintat la gradul de Obersturmbannfiihrer (locotenent-colonel SS) şi că 
are misiunea de a executa operaţia „Greif“ în cursul unei ofensive prevăzute 
a avea loc în Ardeni. 

Două vor fi misiunile ce i se vor încredința, pe care urma să le execute 
cu o unitate special constituită, ce va primi numele de Brigada 150 blindată: 

1. Brigada va trebui să profite de breşa efectuată de Armata 6 blindată 
SS comandată de Sepp Dietrich, să pătrundă rapid în vîrf de lance şi să 
cucerească podurile de la Huy, Amay şi Engis de pe fluviul Meuse, între 


Namur şi Liege. Aceste poduri trebuiau păstrate intacte, pentru a permite 
blindatelor germane să se deplaseze în grabă spre Anvers. Pînă la fluviul 
Meuse, ofiţerii şi soldaţii brigăzii urmau să poarte uniforme americane: în 
acţiunile de pe Meuse ei vor lupta în uniformă germană. 

2. Echipe mici, de asemenea în uniforme americane, trebuiau să se 
infiltreze în spatele liniilor inamice, să obţină informaţii, să execute acte de 
sabotaj şi, în general, să întreţină o stare de confuzie în rîndurile 
adversarului. 

În ziua de 26 octombrie, prin ordinul nr.12 759/44, lansat prin 
teleimprimatorul O.K.W.-ului, se solicitau voluntari din toate armele 
Wehrmacht-ului, care să aibă o foarte bună condiţie fizică, să fie antrenați în 
lupta corp la corp, să cunoască limba engleză şi, pe cît posibil, dialectele 
americane. Acest ordin trebuia adus imediat la cunoştinţa tuturor unităţilor 
şi serviciilor. În ordin se menţiona: „Fiihrerul a ordonat înfiinţarea unei 
unităţi speciale de tăria a aproximativ două batalioane, care va interveni pe 
frontul occidental pentru operaţii speciale sau de cercetare... Aceşti 
voluntari vor trebui să se deplaseze la baza Friedenthal, pentru a fi puşi la 
dispoziţia Obersturmbannfiihrer-ului Skorzeny”. 

Cum putea fi transmis în clar un asemenea ordin, în care se făcea apel la 
voluntari destinaţi unor operaţii speciale, în vreme ce în alte părţi fuseseră 
luate cele mai drastice măsuri pentru asigurarea secretului ofensivei 
proiectate? Puțin i-a lipsit lui Skorzeny să „turbeze de mînie”. 

Într-adevăr, serviciile de informaţii americane au intrat în posesia 
acestui ordin la opt zile de la difuzarea sa, însă Comandamentul american 
nu va trage, pentru moment, nici o concluzie deosebită. 

Şase sute de voluntari au fost îndreptaţi spre Friedenthal, baza 
batalionului aeropurtat „Jagdverbânde”, rebotezat SS 600 şi trecut sub 
ordinele lui Skorzeny. Cei mai buni cunoscători de engleză au fost păstraţi 
pentru comandoul special care trebuia să ducă la bun sfîrşit misiunea de 
infiltrare în spatele liniilor inamice. 

Cu un efectiv total de cca 2 000 de oameni — două batalioane de 
„Jagdverbănde“ SS 600, întărite cu unităţi provenite din Wehrmacht şi 
Luftwaffe şi cu restul de voluntari —, grosul Brigăzii 150, destinată 
executării misiunii în vîrf de lance, a fost împărţit în trei grupuri de luptă, 
avînd fiecare misiunea de a cuceri şi menţine unul din cele trei poduri de pe 
fluviul Meuse. 


Materialul american primit a fost decepţionant, atît în privinţa 
vehiculelor, cît şi a armamentului şi chiar a uniformelor. După cum afirma 
Skorzeny, „Numai oamenii din comandoul special dispuneau de uniforme şi 
vehicule americane în cantităţi suficiente. Pentru grosul efectivelor brigăzii, 
nu dispuneam de uniforme aliate decît pentru echiparea şoferilor şi a cîtorva 
ofiţeri. Cu foarte mare greutate mi-au fost puse la dispoziţie vreo opt tancuri 
şi vreo 20 de camioane americane. Timpul de pregătire de cinci săptămîni, 
la care ulterior s-au mai adăugat două, a fost absolut insuficient, aşa încît 
am fost nevoit să recurg aproape peste tot la improvizații. Aşa se face că a 
trebuit să hotărăsc, de pildă, ca majoritatea soldaţilor să fie îmbrăcaţi în 
uniforme germane, încercînd să las impresia unei coloane de prizonieri care 
erau transportaţi spre spatele frontului aliat“.107 

La 16 decembrie, grupurile de luptă ale Brigăzii 150 blindate se află, 
împreună cu Corpul I blindat SS, în sectorul Losheim, Graben. Dar 
rezistenţa americană este tenace, drumurile înguste sînt aglomerate, iar 
ofensiva stagnează; grupurile lui Skorzeny nu pot să demareze acţiunea. În 
aşteptarea unor condiţii mai prielnice, acesta lansează echipele sale speciale 
de comando în sectorul de sud al frontului. 

A doua zi, 17 decembrie, blocările de circulaţie de pe şosele devin tot 
mai multe, Corpul I blindat SS nu poate fi ajutat şi se va trezi în dimineaţa 
zilei de 18 fără carburant. Skorzeny îşi dă seama că breşa prin care trebuia 
să-şi strecoare gruparea nu putea fi realizată şi se resemnează la a-şi pune 
brigada la dispoziţia Corpului I blindat SS; aşadar, prima misiune din cadrul 
operaţiei „Greif” nu a putut fi îndeplinită. 

După ce a eşuat, în faţa Diviziei 30 americane, într-o tentativă zadarnică 
de cucerire a oraşului Malmédy, Brigada 150 a fost înlocuită, la 28 
decembrie, de o divizie de infanterie şi apoi trimisă pentru refacere la 
Schlierbach, unde va fi curînd desfiinţată. 

Între timp, opt echipe alcătuite din trei-patru falşi americani din 
comandoul destinat sabotajului +° au pătruns în spatele liniilor americane, 
provocînd derută printre unităţi: ele au tăiat liniile telefonice şi de telegraf, 
au schimbat tăbliţele semnalizatoare ale unităţilor de sprijin logistic, au 
semnalat cîmpuri false de mine şi au aruncat în aer chiar şi un depozit de 
muniții; în schimb, nici una dintre ele nu a întîlnit în cale vreun depozit de 
carburanţi. 

Începînd cu 18 decembrie, cînd au fost descoperiţi, făcuţi prizonieri şi 
somaţi să vorbească primii soldaţi germani deghizați din cadrul 


comandoului, cartierul general american a fost cuprins de o mare emoție. 
Ordinul nr.12 759/44 al O.K.W. a fost dezgropat din dosare şi s-a dat 
alarma. 

Cu toate acestea, dispoziţiile date în legătură cu falşii americani vor 
provoca haos în rîndul trupelor. Mii de soldaţi din poliţia militară încep 
vînătoarea pentru a-i depista. Bradley recunoaşte că nici gradul, nici 
ordinele de serviciu şi nici protestele nu i-au scutit pe combatanții aflaţi în 
deplasare de un interogatoriu în toată regula la fiecare încrucişare de 
drumuri. Aşa cum afirmă istoricul britanic Charles Foley, „În curînd 
jumătate din armata americană îl căuta pe Skorzeny în rîndurile sale. 
Pretutindeni vedeam numai inamici şi spioni”. Psihoza „naziştilor 
deghizați” s-a răspîndit pînă la Paris, unde, la Marele Cartier General de la 
Versailles, pe care serviciile de securitate l-au transformat într-o adevărată 
fortăreață pentru a-l proteja pe Eisenhower de oamenii lui Skorzeny, au fost 
luate măsuri severe în acest sens; timp de o săptămînă ei au limitat foarte 
strict deplasările comandantului suprem, exasperat de aceste dispoziţii 
restrictive. 

Numai patru dintre sabotorii Brigăzii 150 blindate vor fi capturați în 
uniforme americane şi împuşcaţi conform legilor războiului, o altă echipă 
va fi dată dispărută, iar celelalte şase care au mai rămas se vor reîntoarce în 
liniile germane.109 

Astfel, au fost suficienţi doar cîţiva oameni, care se deplasau ca nişte 
copii rătăciţi prin liniile americane, ca să se provoace totală confuzie pe 
front şi în spatele liniilor inamicului; se poate spune că efectul psihologic 
creat de comandoul special al operaţiei „Greif“ a fost, aşadar, enorm. 
Operații speciale de acest gen merită un studiu atent din partea experţilor 
militari. 

De precizat că Skorzeny a declarat în mod oficial că nu a avut niciodată 
intenţia de a-l captura sau de a-l asasina pe generalul Eisenhower. lar în mai 
1945, colonelul Henry G. Sheen, şeful serviciilor de contraspionaj din 
cadrul Comandamentului Suprem al Forţelor Expediţionare Aliate, a ţinut 
să retracteze definitiv, în faţa corespondenţilor de război aliaţi aflaţi la Paris, 
zvonurile lansate în decembrie.110 


Gruparea von der Heydte 


La 8 decembrie 1944, potrivit directivelor Fiihrerului, generalul Student 
l-a convocat pe baronul von der Heydte, înaintat la gradul de locotenent- 
colonel după bătălia din Normandia, şi i-a ordonat să alcătuiască o grupare 
de luptă ce urma să fie paraşutată într-un punct nevralgic în cursul viitoarei 
ofensive din vest. Operația avea să poarte numele de cod „Stosser”. 

Supravieţuitor din cadrele specializate în acţiuni de trupe aeropurtate 
care luptaseră în 1940, von der Heydte era un ofiţer încercat; el comandase 
un batalion în Creta şi la El Alamein şi apoi Regimentul 6 Fallschirmjăger 
în Normandia. 

Gruparea de luptă a fost constituită la Alten la 11 decembrie, personalul 
brevetat fiind preluat de la Armata 1 aeropurtată, pe atunci dislocată în 
Olanda; pe 15 decembrie, gruparea este transferată la Euskirchen şi 
subordonată Armatei 6 blindate SS. S-a hotărît ca unitatea să rămînă 
grupată şi să fie paraşutată la sud de Eupen, în regiunea Baraque Michel, 
pentru a intercepta comunicaţia Eupen, Malmédy din munţii Fagnes 
acoperiţi de zăpadă şi a împiedica afluirea întăririlor americane pe această 
axă vitală. Gruparea urma să menţină această poziţie pînă la sosirea 
diviziilor Volksgrenadier şi de tancuri ale lui Sepp Dietrich, care aveau 
misiunea de a cuceri masivul Elsenborn, fortăreață naturală situată pe 
comunicaţia spre Liege. 

Cele patru companii comandate de von der Heydte sînt transportate cu 
106 avioane de tip „Junkers 52“, care decolează de pe aerodromurile din 
Paderborn şi Lippspringe în noaptea de 16 spre 17 decembrie; decolarea a 
trebuit să fie amînată cu 24 de ore, din cauza lipsei de camioane pentru 
transportarea oamenilor şi a materialelor pînă la terenul de zbor. 

Ca urmare a unor greşeli de navigaţie şi a lipsei de experienţă a piloților, 
precum şi a focului intens al bateriilor antiaeriene americane, cea mai mare 
parte a soldaţilor sînt parașutați mult înainte şi după zona de paraşutare. 
Deasupra acesteia suflă un vînt deosebit de puternic, care atinge 16 metri pe 
secundă. În aceste condiţii catastrofale, efectivele batalionului desantat la 
locul stabilit se răsfiră pe teren şi numeroşi paraşutişti se rănesc la impactul 
cu pămîntul; majoritatea containerelor, în care se aflau aruncătoare de 
grenade antitanc, muniții, alimente, s-au pierdut; aparatele de radio au 
dispărut sau sînt sfărîmate. Din cei o mie de oameni parașutați, von der 
Heydte reuşeşte cu greu să recupereze 275 de soldaţi apți de luptă. 

După cercetarea împrejurimilor în dimineaţa zilei de 17 şi o scurtă 
ciocnire cu o unitate americană în după-amiaza aceleiaşi zile, von der 


Heydte se îndreaptă cu oamenii săi spre Eupen, petrecînd toată ziua de 18 în 
incertitudine, din cauza lipsei de informaţii. Va încerca să stabilească, spre 
est, legătura cu Armata 6 blindată SS, dar în zadar; la nord-est de Malmedy 
ofensiva germană a eşuat total, avangărzile lui Sepp Dietrich fiind blocate 
în jurul masivului Elsenborn, a cărui apărare a fost treptat întărită de 
comandamentul Corpului V armată american. După noi ciocniri cu 
elemente americane pe 18 şi 20 decembrie, soldate cu pierderi mari, 
moralul trupelor lui von der Heydte, care rătăceau de şase zile pe un frig 
năprasnic, fără hrană, fără adăpost şi fără posibilitatea de a se odihni, era 
foarte scăzut. 

În faţa imposibilității de a continua o misiune de hărţuire lipsită de sens, 
la 21 decembrie von der Heydte ordonă trupelor din subordine să se 
disperseze în grupuri mici de doi sau trei oameni şi să încerce să ajungă din 
nou în liniile germane. Porneşte şi el la drum, dar, pe 22 decembrie, epuizat 
de oboseală, cu picioarele îngheţate, mort de foame şi de frig, ajunge la 
Montjoie, unde va fi capturat de către americani. Cea mai mare parte a 
supravieţuitorilor din gruparea sa de luptă au fost făcuţi, de asemenea, 
prizonieri. 

Datorită condiţiilor dezastruoase în care a avut loc lansarea, bilanţul 
ultimei operaţii germane aeropurtate din timpul războiului a fost mediocru: 
8 vehicule şenilate şi alte 32 de vehicule distruse; circa 30 de prizonieri care 
au trebuit să fie eliberaţi cu condiţia de a avea grijă de paraşutiştii germani 
răniţi. 

Comandamentul german a încălcat, din imperative de ordin tactic, 
regulile operaţiilor aeropurtate: salt de noapte — în condiţiile unui vînt cu o 
viteză de peste 7 metri pe secundă, considerat drept limita absolută pentru 
lansarea cu paraşuta —, care a îngreunat aterizarea şi regruparea oamenilor, 
precum şi recuperarea containerelor; lipsa instruirii precise a personalului 
(nu au existat nici un plan în relief al obiectivului, nici o fotografie aeriană, 
nici o schiţă a terenului). Această încălcare a prescriptiilor inerente unei 
armate aeropurtate avea să atragă după sine eşecul misiunii „Stâsser“. Pe de 
altă parte, adversarul nu fusese izgonit din zona sa de paraşutare, iar 
populaţia nu îi era favorabilă. 

În schimb, raidul grupării von der Heydte a izbutit să amplifice obsesiile 
aliaţilor, să sporească frica şi insecuritatea în rîndul trupelor americane din 
zonă prin confuzia creată între operaţiile „Greif” şi „Stâsser”; victorie 
repurtată, fără să ştie, de către von der Heydte. Peter Elstob apreciază că 


lansarea unui grup de paraşutişti în spatele frontului Corpului V american 
„nu avea nici o importanţă din punct de vedere tactic, însă a avut ca efect 
psihologic considerabil deruta creată de neaşteptatul atac german. Îndată ce 
s-a aflat că au fost lansați paraşutiştii germani, s-a creat impresia că aceştia 
se aflau peste tot (de fapt, vîntul dispersase paraşutiştii în aproape toată 
zona Ardenilor). S-au pierdut multe ore, iar mulţi oameni — care ar fi fost 
poate mai utili în altă parte — au fost nejudicios folosiţi, trebuind să verifice 


la faţa locului rapoartele care plouau din toate părţile“. 


Anexa 1 


ANEXE 


FORŢELE PREZENTE PE FRONTUL DE VEST LA 16 


DECEMBRIE 1944 


Nr. de 


GERMANI 


ALIAŢI 


Grupul de armate 21 


divizii 
14 


Nr. de 
divizii 
7 


Grupul de armate „H” 


Armata 9 americană 


Corpul VII armată 
(Armata 1 americană) 


Total 
(din care 9 blindate) 


Corpul V armată 
(Armata 1 americană) 


Corpul VIII armată 
(Armata 1 americană) 


Total 
(din care una blindată) 


Armata 3 americană 


6 


10 


Armata 15 


Total 


Armata 6 blindată SS 


Armata 5 blindată şi 
Armata 7 


Rezervele Grupului de 
armate „B” 


Rezervele pentru frontul 
de vest 


Total 
(din care 12 blindate) 


Grupul de armate „G“ 
şi Rinul-Superior 


11 


18 


11 


29 


21 


Grupul de armate 6 
Total 
(din care 8 blindate) 
Total divizii 
Rezerve ale C.S.F.E.A. 
La Reims 
În Marea Britanie 


Total 


Divizii care debarcă în 
porturile franceze şi sînt 
disponibile peste cîteva 
zile 

Total 
In afara sistemului 
principal de forţe 
Porturi la Atlantic 


Frontul din Alpi 
Total general 


Anexa 2 


STRUCTURA UNOR UNITĂŢI ÎN TIMPUL BĂTĂLIEI DIN 


ARDENI 


69 


Total 


Total divizii 


Dirijate ulterior spre 
frontul de vest 


Total 


Porturi la Atlantic 
Total general 


Compunerea coloanei Peiper 


Coloana Peiper sau „Kampfgruppe” Peiper (Gruparea de luptă Peiper), 
după numele comandantului său, Standartenfiihrerul SS Joachim Peiper, 
formată din Regimentul 1 tancuri SS şi mai multe subunități de sprijin. 


Regimentul 1 tancuri SS: 


Batalionul 1 tancuri (Sturmbannfiihrer SS Poetschke) 
Companie de stat-major 


21 


68 


74 


77 


Compania 1, înzestrată cu tancuri „Panther“ (comandant 


Hauptsturmfiihrer SS Krenser, rănit la Stavelot, apoi Obersturmfiihrer SS 


Hennecke) 


Compania 2, înzestrată cu tancuri „Panther” (Hauptsturmfiihrer SS 
Christ) 

Compania 6, înzestrată cu tancuri „Liger” (Hauptsturmführer SS 
Junker) 

Compania 7, înzestrată cu tancuri „Liger” (Hauptsturmführer SS 
Klingelhoepper) 

Compania 9 pionieri 

O grupare de artilerie regimentară 

Servicii 


Un regiment de tancuri SS avea în compunere toate tancurile diviziei 
(120). In afara acestui batalion de tancuri, regimentul mai cuprindea 
artilerie şi servicii. 


Subunităţile de întărire 


A 


Secţia 501 „Liger”, înzestrată cu tancuri „Tiger Regal” 
(Hauptsturmfiihrer SS von Westerhagen) 

Divizionul 3 infanterie moto (Diefenthal) 

Divizionul 2 artilerie (Schlecht) 

Batalionul 68 artilerie antiaeriană (Sturmbannfiihrer SS Wolf) 

Compania 3 pionieri (Obersturmfiihrer SS Sievers) 

Grupul de cercetare, comandat de Sturmbannführer SS Gustav Knittel, 
era format din şase companii, la care se adăugau, în funcţie de împrejurări, 
o companie de pionieri şi o baterie de artilerie. 

Compania de stat-major a acestui grup era comandată de 
Obersturmfiihrer SS Goltz şi avea în compunere: 

— un pluton geniu (Untersturmfiihrer SS Droege) 

— un pluton pionieri (Untersturmfiihrer SS Wiese) 

— un pluton motociclişti (Untersturmfiihrer SS Gerndt) 

— un pluton biciclişti (Untersturmfiihrer SS Kollaschny) 

Această companie de stat-major s-a „distins” în mod special prin 
masacrele săvîrşite în cătunele Ster, Parfondruy şi Renarmont (civili 
asasinați, între care femei şi copii). 


Compunerea Diviziei 99 infanterie americană 


Statul-major şi compania de stat-major a diviziei 
Regimentul 393 infanterie 

Regimentul 394 infanterie 

Regimentul 395 infanterie 

Divizionul 370 artilerie de cîmp (105 mm) 
Divizionul 371 artilerie de cîmp (105 mm) 
Divizionul 372 artilerie de cîmp (155 mm) 
Divizionul 924 artilerie de cîmp (105 mm) 
Batalionul 324 geniu 

Batalionul 99 cercetare 

Compania 99 transmisiuni 

Compania 99 intendenţă 

Compania 799 agenţi de legătură 
Batalionul 324 asigurare medicală 


I s-au alăturat ca întăriri: 


Divizionul 801 autotunuri 
Divizionul 400 artilerie blindată 
Divizionul 987 artilerie 
Divizionul 766 artilerie 


Un regiment de infanterie era alcătuit din trei batalioane, fiecare a cîte 
trei companii de puşcaşi şi o companie de armament greu, cu un efectiv de 
35 de ofiţeri şi 825 de soldaţi. 

Companiile sînt desemnate prin litere: 

Batalionul 1: companiile A, B, C, D 

Batalionul 2: companiile E, F, G, H 

Batalionul 3: companiile I, K, L, M 

Ceea ce americanii numesc „squadron“ (escadron de cercetare) este de 
fapt o unitate de tăria şi compunerea unui batalion; companiile din 
compunerea unei astfel de subunități sînt denumite Troop A, B, C... 


Compunerea Diviziei 7 blindată 


Stat-major şi compania de stat-major 
Statul-major şi compania de stat-major a Grupării de luptă „A” 
Statul-major şi compania de stat-major a Grupării de luptă „B“ 


Statul-major al Grupării de luptă „R” 

Compania 147 blindată de transmisiuni 

Batalionul 87 cercetare 

Batalionul 17 tancuri 

Batalionul 31 tancuri 

Batalionul 40 tancuri 

Batalionul 23 infanterie blindată 

Batalionul 38 infanterie blindată 

Batalionul 48 infanterie blindată 

Statul-major şi bateria de stat-major a artileriei divizionare: 

Divizionul 434 artilerie blindată 

Divizionul 440 artilerie blindată 

Divizionul 489 artilerie blindată 

Batalionul 33 blindat de geniu 

Statul-major şi compania de stat-major a transmisiunilor diviziei: 

Batalionul 77 blindat de asigurare medicală 

Batalionul 129 blindat de agenţi de legătură 

Plutonul de poliţie militară 

Fanfara diviziei 

Statele-majore ale grupărilor de luptă (desemnate prin literele „A“, „B“ 
şi „R“) primesc de la statul-major al diviziei blindate mijloacele 
corespunzătoare în funcţie de operaţiile avute în vedere. 


Unităţi primite ca întărire şi unităţi detaşate la Saint-Vith 


Divizionul 203 artilerie antiaeriană 

Divizionul 814 de autotunuri 

Compania 446 transport 

Compania 396 transport 

Divizionul 275 artilerie blindată 

Divizionul 965 artilerie de cîmp 

Batalionul 168 geniu luptă 

Statul-major şi compania de stat-major a Batalionului 81 geniu luptă 
(Divizia 106 infanterie) 

Plutonul 3 din compania F a Regimentului 423 infanterie (Divizia 106) 

Statul-major şi compania de stat-major a Grupării de luptă „B“ a 
Diviziei 9 blindate 


Batalionul 14 tancuri 

Batalionul 27 infanterie blindată 

Compania D din Batalionul 89 cercetare, cu plutoane din cadrul 
companiei E şi companiei F 

Compania A din batalionul 9 blindat de geniu 

Compania A din divizionul 811 autotunuri 

Bateria B din Divizionul 482 artilerie antiaeriană 

Compania B din Batalionul 2 blindat de asigurare medicală 

Compania C din Batalionul 138 blindat de agenţi de legătură 

Regimentul 112 infanterie 

Divizionul 229 artilerie de cîmp 

Compania C din Regimentul 103 geniu luptă 

Regimentul 424 infanterie 

Divizionul 591 artilerie de cîmp 


Lista unităţilor încercuite în oraşul Bastogne: 


Cartierul general al Diviziei 101 aeropurtate (comandant: general de 
brigadă Anthony C. McAuliffe) 

G1: locotenent-colonel Ned D. Moore 

G2: locotenent-colonel Paul A. Danahy 

G3: locotenent-colonel H.W.O. Kinnard 

G4: locotenent-colonel Carl W. Kohls 

Medic: locotenent-colonel David Gold 


Regimentul 501 aeropurtat (locotenent-colonel Julian J. Ewell) format din: 
Batalionul 1 (maior Raymond V. Bottomly) 
Batalionul 2 (maior Sammie N. Homan) 
Batalionul 3 (locotenent-colonel George K. Groswold) 


Regimentul 502 aeropurtat (locotenent-colonel Steve A. Chappuis) format 
din: 

Batalionul 1 (maior John D. Hanlon) 

Batalionul 2 (locotenent-colonel Thomas H. Sutliffe) 

Batalionul 3 (locotenent-colonel John P. Stopka) 


Regimentul 506 aeropurtat (Robert F. Sink) 


Batalionul 1 (locotenent-colonel James J. Laprade, ucis la Noville în 
ziua de 19 decembrie) 

Batalionul 2 (locotenent-colonel Robert L. Strayer) 

Batalionul 3 (maior Gus M. Heilman) 


Regimentul 327 infanterie aeropurtată (colonel Joseph H. Harper) 

Batalionul 1 (locotenent-colonel Hartford F. Salee) 

Batalionul 2 (locotenent-colonel Roy L. Imman) 

Batalionul 3 (locotenent-colonel Ray C. Allen) 

Divizionul 321 artilerie aeropurtată (locotenent-colonel Edward L. 
Carmichael) 

Divizionul 907 artilerie aeropurtată (locotenent-colonel Harry W. 
Nelson) 

Divizionul 377 artilerie aeropurtată (locotenent-colonel Harry W. 
Ellkins) 

Divizionul 463 artilerie aeropurtată (locotenent-colonel John T. Cooper 
Jr.) 

Divizionul 81 artilerie antiaeriană aeropurtată (locotenent-colonel Cox 
Jr.) 

Batalionul 326 geniu aeropurtat (Hugh A. Mezley) 

Compania 426 intendenţă aeropurtată (căpitan George W. Horn) 

Compania 101 transmisiuni aeropurtată (căpitan William J. Johnson) 

Compania 801 agenţi de legătură aeropurtată (căpitan John L. Patterson) 

Compania 326 de asigurare medicală aeropurtată (maior William F. 
Barfield) 


Unităţi ataşate Diviziei 101 aeropurtate: 

Gruparea de luptă „B” din Divizia 10 blindată, comandată de colonel 
William L. Roberts. 

Pe timpul dispunerii sale la Bastogne, Gruparea de luptă „B“ din 
Divizia 10 blindată a fost impărţită în patru unităţi tactice: cele trei grupări 
de luptă, comandate de maior William D. Desobry, locotenent-colonel 
Henry T. Cherry şi, respectiv, locotenent-colonel James O” Hara, şi o 
grupare de unităţi subordonată direct comandantului Grupării de luptă „B“, 
formată din: 

Statul-major şi compania de stat-major a Grupării de luptă „B“ (Divizia 
10 blindată) 

Compania C din Batalionul 3 tancuri 


Batalionul 21 tancuri (mai puţin compania C) 

Companiile A şi C din Batalionul 54 infanterie blindată 

Compania C din Batalionul 20 infanterie blindată 

Statul-major şi plutonul de stat-major al companiei C din Batalionul 55 
blindat de geniu 

Statul-major şi plutonul de stat-major al companiei C din Divizionul 
609 autotunuri 

Statul-major şi plutonul de stat-major al companiei D din Batalionul 90 
cercetare 

Bateria B din Divizionul 796 artilerie antiaeriană 

Divizionul 705 autotunuri (locotenent-colonel Clifford D. Templeton); 
un pluton din această unitate a rămas în Laroche pentru a asigura paza la o 
intersecţie de drumuri. 

Divizionul 755 artilerie de cîmp (locotenent-colonel William F. 
Hartman) 

Divizionul 420 artilerie blindată (colonel Browne, rănit de o schijă de 
obuz în ziua de 24 decembrie şi mort în cursul zilei următoare) 

Divizionul 969 artilerie de cîmp (locotenent-colonel Hubert D. Barnes) 

Compania C din Batalionul 9 blindat geniu 

Un pluton din compania B din Batalionul 80 blindat de asigurare 
medicală 

Bateria B din Divizionul 796 artilerie antiaeriană era înzestrată cu 
faimoasele mitraliere cu patru ţevi „meat chopper” („maşină de tocat 
carne”), care vor secera rîndurile infanteriei germane, în special la 
Senonchamps. 


Anexa 3 
PARTICIPAREA MILITARĂ BELGIANĂ 


Prin forţa împrejurărilor, participarea militară belgiană la bătălia din 
Ardeni nu a fost şi nu putea fi decît minoră. 

Astfel: 

Brigada 1 infanterie belgiană „Liberation”, din subordinea Corpului 
VIII armată britanic, a participat în ziua de 11 noiembrie la atacul executat 


de forţele britanice în direcţia Venlo şi Meuse, după ce atinsese, în prealabil, 
canalul Wessem, la data de 25 septembrie, şi realizase joncţiunea între 
Armata 2 britanică şi Armata 1 americană. La 17 noiembrie, brigada 
belgiană a fost retrasă de pe front, mai întîi pentru refacere şi reorganizare, 
apoi pentru instrucţie, perioadă care se va încheia la 3 aprilie 1945; începînd 
de la această dată, marea unitate, întărită cu voluntari de război angajaţi în 
eliberarea ţării, îşi va relua locul în dispozitiv şi va lupta pe frontul din 
Olanda. 

Batalionul 1 belgian de maşini blindate din compunerea acestei brigăzi 
a fost retras de pe front la jumătatea lunii noiembrie şi trimis pentru refacere 
la Louvain, după ce participase la luptele de pe canalul Wessem. La 
jumătatea lunii decembrie, acest batalion primeşte misiunea de a constitui 
un regiment de maşini blindate şi-şi aşteaptă apoi noii recruți, care vor sosi 
la Buggenhout pe 8 ianuarie. Regimentul 1 cavalerie, a cărui existenţă a fost 
vremelnică, nu va fi gata la timp pentru a participa la ultimele operaţii din 
Germania. 

Compania 4 belgiană, din compunerea Comandoului 10 interaliat, s-a 
afirmat pe timpul cuceririi insulei Walcheren (Bătălia din bazinul inferior al 
fluviului Escaut), cînd se afla în subordinea Comandoului 41 infanterie 
marină britanic. În dimineaţa zilei de 7 noiembrie, luptătorii, epuizați, au 
fost înlocuiţi de englezi. După o şedere în Belgia, luptătorii din subunitățile 
de comando au revenit la Walcheren, pentru a ocupa un dispozitiv de 
apărare, apoi vor fi trimişi, la începutul anului 1945, în Marea Britanie, 
pentru a alcătui acolo, cu sprijinul recruţilor şi voluntarilor, unitatea 
independentă de comando. 

Scurt timp după eliberare, în Belgia au fost create unităţi auxiliare. 
Începînd din luna octombrie 1944 au fost constituite mai multe batalioane 
de puşcaşi, datorită afluirii de voluntari, din care o mare parte veneau din 
Rezistență. La jumătatea lunii decembrie, batalioanele 1 şi 2 de puşcaşi 
ocupau un sector defensiv de-a lungul fluviului Meuse şi a rîului Waal, în 
cadrul Armatei 1 canadiene; batalionul 3, aflat şi el la dispoziţia Grupului 
de armate 21 britanic, asigura misiuni de pază a comunicaţiilor. Batalionul 
4, aflat la dispoziţia Grupului de armate 12 american, a îndeplinit misiuni 
similare în regiunea Visé şi a canalului Albert. Cele 7 batalioane de puşcaşi, 
create în decembrie, se aflau la instrucţie, cu excepţia batalionului 13, 
constituit la 16 noiembrie şi scos în întregime (cadre şi trupă) din Armata 


secretă, zona a IV-a, care a trecut imediat sub comandă britanică şi a fost 
folosit ca atare în provinciile Anvers şi Limburg. 

Din cele două batalioane de pionieri, trupe auxiliare de geniu, 
prevăzute, ca şi batalioanele de puşcaşi, în convenţia încheiată cu 
Comandamentul Suprem al Forţelor Expediţionare Aliate la 25 mai 1944, 
batalionul 1 va fi creat de-abia pe 17 decembrie. 

Companiile de transport auto, ca şi alte diverse unităţi, cum au fost 
companiile de control al traficului rutier, de poliţie militară etc., a căror 
creare fusese, de asemenea, prevăzută, vor fi puse la dispoziţia 
Comandamentului britanic începînd abia cu 2 martie 1945. 

Independent de escadrilele secţiunii belgiene din cadrul forţelor aeriene 
militare britanice, la bătălia din Ardeni au mai participat: ofiţeri de legătură 
ai Misiunii Militare Belgiene (numărul acestora era de 157 la 1 ianuarie 
1945), din rîndul acelora care au fost repartizaţi la majoritatea unităţilor 
luptătoare din compunerea Grupului de armate 21 britanic şi a Grupului de 
armate 12 american; de asemenea, un mic număr de ofiţeri şi subofiteri din 
Corpul de interpreţi, creat în noiembrie 1944 de Ministerul belgian al 
Apărării Naţionale şi pus la dispoziţia unităţilor şi serviciilor Grupului de 
armate 21 britanic, care vor participa, de asemenea, la operaţii, începînd din 
ianuarie 1945. 

Batalionul de paraşutişti belgian S.A.S., din care două companii 
continuau să execute, în decembrie 1944, misiuni în Olanda, în cadrul 
operaţiei „Market-Garden”, s-a dispus la Tervuren, unde a fost transformat 
în unitate de cercetare îmbarcată pe 40 de jeep-uri blindate. O grupare de 24 
de jeep-uri blindate a plecat în ziua de 20 decembrie spre frontul din 
Ardeni, fiind trecută în subordinea Diviziei 6 aeropurtate britanice. Ea a 
avut ca misiuni: să execute patrulări pe axa Tellin, Bure, Saint-Hubert; să 
protejeze flancul drept al Diviziei 6 aeropurtate şi să realizeze legătura cu 
forţele S.A.S. franceze care asigurau flancul stîng al Corpului VIII 
american. Această grupare îşi va desfăşura acţiunile într-un teren minat din 
belşug, activitatea sa fiind uneori îngreunată de severele măsuri de control 
americane, datorate obsesiilor provocate de „echipele germane sinucigaşe“ 
ale lui Skorzeny; în perioada 27 decembrie-12 ianuarie a purtat numeroase 
lupte la Wavreille, Bure, Mirwart, Avenne, Champion, precum şi în vîrful 
pungii create de ofensiva germană. 

Batalionul 5 de puşcaşi, aflat la dispoziţia Grupului de armate 12 
american, a constituit cordoane de apărare pentru protejarea depozitelor 


situate la flancul de nord al pungii; elementele de control ale comunicaţiei 
Aywaille, Remouchamps se vor găsi un timp în prima linie, iar compania 4, 
care apăra gara Malmédy, va participa la misiunile de ariergardă ale 
Armatei 1 americane. Batalionul 6 a fost mai întîi încorporat la Corpul VII 
din Armata 1 americană, în cadrul trupelor de securitate, şi i s-au încredinţat 
misiuni de pază a comunicaţiilor şi a posturilor de securitate militară de pe 
linia Vise, Eupen, Steinebriick, pentru a trece apoi, la 21 decembrie, în 
subordinea Corpului XIX armată din Armata 9 americană, unde va îndeplini 
misiuni de pază şi patrulare; în timpul ofensivei germane, detaşamente din 
batalionul 6 vor fi bombardate şi mitraliate din avion în regiunea Eupen, 
Elsenborn. De menţionat că efectivele batalionului 10, aflat la instrucţie în 
tabăra de la Casteau, vor fi supuse focului automat executat de la bordul 
avioanelor germane în noaptea de 31 decembrie spre 1 ianuarie. 

Referitor la Batalionul 2 pionieri, creat la 23 noiembrie şi subordonat 
Comandamentului britanic începînd din 16 decembrie, acesta va fi destinat 
pentru paza podurilor de pe rîul Rupel, în punctul Boom, atunci cînd existau 
temeri în legătură cu forțarea de către inamic a aliniamentului Meusei, în 
direcţia Dinant, şi cu continuarea ofensivei germane în direcţia portului 
Anvers. 

O companie de transport, creată ad-hoc, în timpul eliberării oraşului 
Bruxelles, din militari care participaseră la campaniile din 1940 în cadrul 
Corpului de transport şi al Grupării auto a armatei, dotată cu vehicule 
provenite de la armata germană aflată în retragere, a devenit operaţională la 
începutul lunii octombrie 1944, pentru a se transforma, la 8 decembrie, în 
Compania 2 de transport teritorială. La 23 decembrie, la cererea Crucii 
Roşii belgiene, această subunitate va participa la evacuarea spre Saint- 
Trond a refugiaților, femeilor şi copiilor de la Stavelot; plecarea de la 
Stavelot va avea loc sub focul inamicului, căruia i s-au opus compania, cu 
armamentul portativ slab de care dispunea, şi cîţiva soldaţi americani 
binevoitori care şi-au oferit sprijinul. La jumătatea lunii februarie 1945, 
Compania 2 de transport teritorială va participa la aprovizionarea provinciei 
Luxemburg, devastată. În cursul lunii martie, ea va deveni Compania 2 de 
transport belgiană, dependentă de C.S.F.E.A.1" 

Se ştie că, la 13 noiembrie, guvernul belgian hotărîse demobilizarea şi 
dezarmarea Rezistentei într-un răstimp de cinci zile; generalul-locotenent 
Pire demobilizase deja, la 10 octombrie, Armata secretă. În timpul ofensivei 
germane, Comandamentul aliat nu a solicitat remobilizarea forţelor 


Rezistenței. Cu toate acestea, unii membri ai Rezistenței s-au „reactivat“ în 
timpul ofensivei germane din Ardeni şi au acţionat, în mod individual, pe 
lîngă trupele americane şi britanice. 

Aşa cum arată Jacques Nobecouirt, la data de 18 decembrie, „formaţiuni 
de poliţie militară, întărite cu membri ai Rezistenței, ai Armatei secrete şi ai 
Forţelor din Interior (Frontul Independenţei?) patrulau în jurul localităţii 
Bastogne fără să-l descopere pe inamic”. Doi veterani ai Armatei secrete, 
Jacques de Villenfagne de Sorinnes şi Philippe le Hardy de Beaulieu, după 
ce au informat Brigada 29 britanică cu privire la amplasarea şi densitatea 
forţelor germane în regiunea Celles, Foy-Notre-Dame, vor călăuzi, la 27 
decembrie, pe drumuri înguste de pădure, grupările de tancuri ale brigăzii 
spre o poziţie dominantă, de unde o parte a Diviziei 2 tancuri germană va fi 
surprinsă pe picior greşit. Unul din organizatorii luptei de rezistenţă din 
localitatea Bois Saint-Jean, din apropiere de Wibrin, Joseph André, a adunat 
toţi oamenii de care dispunea din grupul său şi i-a pus la dispoziţia 
americanilor, mai întîi la Houffalize şi apoi la La Roche. La 8 ianuarie 
1945, „Michele” Dubru, membră a Armatei secrete, va executa o misiune 
de cercetare dincolo de liniile germane, în regiunea Longchamps, Bastogne, 
misiune periculoasă, în care a fost însoţită de Emile Lambert din Arlon şi 
care va permite americanilor realizarea unei înaintări considerabile în acest 
sector. Un mare număr de membri ai Rezistenței vor avea astfel un rol 
meritoriu cu titlu izolat, inclusiv cei din Ardeni, care i-au aprovizionat pe 
prizonierii americani, au desfăşurat acţiuni de sabotaj, i-au îngrijit pe 
soldaţii aliaţi sau i-au ascuns cînd erau încercuiți; acest lucru nu este însă, în 
general, menţionat în arhivele oficiale. 

Deşi informaţiile nu reprezintă o intervenţie armată propriu-zisă, 
activitatea în acest domeniu nu este mai puţin legată de operaţiile militare. 
Unele servicii de informaţii belgiene şi-au continuat activitatea pînă în mai 
1945. Astfel, reţeaua „Clarence”, creată de Walthere Dewé, a continuat 
lupta şi după moartea fondatorului ei, împuşcat de inamic la 14 ianuarie 
1944 la Ixelles. În timpul ofensivei din Ardeni, inginerul Herman Chauvin, 
profesor la universitatea din Liège şi prieten nedespărţit al lui Walthere 
Dews 112, a pregătit un amplu plan de pătrundere în liniile germane în 
regiunea Waismes, Saint-Vith, 'Trois-Vierges, rîul Lenne. La realizarea 
proiectului vor contribui în mod activ, alături de el, „Rostand”, „Jean- 
Baptiste“ şi un tînăr din reţeaua „Clarence” supranumit „Studentul”.11% La 


A 


19 ianuarie 1945, zi în care „Studentul” încheia una din aceste misiuni, 


după ce pătrunsese adînc în spatele frontului, ia sfîrşit misiunea operativă a 
reţelei „Clarence”. 

La flancul de nord al pungii germane, generalul J. Lawton Collins, 
comandantul Corpului VII american, a însărcinat un ofiţer belgian, 
comandantul geniului, Georges Martin, să verifice legăturile telefonice din 
interiorul pungii. În timpul înaintării lor, germanii nu avuseseră timp să taie 
firele şi cablurile telefonice. Martin va petrece nopţi întregi în centralele 
telefonice, chemînd abonaţii din zona ocupată de inamic. Pe baza 
informaţiilor obţinute în acest fel de la locuitorii din Ardeni, se va putea 
reconstitui ordinea de bătaie a inamicului. De altfel, un anumit număr de 
agenţi din Serviciul belgian de informaţii şi acţiune, instruiți şi pregătiţi de 
Oficiul serviciului strategic american, au fost trimişi la flancul de nord al 
ofensivei germane şi în spatele liniilor inamicului pentru a culege informaţii 
şi a le transmite prin intermediul aparatelor de emisie. Mulţi dintre ei îşi vor 
găsi moartea în această misiune.114 

După retragerea trupelor germane, în sectorul pungii a rămas o țesătură 
impenetrabilă de mine antipersonal şi antitanc plantate atît de acestea, cât şi 
de aliaţi. În februarie 1945, Batalionul 1 de deminare, destinat îndeplinirii 
unor misiuni în zona Ardeni, va întări elementele permanente ale 
Serviciului de înlăturare şi distrugere a minelor explozibile, care se aflau 
deja în zonă pentru a efectua obscura, dar periculoasa misiune de 
dezamorsare şi de înlăturare sau distrugere a acestor mine. De menţionat, de 
asemenea, că s-a făcut apel la protecţia aeriană pasivă pentru a exhuma 
corpurile a numeroşi soldaţi americani din sectorul Stavelot şi pentru a 
asigura debleierea şi asanarea localităţilor Malmedy, Saint-Vith şi a întregii 
zone devastate. 


Anexa 4 
VICTIMELE CIVILE ŞI PAGUBELE PROVOCATE ÎN ARDENI 


Pe 9 şi 10 septembrie 1944, provinciile belgiene din est au fost 
eliberate; Corpul VII armată american a eliberat oraşul Liège în ziua de 9 şi 
a ajuns la frontiera germană, iar Corpul V armată american a ajuns la 
Luxemburg la 10 septembrie. 


După bucuria resimţită în timpul eliberării, o parte a provinciilor 
Luxemburg, Liege şi Namur aveau să trăiască curînd ororile unei a doua 
invazii naziste. În cursul iernii, una dintre cele mai aspre pe care a 
cunoscut-o Belgia, populaţia din Ardeni a fost cuprinsă încă o dată de 
panică; ea avea să cunoască din nou bombardamentele, incendiile şi 
masacrele. 

Jacques Nobecourt scria: „(...) după retragerea germană, Belgia a 
cunoscut, în ianuarie 1945, ravagiile şi crimele comise în Ardeni, mai 
numeroase şi mai atroce decît în 1914 ori decît în restul Europei ocupate din 
1940“. Potrivit lui Paul M.G. Levy: „Zona Ardenilor era devastată, sărăcită, 
prădată”. John Toland afirmă că, odată încheiată bătălia intrîndului, „lupta 
avea să continue spre est şi să se desfăşoare apoi în Germania, lăsînd în 
urmă două ţărişoare pustiite, case şi ferme rase de pe suprafaţa pămîntului, 
vite moarte, oameni morţi, suflete moarte”. La 28 mai 1945, generalul- 
maior G.W. Erskine scria corespondentului de război Roger Crouquet: 
„Vom regreta încă multă vreme că Belgia a trebuit să plătească un preţ atît 
de mare; pierderi în rîndurile populaţiei civile şi distrugeri materiale”. 

În afara numeroaselor distrugeri şi victime în rîndul populaţiei civile 
provocate de bombardamentele de artilerie şi aeriene ale germanilor şi 
aliaţilor, Ardenii aveau să cunoască masacrele oribile de la Houffalize, La 
Roche, Bourcy, Noville, Wibrin, Stavelot, Bande, Steinbach, comise de 
diviziile blindate SS şi, mai ales, de „Sonderkommando“, echipe speciale de 
exterminare din „Sicherheitsdienst“ (SD). 

Armata germană practica teroarea în rîndul luptătorilor belgieni din 
Rezistență. La Armata 6 blindată SS, ordinul de operaţii semnat pe data de 
8 decembrie de Sepp Dietrich preciza, printre altele: „Widerstand 
bewaffneten Zivilpersonen ist zu brechen” (Va trebui zdrobită rezistenţa 
civililor înarmaţi). Comandantul Armatei 6 blindate SS este deci adevăratul 
responsabil al execuțiilor de civili comise de militari aparţinînd Diviziei 1 
tancuri SS, „Leibstandarte Adolf Hitler”, pe tot parcursul înaintării acesteia, 
în special la Stavelot.115 

În ceea ce priveşte echipele speciale SS-SD, ele urmau trupele de asalt 
şi îi căutau în teritoriul cucerit, mînaţi de spirit de răzbunare, pe membrii 
Rezistenței, dezarmaţi şi demobilizaţi încă din octombrie. În compunerea 
acestor detaşamente speciale intrau şi SS-işti francezi şi belgieni. „Rexiştii” 
116 aveau memorie bună şi note informative bine documentate, pentru că, în 
fiecare loc unde au revenit, ei nu au ezitat în alegerea persoanelor care 


trebuiau ridicate [...] La Bande, Gestapo a identificat în rîndul victimelor 
mai multe persoane din cele aflate în evidenţa rexiştilor”. 

La fel s-au petrecut lucrurile la Bourcy, unde, pe 20 decembrie, 
„Sonderkommando“-ul sosit la faţa locului deţinea o listă cu numele 
patrioţilor din regiune şi a asasinat patru locuitori ai comunei. Aceeaşi 
situaţie a avut loc şi la Nadrin, unde SS-iştii din „Sicherheitsdienst“, care 
deţineau o listă cu membrii din Mişcarea Naţională Belgiană, au arestat, la 
23 decembrie, şase rezistenți şi i-au transportat cu camionul în 
împrejurimile localităţii Houffalize, în locul numit Crateau du Chera, 
împuşcîndu-i în ceafă pe toţi, cu excepţia unuia dintre ei, care a izbutit să 
fugă. Pe 23 decembrie, la Houffalize, germanii i-au arestat pe „terorişti” şi 
i-au împuşcat pe loc. În localitatea Bande, care fusese un important centru 
al rezistenţei armate, după arestarea bărbaţilor din toate casele şi după 
interogarea lor în legătură cu evenimentele din septembrie, 
„Sonderkommando” a omorît 34 de tineri, unul după altul, cu focuri de 
revolver trase în ceafă; al treizeci şi cincilea condamnat a reuşit să scape de 
executorii săi. La începutul lunii ianuarie, la Steinbach, patru fraţi, eroi din 
Rezistență, vor fi asasinați de SS-işti din legiunea „Wallonie”, ucigaşi 
rexişti din statul-major al lui Degrelle. 

De menţionat, totuşi, aşa cum arată Roger Crouquet, că „un mare număr 
din aceste execuţii care au avut loc în Ardeni s-au produs ca urmare a 
neglijenţei unora dintre autorităţi, care au uitat să distrugă listele diverselor 
grupări ale Rezistenței“. 

Marea majoritate a victimelor SS-iştilor erau cu adevărat membri ai 
Rezistenței, însă mulţi civili au fost asasinați sub pretexte false sau chiar 
fără nici un motiv. 

Astfel, la Wanne, în ziua de 18 decembrie, cinci locuitori au fost 
doborîţi cu rafale de pistoale-mitralieră, iar al şaselea a fost executat a doua 
zi. În zilele de 19 şi 20 decembrie, în regiunea Stavelot au fost masacrați 
peste 130 de civili, dintre care 22 de bărbaţi, femei şi copii exterminați la 
Trois-Ponts; 24 de persoane, din care două femei gravide, ucise în cătunul 
Parfondruy; 19 locuitori din cătunul Ster şi 2 locuitori din Renardmont au 
fost mitraliaţi, iar cadavrele lor arse în hangarul unei mici ferme din 
Renardmont (au rămas patru supraviețuitori); 15 locuitori asasinați pe 
şoseaua Coo. La Jevigne (Lierneux), pe 20 decembrie, a fost asasinat în 
mod samavolnic preotul satului. Pe 21 decembrie, la Noville, a avut loc 
execuţia, cu pistoale-mitralieră, a şapte locuitori luaţi la întîmplare ca 


ostateci şi a unui dezertor din Marele Ducat. La Wibrin, pe 24 decembrie, 
doi locuitori au fost ucişi cu gloanţe de revolver, de la mică distanţă, în 
pădurile din preajmă. În La Roche, trei refugiaţi din localitatea Saint-Vith 
au fost asasinați cu gloanţe trase în ceafă, în ziua de 5 ianuarie, într-o 
pădurice din apropierea localităţii Wibrin. 

La această listă de martiri ar mai trebui adăugate multe alte victime 
civile. Unii ostateci, arestaţi de germani, au fost constrînşi să sape tranşee în 
imediata apropiere a liniei frontului; unii au pierit sub focul artileriei 
americane, alţii au fost răniţi şi mutilati. Sute de locuitori din Ardeni, care 
nu au putut sau nu au vrut să evacueze zona în care se desfăşurau operaţiile 
17 au murit în urma bombardamentelor, răpuşi de proiectilele trase de pe 
tanc sau cu bazooka ori în luptele de stradă, pentru fiecare casă în parte, aşa 
cum s-a întîmplat la Rocherath, Remoiville, Chenogne, Manhay. La acest 
tragic bilanţ se mai adaugă şi următoarele: peste 100 morţi şi răniţi în urma 
bombardamentelor la La Roche; 33 morţi din aceeaşi cauză la Rochefort; 
circa 300 de locuitori îngropaţi sub ruine la Saint-Vith; aproape 200 de 
locuitori şi-au găsit moartea în cursul bombardamentelor aeriene la 
Houffalize. Printr-o tragică eroare, Malmédy, unde nu pătrunsese nici un 
german, a fost bombardat în trei rînduri, în zilele de 23, 24 şi 25 decembrie, 
de bombardiere americane; acţiunea s-a soldat cu peste 400 de victime, 
soldaţi americani laolaltă cu civili belgieni. Unii dintre locuitori, refugiaţi în 
peşterile din Ardeni, au pierit de frig şi de foame; alţii, aşa cum s-a 
întîmplat la Bastogne, şi-au pierdut minţile. 

Numărul total al civililor belgieni ucişi s-a ridicat la circa 2 500 de 
persoane, din care 927 în cantoanele Malmédy, Saint-Vith şi Stavelot şi 782 
în zona localităţii Bastogne. Ei nu sînt însă singurii care şi-au pierdut viaţa 
în timpul ultimei ofensive germane din Vest. Deşi departe de Ardeni, în 
lagărele de concentrare germane, printre milioanele de condamnaţi veniţi 
din toată lumea, numeroşi belgieni aveau de suferit de pe urma tiraniei 
feroce a gardienilor SS „Iotenkopf”. Mortalitatea a devenit brusc de zece 
ori mai mare în cursul celei de-a doua jumătăţi a lunii decembrie 1944 şi la 
începutul lunii ianuarie 1945: „Crăciunul a adus vestea noii contraofensive 
germane din Ardeni (...) Lovitura a fost ucigătoare. Am văzut sute de 
oameni cărora le pierise orice sclipire de viaţă şi care s-au lăsat în voia 
sorții”. 

În ceea ce priveşte devastările care au avut loc în Ardeni, acestea au fost 
incalculabile. Oraşe, sate, cătune, ferme izolate au fost bombardate intens 


cînd de germani, cînd de americani sau englezi. Houffalize (nici una din 
cele 340 de case nu a mai rămas în picioare), La Roche (din cele 500 de 
case, au mai rămas doar 4), Saint-Vith (complet rasă), „zdruncinate de 
uraganul inamic, fuseseră strivite de bombele eliberatorilor lor“. Bastogne 
număra 212 case distruse; satele învecinate „parcă fuseseră spulberate de 
luptă“. Rochefort (112 case incendiate sau distruse), Saint-Hubert 
(bombardat în mod sistematic de trupele germane), Malmedy (jumătate din 
oraş complet distrus), Trois-Ponts (74 de case distruse de obuze, 80 avariate 
şi 25 incendiate), Wanne (case distruse), Stavelot (cartiere întregi complet 
distruse de incendii sau obuze), Noville (din 40 de case, 30 distruse şi 10 
nelocuibile), Bourcy (toate casele bombardate) constituie tot atîtea exemple 
dramatice ale amplorii dezastrelor suferite de nefericita populaţie din 
Ardeni, ca urmare a „ultimei aruncări de zaruri a lui Hitler”. Se vor 
înregistra, în total, 11 000 de imobile distruse, din care 18 biserici. 

Pe de altă parte, jafurile, care nu pot fi considerate ca fapte inevitabile 
într-un război, au fost comise nu numai de soldaţi germani, ci şi de trupele 
de şoc engleze şi americane, între altele în imobile din localităţile Marche, 
Lavacherie, Bastogne, Vielsalm şi Stavelot. 


POSTFAŢĂ 


Cartea Bătălia din Ardeni s-a născut din colaborarea a doi mari istorici 
belgieni, Henri Bernard şi Roger Gheysens, două nume bine cunoscute 
specialiştilor de istorie contemporană din ţara noastră. Stins din viaţă în 
noaptea de 14-15 februarie 1987, la vîrsta de 86 ani, Henri Bernard era un 
adevărat Nestor al istoriografiei militare belgiene. Profesor emerit la Şcoala 
Regală Militară, el fusese unul din întemeietorii, încă din 1940, ai reţelei de 
informaţii şi sabotaj „Luc“, care acţiona împotriva trupelor hitleriste ce 
ocupaseră Belgia. Istoric de mare eruditie, de sigură judecată şi de 
remarcabil simţ critic, Henri Bernard este autorul a numeroase lucrări de 
istorie militară, mai ales din perioada celui de-al doilea război mondial, 
între care sînt de amintit cele două mari sinteze Guerre totale et guerre 
revolutionnaire (Război total şi război revoluţionar), 3 vol., Bruxelles, 


1965-1967, şi Histoire de la Résistance européenne. La „quatrième force” 
de la guerre (1939-1945) (Istoria Rezistenței europene, a patra „forţă“ a 
războiului din 1939-1945), Verviers, 1968, precum şi admirabila analiză 
Panorama d'une défaite. Bataille de Belgique — Dunkerque, 10 mai-4 juin 
1940 (Panorama unei înfrîngeri. Bătălia Belgiei: Dunkerque, 10 mai-4 iunie 
1940), Gembloux, 1940. 

Roger Gheysens, participant şi el la mişcarea de rezistenţă în timpul 
ocupaţiei hitleriste în Belgia, este astăzi redactorul-şef al revistei de istorie 
militară „Memo”. Dintre numeroasele sale lucrări, cea mai citită este 
desigur pasionanta Les espions — un panorama de l'espionnage de notre 
temps (Spionii — privire de ansamblu asupra spionajului din epoca noastră), 
Paris-Bruxelles, 1973. 

Ambii istorici s-au preocupat şi de istoria României: Henri Bernard a 
scris articolul consacrat ţării noastre în lucrarea de referinţă Encyclopédie 
de la guerre 1939-1945 (Enciclopedia războiului din anii 1939-1945) şi a 
evocat mişcarea naţională de rezistenţă antifascistă din România în sinteza 
amintită consacrată mişcării de rezistenţă din Europa ocupată sau controlată 
de Wehrmacht; Roger Gheysens a publicat încă din 1969 un amplu studiu 
despre Actul revoluţionar de la 23 August 1944 — cel dintii din istoriografia 
occidentală aflat în perfect acord cu concluziile istoriografiei române —, iar 
recent a tipărit în „Memo” două studii despre contribuţia României la 
înfrîngerea Germaniei hitleriste; el este, de asemenea, autorul prefeţei la 
ediţia belgiană a lucrării generalului-locotenent dr. Ilie Ceauşescu, 
Transilvania — străvechi pămînt românesc. Prieten devotat al poporului şi 
ţării noastre, Roger Gheysens a fost distins cu ordinul „Tudor 
Vladimirescu”; el face parte din Comisia româno-belgiană de istorie 
militară. 

Bătălia din Ardeni — subiectul cărţii de faţă — a făcut obiectul unei foarte 
bogate bibliografii, care numără lucrări de caracter variat de la memoriile 
generalului Dwight Eisenhower şi studiul generalului Hasso von 
Manteuffel, participant la bătălie, la lucrările de caracter monografic ale lui 
Robert Merriam, John Toland, Jacques Nobecouirt şi recentul album al lui 
Michel Herubel. 

Cartea lui Henri Bernard şi Roger Gheysens este o analiză exemplară a 
bătăliei din Ardeni şi în rîndurile de mai jos dorim doar să aducem unele 
detalii care dau culoare relatării acestei ultime ofensive a Wehrmacht-ului 
pe frontul de Vest. 


15 decembrie 1944. Generalul Whiteley, şeful adjunct al biroului de 
operaţii al Comandamentului suprem aliat comunică: „Nimic de semnalat 
pe frontul Ardenilor”. 

16 decembrie 1944. După o pregătire de artilerie scurtă (orele 5,30- 
6,15), dar intensă, trei armate germane — dintre care două blindate, 
înzestrate cu care de luptă „Panther” şi „Iiger” — atacă pe un front larg de 
circa 100 de km între localităţile Monschau şi Echternach. 

Începuse bătălia Ardenilor. 

În momentul declanşării atacului german, forţele anglo-americane se 
aflau — în ciuda succeselor de după debarcarea din Normandia — într-o 
situaţie dificilă: principalele porturi de la Oceanul Atlantic şi Marea 
Nordului erau fie ocupate de garnizoane germane care continuau să reziste, 
fie greu utilizabile din pricina distrugerii instalaţiilor (în cazul Anvers-ului 
ca urmare a bombardamentelor germane cu V-1 şi V-2), aprovizionarea 
întîmpinînd serioase dificultăţi; comandamentul aliat nu dispunea de 
rezerve operative şi strategice; ofensiva aliată din noiembrie 1944 nu 
izbutise să rupă apărarea germană, iar Rinul — obiectivul ei principal — nu 
fusese atins decît de flancul drept al forţelor aliate; în sfîrşit, opinia publică 
occidentală, întreţinută cu speranţa unei victorii apropiate, începea să dea 
semne de nerăbdare — vizibile mai ales în criticile violente din presă —, iar 
după eşecul sîngeros de la Amhem era înclinată să supraestimeze numărul 
şi valoarea diviziilor germane. Chiar în ziua începerii ofensivei din Ardeni, 
Hanson Baldwin, considerat drept unul din cei mai informaţi observatori 
militari, afirma că pe frontul de Vest, în faţa celor şaizeci de divizii aliate, se 
aflau o sută de divizii germane. 

La conferințele militare de la Maastricht (7 decembrie) şi Londra (12 
decembrie) între Eisenhower şi Montgomery s-au manifestat divergențe în 
ceea ce priveşte planul de desfăşurare a operaţiunilor militare, opiniile celui 
din urmă fiind sprijinite de statul-major britanic. Hotărîrea finală prevedea o 
succesiune de ofensive limitate, care urmau să permită invadarea Germaniei 
pe la nord şi sud de Ardeni. 

Considerat de Eisenhower şi Bradley drept o zonă lipsită de obiective 
strategice şi neprielnică pentru desfăşurarea unor acţiuni ofensive în timpul 
iernii, din pricina reliefului accidentat şi a pădurilor masive (în limba celtă, 
ar dean înseamnă pădure), sectorul Ardenilor era destinat unităţilor care nu 
primiseră încă botezul focului sau care fuseseră greu încercate în luptă. 


Comandamentul aliat dovedea, prin raţionamentul său, o surprinzătoare 
carenţă de memorie, care avea să aibă consecinţe grave. Aprecieri similare 
îngăduiseră germanilor, în mai 1940, să străpungă frontul francez, slab 
apărat, în sectorul Ardenilor şi să asigure astfel succesul campaniei din 
Franţa. Pregătind ofensiva sa din iarna anului 1944, Hitler voia să reediteze 
victoria din 1940. Dar, în calculele şi planurile sale, dictatorul nazist uita că 
Wehrmacht-ul din cel de al şaselea an de război nu mai era cel din 1940: 
cele mai bune unităţi ale sale fuseseră nimicite pe frontul răsăritean. La 
începutul lui decembrie 1944 comandamentul german dispunea, cel puţin 
teoretic, de 276 de divizii şi brigăzi, dintre care 150 erau angajate pe frontul 
de Est, 75 divizii şi 3 brigăzi luptau în apus, 22 divizii în Italia, iar restul se 
aflau ca trupe de ocupaţie în Danemarca şi Norvegia. Recrutarea în masă a 
tuturor cetăţenilor între 16-60 de ani (aşa-numitul Volkssturm) adusese în 
rîndurile armatei bătrîni, copii, creînd doar iluzia unor efective reînnoite, pe 
care realităţile cîmpului de luptă o spulberau însă cu rapiditate. „Sîngelui 
nou — scrie istoricul militar elveţian E. Bauer — infuzat forţelor germane îi 
lipseau globulele roşii“. Faimoasele arme secrete — laitmotivul propagandei 
lui Goebbels — nu putuseră aduce o cotitură în desfăşurarea războiului: 
unele se dovediseră de eficacitate redusă (V-1 şi V-2), altele rămăseseră în 
faza de prototip sau fuseseră fabricate în număr mic (cvadrireactorul 
„Heinkel“, destinat bombardării New York-ului, sau avionul de vînătoare cu 
reacţie „„Messerschmitt” 262, primul de acest fel din lume). 

În toamna anului 1944, Hitler era decis să nu se resemneze la defensivă 
în Occident; ameninţarea care plana asupra Ruhr-ului impunea găsirea unei 
soluţii care să permită degajarea acestui nucleu al industriei de război 
germane. Hitler a pregătit în cel mai desăvârşit secret planul unei ofensive în 
Ardeni, pe care a ascuns-o şi de cel căruia avea să-i încredinţeze comanda 
trupelor angajate în ofensivă — feldmareşalul von Rundstedt. 

Planul german prevedea străpungerea frontului aliat în Ardeni, 
înaintarea în direcţia Anvers-Bruxelles, încercuirea şi nimicirea forţelor 
anglo-americane aflate la nord de linia de străpungere. Vremea rea — 
anunţată de serviciile meteorologice — avea să ţintuiască la sol aviația aliată, 
iar concentrarea mascată a trupelor în această zonă urma să asigure 
superioritatea germanilor în oameni şi material. Hitler nu se înşelase în 
alegerea Ardenilor ca teatru al ofensivei sale. Convingerea 
Comandamentului aliat că o ofensivă inamică era imposibilă aici în timpul 
iernii, precum şi posibilităţile de camuflare oferite de terenul accidentat şi 


de păduri permiteau realizarea surprinderii şi, respectiv, mascarea 
pregătirilor. 

La 11-12 decembrie, comandanții marilor unităţi care urmau să participe 
la ofensivă au fost convocați la castelul Ziegenberg, unde Hitler îşi stabilise 
cartierul. În spatele participanţilor — care fuseseră obligaţi să se lase 
dezarmaţi la intrare —, un şir de SS-işti le supravegheau fiecare mişcare. 
„Nimeni din auditoriu — îşi amintea generalul Bayerlein — nu îndrăznea să 
se mişte, nici măcar pentru a-şi scoate batista din buzunar”. 

Starea fizică a fiihrerului părea să simbolizeze situaţia Reich-ului: 
„încovoiat, palid, cu faţa buhăită, îngrămădit în fotoliul său, cu mîinile 
agitate de un tremur nervos şi cu braţul stîng scuturat de un tic violent, pe 
care încerca să-l ascundă. Un bolnav (...) cînd mergea, el îşi tîra piciorul”. 
Descrierea aparţine generalului von Manteuffel. 

În locul unor indicaţii precise privind desfăşurarea ofensivei, Hitler a 
rostit o lungă cuvîntare, în care se amestecau fraze despre consecinţele păcii 
westfalice cu încercări de justificare a „războiului preventiv” şi cu 
autoelogieri pentru hotărîrea, abnegaţia şi previziunea sa. Ideile 
fundamentale ale cuvîntării porneau de la premisa că destrămarea coaliţiei 
antihitleriste era iminentă din pricina divergenţelor dintre parteneri. Noua 
ofensivă germană urmărea să demonstreze adversarilor că victoria asupra 
Reich-ului nu putea fi obţinută. 

Toate obiecțiile şi propunerile prezentate anterior de cei iniţiaţi în 
secretul ofensivei fuseseră înlăturate, astfel că zarurile erau aruncate. Cele 
două armate care urmau să efectueze străpungerea (5 şi 6 blindate) 
aparţineau grupului de armate „B“ al feldmareşalului Walter Model şi erau 
comandate de Hasso von Manteuffel, descendentul unei familii nobiliare 
care urca pînă în veacul al XIII-lea, şi, respectiv, Sepp Dietrich, vechi 
membru al partidului şi comandant al gărzii personale a fiihrerului. 

În ciuda măsurilor de precauţie luate de germani, aliaţii au putut să 
observe sau să dispună de informaţii privind pregătirea ofensivei. Astfel, 
reflectoarele destinate să creeze un clar de lună artificial sub care urma să se 
desfăşoare atacul german — procedeul fusese utilizat şi de britanici la 
Arnhem — au fost descoperite de avioanele aliate. În noaptea de 13-14 
decembrie fusese capturat un soldat care avea asupra lui ordinul de atac 
semnat de von Rundstedt; în sfîrşit, un dezertor comunicase ziua şi ora 
atacului. Aceste observaţii sau informaţii, ca şi multe altele, au fost însă 
neglijate sau au sosit prea tîrziu, astfel că atacul german a constituit o 


surpriză atît pentru soldaţii americani din liniile îngheţate ale Ardenilor, cît 
şi pentru comandamentul suprem instalat la Versailles. 

În primele ore ale ofensivei germane, americanii au fost aproape 
incapabili să înţeleagă realitatea: generalul Hodges, comandantul Armatei 
1, în al cărei sector s-a declanşat atacul, a refuzat să aprobe suspendarea 
ofensivei în direcţia Roer, crezînd că e vorba de o acţiune de diversiune. 
Eisenhower, care în cursul dimineţii asistase la căsătoria ordonanţei sale, nu 
a fost informat decît zece ore după începerea ofensivei germane. 
Dezorientării de la nivelele superioare de comandă i-a corespuns în Ardeni 
o retragere în panică, cu pierderi grele. 

În ciuda scepticismului generalilor germani asupra şanselor de succes, 
se părea că norocul le surîde din nou. Vremea rămînea nefavorabilă pentru 
aviaţie, astfel că aliaţii nu puteau beneficia de zdrobitoarea lor superioritate 
aeriană. La 18 decembrie, generalul Alan Brooke, şeful statului major 
britanic, nota în jurnalul său: „Este o situaţie îngrijorătoare”. 

Şocul provocat de atacul german a fost amplificat de zvonurile care 
circulau între militari şi civili despre paraşutiştii germani îmbrăcaţi în 
uniforme americane cu misiunea de a executa acte de sabotaj şi de a-l 
asasina chiar pe Eisenhower. Comandamentul german prevăzuse, într- 
adevăr, două acţiuni ale trupelor aeropurtate avînd indicativele-cod 
„Stâsser” (erete) şi „Greif“ (condor). Operațiunile au fost confundate 
adesea, deşi s-au desfăşurat separat şi au urmărit scopuri distincte. Dacă 
prima nu s-a deosebit prin nimic de o obişnuită acţiune aeropurtată şi a 
eşuat complet, cea de a doua avea un caracter mai puţin obişnuit. Sub 
conducerea lui Otto Skorzeny, organizatorul eliberării lui Mussolini şi al 
capturării amiralului Horthy, o brigadă specială de germani îmbrăcaţi în 
uniforme americane urma să întreprindă acţiuni de sabotaj şi diversiune în 
spatele frontului inamic, cu scopul de a semăna panică şi derută. Serviciul 
american de informaţii culesese însă numeroase date despre organizarea 
acestei acţiuni, inclusiv semnele de recunoaştere ale germanilor (al doilea 
nasture de la bluză rămînea neîncheiat, două lovituri în cască atunci cînd se 
întîlneau etc.). Pentru a-i distinge pe falşii americani de cei adevăraţi, au 
fost imaginate cele mai neaşteptate procedee: suspecţilor li se cerea să 
indice capitalele diverselor state americane, numele unor sportivi americani 
de prestigiu sau... să rostească cuvîntul „wreath”, a cărui pronunție 
dezvăluia imediat originea interlocutorului. Însuşi generalul Bradley a fost 
silit să se supună în trei rînduri unor astfel de verificări. 


Cu tot ritmul lent al înaintării germane — Meuse, care ar fi trebuit atinsă 
în a patra zi a ofensivei, continua să rămînă în spatele liniilor americane — 
soldaţii germani, obişnuiţi pînă atunci numai cu retragerea, căpătau 
convingerea că erau martorii unor victorii de mare anvergură. „De astă-dată 
— scria un locotenent SS familiei sale — noi sîntem de o mie de ori mai bine 
aici decît voi acasă. Nu vă puteţi închipui ce ore şi ce zile glorioase trăim 
(...) zăpada e roşie de sîngele american“. „Fumăm ţigări americane şi 
mîncăm ciocolată — comunica un infanterist — niciodată în viaţa mea n-am 
mîncat atîta“. 

Acest optimism nu era însă împărtăşit în sferele de comandă germană. 
Ofensiva era departe de a se desfăşura satisfăcător, mai ales în sectorul 
Armatei 6 SS blindate, iar în sectorul Armatei 5 blindate, oraşul Bastogne — 
principalul nod rutier al regiunii — nu fusese ocupat. 

În noaptea de 18-19 decembrie, Divizia 101 aeropurtată americană, 
trimisă ca întărire la Bastogne, şi divizia „Panzer Lehr” se îndreptau într-o 
adevărată întrecere spre orăşelul belgian. „Cursa” a fost cîştigată de 
americani datorită unui incident mărunt: în satul Mageret, generalul 
Bayerlein, comandantul diviziei germane, a întrebat pe un locuitor dacă îi 
văzuse pe americani, iar acesta a răspuns că zărise 50 de tancuri şi 40 de 
maşini blindate. Îngrijorat, generalul german a oprit înaintarea. Nu se ştie 
nici pînă astăzi cine a fost acest civil care a adus un imens serviciu aliaţilor 
şi nici dacă intenţia sa fusese să-i deruteze pe germani, pentru că, în 
realitate, de amintitul sat se apropiase doar o simplă patrulă de recunoaştere 
americană. Germanii au asediat Bastogne, apărat de forţele aflate sub 
comanda generalului american McAuliffe. La 22 decembrie generalul 
Heinz Kokott a prezentat garnizoanei încercuite un ultimatum, care începea 
cu o idee pe cît de banală pe atît de adevărată: „Soarta războiului e 
schimbătoare...”. Răspunsul generalului american s-a rezumat la un cuvînt 
a cărui traducere trebuie căutată de cititori în dicționarele unde se indică şi 
sensul argotic al expresiilor: „Nuts”. 

Între timp, înaintarea germană se lovea de o rezistenţă tot mai 
înverşunată. Avangărzile germane au ajuns la 6 km de Meuse (în punctele 
cele mai avansate germanii înaintaseră, de la începutul ofensivei, circa 100- 
110 km), dar devenea tot mai vizibil că atacatorii sînt epuizați. La 22 
decembrie a început ofensiva generalului Patton. Îmbunătăţirea vremii făcea 
din nou aviația anglo-americană stăpîna aerului: între 24-26 decembrie au 
fost efectuate 5 000 de ieşiri; numai asupra orăşelului St.-Vith au fost 


aruncate peste 1 700 tone de bombe. În ciuda eşecului evident al ofensivei, 
Hitler a refuzat propunerea lui von Rundstedt de a opri atacul şi de a 
organiza apărarea pe linia Salm-Houffalize-Bastogne. Despresurarea 
Bastogne-ului, la 26 decembrie, şi începutul contraofensivei aliate la 3 
ianuarie aveau să-l constrîngă însă pe fiihrer să-şi încerce soarta armelor 
într-o altă ofensivă, care avea să se desfăşoare în Alsacia, fără ca operaţia 
ardeneză să fie complet abandonată. 

La 1 ianuarie 1945, într-un ultim efort desperat, aviația germană a atacat 
prin surprindere aeroporturile aliate din Olanda, Belgia şi nordul Franţei, 
distrugînd 800 de aparate aliate şi pierzînd o treime din efectivele sale. 
Pentru Luftwaffe această acţiune era cîntecul de lebădă. Un ultim asalt era 
întreprins asupra orăşelului Bastogne, la 3 ianuarie. O săptămînă mai tîrziu, 
Armata 6 blindată era retrasă. La sfîrşitul lunii ianuarie trupele germane se 
aflau pe poziţiile de plecare din decembrie. 

La mijlocul lunii ianuarie începea marea ofensivă sovietică pe întregul 
front răsăritean. Reich-ul hitlerist era în pragul prăbuşirii. Victoria asupta 
Germaniei naziste a fost, aşa cum a relevat preşedintele României 
socialiste, tovarăşul Nicolae Ceauşescu, rezultatul luptei şi jertfelor a zeci 
de popoare, hotărîte să-şi apere libertatea şi demnitatea. 

Cartea istoricilor belgieni Henri Bernand şi Roger Gheysens se înscrie 
drept cea mai riguroasă analiză din punct de vedere militar a bătăliei din 
Ardeni, iar Editura Militară a luat o fericită iniţiativă punînd-o la dispoziţia 
marelui public cititor din ţara noastră. 


Florin Constantiniu 

Notes 


[-1] 


Trupe de desant-diversiune (n. red). 


2] 


În intervalul 6 iunie-27 august, Divizia 6 aeropurtată, din cadrul căreia au fost aduşi în 
Normandia, la 6 iunie, circa 8 000 de oameni, a înregistrat 821 de morţi (din care 76 ofiţeri), 2 
709 răniţi (din care 199 ofiţeri) şi 886 dispăruţi (din care 41 ofiţeri), cea mai mare parte a 
acestora din urmă pe timpul saltului sau al aterizării din 6 iunie. 


[-3] 


Brigada 1 belgiană şi Brigada regală olandeză au întărit Divizia 49, Brigada 1 comando a 
ajuns în Anglia, iar Brigada 4 comando a intrat în subordinea Corpului I. 


[4] 


Statul-major, trupele şi serviciile Corpului VIII au rămas provizoriu în Normandia, cu 
excepţia „trenului” de aprovizionare. 


[-5] 


De remarcat că, la 17 august, o parte a forţelor lui Patton au trecut la Armata 1. 


[-6] 


În Africa, Patton, cu opt ani mai în vîrstă decît Bradley, comandase o armată, iar acesta 
din urmă îi fusese subordonat în calitate de comandant de corp de armată. După „incidentul” 
din Sicilia (pălmuirea unui soldat), care scandalizase presa, Patton a căzut în semidizgraţie. 
Eisenhower a izbutit să obţină folosirea lui în Normandia, unde i-a încredinţat însă comanda 
unei singure armate, ca subordonat al lui Bradley, inferiorul său, de data aceasta comandant de 
grup de armate. Mulţi dintre generali n-ar fi acceptat această răsturnare în ierarhie! Patton a 
acceptat-o însă din toată inima. „Nu contează rangul, spunea el. Pentru un soldat singurul lucru 
care contează este acela de a se bate”. Splendid exemplu! Pe lîngă calităţile sale remarcabile, 
Patton, personaj ieşit din comun, avea şi unele defecte păcătoase. Îi plăcea să-şi intreţină 
legenda, fapt ce punea uneori în umbră pe Bradley şi Hodges. Acesta a fost poate şi motivul 
pentru care Eisenhower a menţinut Corpul V în subordinea Armatei 1, comandată de modestul 
şi foarte capabilul Courtney Hodges, pentru ca acesta din urmă să fie cel care eliberează 
Parisul şi nu Patton! Pe de altă parte, comandantul Armatei 3 era plin de contraste. Acest 
literat, care comenta Biblia şi compunea versuri amuzante, nu-şi putea stăpîni izbucnirile 
verbale sau gesturile violente; aceasta i-a pricinuit cel mai mult rău în Sicilia şi apoi în 
Germania, la puţin timp după terminarea războiului. În sfîrşit, şovinismul său exagerat îl făcea 
să nu se prea sinchisească de solidaritatea interaliată. Despre acest mare soldat, a se vedea 


H.H. Semmes, Portrait of Patton, New York, 1955, lucrare de departe mai bună decît cea a lui 
L. Farago, apărută mai recent şi deosebit de tendenţioasă, intitulată Patton, Ordeal and 
Triumph, New York, 1968. 


[-7] 


Mai există şi un alt considerent care-l îndemna pe B.L. Montgomery (op. cit., p.271) să 
susțină strategia ofensivei pe o direcţie principală: „Economia şi mîna de lucru britanice aveau 
nevoie de o victorie în 1944 şi nu mai tîrziu. Războiul apăsa din greu asupra maselor populare 
din Anglia; de aceea, el trebuia încheiat rapid. Acest imperativ era diferit de cel american: 
deosebire în ceea ce privea graba, dar şi deosebire de doctrină. Asta nu înțelegeau generalii 
americani: războiul nu se desfăşurase în ţara lor. De ce trebuia să fim noi sacrificați opiniei 
publice americane şi alegerilor prezidenţiale? Strategia pe care eram pe cale să o adoptăm 
însemna un număr sporit de morţi şi de răniţi. Nu din raţiuni de securitate aveau să fie 
desfăşurate armatele pe un front larg; flancul nostru de sud era perfect asigurat şi ar fi putut 
rezista fie şi numai datorită supremaţiei noastre aeriene, cu un uşor sprijin din partea trupelor 
de uscat“. 


[-8] 
Voluminoasa lucrare a lui N. Hamilton, Monty, apărută recent, vol. II, Londra, 1983, 
p.790-835, oferă noi şi pertinente lămuriri asupra dezacordului Eisenhower-Montgomery şi 


asupra motivaţiilor americane, mai degrabă politice decît militare, din ajunul alegerilor 
prezidenţiale. 


[+9] 
Sherman, William Tecumseh (1820-1891), general american. S-a remarcat în timpul 
Războiului de Secesiune (1861-1863), repurtînd victorii strălucite cu armata federalilor 


îndeosebi ca urmare a faptului că a făcut din neprevăzut, mobilitate şi hărţuire principalii 
factori de izbîndă (n. red.). 


[—10] 


Înlocuit la comanda aviaţiei Armatei 9 de generalul Hoyt S. Vandenberg. 


[-11] 


Aceste unităţi aeriene au fost luate de la Forțele Expediţionare Aliate. 


Rat VĂ 


În iunie 1944, englezii aveau două divizii aeropurtate (1 şi 6). Americanii aveau două 
divizii în vest (82 şi 101) şi una în Pacific (11); ei vor trimite încă două pe teatrul de operaţii 
din Europa (17 şi 13). Englezii şi americanii mai dispuneau, în plus, de cîteva brigăzi sau 
regimente de paraşutişti independente. Polonezii dispuneau de o brigadă aeropurtată, iar 
norvegienii de mici unităţi de paraşutişti. 


| — 


| — 


| — 


| — 


| — 


13] 


Serviciu secret britanic destinat să acorde sprijin mişcărilor de rezistenţă din ţările 
ocupate sau controlate de Germania hitleristă (vezi Encyclopédie de la Guerre 1939-1945, 
Tournai, 1977, p.378-380) (n. red.) 


14] 


Comitetul de Coordonare din Anvers, constituit la începutul anului 1944, grupa 
reprezentanţi din Witte Brigade-Fidelio, Mişcarea Naţională Regalistă, Armata secretă, Frontul 
Independenţei şi Grupul G. Toate aceste grupuri îl recunoşteau pe căpitanul de geniu Urbain 
Roniers drept şef al operaţiilor din sectorul Anvers. S-a contat mult pe ajutorul celor din 
„Mannen van de Bassyn“, de sub comanda valonului Eugène Colson, ofiţer de marină, 
membru al Mişcării Naţionale Regaliste. Luptătorii de sub comanda sa nu-i vor decepţiona pe 
cei ce-şi puseseră mari speranţe în ei. 


15] 


În virtutea acestei convenţii, calitatea de beligerant era recunoscută, dacă se îndeplineau 
trei condiţii: 1. să aibă un şef responsabil, ceea ce s-a realizat prin hotărîrea Londrei; 2. să 
poarte un semn distinctiv şi o uniformă care să fie recunoscută de la distanţă; portul 
salopetelor şi al insignelor răspundea acestei condiţii; 3. să poarte armele la vedere şi să se 
conformeze legilor războiului; ceea ce vor face membrii Rezistenței belgiene începînd din a 
doua fază; numeroşii germani făcuţi prizonieri vor fi bine trataţi. În realitate, măsura de 
protejare nu va avea prea mare efect. Membrii Rezistenței capturați de inamic vor fi în cea mai 
mare parte masacrați, uneori cu sălbăticie. 


16] 


Unul din aceste grupuri va cădea din greşeală în spatele liniei Siegfried. Membrii acestuia 
vor fi primii aliaţi care au pătruns în Germania cu arma în mînă. În trei nopţi de marş, ei vor 
ajunge în liniile americane, după ce au traversat linia fortificată „Westwall“ şi au distrus parţial 
un punct de comandă nazist. 


17] 


Divizia 51 scoțiană fusese practic nimicită în 1940 în acest loc, în timpul bătăliei Franţei. 
Din aceleaşi motive de ordin psihologic, Divizia 2 canadiană, care suferise pierderi atît de mari 
în cursul raidului de la Dieppe din 19 august 1942, a eliberat acest oraş. 


18] 


La nivelul întregii Belgii în intervalul 1 septembrie-jumătatea lunii octombrie, cînd vor 
înceta luptele la nord de Anvers, numai Armata secretă a făcut 20 000 de prizonieri (între care 
trei generali). 


19] 


La 12 septembrie 1918 foarte tînărul şi dinamicul locotenent-colonel de tancuri George 
Patton Jr. s-a remarcat în cursul bătăliei de la Saint-Mihiel. 


[+20] 


Pe bulevardul care poartă astăzi numele colonelului Silvertop. Acesta va fi ucis 20 de zile 
mai tîrziu, în Olanda. 


[+21] 


Provincie olandeză de la estuarul fluviului Escaut alcătuită dintr-o parte continentală — 
Flandra zeelandeză —, trei insule — Bevelandul de nord, Schouwen Diiiveland, Tholen — şi o 
peninsulă formată din două foste insule: Walcheren şi Bevelandul de sud (n. red.). 


[22] 


Dacă-i întrebi pe neiniţiaţi sau chiar pe mulţi dintre specialişti care sînt recordmenii 
performanţelor în materie de blindate, răspunsul va fi inevitabil Rommel sau Patton. Chiar şi 
în Belgia, care a constituit teatrul unor fapte deosebite de arme ale marilor unităţi blindate 
britanice. Ceea ce arată că, atunci cînd anumite nume au intrat în legendă, ele constituie un 
obstacol în calea adevărului. Pe de altă parte, au existat oameni modeşti, precum Dowding sau 
Horrocks, care nu şi-au întreţinut legenda şi nici n-au făcut nimic ca aceasta să fie întreţinută 
de alţii. 


| —23] 


Infanterie moto (n. red). 


[24] 


Printr-un decret emis la Londra, la 20 iunie 1944, guvernul belgian înfiinţa Misiunea 
militară belgiană de pe lîngă Comandamentul Suprem al Forţelor Expediţionare Aliate, sub 
comanda generalului-locotenent cavaler G. van Strydonck de Burkel. Această misiune 
cuprindea trei secţiuni: 1. Corpul ofiţerilor de legătură belgieni din unităţile combatante aliate 
(L. van Oost); 2. Corpul de consilieri pentru afaceri civile (P. Tschoffen); 3. Secţiunea 
subordonată înaltului comisar pentru securitatea statului (W. Ganshof van der Meersch). 
Asupra rolului acesteia, cf. Rapport sur l’activité du Haut-Commissaire à la Sécurité de l'Etat, 
Bruxelles, 1946. Misiunea militară, sosită din Marea Britanie, a fost întărită, imediat după 
eliberarea oraşului Bruxelles, datorită grupării de ofiţeri de legătură înfiinţată în clandestinitate 
de generalul-locotenent A. Nyssens. La 1 mai 1945, numai secţia 1 a Misiunii militare totaliza 
317 ofiţeri şi 400 de interpreţi. 


| —25] 


Denumirea A.MG.O.T., cu expresia Occupied Territories (Teritoriile Ocupate), nu era 
prea fericită... Ar fi fost mai potrivit să se spună Liberated and Occupied Territories 
(Teritoriile Eliberate şi Ocupate). 


[| —26] 


Este vorba de Lend-Lease Act, lege votată la 11 martie 1941, care l-a autorizat pe 
preşedintele Statelor Unite (F.D. Roosevelt) să vîndă, să închirieze sau să împrumute material 
de război acelor ţări a căror securitate era apreciată drept indispensabilă pentru interesele 
Statelor Unite. Ea a fost aplicată prin tratate (cu Marea Britanie şi U.R.S.S. în februarie şi, 
respectiv, iunie 1942) şi i-a permis lui Roosevelt să-i sprijine pe inamicii nazismului fără să se 
angajeze direct pe teatrul de operaţii din Europa (n. red.). 


[| —27] 


Impozit special asupra furniturilor şi prestaţiilor făcute inamicului; impozit extraordinar 
asupra beneficiilor, veniturilor şi profiturilor excepţionale realizate în perioada de război; 
impozit pe capital. 


[| —28] 


Diferenţa între 185.9 şi 177.2 miliarde de franci provine de la bancnotele nedeclarate şi 
de la unele articole luate de două ori în calcul. 


[-29] 


Care s-au transformat ulterior într-un împrumut pe termen lung. 


[-30] 


Portul Anvers căzînd în cea mai mare parte intact în mîinile aliaţilor, activitatea de 
descărcare a docherilor din port a constituit o parte importantă a creditului belgian în cadrul 
acordului reciproc de Lend-Lease. 


[—31] 


Aproximativ „placa turnantă a Europei”, în sensul că majoritatea conflictelor dintre 
Franţa, Germania şi Anglia au început prin pătrunderea trupelor statelor respective pe teritoriul 
belgian, care oferă condiţii de teren favorabile desfăşurării ofensivei (n. red.). 


| —32] 


Grupul G, Mişcarea Naţională Belgiană, Armata secretă considerau misiunea lor ca 
mişcare de rezistenţă încheiată o dată cu eliberarea teritoriului. Încă din 10 octombrie 
generalul-locotenent Pire, prin memorabilul său ordin de zi, şi-a demobilizat forţele, 
încurajîndu-i pe tineri să se înroleze în noile unităţi regulate. 


[| — 33] 


Este vorba de superioritatea aeriană tactică, deoarece aviația strategică şi-a intensificat 
loviturile din Marea Britanie şi Italia asupra Germaniei începînd cu jumătatea lunii septembrie, 


cînd este scoasă de sub controlul Comandamentului Suprem al Forţelor Expediţionare Aliate, 
pentru a reintra în subordinea şefilor de state-majore întrunite. De acum înainte aviația 
strategică se putea consacra aproape exclusiv distrugerii economiei germane. Amenințarea V- 
urilor a impus deturnarea forţelor strategice de la obiectivul lor principal, pentru a căuta şi a 
distruge rampele de lansare. 


[| — 34] 


Lipsa de efective era atît de mare încît, la sfîrşitul lunii septembrie, Brigada 1 belgiană 
apăra un sector de aproape 20 de kilometri în regiunea canalului Wessem. 


| — 35] 


Culee, infrastructura care se execută la capătul unui pod pentru a prelua sarcinile 
transmise de suprastructura acestuia şi a susţine calea de acces pe pod (n. red.). 


[ — 36] 


Polder, sol format după retragerea apelor mării (n. red.). 


[-37] 


Comandată ad interim de G.G. Simonds pe timpul unei absențe a generalului Crerar, care 
a suferit o intervenție chirurgicală. 


[-38] 


Brigada 4 comando era formată, în acel moment, din Comandoul 4 şi comandourile 41, 
47 şi 48 aparţinînd infanteriei marine britanice. Primul avea în subordinea sa două companii 
din Comandoul internaţional 10, norvegiană şi belgiană, care se vor distinge în luptele dintre 
Domburg şi Veere. Cf. H. St. George Saunders, op. cit., p.308. O parte a companiei olandeze a 
fost, de asemenea, angajată la Walcheren. 


[| — 39] 


Pierderile canadiene şi britanice în luptele pentru cucerirea Flandrei zeelandeze şi a 
insulelor s-au ridicat la 27 000 de morţi, răniţi şi dispăruţi; astfel, cucerirea acestor 3 000 de 
kilometri pătraţi a necesitat tot atît timp şi tot atîtea pierderi ca şi cucerirea Siciliei, de zece ori 
mai întinsă şi apărată de 350 000 de oameni. 


[40] 


Oraş în vestul Republicii Federale Germania, aşezat pe malul drept al rîului Moselle (n. 
red.). 


[41] 


Avioanele-proiectil teleghidate V-1 (n. red.). 


| 42] 


În noiembrie 1944, 62% din V-1 erau doborâte. Procentajul a crescut o dată cu sosirea 
progresivă a focoaselor de proximitate şi a atins 85% în martie 1945. 

Focosul VT sau Pozit — Proximity Fuse — este una din armele secrete apărute graţie 
ingeniozităţii americane, care va juca un rol foarte important în cursul ultimelor luni de război; 
ea permitea detonarea unei încărcături explozive în imediata apropiere a tintei sau la distanţa 
cea mai favorabilă pentru a provoca distrugere maximă. Focosul, montat la un obuz, conţinea 
un post de emisie-receptie, al cărui volum nu depăşea mărimea unui degetar şi care emitea, o 
dată cu plecarea proiectilului, un curent de unde continue. Cînd obuzul se apropia de un avion, 
de o rachetă V-1 sau de orice alt corp, undele de înaltă frecvenţă, reflectate şi apoi amplificate 
prin intermediul unui tub cu tiratron, provocau detonarea la distanţa dorită. Cu focoasele de 
proximitate, tragerea fuzantă nu mai prezenta nici o diferenţă faţă de tragerea percutantă. 
Aceasta va constitui una din cauzele succeselor înregistrate de artileria americană în timpul 
contraatacului din Ardeni. 


| —43] 


Se cuvine menţionat că iarna anului 1944-1945 a fost aspră şi timpurie. O. Bradley, în 
Histoire d'un soldat, Paris, 1952, p.420, menţionează că 12 000 de soldaţi americani au fost 
evacuaţi datorită degerăturilor. „Acest fapt s-a datorat, în parte, crizei de aprovizionare din 
luna septembrie, căci în timpul marşului nostru spre Rin am returnat în mod deliberat 
echipamentul de iarnă ce ne fusese expediat, pentru a primi în schimb mai multă muniţie şi 
benzină. Ca urmare, duceam lipsă de multe lucruri şi în special de încălțăminte pentru timp 
nefavorabil”. 


[ —44] 


O. Bradley, op. cit., p.442, nu-şi ascunde nemulţumirea faţă de economia exagerată şi 
încetineala cu care erau furnizate muniţia şi piesele de schimb. „Aş zice că la Washington e 
cineva care s-a înşelat asupra datei la care se va termina războiul”. El se plînge, de asemenea, 
de „presiunea exercitată de MacArthur asupra Pentagonului (...) Numărul celor trimişi în 
Pacific era prea mare într-un moment în care noi înşine avem extrem de mare nevoie de trupe”. 


| —45] 


Degarnir, în original: a retrage trupe dintr-o zonă sau de pe un front (n, red.). 


[46] 


„Ouvrages dart“ în original, denumire generică pentru construcţii ca poduri, podeţe 
tubulare, viaducte etc. (n. red.). 


| —47] 


Porţiune dintr-o construcţie (edificiu, pod, viaduct etc) care cuprinde două puncte de 
reazem (stîlpi, coloane, grinzi etc.) şi deschiderea dintre ele (n. red.). 


[| —48] 


Aceasta arată cîtă dreptate avea mareşalul Arthur W. Tedder, adjunct al lui Eisenhower şi 
comandant adjunct al Forţelor Expediţionare Aliate, atunci cînd afirma că bătălia strategică 
aeriană împotriva Germaniei nu putea fi câştigată decît în urma unei îndelungate campanii. În 
decembrie 1944, bombardamentele aeriene nu au izbutit să distrugă reţeaua de căi ferate, 
dovadă uriaşele mişcări de trupe efectuate în vederea bătăliei din Ardeni. 


[49] 


În realitate, Armatei 6 blindate nu i se va atribui calificativul de SS decît în ianuarie 1945. 


[| — 50] 


Faptul că operaţia a fost botezată cu numele de cod „Wacht am Rhein“ constituia prin el 
însuşi o momeală. Ulterior, numele de cod a fost schimbat, iar bătălia s-a desfăşurat în final 
sub denumirea de „Herbstnebel“ („Ceaţă de toamnă”). 


31] 


Iniţial, Bastogne trebuia să se afle în zona de responsabilitate a Armatei 7. La cererea lui 
Manteuffel, Brandenberger va ceda, in extremis, acest nod rutier zonei de responsabilitate a 
Armatei 5 blindate. 


[-52] 


Divizie blindată de instrucţie (n. red.). 


[53] 


Unităţi de rezervă ale armatei de uscat (n. red.). 


[54] 


Avionul cu reacţie german „Me”-262 era perfecţionat de cîteva luni. Cu viteza sa de 925 
kilometri pe oră şi cele 4 tunuri de 30 mm, acest avion se putea juca cu toate aparatele aliate. 
Cu cîtăva vreme mai înainte Hitler ceruse însă ca avionul să fie folosit masiv în acţiunile 
îndreptate împotriva Angliei şi nu în operaţiile de pe continent, ceea ce a făcut ca aparatul să 
necesite modificări. După numeroase controverse, Fiihrerul va fi de acord ca acest aparat să fie 
folosit ca avion de vînătoare şi distrugător de bombardiere. Dar va fi prea tîrziu. În afară de 
„Messerchmitt” Me-262, Luftwaffe va mai folosi în 1945 „Arado” Ar-234, un avion cu reacţie 
de recunoaştere la mare înălțime şi bombardament tactic, avînd la bord 4 tunuri de 30 mm şi 2 
bombe (a cîte 1,5 tone fiecare) şi o viteză de 790 kilometri pe oră. 


La puţin timp după aceasta, britanicii vor produce şi ei excelentele avioane „Meteor”, 
care aveau ca precursor avionul lui Frank Whittle dar care nu vor lua parte la operaţiile 
propriu-zise. 


[55] 


În afara sistemului de forţe, Divizia 94 americană blochează porturile Lorient şi Saint- 
Nazaire; unităţile franceze din interior procedează la fel cu porturile La Rochelle şi Royan; 
brigada blindată cehoslovacă şi unităţi britanice încercuiesc portul Dunkerque; Brigada 27 
alpină franceză şi o brigadă antiaeriană americană apără Alpii între Elveţia şi Marea 
Mediterană. 


[| — 56] 


Generalul-maior britanic J.F.M. Whiteley, din Comandamentul Suprem al Forţelor 
Expediţionare Aliate, a propus ca Divizia 10 să se deplaseze la Bastogne, ceea ce Eisenhower 
a acceptat numaidecît. 


[57] 


Informaţii comunicate de von Manteuffel lui Henri Bernard. 


| — 58] 


Un sector al frontului, în regiunea Montjoie, era apărat de efective mai slabe — respectiv 
de o unitate de recunoaştere a corpului de armată —, sprijinite de un divizion de artilerie. La 
orele 5 dimineaţa, acesta a început să execute trageri de contrapregătire, care au întîrziat atacul 
german cu mai multe ore. La începutul atacului, Corpul V american a deschis focul în sprijinul 
exclusiv al acestei unităţi de recunoaştere, cu toate piesele celor 12 divizioane (calibru 105 
pînă la 240 mm) — piese ce aparţineau artileriei corpului şi artileriilor divizionare. Astfel sînt 
respinse trei atacuri germane, fără să fie nevoie de intervenţia unor întăriri de infanterie 
americană, ceea ce demonstrează flexibilitatea şi puterea artileriei aflată sub control 
centralizat. 


[59] 


Declaraţie a lui W. Dittrich, comandantul Corpului II blindat SS. Feldmareşalul 
Rundstedt afirmă că soldaţii neexperimentați din divizia Volksgrenadier aveau, la începutul 
ofensivei, un moral excelent. 


[ — 60] 


Declaraţie făcută de von Manteuffel lui Henri Bernard: „Dacă aviația aliată ar fi putut 
interveni chiar din ziua de 16 decembrie, în ziua de 17 totul s-ar fi terminat cel puţin în zona 
Armatei 6 blindate”. 


[61] 


Datorită sosirii prompte a Diviziei 7 blindate americane, care, deplasată în grabă din 
provincia olandeză Limburg, s-a organizat în apărare circulară în jurul oraşului Saint-Vith. 


[—62] 


Declaraţie făcută de von Manteuffel lui Henri Bernard. 


| —63] 


Toate aceste mici grupuri fac parte din Divizia 28 americană, comandată de generalul 
Norman D. Cota, omul de la Omaha Beach. [Denumire convenţională a uneia din plajele din 
Normandia pe care au debarcat trupe anglo-americane la 6 iunie 1944 în cadrul operaţiei 
„Overlord” (n. red.)]. Această mare unitate, cu efectivele reduse, şi-a dispus regimentele pe o 
distanță de 15-20 kilometri. Rezistenţa acestor mici grupuri izolate a fost absolut remarcabilă. 
Cf. în acest sens H.M. Cole, The Ardennes: Battle of the Bulge, în USW, Washington, p.172- 
216; E.T. Melchers, op. cit., p.123 şi urm.; M. Delaval, La bataille des Ardennes, Bruxelles, 
1958, p.102 şi urm. 


[| —64] 


În afara unităţilor provenite din rezerve — diviziile 9 şi 79 Volksgrenadier şi Brigada 
„Fiihrer Grenadier” — Armata 7 va primi regimentele 167 şi 340 Volksgrenadier provenind din 
alte sectoare. 


[-65] 


Manteuffel afirmă că ar fi avertizat O.K.W.-ul asupra faptului că dotările standard, 
impuse şi calculate pe tipuri de kilometri, erau cu totul insuficiente. Bazîndu-se pe experienţa 
sa din Rusia, el ar fi cerut, pentru desfăşurarea unei bătălii de iarnă în Ardeni, o dotare de cinci 
ori mai mare; nu i s-ar fi dat decît un plus de 50%. Să mai spunem că tancurile grele germane, 
prevăzute cu motoare Diesel, foloseau, spre deosebire de tancurile aliate, păcura. 


[ — 66] 


Germanii au contribuit la sporirea renumelui oraşului Bastogne, înverşunîndu-se în zadar 
să-l cucerească, deşi puteau foarte bine să se lipsească de el. Localitatea Saint-Vith le era însă 
indispensabilă. Cu prilejul unei conferinţe organizate la Watertown, New York, la 22 
septembrie 1964, Manteuffel afirma: „Victoria din Ardeni depindea de trei condiţii: 1. 
Realizarea surprinderii; 2. Condiţii meteo care să împiedice acţiunea aviaţiei aliate; 3. 
Înaintarea promptă prin şi dincolo de Saint-Vith. Primele două condiţii au fost îndeplinite. Cea 
de a treia nu a putut fi realizată din cauza rezistenţei extraordinare a Diviziei 7 blindate. După 
planificarea mea, cucerirea oraşului era prevăzută pentru ziua de 17 decembrie, la orele 18,00. 
Or, noi nu am izbutit să controlăm acest sector decît pe data de 23, cînd Gruparea de luptă „B” 
a generalului Bruce Clarke s-a repliat într-o ordine perfectă. În seara zilei de 24, i-am transmis 
lui Hitler că nu ne mai rămînea decît să ne repliem în spatele liniei fortificate „Westwall”. 


| — 


| — 


| — 


Cauza eşecului a fost timpul pierdut de Armata 5 blindată în jurul localităţii Saint-Vith. Hitler 
mi-a respins propunerea”. 


67] 


Această expansiune nu era lipsită de riscuri, avînd în vedere că prezenţa a numeroase 
mari unităţi inamice în punga de la Colmar ameninţa libertatea de acţiune a grupului de armate 
comandat de generalul Jacob L. Devers. 


68] 


O companie de autotunuri din Divizia 5, care executase trageri pe frontul de pe Saar în 
dimineaţa zilei de 20 decembrie, deschide focul asupra localităţii Sûre în seara aceleiaşi zile, 
după un marş de 140 kilometri. 


69] 


Zburînd la joasă înălţime, avioanele evită mult mai uşor detectarea prin radar, fiind 
mascate de cele mai mici denivelări ale terenului. Celebrul bombardament de la Augsburg, 
executat cu avioane de tip „Lancaster” aparţinînd forţelor aeriene britanice, a reprezentat un 
succes răsunător în acest sens. Avioanele respective au traversat Franţa şi o parte a Germaniei 
zburînd la rasul solului. Germanii, la rîndul lor, au reuşit şi ei o acţiune asemănătoare. Despre 
această operaţie, cf. KTW, IV 2, p.977. 


70] 


P. Clostermann, Le Grand Cirque, Paris, 1948, p.173. „Numai datorită acţiunii energice a 
vicemareşalului aerului H. Broadhurst, comandantul încercatului Grup 83, au putut fi 
reorganizate în răstimp de 24 de ore cîteva grupuri de luptă pentru apărarea frontului”. Acesta 
a mobilizat imediat, la o bază centrală, toate avioanele intacte şi a rechemat rapid rezervele la 
parcurile aeronautice din Anglia. 


71] 


Krauts, în original, poreclă dată germanilor de soldaţii americani în cursul celui de-al 
doilea război mondial (n. red.). 


72] 


Înlocuită în zona Saar de Divizia 94, care asedia Saint-Nazaire şi Lorient, misiune reluată 
de Divizia 66, proaspăt debarcată. 


73] 


Publicaţiile sovietice — în special B.S. Telpuchowsky, Die Sowjetische Geschichte des 
Grossen Vaterlăndischen Krieges, Frankfurt, 1961, p.439, ziarul „Pravda” din 9 mai 1960 şi 
L'URSS dans la secunde guerre mondiale, vol. I, Paris, 1968, p.8 — nu pregetă să afirme că 


ofensiva Armatei Roşii a ferit forţele occidentale de un dezastru! Se constată încă o dată că ele 
nu se ostenesc să confrunte datele. Ofensiva sovietică începe pe 12 ianuarie, adică la 17 zile de 
la eliberarea oraşului Bastogne de către Patton şi la 12 zile după declanşarea contraofensivei 
aliate generalizate. Şi s-a putut vedea care erau rezultatele acesteia din urmă la data de 12 
ianuarie. 


74] 


KTW, IV 2, p.1 353-1 359. Cf. de asemenea H. Guderian, Panzer Leader, New York, 
1952, p.315 şi urm. Acesta afirmă că l-ar fi prevenit pe Hitler încă din ajunul zilei de 25 
decembrie că ofensiva sovietică era iminentă şi că pierderea bazinului Sileziei ar fi însemnat 
înfrîngerea iremediabilă. Fiihrerul nu a vrut să dea crezare acestui fapt şi nu a hotărît retragerea 
Armatei 6 blindate SS decît la 17 ianuarie. 


75] 


Peiper va fi condamnat la moarte în 1946 şi eliberat cîţiva ani mai târziu. În urma unei 
contraanchete s-a stabilit că comandantul Corpului I blindat SS nu participase personal la 
masacru şi nici nu-l ordonase. 


76] 


Depozitul nr.3, dislocat în apropierea vechii şosele Krancorchamp-Stavelot, conţinea 3 
milioane de litri de benzină şi aproape un milion şi jumătate de litri de lubrifianţi; partea de 
sud a acestui depozit a fost incendiată de oamenii din pază (o companie din batalionul 5 
belgian de puşcaşi) în momentul în care Peiper a ajuns la podul de la Stavelot; cea mai mare 
parte a depozitului a fost însă evacuată. Depozitul nr.2, mult mai important, instalat la sud de 
Spa, a fost evacuat fără probleme în zilele de 18 şi 19 decembrie. Nu este adevărat că aceste 
depozite au fost atacate de trupe din gruparea lui Peiper; această misiune revenea 
detaşamentelor din gruparea lui Skorzeny, alcătuite din militari îmbrăcaţi în uniforme 
americane. Aceste detaşamente nu şi-au îndeplinit misiunea. 


77] 


Unitate de cercetare aparţinînd Corpului VIII, ataşată Diviziei 106 începînd din 11 
decembrie, dată la care Divizia 106, proaspăt sosită din Statele Unite, a înlocuit Divizia 2. 
Aceste unităţi nu primiseră încă botezul focului. 


78] 


Confuzia legăturilor a împiedicat executarea unei aprovizionări pe calea aerului, 
prevăzută a avea loc pe data de 18. 


79] 


Batalionul 81 geniu din Divizia 106. Batalionul 168 geniu din Corpul VIII armată, un 
pluton de autotunuri, elemente disparate din statul-major şi servicii. Batalionul 168 geniu a 


instalat mai întîi o ambuscadă la Heuem, pe data de 17, către orele 10,00, dar a fost nevoit s-o 
părăsească în după-amiaza aceleiaşi zile. 


| — 80] 


Această mare unitate, care se afla în refacere după grelele lupte din Olanda, nu primise 
încă întăririle în oameni şi material. O parte din oameni erau în permisie. Generalul Maxwell 
D. Taylor se afla în Statele Unite, iar adjunctul său ţinea un ciclu de cursuri de instruire pentru 
trupele aeropurtate în Marea Britanie. Divizia 101, incompletă, pleacă sub comanda 
generalului de brigadă Anthony C. McAuliffe, comandantul artileriei divizionare. Divizia este 
alcătuită din trei regimente de paraşutişti — 501, 502 şi 503 — şi Regimentul 327 aeropurtat. În 
afara celor trei divizioane de artilerie organice de 75 mm, diviziei i se mai ataşează un al 
patrulea, de 105 mm. Potrivit relatării lui Bradley, Divizia 101 rulează nebuneşte cu cei 11 000 
de oameni ai săi, parcurgînd cei 160 de kilometri care separă Reims de Bastogne în mai puţin 
de 24 de ore, din care cea mai mare parte pe întuneric. 


[-81] 


În original este utilizată denumirea englezească tank destroyer — autoblindată şenilată 
prevăzută cu tun antitanc. În terminologia militară românească curentă se foloseşte termenul 
de autotun (n. red.). 

Autotunul dispunea de un tun antitanc puternic, dar, neavînd blindaj superior, era foarte 
vulnerabil. Americanii, ale căror tunuri de pe tancuri foloseau un excelent proiectil exploziv, 
dar un proiectil perforant prea slab pentru a străpunge blindajul tancurilor „Tiger” şi 
„Panther”, nu le puteau înfrunta pe acestea din urmă decît cu autotunul. De remarcat că, după 
război, americanii îşi vor înlocui batalioanele de autotunuri cu batalioane de tancuri grele. 


[82] 


Divizia 101 aeropurtată dispune, ca artilerie de campanie, de trei divizioane de 75 mm şi 
de un divizion de 105 mm; în plus, un divizion de 105 mm din compunerea Grupării de luptă 
„B“ a Diviziei 10 blindate şi două divizioane din Corpul VIII pe care le-a putut recupera. 


[83] 


La 18 decembrie, colonelul Roberts, un veteran al blindatelor, acceptase, împotriva 
voinţei sale, să-şi disperseze tancurile, fixîndu-le trei itinerare diferite. Se alăturase însă părerii 
lui Middleton că trebuia să facă faţă la ceea ce era mai urgent. Pe timpul cît se va afla la 
comanda rezervei mobile va avea permanent în vedere ca blindatele să fie folosite cu 
discernămâînt pentru a realiza o forţă maximă de atac, fără risipă. El se va opune comandanților 
de infanterie care solicitau utilizarea tancurilor pentru blocarea şoselelor. După fiecare luptă, 
îşi regrupa rapid tancurile, pentru ca acestea să poată fi din nou folosite în caz de nevoie. În 
timpul perioadei de asediu, va întocmi şi va difuza comandanților unităţilor de infanterie o 
notă detaliată cu privire la folosirea tancurilor în acele condiţii deosebite. 


[84] 


În cursul bătăliei de la Bastogne, rolul artileriei germane va fi nesemnificativ. Pregătirile 
de artilerie vor fi executate deseori de tunurile de pe tancuri sau de pe autovehicule. Apărătorii 
nu vor fi supuşi niciodată unei acţiuni masive a artileriei. Germanii aveau totuşi artilerie grea, 
cu tragere la mare distanţă, care ar fi putut bombarda intens oraşul, punînd apărătorii într-o 
situaţie dificilă, dacă nu chiar în imposibilitatea de a-l mai apăra. Faptul dovedeşte că ei 
contaseră pe cucerirea prin surprindere a oraşului Bastogne. Artileria germană insuficientă, 
lipsa de coordonare între tancuri şi infanterie, precum şi folosirea tancurilor în grupuri mici i- 
au pus pe agresori în imposibilitatea de a uza moralul trupelor încercuite. 


[85] 


În acel moment, unităţile care debarcaseră în sud nu se aflau încă sub controlul lui 
Eisenhower. 


| — 86] 


Dimpotrivă, în timpul acţiunilor din Normandia, în comportamentul lui Montgomery n-au 
apărut nici un fel de manifestări de naționalism. Acolo, el le-a rezervat, practic, americanilor 
un rol spectacular. De remarcat că marii comandanţi ai forţelor americane aeropurtate — 
Matthews Ridgway, Maxwell Taylor, James Gavin — nu vor da nici cea mai mică dovadă de 
şovinism şi-l vor susţine permanent pe Montgomery, atît înainte, cît şi după Amhem. 
Solidaritatea paraşutiştilor, nu cunoaşte, se pare, frontiere. 


[-87] 


În fond, Montgomery întelesese acest lucru, deoarece i-a declarat lui Eisenhower că ceea 
ce apăra el era principiul comenzii terestre unice şi nu propria persoană. Cf. B.L. Montgomery 
op. cit., p.269: „Dacă ar trebui să se ţină cont de opinia publică americană, Fisenhower ar 
putea să-l lase pe Bradley să conducă bătălia, iar eu aş lupta cu dragă inimă sub ordinele 
acestuia”. Eisenhower nu a acceptat comanda unică a lui Montgomery şi cu atît mai puţin pe 
cea a lui Bradley. 


| — 88] 


Horrocks declară că nu a întîlnit niciodată un comandant mai înţelegător şi mai discret ca 
Montgomery, lucru valabil şi pentru comandanții de mari unităţi pe care i-a ales, ca şi pentru 
statul său major. Cf. B.G. Horrocks, A Full Life, Londra, 1950, p.128: „He planned all his 
battles more carefully — and then put them out of his mind every night” (Îşi planifica cu 
deosebită grijă bătăliile pentru ca apoi să le alunge din minte în fiecare noapte — n. trad.). 


| —89] 


La o lună după bătălia de la El Alamein, generalul Martel îi spunea lui Henri Bernard, 
vorbind despre Montgomery: „A crescut prea repede, mititelul!“. De remarcat că G. Le. Q. 
Martel a fost acela care, în lucrarea sa Our Armoured Forces (Londra, 1946, p.217 şi urm.) a 
acreditat legenda că Montgomery ştia perfect să organizeze şi să conducă o bătălie, dar era 
foarte prudent şi puţin apt să exploateze succesul. Această apreciere gratuită, în legătură cu 
marea acţiune de urmărire executată după bătălia de la El Alamein, mai este încă acceptată de 


multă lume, deşi ea este lipsită de orice fundament real. Faptul că Montgomery şi-a asigurat 
întotdeauna un maximum de atuuri înainte de a începe o operaţie ofensivă înseamnă, după 
părerea noastră, o justă aplicare a principiului proporţionalităţii scopurilor şi mijloacelor. 
Nostim este că a doua zi după bătălia de la Amhem se vor găsi unii care să-i reproşeze 
îndrăzneala! 


[ — 90] 


Acolo el a comandat Brigada 22 blindată, care a rezistat cu succes asalturilor diviziilor 15 
şi 21 tancuri ale lui Rommel. 


[+91] 


„Totul este foarte simplu în război, dar lucrul cel mai simplu este şi cel mai greu. 
Dificultăţile se acumulează şi produc o forţă de frecare pe care nimeni nu şi-o poate imagina 
plastic, dacă n-a văzut războiul (...) Expresia forţă de frecare este singurul termen care poate fi 
folosit în general pentru a defini ceea ce desparte războiul adevărat de cel de pe hîrtie. Maşina 
militară, armata şi tot ce ţine de ea, este în fond foarte simplă şi de aceea pare uşor de mînuit. 
Dar trebuie ţinut cont că nici una din părţile ei nu este alcătuită dintr-o singură bucată, că totul 
se compune din indivizi avînd fiecare un coeficient propriu de frecare, care se manifestă în 
toate direcţiile. (...) Această îngrozitoare forţă de frecare (...) vine pretutindeni în contact cu 
întîmplarea şi generează fenomene ce nu pot fi prevăzute tocmai pentru că ţin în mare măsură 
de hazard” [Carl von Clausewitz, Despre război, Editura Militară, Bucureşti, 1965, p.55-56 (n. 
red.)]. 


92] 


În prima săptămînă a lunii septembrie, cînd dozarea aprovizionărilor pentru armată se 
punea cu atîta acuitate, problema aprovizionării cu alimente a Parisului, acest imens oraş 
înfometat, constituia o nouă şi gravă complicaţie. 


[93] 


Complexitatea misiunii lui Eisenhower justifica, după părerea noastră, necesitatea unui 
comandant şef al forţelor terestre din cadrul Forţelor Expediţionare Aliate, aşa cum propunea 
Montgomery. 


[ -= 94] 


Eliminarea prin împuşcare a numeroşi conducători ai S.A., „batalioanele de asalt“ ale 
partidului nazist, oameni politici şi militari aflaţi în dezacord cu politica lui Hitler (n. red.). 


[-95] 


Ofensiva „Michel”, la nord de rîul Somme. 


| — 


| — 


| — 


| — 


| — 


| — 


| — 


96] 


Generalul Student, comandantul Grupului de armate „H“, propusese ca oraşul Anvers să 
fie cucerit prin nord şi cerea pentru executarea acestei operaţii 14 divizii, dintre care 4 de 
tancuri. 


97] 


Localitate în Franţa unde între 5-11 august 1944 s-au desfăşurat contraatacuri ale trupelor 
germane pe direcţia Avranches împotriva forţelor americane care realizaseră străpungerea 
dispozitivului german la 31 iulie (n. red.). 


98] 


Localitate în S.U.A., statul Pennsylvania, teatrul de desfăşurare al unei bătălii în timpul 
Războiului de Secesiune, în care trupele federale au repurtat o victorie decisivă asupra armatei 
secesioniste, comandată de generalul Lee (1-3 iulie 1863) (n. red.). 


99] 


Trebuie totuşi să recunoaştem că alocuţiunea neinspirată rostită de Montgomery pe 
timpul faimoasei sale conferinţe de presă din 7 ianuarie 1945 a stîrnit animozitate în rîndurile 
americanilor. 


100] 


Ne putem da seama de interpretările tendenţioase pe care le pot provoca pornirile şovine 
din exemplul următor. Montgomery, comandant de grup de armate, dornic să formeze un front 
închegat cu unităţi care sosesc adesea de departe, este dispus chiar să cedeze teren, dacă 
situaţia o impune. Îl autorizează pe Collins să efectueze o repliere. Comandantul Corpului VII 
îşi dă seama că este stăpîn pe situaţie şi nu se repliază. Şi unul şi celălalt au procedat bine: 
comandantul superior prin faptul că a lăsat o largă libertate celui subordonat, a cărui valoare o 
cunoaşte şi care se află mai aproape de inamic decît el; Collins prin aceea că şi-a păstrat 
iniţiativa pe cîmpul de luptă. Cum credeţi că au interpretat numeroşi autori acest eveniment? 
„Prudentul Montgomery voia să se replieze. Din fericire, Collins nu s-a supus acestui ordin!“ 
De remarcat că, spre deosebire de americani, H. von Manteuffel aprecia că aliaţii au declanşat 
contraofensiva prea devreme şi nu prea tîrziu, ceea ce a permis germanilor să-şi salveze cea 
mai mare parte din oameni şi materiale (The Fatal Decisions, Londra, 1956, p.258). 


101] 


Peninsulă muntoasă în insula Luçon (arhipelagul Filipinelor), situată la sud de golful 
Manila, teatrul unor lupte violente între americani şi japonezi în anul 1942 (n. red.). 


102] 


| — 


| — 


Insulă în arhipelagul Filipinelor, în golful Manila, cunoscută prin rezistenţa înverşunată 
opusă de americani asediatorilor japonezi în mai 1942 (n. red.). 


103] 


Potrivit O.K.W., pierderile germane s-ar fi cifrat la 109 834 de oameni (12 652 morţi, 38 
600 răniţi, 30 582 dispăruţi, 28 000 prizonieri). Potrivit estimărilor statului-major al 
Comandamentului Suprem al Forţelor Expediţionare Aliate, pierderile americane s-ar fi ridicat 
la 75 685 de oameni (10 733 morţi, 42 316 răniţi, 26 636 dispăruţi). 


104] 


Sebastien de Vauban (1633-1707), mareşal al Franţei. Numit comisar al fortificațiilor în 
1678, el a desfăşurat o intensă activitate, înconjurînd regatul de fortificaţii (în special de-a 
lungul fluviilor Escaut, Meuse şi Rin) (n. red.). 


105] 


Regimentul 6 din Divizia 2 vînători aeropurtată, unitate de elită a maiorului baron von der 
Heydte, după lupte grele împotriva Regimentului 501 din Divizia 101 aeropurtată americană, 
apărase localitatea Carentan cu un curaj disperat, înainte de a fi nimicită, în ziua de 11 iunie, 
de blindatele Corpului VII american. 


106] 


Mussolini a fost eliberat din ordinul lui Hitler. La hotelul „Campo Imperatore”, în care 
era deţinut, situat la o altitudine de 2 180 metri, nu se putea ajunge decît cu telefericul. Cu un 
mic detaşament, compus din 20 de vînători alpini din batalionul său aeropurtat SS şi compania 
1 din batalionul de instrucţie „Fallschirm”, comandată de locotenentul von Berlepsch, 
Skorzeny aterizează cu nouă planoare pe culme, reuşeşte să dezarmeze garda italiană şi să-l 
readucă pe Mussolini, cu un avion „Fieseler Storch”, pe aeroportul Pratica di Mare, unde îi 
aştepta un avion „He-111”, care i-a transportat pe amîndoi în Germania. Informat de Himmler, 
Hitler a difuzat versiunea răpirii, în care meritul exclusiv îi revenea lui Skorzeny şi 
comandoului său, spre marea nemulţumire a paraşutiştilor din Luftwaffe şi a generalului 
Student, comandantul Corpului XI aerian (care va purta, începînd cu 1 ianuarie 1944, 
denumirea de Corpul I aeropurtat), care a asigurat misiunea. Cf. P. Vandevoorde, Monographie 
des parachutistes (Paras du monde entier), Bruxelles, 1981, p.44-51. 


107] 


Declaraţie făcută de Otto Skorzeny lui Roger Gheysens. 


108] 


Alte şase echipe nu aveau ca misiune decît cercetarea. 


| — 


109] 


Potrivit lui O. Skorzeny, op. cit., p.318 şi 324. După J. Nobecourt, op. cit., p.296, „În 
total, optsprezece oameni din compunerea comandoului au fost capturați şi împuşcaţi la Henri- 
Chapelle sau la Huy“. Această nepotrivire se explică prin declaraţia colonelului von der 
Heydte, care mărturiseşte că i s-ar fi spus că cel puţin 10 dintre paraşutiştii săi au fost ucişi, 
imediat după capturare, la Henri-Chapelle, fără nici un fel de judecată; el atribuie aceste 
tragice evenimente stării de spirit ce domnea în acel moment în tabăra aliată, atinsă de 
„psihoza spionilor” şi care confunda operaţia „Greif” cu operaţia „Stâsser”. Cf. interviul 
acordat în 1964 de von der Heydte lui Georges Francy, pentru Photo News Service, Bruxelles. 


110] 


Cf. „New York Times” din 22 mai 1945: Nazi Plot Against Eisenhower Was Hoax 
(„Complotul nazist împotriva lui Eisenhower a fost o farsă“ — n. trad.) 


111] 


Mărturie a lui Adrien Bertrand, locotenent în această unitate. 


112] 


Walthere Dew& şi Herman Chauvin puseseră împreună, în 1916, bazele celebrei reţele de 
informaţii „La Dame Blanche”. Douăzeci şi trei de ani mai tîrziu, la 3 septembrie 1939, ei au 
hotărît să reia lupta creînd „Le Corps d'observation belge” şi apoi, în iunie 1940, reţeaua 
„Clarence”. 


113] 


La cererea lor, aceşti supraviețuitori din reţeaua „Clarence” nu sînt citați decît prin 
pseudonimele lor. 


114] 


Mărturie a lui André Moyen (căpitanul „Freddy”). 


115] 


Oberstgruppenfiihrer SS Joseph „Sepp“ Dietrich a fost condamnat în 1946 la închisoare 
pe viaţă; a fost eliberat în 1955, dar va fi condamnat din nou la 18 luni de închisoare în 1958 
de către tribunalul de denazificare din Miinchen. A murit la Ludwigsburg în 1966. 


116] 


Rexismul, mişcare politică creată în 1935 de L. Degrelle. Religioasă la origină, mişcarea a 
devenit din ce în ce mai politizată, fiind îndreptată îndeosebi împotriva catolicilor moderati. 


Antiparlamentară şi naționalistă, după un anumit succes obţinut în alegerile din 1936, mişcarea 
s-a orientat deschis spre fascism. (n. red.). 


117] 


J. Nobecoulrt, op. cit., p.304. „Două sute de mii de cetăţeni belgieni şi luxemburghezi 
luaseră drumul exodului pentru a fugi din calea duşmanului; două mii de «persoane dislocate» 
imobilizate de germani în zona Eupen-Malm6dy-Saint-Vith şi patru mii în Luxemburg 
fuseseră evacuate de comandamentul militar şi rătăceau fără nici o ţintă“. Serviciile aliate de 
contraspionaj, singurele care s-au preocupat, de altfel, de această situaţie, procedaseră la 
evacuarea civililor din regiunea Roer încă dinainte de 16 decembrie. 


